
17 
"GHERMANA" din culise, după douăzeci de ani 


Spre Apus, cartierele păreau scântei din jetul unui aparat de sudură. 


- Cocoon-patru, mormăi tipul din stânga mea. Mai trec o dată, 
Albastrule, şi pe urmă poţi să mă slăbeşti. 


Nu c-ar fi avut ceva de împărţit cu zborul ăsta. Într-o vreme în care 
un tip din trei îşi petrece nopţile uitându-se pe pereţi, el cel puţin 
avea o ocupaţie. 


Am riscat o privire în întunericul de sub mine. Dincolo de 
acoperişurile de tablă ondulată ale unor foste depozite fremăta o 
lume invizibilă a cărei respiraţie urca până la noi. Mi-am lipit 
fruntea de plasticul rece, simţindu-mă inutil şi singur ca un greiere 
pe o pajişte. 


- Te-am auzit, Patrule, spuse cel de la sol. Pariu că ţi-au năduşit 
şuncile. 


Pilotul figura pe listele de colaboratori ai Cocoonului cu numele de 
Ruudek. Spot Ruudek, pentru amici şi unele din gagicile mai ieftine 
de la Caliopi. Purta un maiou chipurile alb, un batic sintetic şi jeanşi, 
decupaţi în dreptul feselor. L-aş fi strâns bucuros de gât, însă mai 
iute mi-aş fi schimbat numele din Yablonski în Mohamed decât să 
cer alt pilot. Era nebun şi pentru nebuni simţeam un respect 
superstiţios. 


Pe undeva, prin Ghermana, se cocea ceva. Puteam simţi asta ori de 


câte ori sondam întunecimea, clipind des pentru a evita arsura 
razelor răzlețe de lumină. Puteam să adulmec rahatul de la mare 
distanţă, dar asta nu mă făcea câtuşi de puţin mai fericit. 


- Mai dăm o tură, am zis tuşind preventiv. Îmi prieşte aerul de 
Ghermana. 


Spot se aplecă uşor spre stânga, scuipând în hăul de sub burta 
elicopterului. Aparatul îl urmă docil, angajându-se într-un viraj 
amplu. 


- Auzi, Gene, spuse Ruudek etalându-şi sărăcia lucie a gingiilor, un 
căcănar de la Sensitiv zice că Secunda Trei sunt mai buni ca Deng. 
Cică Deng face prea mult zgomot. 


— Scuteşte-mă, i-am retezat-o, şi încetează să-ţi mai asculţi mizeria 
de muzică pe canalul meu. Cască ochii! 


Spot mai scuipă o dată şi, ca un făcut, curentul de aer zvârli 
scuipatul pe sticla monitorului de infraroşu. 


- Cuminte, şefe, astă-seară sunt puţini pietoni. 


Elicopterul luă înălţime, evitând de departe coşurile termocentralei, 
balizate cu verde şi roşu pentru fraierii care şi-ar fi putut buşi 
fundurile pe acolo. Se spunea că printre zidurile de cărămidă 
forfotesc şobolanii cu miliardele, deşi numai Deng ştie cu ce le-ar fi 
fost la îndemână să se hrănească. 


Şi-apoi, îndată ce luminiţele orizontului reîncepură să clipească 
normal, Spot îşi smuci înainte bărbia ascuţită. Faţa lui, pe jumătate 
ascunsă sub o pereche de ochelari negri, părea modelată dintr-un 
aluat mai consistent. În orice caz, arăta demolat. 


M-am întors pe jumătate şi-am tastat cam la întâmplare. Ecranul 
monitorului pâlpâi stins, acoperindu-se cu o brumă roşcat-verzuie, 
contururi vagi. Chiar în mijloc, scuipatul lui Ruudek alunecase încet, 
trasând o dâră lucie. 


- la vezi ce-i cu asta, i-am propus. Să dăm o raită! 


- OK, zise el. 


Făcu în aşa fel încât să se aranjeze chiar deasupra zonei care mă 
interesa. Aparatul îl asculta întotdeauna ca un mieluşel. Mă 
întrebam uneori dacă tipul cu care Ruudek împărțea culcuşul nu 
turbează de gelozie. Partenerii fetiţelor sunt foarte sensibili. 


Acum bruma ocupa centrul ecranului, fremătând uşor, ca şi cum ar 
fi fost alcătuită dintr-o puzderie de particule mai mărunte, aflate 
într-o continuă agitaţie. De fapt, aşa şi era. 


- Rahat! căscă Spot dând drumul comenzilor şi întinzându-se. E o 
cântare la botul calului. Făcătură. 


- De unde poţi să fii tu atât de sigur? l-am întrebat. 
Îşi scoase ochelarii şi-mi făcu cu ochiul. 


- Am văzut multe de-astea, şefe. Mă mai bag şi eu câteodată. Anul 
trecut, sub Cocoaşa Dracului, s-au adunat într-o noapte vreo opt mii. 
Plevuşcă şi gagici. Iar trupa era o labă tristă. Stai, că-i spun 
imediat... Presse le zicea. 


- Cunosc, am răspuns, uitându-mă pe ecran. Malcom a trecut în 
noaptea aia pe acolo. 


- Te cred, îşi rânji Ruudek fasolea. Dom” Kumanovo-i un tip deştept, 
nu? Dom’ Kumanovo a pus proiectoarele pe ei. Vreo trei miare s-au 
călcat în picioare. Dimineaţă au găsit locul aşternut cu chiloti, 
papuci şi tricouri. Şi borş cât cuprinde. 


- N-a făcut nimic neregulamentar. Poate că nu trebuia să le pună 
lumina-n ochi. Dar tu ce-nvârteai pe-acolo? 


Era un vuiet continuu, ca al vântului, însă în spatele lui se putea citi 
depărtarea. Din când în când, mi se părea că disting frânturi de 
sunete distincte, ca scântei pe fundul unui cazan cu smoală. Am 
privit din nou ecranul. Particulele continuau să se agite fără a părăsi 
însă plasa invizibilă care le păstra laolaltă. La o primă apreciere, mi- 
am zis c-ar putea fi vreo două mii de oameni. 


M-am întors în partea opusă şi-am căutat pe o frecvenţă apropiată. 
Lângă noi răsună glasul plin, liniştitor, al lui Malcom Kumanovo, 
adjunctul meu. 


„Cocoon-Opt“, spuse el. „Cum merge, Gene?“ 


- Bine, i-am răspuns, rumegând ceva în gând. Malcom, am găsit aici 
o trupă care cântă de capul ei. Aş vrea să arunc o privire. 


- Alta acum! sări Spot, pricepând ce vreau să zic. 


„Foarte bine“, mă aprobă Malcom liniştit. „Vrei să trec şi eu pe- 
acolo?“ 


- Malcom, nu m-ai înţeles. Vreau să cobor lângă ei. Sau, în orice caz, 
destul de aproape ca să mă pot deplasa pe propriile mele picioare. 


Aparatul rămase tăcut vreme de mai multe secunde. Ruudek pescui 
din buzunarul jeanşilor lui jegoşi o ţigară pe care se pregătea să şi-o 
atârne de buză. M-am aplecat fără să scot un cuvânt şi i-am strivit-o 
cu palma pe gură. 


„Nu-mi place asta“, zise în sfârşit Kumanovo. „Nu-mi place deloc, 
Gene. Câţi sunt?“ 


— Nu mai mulţi de două mii. 


„Atunci, ce dracu' vrei să vezi acolo? E ceva ce nu se poate limpezi 
în infraroşu?“ 


- Sigur, comentă veninos Spot. Mai bine să punem proiectoarele pe 
ei. Consumă puţin. 


I-am aruncat o privire ucigătoare şi m-am aplecat spre aparat, 
alegându-mi cuvintele cu grijă. 


- Malcom, aş vrea să ţii aparatul deschis. Nu cred să fie ceva 
periculos aici. E o noapte ca oricare alta, moşule. Aş vrea să ţinem, 
totuşi, legătura. 


„Vin acolo“, zise el rece. 
— Numai dacă te chem. 


Ruudek chicoti exact atât de tare cât era nevoie ca Malcom să-l audă, 
dar să nu fie sigur. 


- Malcom, te rog să faci exact aşa cum ţi-am spus. Dă-o naibii de 
treabă, ne repezim acum pe acelaşi rahat! Dacă e ceva, poţi fi aici 
într-un minut. 


„Chiar mai iute“, suspină el destins. „Faci cum vrei, Gene. Unde 
eşti?“ 


— In Ghermana, careul Şase-Vest sau cam aşa ceva. Albastrul o să te 
lămurească mai bine. 


„Spune-i fetiţei tale să-i dea drumul“. 


Ruudek pufni dispreţuitor, concentrându-se pe manevrele de 
aterizare. Nu putea să-l înghită pe Malcom pentru chestia cu 
proiectoarele şi-şi imagina că nici eu nu pot să-l înghit. Mai rău era 
că şi Malcom îşi închipuia asta. 


Elicopterul se deplasă tăcut spre sud, până când bruma roşcat- 
verzuie de pe monitor se strânse într-o margine a ecranului, apoi 
într-un singur colţ. Pe urmă începu să coboare, metru cu metru. 


- Haida-de! făcu vesel Ruudek. E o terasă pe acilea, ori cam aşa ceva. 


Era un teren de baschet, acoperit cu bălării înşelătoare şi un singur 
panou în picioare. Mai mult am ghicit toate astea, căci în întunericul 
ăla puteai să-ţi bagi degetele-n ochi liniştit. 


- Corect, spuse Spot tăind motoarele. 


Mi-am scos căştile şi el a făcut la fel. Am ridicat piedica armei. 
Înăuntru aveam cu ce să fac bucăţi vreo patruzeci de nărozi, dacă nu 
cumva unul dintre ei n-avea să ne halească el mai întâi. Ruudek s-a 
foit neliniştit lângă mine. 


- Cocoon-patru, am zis încet. Suntem la sol, Malcom. Pare un teren 
de baschet aici. 


Nu-mi răspunse, dar ştiam că e acolo. 
Am deschis şi-am sărit jos, cu degetul pe trăgaci, simţindu-mă 


ridicol. Imediat am auzit zvonul urletelor şi duduitul a câteva mii de 
waţi, prea pe joase după gustul meu. Am înaintat câţiva paşi către 


ceva ce părea să fie un perete de tablă ondulată. Sau un gard. 


O urmă de lumină albăstruie pâlpâi pe margini, ca şi cum cineva ar 
fi tras cu degetul prin întunericul de tuş. 


— Stai pe curul tău! i-am zis lui Ruudek fără să mă întorc. Spune-i 
bancuri prietenului tău Malcom. 


Cred că se scăpase în sandalele de plastic. Am mai făcut câţiva paşi. 
Chiar în vreme ce-o priveam, lumina albăstruie se schimbă, lăsând 
locul unei pete sângerii, un apus de soare puţin după miezul nopții. 
Câmpuri magnetice de doi bani. 


Pe urmă m-am trezit pe marginea gropii. Am tras aer în piept. Era 
imensă. Puteam să-i ghicesc ovalul şi puteam să-i ghicesc de 
asemenea marginea opusă, din jocul umbrelor şi al puzderiei de 
lumini multicolore ce o împânziseră. Avea vreo douăzeci de metri 
adâncime. Am presupus că odinioară cineva începuse aici 
construcţia unui stadion pentru „care pe care“. 


La mai bine de cincizeci de metri de punctul în care mă găseam, 
marginile se uneau într-un unghi ascuţit, ascunzând probabil albia 
unui pârâu. Puteam într-adevăr să adulmec un iz putred, de apă 
stătută. Acolo se strânseseră vreo două-trei mii de oameni. 


Trupa era, bineînţeles, de strânsură. Sculele, luminile prăpădite, 
efectele pirotehnice, toate duhneau de la o poştă a vopsea la mâna a 
treia. Solistul vocal, un tip pe care liniştit aş fi putut să-l bag în 
buzunar şi să plec cu el, încerca să muşte din microfon, însă se 
răzgândea în ultima clipă. Din când în când se repezea la marginea 
scenei improvizate şi-şi flutura organele genitale spre cei de jos. 
Chestia asta se bucura de mare succes. 


N-am reuşit să disting nimic coerent în tevatura aia şi nici nu mă 
interesa. Nu intenţionam să le cumpăr un disc. M-am concentrat 
asupra gloatei înghesuite prin preajmă. N-am văzut mai nimic, deşi 
ardeau o mulţime de torţe. Ştiam că cele mai multe sunt improvizate 
din scoarţele ziarelor de dimineaţă, însă după ce-i apuca bâţul îşi 
ardeau şi ţoalele de pe ei. Asta se dovedea avantajos pentru orgiile 
care urmau. De obicei găseam o groază de chinezi şi arabi 
amestecați, printre care se mai rătăceau doi sau trei cărora nici Deng 


n-ar fi putut să le ghicească obârşia. 


Am vârât arma în toc şi m-am aşezat pe vine. Cred că era trecut de 
două. Aş fi putut s-o şterg şi să-l îndemn pe Spot să-i dea bătaie. Nu 
ştiu de ce n-am făcut-o. 


Gloata făcea valuri-valuri. În lumina unor girofaruri atârnate de 
boxele pentru başi, am văzut ridicându-se încet fumul miilor de 
ţigări şi nu mă îndoiesc că prea puţine proveneau de la automatele 
colţurilor de stradă. Dar o parte era abur puturos emanat de 
ochiurile apei băltite, pentru că ăia se-aşezaseră chiar acolo. 


Pe scenă prăpădul continua. Am apreciat că se scremeau de vreo 
zece minute să termine piesa aia şi n-aveau şanse s-o facă în 
următorul sfert de oră. M-am întors şi-am clipit de trei ori din 
lanternă în direcţia elicopterului, aşa cum convenisem cu Ruudek. 
Acum el avea să-i comunice fără niciun chef lui Malcom că totul e în 
regulă. Pe urmă am privit mai departe. 


Trebuie că ajunseseră la un fel de punct culminant. Luministul 
dăduse drumul stroboscopului. Ţi-era mai mare dragul să-i priveşti 
încercând să facă pe interesanţii, în vreme ce lumina le îmbucătăţea 
mişcările. A fost nevoie de mai multe secunde până ce privirea mi s- 
a obişnuit şi-am putut să-mi dau seama de ce se petrece acolo. 
Deodată mi-am dat seama că într-adevăr ceva se petrece. 


Mai întâi am văzut că marginea dinspre scenă a gloatei s-a umflat, 
trimiţându-şi un fel de pseudopod printre girofaruri. Bucăţi de 
realitate, cu marginile tivite în aurul stroboscopului, alunecară 
fâlfâind spre mine. Le-am înghiţit una câte una, fără să scap o 
firimitură, gata-gata să mă înec. A fost mai lesne la început. 


Apoi colapsurile luminii se înteţiră, pe măsură ce guristul suguşa 
aparatul, imprimându-i frecvenţa dorită. Lumina îmi dezvălui trei 
secvenţe distincte, iar întunericul îmi dădu şansa de a-mi cultiva 
imaginaţia. Pseudopodul adunării ejaculă două siluete 
înveşmântate, conform unei tradiţii ceţoase, în piele şi lanţuri. Am 
crezut, vreme de o milisecundă, că aceia târăsc cu voioşie un sac pe 
care-l vor părăsi lângă una dintre boxele de control. În următoarea 
milisecundă, am admirat kilogramele de muşchi antrenate în 
realizarea acestui transport neobişnuit. Filmul s-a terminat frumos, 


cu descoperirea stupidă că sacul acela e un trup. 


Negru, negreală, întunecime ca-n burta unei cârtiţe. Întunericul, de 
parcă aş fi dat piept cu el prima oară în viaţă, îmi explodă în 
plămâni. Mi s-a părut că s-a făcut dintr-odată linişte şi c-aş auzi 
oarece greieri în iarbă. Absurd, fiindcă ăia o dăduseră-pe „trash“, 
„speed“ şi-un pic de „orgasmic“. 


Din nou soarele! A văzut, am văzut. L-au adus la marginea scenei şi 
l-au lăsat să penduleze, îngenuncheat în faţa basului. Putea fi un 
băiat mai slăbuţ ori o fată. Basistul şi-a ridicat scula. 


Şi din nou viermele... Vierme de tuş... Duhoarea secundei de 
întuneric mi-a smuls un geamăt de scârbă şi mi-a... mi-a... mi-a 
încetinit existenţa. Mi-aaa... în-ce-ti-nit... e-xis-ten-ţaaa... 


Basul, după toate aparențele un Gibson antic, s-a ridicat scânteind 
frumos şi-a coborât scânteind frumos. Jumătate din ţeasta omului 
pendulând s-a dus cu încetinitorul în public. Griful instrumentului 
s-a frânt, atârnând în câteva coarde încolăcite precum cârceii de viţă. 
Luminile s-au stins, nu înainte de a mai apuca să văd trupul victimei 
clătinându-se, încă în genunchi. Urletul a depăşit orice închipuire. 
Începuseră să arunce torţele pe scenă. 


Ultima dintre imagini am recepţionat-o în vreme ce pipăiam, cu 
mâinile tremurând, o iarbă pipernicită, încercând să mă îndepărtez. 
Nu-mi puteam dezlipi ochii de-acolo. Mai mulţi indivizi au dat 
năvală pe platformă şi l-au ridicat pe nenorocitul acela. Picioarele i 
se bălăbăneau caraghios şi chiar în vreme ce-l cărau a mai pierdut o 
bucată de ţeastă. 


Gâfâiam când am buşit cu fundul în gardul de tablă. M-am întors şi- 
am bâjbâit din nou prin iarbă după lanternă. Pe urmă am luat-o spre 
elicopter, împiedicându-mă. 


Nătărăul de Ruudek şedea turceşte pe scaunul lui şi încerca să 
pocnească din degetele de la picioare, în ritmul unuia din sutele de 
posturi care dădeau muzică non-stop. Puteam să-l ciupesc de unde-i 
plăcea mai tare, dar pe moment aveam alte treburi. Am dat un 
pumn staţiei şi i-am povestit lui Malcom ce văzusem. Spot asculta şi 
el cu gura căscată. 


„Pe Deng...“ spuse Kumanovo, cu un ton cam degajat după gustul 
meu. „La tine e totul în regulă, da?“ 


- Da, am zis. Ascultă, mi-ar face mare plăcere să treci pe-aici. Şi, 
Malcom... Cu puţină discreţie, dacă se poate. 

„Pe dracu'!“ 
Gene.“ 


„făcu el. „Doar n-am să vin pe jos. Pari cam tăvălit, 


l-am zis să se grăbească şi-am stabilit nişte coordonate, din ochi. 
Oricum, cu tot ce-avea la bord ar fi trebuit să ne-ascundem în maţele 
unui gândac ca să nu ne bunghească. În timp ce-i povesteam, am 
apucat din nou arma şi am tras-o uşurel din toc. 


- Buda e-n partea ailaltă! s-a dat Ruudek ironic, îndată ce m-a văzut 
îndepărtându-mă. 


Am făcut doar câţiva paşi şi-am aprins lanterna. În conul de lumină, 
un strigoi îşi acoperi faţa cu mâinile, mormăind ceva care ar fi putut 
fi o rugăminte. Purta cotiere şi genunchiere din duraluminiu 
strălucitor, peste un costum jerpelit de neopren. Un smoc de păr 
verde îl făcea să semene cu bunica lui Nosferatu ieşită la agăţat. 


— Pe ce-am mai sfânt, dom’ Yablonski, plânse el, luaţi-mi prăpădenia 
din ochi! Şi-aveţi grijă cu pocnitoarea! 


-Ia te uită! am râs fără veselie. Temenea Chang, viu şi natural! Ce-i 
cu tine, gâză mică, te-ai rătăcit pe-aci? 


Temenea se smiorcăi din nou, dar mai mult aşa, de bucurie că mă 
bănuia în toane bune. L-am scăldat mai departe în lumină ca pe-o 
stea de cinema, însă am vârât automatul la locul său de odihnă. 
Chang era un divertisment în rândurile noii generaţii de peşti şi, din 
când în când - asta o ştiam doar câţiva — cel mai bun informator al 
meu, nebalizat. 


- Fă-te-ncoa/, stârpitură! i-am zis. Şi dă repede pe gură! 
Se apropie gudurându-se. L-am pălmuit în glumă şi-am ascultat. 


— Pe ce-am mai sfânt, dom’ Gene, îşi dădu el aere, sunt aci ca musca- 
n lapte. Am venit să-mi văd fetele şi dacă tot treceaţi... 


- Ce spui?! m-am mirat. Spot, luminează-mi puţin spectacolul! 


Ruudek întoarse unul dintre proiectoarele mici şi făcu într-adevăr 
lumină, având grijă să nu iasă din limitele terenului de joc. 


De data asta am râs cu adevărat. 


- Nu pot să-mi cred ochilor! Balul tinerelor fete. Maca! Şi Beida! Şi 
chiar, o, ce onoare, Pepita Baldevis în persoană! Omagiile mele, 
domnişoarelor! 


Ele ciripiră, parte încântate, parte speriate. Purtau tricouri de ultraj 
care făceau minuni cu ţâţele lor uzate şi afişau la unison peruci 
galbene. Miroseau plăcut, aveau unghiile făcute. Temenea Chang era 
foarte ordonat din fire. 


Am simţit cum mi se zbate o venă pe tâmplă. Trebuie că Temenea a 
văzut-o şi el. Eram binedispus ca un bătrân tuberculos. l-am mai tras 
o palmă, de data asta serioasă, şi i-am făcut ghem costumaşul de 
neopren. Ruudek a plescăit de plăcere. În urmă cu două secole, fetiţe 
ca el ar fi făcut furori în rândurile mişcării de sufragete. 


- Băi rahat cu ochi, am zis încet, a dat norocul peste noi. Peste mine 
fin'că, ieşind astă-seară să iau aer, văd cum îşi pierde unul o 
jumătate de ţeastă în ograda mea. La tanc, ce zici? lar peste tine că 
nu mă trece să fac ceva pe norocul ăsta al tău. Da’ mai avem timp şi 
de-asta. 


Temenea se îngălbeni frumos. 


— Pe ce-am mai... Pe ce-am mai... Dom’ Yablonski, eu am văzut tot, 
da' n-am putut să vă strig, că stau aci ascuns, cu puicuţele astea, de 
vreo trei ceasuri. Au mai dilit trei, dom” Gene, pe viaţa mea, nu 
numai pe ăla de-l văzurăţi. Da’ trebuie să-mi apăr pâinea, că numai 
pe ele le am, şi, stând eu în Mauin, am auzit că Grumazul Grunjos 
dă târcoale pe-aci şi ştiţi ce fac ăia cu fetele. Aşa că mi-am luat 
picioarele la spinare încoace. Vai de vieţişoara mea! 


— Şi? am făcut ciulind urechile. 


— Au trecut pe-aci, da’ noi am stat pitulaţi în tufele alea, iar ei s-au 
amestecat printre hardiştii din vale. Când au trecut înapoi, au zis că 


dau o raită prin Mauin. lar eu mai am trei fetiţe acolo, pe cinstea 
mea, dom’ Gene, singure-singurele. Am lăsat doar un copil prin 
preajmă, ca să nu mă tragă în piept coardele. 


Acum plângea de-a binelea. 


- Ce copil? l-am întrebat distrat. 


- Ca să zburzi ca unu’ ca ăsta, îţi trebuie glagore, băi tămâie! 


Temenea se ploconi la vorbele fetiţei Ruudek, aruncând priviri 
înflăcărate sculei noastre de zbor. Se strecură înăuntru stângaci, 
lovindu-şi cotierele de fiecare obiect din carlingă. Spot îşi aşezase 
deja labele pe comenzi. M-am pregătit să-i urmez, nu înainte de a-i 
arunca o privire lui Malcom. 


- Asta-i chiar o prostie, Gene, spuse el ochindu-mă pe sub 
sprâncenele subţiri, în iţele cărora se împotmoliseră ca muştele o 
mulţime de dame. Zău. 


— Zău, am repetat. 


Mi-era limpede ce gândeşte în clipa aia. Dacă i-aş fi urmărit mai 
atent muşchii feţei, aş fi putut alcătui fraze întregi. 


- Nu te mai osteni cu politeţurile, am zis. Văd în capul tău ca-ntr-o 
cutie de sticlă. 


Kumanovo încuviinţă tăcut. Şedea uşor relaxat în costumul lui nou- 
nouţ, cu cravata de mătase naturală aranjată ca la carte. Până şi 
automatul care-i spânzura lângă piciorul drept părea elegant. 


- Te strofoci prea mult pentru ăia, spuse el. Chiar dacă în noaptea 
asta o mie din ei şi-ar mânca urechile, mâine noapte ar fi la fel de 
mulţi. Şi la fel în toate nopţile de aci înainte. Dă-i dracu”, ori lasă-mă 


să-i alerg puţin. 


- Gândeşti, am zis încet, c-aş fi putut interveni înainte ca ăia să-şi 
împrăştie creierii pe scenă. Că n-am făcut-o şi asta spune ceva 
despre reflexele mele... despre uzură şi câte altele care ar strica un 
dosar de poliţist. Că acum îmi voi lua frumuşel picioarele la spinare, 
uitând noaptea asta în care l-aş fi putut salva pe unul, dar mi s-a 
fâlfâit. 


Era un moment cam nasol. Ruudek, cel puţin, râdea pe faţă. 
Temenea Chang băgase capul între umerii de neopren, cu pretenţia 
ca noi să-l considerăm inexistent. Nu-şi permitea luxul de a trece 
într-o tabără ori alta. Malcom dădu din fălci plictisit. La urma urmei, 
poate exageram. 


- Du-te cu Deng! Zici să nu le fac nimic ăstora? 


- Nu. Malcom, nu-mi pasă dacă până dimineaţă se măcelăresc cu 
toţii. Dar aş vrea să aflu de ce. Şi în regia cui. Am mai avut morţi la 
cântări de felul ăsta, dar nu aşa. 


- Dacă Grumazul Grunjos bântuie prin Mauin, zâmbi Kumanovo, 
Cinci şi Şase, care sunt pe-acolo, s-ar putea ocupa de ei. 


Nici nu merita osteneala să comentez asta. 


— Că se omoară aici e una, deşi nu mă coafează c-au început s-o facă 
organizat. Azi în Ghermana şi mâine din Ghermana în Mauin şi 
poimâine din Mauin în Cristal Ciţy. Nu vrem epidemii, Malcom. 
Dacă înnebunesc iar, risipeşte-i, dar fără să creezi panică. Vreau să 
fac ceva pe Grumazul ăla şi de bună seamă că Cinci şi Şase o să-mi 
fie de ajutor. 


Când Ruudek slobozi toate cele patru motoare cu un gest, o umbră 
alunecă în spatele lui Kumanovo şi îi puse mâna pe umăr. Un 
moment am rămas toţi trei cu gurile căscate. Spot din pură 
admiraţie. Temenea ca unul cunoscător al mărfurilor de acest fel, iar 
eu pentru că nu mă puteam obişnui cu felul de a fi al Juravlievei. 
Toată lumea era convinsă că în afară de orele de pilotaj scoate untul 
din Malcom ori de câte ori îl interceptează între graniţele dormezei. 
Rămăseseră împreună acolo, subţiri şi frumoşi, dar eu ştiam prea 


bine cât de putrezi sunt amândoi. 
- Frige-o! i-am strigat lui Ruudek şi el îmi dădu ascultare. 
Cât ai clipi, cerul ne trase ca pe-un supozitor. 


— Pe ce-am mai sfânt, dom’ Yablonski, îşi reluă Chang elogiile la 
adresa corpului de patrulă, da’ ştiu că v-aţi procopsit! 


Noua noastră sculă era un elicopter de cercetare-vânătoare, din 
acelea pe care mai târziu le-au botezat „licurici“. Asta, probabil din 
pricina familiei de proiectoare, vreo două sute de mii de waţi. În 
afara mitralierei de calibru greu, fixată solid pe podea, mai duceam 
două rachete „Instant“ aer-sol, şi-un generator de infrasunete 
capabil să timoreze o cireadă de bivoli furioşi. 


— Fleanca! am zis. 


Mauinul era la o azvârlitură de băț. Am scos de sub scaun vesta 
antiglonţ pe care-am tras-o peste combinezonul negru de zbor. 
Peştele începu să se smiorcăie, mirosind buclucul. Mă-sa fusese, 
cred, arăboaică. Avea în mişcări o urmă de distincţie cu care se făcea 
de râs printre alţii de teapa lui. Despre rest glăsuiau ochii oblici şi 
vorba niţel sâsâită. Îi plăcea să dea cu şişul, iar la ananghie scotea o 
puşcă retezată, cu care împroşca sute de alice cât firul de nisip. 


Trecuse de trei şi se pregăteau acum orele scârboase dinaintea 
răsăritului, amestecul de ceaţă lipicioasă, umezeală şi rugină. La ce 
altceva m-aş fi putut aştepta în Ghermana? 


- Să mor eu, zise Ruudek, vine cineva după noi. 


Am aruncat şi eu o privire pe ecran. Pata verzuie descoperită de 
radar putea fi al cincilea Cocoon adulmecând prin preajma 
Mauinului. Am făcut semn spre Cocoaşa Dracului. Puteam să 
scurtăm bine de tot luând-o pe-acolo. 


- Nu cârti! i-am zis peştelui. Am nevoie de tine ca ghid. Pe urmă poţi 
să mergi în durerea ta. 


- Parcă eu poci şti pe unde se-nvârte ăia! protestă el. 


Nu putea şti. Dar fetele lui erau la mare preţ şi chiar acum, în vreme 
ce noi pălăvrăgeam, ele chicoteau sub privirile inconsistente ale unui 
copil. Habar n-aveau, erau ca bucăţelele de zahăr pe o farfurie şi 
curând urma să fie acoperite de muşte. Muştele Grumazului 
Grunjos. Apoi apăream eu cu un plici. 


Pe urmă am realizat că nu e tocmai în regulă. Zburam prea jos. 
Luminile răzlețe, semnalizând aglomerările de zoaie şi deşeuri, 
fulgerau pe lângă noi, când normal ar fi fost să le vedem de la mare 
înălţime. Mai făcuserăm drumul ăsta. M-am întins spre Ruudek să-i 
ard una, dar n-a mai fost timp căci în faţă s-a ridicat Cocoaşa 
Dracului. Fetiţa a râs. lemenea a pus o mână peste ochi şi eu am dat 
din umeri. Dacă vrea circ, ei bine, să şi-l facă. 


Cupola măsura două sute cincizeci de metri diametru şi mai mult de 
o sută înălţime. Evenimente de tot soiul, dar mai ales uitarea, 
tăiaseră în pielea ei borte mai mici ori mai mari, ca urmele vărsatului 
de vânt. Fiecare din ele avea o istorie, iar fetiţa le ştia pe toate. 


Am dat buzna cu elicopterul, frecându-ne fundurile de marginea 
sticloasă a spărturii. Reţeaua cristalină se degradase. Ruudek a 
aprins toate proiectoarele şi le-a orientat radial. Acum „licuriciul“ îşi 
merita numele. Reflexe luminoase, rătăcite pe feţele panourilor 
întregi ale cupolei, veneau înapoi peste noi. Am văzut într-o 
fracțiune de secundă şirurile interminabile de scaune printre care 
creştea o vegetaţie săracă. Păreau locuri pentru un spectacol în 
deşert. Mugetul motoarelor a stârnit nişte lighioane scunde şi zvelte 
care nu mai văzuseră pesemne un aparat de cercetare-vânătoare. 


Apoi s-a zărit o bucată de cer, cu câteva stele, lucru de care m-am 
mirat tare, o bucată parcă ruptă cu dinţii de vreun hardist. Până să 
zicem „pas!“, Spot aruncă elicopterul printr-o spărtură şi ne 
pomenirăm din nou afară. De fapt, eram practic în Mauin. Mauinul 
devenise în ultima vreme un fel de tampon între Ghermana şi Cristal 
City. Nevoia te-nvaţă şi ce nu ţi-e voia... 


Cu toate astea, în Mauin n-ai să vezi gunoaiele Ghermanei, deşi ele 
se deplasează imperceptibil, o sută de centimentri pe an, ca nişte 
ghețari. În Mauin n-ai să găseşti case părăsite, iar şobolanii n-au să ţi 
se pişe pe încălțări. Pentru zilele noastre, Mauin este un cartier 
ciudat. 


- Cască ochii, dom’ Chang, am zis morocănos, că vreau să-ţi cunosc 
prospăturile în dimineaţa asta. 


Am trecut vâjâind în lungul Talidului, cam pustiu la ora aia, şi-am 
băgat spaima în plevuşca de pe bulevardul Rupert cel Mare. Bărbaţii 
şi femeile adevărate au rămas neclintiţi, întorcând capetele după noi. 
După care Spot a luat înălţime şi-a întors aparatul într-o rână, să mai 
trecem o dată. 


- Păi? l-am chestionat pe Temenea. 


-În capătul Talidului, în capătul celălalt, zise el smulgându-şi un fir 
de păr verde ca mucegaiul. 


M-am mirat că cineva îi dăduse voie să-şi plaseze fetele într-un capăt 
al Talidului, ştiut fiind cam ce şpagă trebuie să bagi ca să obţii un 
asemenea vad. Poate că între timp îi mai crescuseră acţiunile. Am 
făcut tot felul de piruete, de parcă eu şi Spot ne-am fi aflat pe 
podeaua unei săli de dans. Talidul părea normal. Poate că venisem 
cu prea multe surle şi trâmbiţe, dar nu aveam ce-i face, vorba lui 
Malcom, nu puteam s-o iau pe jos. 


- Uite colo! zise Chang. 


Nu ştiu ce văzuse. Ruudek se propti în manşă, obligându-ne să ne- 
amintim tot ce mâncasem peste zi. M-am dezmeticit chiar în faţa 
hectarului de vitrine ţinut de negustorimea protezelor şi a 
implanturilor. În jungla de organe strălucitoare, noi trei păream 
singurele făcături şi încă unele de cea mai proastă calitate. 
Elicopterul înţepeni lângă una din dughenele lui Abdul Rahman. Un 
torent de spumă trandafirie se scurgea încet peste cocoaşa de staniol 
împânzită cu buruieni crescute în punctul Lagrange 3. Abdul 
Rahman îşi oferea tot ce era mai scump. Spaţiul părea gol şi normal. 
Apoi nu mai fu normal. 


Am aşteptat mai multe secunde, privind în lungul străzii luminate 
ca ziua, dar pustie, lucie. Lumina grea, verde, te făcea să te simţi 
într-un acvariu, ceea ce nu era chiar departe de adevăr, având în 
vedere că în mod obişnuit locul mişuna de peşti. În spatele 
geamurilor blindate puteam să ne holbăm o mie de ani. 


Din îngustimea ce marca hotarul între două vitrine, ieşi un băiat de 
vreo doisprezece ani, slab, negricios, cu membre subţiri de păianjen. 
Nu purta nimic altceva în afara unui suspensor auriu, iar braţul 
stâng, îi părea de asemenea îmbrăcat în aur până la cot. Respira calm 
şi egal. Un copil de trupă obişnuit. 


- Julio! răcni Temenea foindu-se pe scaun. Vino-ncoa”, măi! 


Era evident idiot, pentru că din carlingă nu putea răzbi niciun sunet, 
iar de pe stradă era imposibil să distingi ceva înăuntru prin fumul 
geamurilor. Cu toate astea, el mai zbieră o dată. 


Băiatul privi câteva clipe elicopterul şi în special, cred, cilindrii 
tigraţi ai „Instant“-urilor semănând cu nişte viespi. Se îndepărtă 
nepăsător. 


- Julio! strigă din nou Chang. Piciule! 


Mă privi exasperat, ca şi cum ar fi vrut să mă ia martor la o aşa 
obrăznicie, şi-şi plesni genunchierele. Până să iau o hotărâre, trăsese 
zăvorul, coborând pe asfaltul negru, cu gesturile moi ale unei pisici. 


— Julio! zise. Ai surzit? 


Primul glonţ îl lovi în şold şi explodă cu un fâsâit, răsturnându-l. 
Una dintre genunchiere se rostogoli spre noi cu zgomot de tinichea. 
Nu apucase să se răsucească complet, când fu lovit iar. Braţele îi 
zvâcniră în lături, lăsând să se vadă un găuroi cât pumnul în partea 
dreaptă a pieptului. Cu un gest reflex, apăsă pe trăgaci, trimiţându- 
ne în parbriz un nor de alice inofensive ce izbutiră să reteze capătul 
antenei. 


- Spot! am zbierat. 


Ruudek scăldă totul într-o lumină insuportabilă. Băiatul dispăruse 
înghiţit în zecile de umbre ale ungherelor. Mitraliera tuşi ca apucata 
până să clipesc de două ori, făcând praf vreo treizeci de metri de 
vitrină. După un minut, încă ploua cu cioburi. Şi-apoi linişte... 


Am privit spre Spot o secundă, m-am uitat din nou în lungul străzii. 
Nu se zărea ţipenie şi oricum zecile de etaje rămâneau în întuneric 
faţă de partea comercială a trotuarului, mânjită cu neon. lemenea 


Chang încă mişca, iar din gură, odată cu clasicul firicel de sânge, i se 
scurgea o bolboroseală ca un cântecel. Sângele lui era tot roşu, dar în 
lumina străzii părea negru. Dacă cineva ţinea cu tot dinadinsul să ne 
curețe putea s-o facă fără nicio bătaie de cap. 


- S-o ştergem de-aici! se cutremură fetiţa RuudeK. 


De data asta chiar transpirase într-un loc sensibil. Bâjbâi prin 
unghere scoțând la iveală ceva cu care nu m-am împăcat niciodată. 
Două ţevi şi-un pat de lemn adevărat. li spuneam „tunu' lu’ Spot“. 


Ne-am mai privit o dată. Ruudek îşi făcu vânt prin stânga, iar eu 
după el, pipăindu-i tălpile cu nasul. Cocoaşa lui îmi amortiză 
căderea. Chiar în timp ce ne rostogoleam, trei ciocane loviră 
parbrizul, marcându-l cu steluțe de o palmă. Un al patrulea izbi 
nevăzut prin portiera întredeschisă, aprinzând scântei. Muzica 
fetiţei izbucni la maxim, oferindu-i probabil o rară satisfacţie. Cu 
vremea, începea să-mi placă şi mie. 


„Plouă, gagico, peste pântecele tău ca o streaşină... Acolo m-am 
ascuns de vremea rea...“ 


- La oase, căcănarilor! zbieră Spot, apăsând trăgaciul dublu. 


Nu-şi închipuise c-ar putea nimeri pe altcineva în afară de mine, însă 
efectul fu impresionant. „Tunul“ se descărcă la bubuială, eliberând 
un fulger orbitor şi-o ciupercă uriaşă de fum. Am sărit ca arşi şi la 
adăpostul fumului ne-am vârât între o bucată de vitrină rămasă ca 
prin minune şi dosul unui automat de ţigări. Dacă ăi de ne voiau 
pielea se aflau chiar pe acoperişul de deasupra noastră, puteam să 
facem pe ea de viaţă. Şi din nou muzică... 


„Ploaia, ploaia care-mi spală buzele... Sub streaşina pântecelui tău, 
gagico...“ 


M-am aplecat să-i suflu fetiţei la ureche o idee care-mi trecuse chiar 
atunci prin cap, dar n-a mai fost timp de idei. Răsună o singură 
împuşcătură şi „licuriciul“ nostru icni prefăcându-se în fărâme 
incandescente. Două tone şi ceva de aparatură, metal şi sticlă 
zburând pentru ultima oară, în porţii de câte o sută de grame. Am 
fost mort vreo jumătate de minut. 


- Hei, hei... zise tam-nesam lemenea Chang din băltoaca lui de 
sânge. 


Atunci Ruudek se dovedi surprinzător de inteligent. M-am împleticit 
în urma lui spre colţul dughenei lui Abdul Rahman. O siluetă 
tremurătoare se iţi în lumina flăcărilor, încercând să ne contrazică. 
Argumentele individului ţâşniră peste tot în jurul nostru, 
împroşcându-ne cu aşchii de asfalt. M-am întors pe jumătate şi-am 
slobozit într-acolo patruzeci de cartuşe în mai puţin de cinci 
secunde. Chiar dacă apucase să se ferească, nu l-am invidiat câtuşi 
de puţin. Am mai făcut cinci paşi interminabili, după care m-am 
prăbuşit în spaţiul dintre vitrine, locul de unde se ivise blestematul 
de băiat. Un Abdul Rahman de polistiren ne zâmbea, fluturându-şi 
burnuzul. Deocamdată nu mai trăgea nimeni... 


- Şefe, chicoti Spot, o ducem acilea ca-n rai! 


M-am uitat mai bine. Peretele prezenta un soi de scobitură cotită şi 
imediat după cotitură înţepeniseră trei mogâldeţe, mai mult 
despuiate, cu ochii cât cepele. Marfa lui Temenea. Carevasăzică, 
puştiul ăla făcuse pe cloşca, fugind la vedere pentru a abate atenţia 
de la cuib. 


Incepuseră o repriză de bocete pe care-am curmat-o cu un fluierat. 
- Ia, ia! Care eşti acolo? 


— Felicia, zise una din ele, ce bine că sunteţi aci, dom” Gene! O să-l 
scoateţi şi pe Temenică de acolo, nu-i aşa, dom’ Gene, să-l oblojim, 
ce bine că sunteţi aci! 


- Bine de căcat, am ocolit subiectul cu eleganţă. Mai bine ciripiţi-mi 
cum s-a iscat tărăşenia! 


Şi ca tâmpitul am scos jumătate de nas şi-un ochi afară, să văd dacă 
a stat ploaia. De-aş fi fost mai entuziast, Ruudek ar fi putut să 
povestească despre ultimele mele clipe. Glonţul demolă vitrina din 
dreapta mea, găurind curat ţeasta de plastic a lui Abdul Rahman. 


Mi-a trebuit un minut să potolesc urletele coardelor. Vasăzică, 
vânătoare la fix. 


- Noi şedeam pe-aici, zise Felicia ştergându-şi rimelul, şi ăla a venit 
şi mi-a cerut un foc. Eu am crezut că-i un consumator, că Julio a 
făcut semn să-l înhaţ. Părea bine înţolit şi nu i-aş fi tras ţeapă, da’ pe 
urmă A Mică a strigat că vine Grumazul Grunjos. 


A Mică dădu din cap, confirmând. 


— Fra unu’ învelit într-o blană de câine. Şi consumatorul era un 
tuciuriu. 


- Ala vrea să ne găurească? am întrebat. E cu ei? 


- Nu cred... Nu ştiu... se smiorcăi Felicia. Dacă vrea să te curețe, n- 
avea greţuri, că e vârât chiar peste drum, în faţa noastră. Dacă n-o fi 
mierlit-o. Putem să-l tragem pe Temenică? 


Am îngheţat privind cotlonul de peste drum, dar oricât încercam să 
fac pe ochi-de-şoim n-am putut spulbera întunecimea de-acolo. Cât 
despre Temenea, nu mai mişca deloc. O limbă de combustibil arzând 
se prelinsese spre el, însă îl ocolise grijulie în ultima clipă. lar 
coardele îl jeleau. Astea erau fetele lui Chang. Nu ştiu ce le făcuse, că 
ţineau la el ca la un tătic drăgăstos. 


M-am sfătuit pe şoptite cu Spot căutând să pricepem câte ceva. 
Dintr-o clipă într-alta, în mod normal, cel puţin o dubă de-a noastră 
ar fi trebuit să dea colţul şi să ne scoată din rahat. Ca să nu mai 
punem la socoteală câteva Cocoonuri de pe radarele cărora trebuie 
că dispăruserăm ca şterşi cu guma. Întârzierea asta îmi dădea 
mâncărimi. În asemenea condiţii, răsăritul nu mă tenta. 


- Ce zici? întrebă Spot. 


Era prea multă linişte. Am dat să-i comunic această observaţie 
interesantă. In momentul acela strada luă foc. 


Trăgeau de pe acoperişurile de peste noi, vreo zece-doisprezece 
după aprecierea mea, fără să se încurce, cu trasoare. Mii de gângănii 
incandescente, verzulii, bâzâind şi sâsâind, toate concentrându-se în 
acelaşi punct, cotlonul întunecat de peste drum. Mi-am astupat 
urechile cu palmele şi cred că şi ceilalţi au făcut la fel. 


Nu puteam să sper că ar mai fi cineva întreg acolo. N-am auzit nimic 


în afara păcănitului asurzitor al celor de sus şi, cu toate astea, o clipă 
mai târziu, un domn buşi la picioarele noastre, venind de la vreo 
douăzeci de metri ca să pupe asfaltul. Purta un costum maro de 
camuflaj şi-o gaură cu marginile încă arzând, ceea ce indica un glonţ 
cu fiolă de napalm. Am sperat că ăi de deasupra noastră n-au aşa 
ceva. Muşcase tuciuriul... 


Ruudek îmi atinse cotul. Două siluete veneau pe partea cealaltă a 
străzii. Se ţineau de perete, căutând să ajungă lângă bârlogul acela. 
Era asaltul final. 


- la-i, am zis încet. 


Ruudek îl făcu arşice pe primul. Mie mi-au trebuit trei încercări 
pentru al doilea. 


Am aşteptat un final pe măsura restului. Talidul se umplu deodată 
de gabori vârâţi în armuri, semănând cu nişte gogoşi, de dube 
blindate, de girofaruri şi proiectoare. Zbierau toţi ca demenţii, în o 
sută de portavoce. Din cerul negru picurară două Cocoonuri, unul 
după celălalt, şi de aici mi s-a rupt o bucată bună de film. Vedeam şi 
auzeam totul, dar nu reuşeam să pun nimic cap la cap. 


— Malcom, ce dracu’ cauţi aici? am zis într-un târziu. 


Kumanovo îşi înşurubă arătătorul în tâmplă, complimentându-mă, 
şi se duse să admire spectacolul străzii. Din scaunul pilotului, 
Juravlieva ne măsură cu dispreţ, rotindu-şi încet coafura „scuipă- 
mă-n ureche“. Era moartă după Malcom. 


Le-am văzut pe fetele lui Temenea Chang înghesuindu-se în preajma 
unei ambulanţe şi pe A Mică punând mâna să ajute la îmbarcarea 
peştelui. Deng cu mila. 


— Ăsta e gata! zise un gabor, dând roată tipului fript cu napalm. 
- Şi ăsta! strigă altul. Acolo îmi descărcasem eu patruzeci de boabe. 


Am înaintat cu paşi nesiguri spre întunericul în care se duseseră 
miile de trasoare. Nu ştiu ce mă aşteptam să găsesc acolo. 


Acolo era un mort, stând frumos pe fundul lui, cu spatele sprijinit de 


un perete. Purta un costum elegant de lână bleumarin şi o carabină 
mică, sofisticată. Acum mai ducea cu el vreo două sute de plumbi, 
bine ascunși sub piele. 


Am vârât mâna în buzunarul interior al hainei şi-am scos un 
portvizit subţirel. N-am găsit înăuntru decât o carte de vizită cu 
marginile aurite. „Nkono Nkono — comis-voiajor“. Atât. 


- Ghinion, amice, am mai zis privindu-i chipul negru. 


Am ieşit, căutând în lungul rămăşiţelor de vitrină. Malcom s-a 
îndreptat de spate cu scârbă. 


— Asta mai trăieşte, zise cu voce groasă. 


Făcu semn brancardierilor. M-am apropiat curios. Proiectilele lui 
Ruudek şifonaseră costumul individului şi aproape îl retezaseră în 
două. Spini Pletosu'. 


— Ce-i, măi, băiete? am zis. 

Nici Grumazul Grunjos n-ar fi dat un scuipat pe el. Spini se holbă ca 
şi cum s-ar fi mirat că ne vede pe-acolo şi în bâjbâielile lui apucă 
mâneca lui Malcom. Malcom se feri indignat. 

— Ce-i, măi? am mai zis o dată. 

- Puştiul... Pu... zise Pletosu', Puştiul... Are... ăăă... Are... 

Apoi muri. 


— Să-ţi fie de bine, am mormăit îndepărtându-mă. Mă gândeam să 
dorm sau să mă însor cu Felicia. Atunci, pe loc. 


Ruudek şedea în fund pe mijlocul Talidului şi plângea pe tăcute, 
scărpinându-şi membrele. I-am ars una peste ceafă. 


— Dă-l în mă-sa de „licurici“, i-am spus. 


Mă privi cu înţelepciune. 


Peste ziuă, ploaia spălase ferestrele, însă pe urmă dispăruse ca şi 
cum n-ar fi fost. N-ai fi găsit în împrejurimi apă cât să aduni în 
căuşul palmei. Doar izul acrişor, rămas în aer, îţi dădea de gândit. 


Un ofiţer de serviciu, pe nume Durell, sună pe la unsprezece. Arăta 
odihnit şi binedispus. 


- "Neaţa! zise. Te-am visat azi-noapte, dom’ Yablonski. 

Am insinuat că şi eu o visasem pe maică-sa, dar el nu înţelese nimic. 
Imi spuse că am timp să fac un duş şi să bag ceva în mine. Un tip din 
conducerea departamentului îmi fixase un randevu... 


- Bravos, am zis, o să fie şi Spot, da? 


— Ruudek e aici de două ore, căscă el. Dom’ Kumanovo a avut treabă 
cu el. 


Între timp făcusem rost de un prosop curat. 
- Ce treabă? O să crape dintr-o clipă-n alta, de somn. 


Dar pe Durell îl durea undeva. Mi-am plimbat nudul în partea 
opusă a camerei şi-am intrat în nişa pentru duş. Dacă Malcom îl 
oprise pe Ruudek înseamnă că avea motive serioase. Malcom l-ar fi 
ocolit pe stradă de la o mie de paşi 


Am revenit în cameră şi-am format indicativul unei staţii de glisoare 
rapide. Cât să-mi trag un tricou şi nişte jeanşi, gustul dulceag al 
detergentului se estompase. Am ieşit pe culoar şi-am chemat liftul. 
Totul strălucea de curăţenie şi optimism. Până acolo unde curba 
culoarului îmi oprea privirile, treizeci şi două de boxe zumzăiau de 
nerăbdare, gata să-şi verse ocupanţii şi să-i îndemne către o 
activitate utilă societăţii. În gigafoane lălăia fericită o tânără speranţă 
a neutronicului, iar peste o secundă coridorul avea să fie plin de 
zâmbete. Trebuia să fii olog ca să nu sari într-un picior. 


Strada mă înghiţi cât ai zice peşte, zvârlindu-mă de pe un trotuar pe 
celălalt. Crezusem că mi-a rămas ceva vreme să dau o raită printr-un 
„pică tava“. În loc de asta, am agăţat nişte sendvişuri cu krill care 
zăceau de cine ştie când în burta unui automat şi m-am prăbuşit 
horcăind pe bancheta din spate a glisorului. 


— Ca vântu', dom’ Yablonski! zise omul de la comenzi. 


Asta-i! Urma s-o mierlesc într-o noapte, pe marginea șanțului, de 
câţi cunoscuţi aveam. Am holbat ochii pe hubloul din dreapta, 
scormonind fără ţel prin oceanul de feţe galbene şi tuciurii care se 
agitau în preajma dughenelor pline de abur, a automatelor de 
oxigen, a scărilor rulante. Şoferul porni turbina şi prinse un post 
specializat în dulcegării. Am urmărit palmele gesticulând, tălpile 
dansând pe asfalt, ambalajele ţipătoare schimbându-şi proprietarii 
ca la balamuc. Am căutat o faţă deosebită de toate celelalte, o faţă 
mai mică, faţa unui băiat de zece-doisprezece ani. N-am găsit-o... 


Durell mă împinse fluierând pe coridor şi-mi deschise uşa biroului. 
Prin peretele de sticlă armată zăream jumătate din oglinzile blocului 
Filidor, o duzină de structuri dinamice preamărind-o pe Deng şi 
departe, prin aţele vineţii ale unui norişor de smog, Industriile. Pe 
plafon, una dintre celulele de iluminare pâlpâia. 


În birou aşteptau căpitanul Malanian şi încă un tip. 
- Mda, mormăi primul, stai şi tu undeva, Yablonski! 


Am făcut doi paşi până la cel mai apropiat fotoliu. Celălalt individ 
privi prin mine o pată mică, pe spătarul de care mă rezemasem. Nu 
sărea cu mult peste cincizeci de ani. Favoriţii cenuşii şi textura 


costumului purtau marca „grangure“. 


- Domnul consilier La Farge ar dori să poarte o mică discuţie cu tine, 
zise Malanian. Domnul consilier a preluat conducerea comisiei 
pentru ordine socială a municipalităţii. O mică discuţie. 


Am dat din cap de unul singur. Favoriţii nu se clintiră niciun 
milimetru. 


- Despre ce? m-am mirat, deşi nu era cazul. Despre ce discutăm? 


Malanian studie preocupat plafoniera defectă. Consilierul La Farge 
mă studie ca pe un gândac sărac. 


- N-am reţinut numele dumitale, vorbi el, în sfârşit, pe un ton 
catifelat. 


- Yablonski, am zis fără să-mi clănţăne dinţii. Cocoon-patru. 


La Farge extrase din buzunarul interior al hainei un carneţel 
îmbrăcat în piele fină şi notă totul cu meticulozitate. Intr-un astfel de 
moment n-ar fi dat bine să mă scobesc în nas. 


- Să vorbim puţin despre noaptea trecută, Yablonski. Dacă n-ai 
nimic împotrivă. 


Malanian avusese desigur grijă să-şi tragă partea leului. La ora ăsta 
era, probabil, cel mai informat tip al departamentului. Am povestit 
pe îndelete, alegându-mi cuvintele cu grijă. N-am uitat mai nimic. 
La Farge îşi notă totul frenetic. Pe la mjilocul istorisirii am prins 
deodată gustul detaliului şi al figurii de stil. L-am zugrăvit cât mai 
bine pe Temenea Chang şi n-am neglijat bucile lui Ruudek. Le-am 
trecut în revistă pe Maca, Pepita Baldevis, A Mică, Felicia, aducând 
elogii fiecăreia în parte şi tuturor laolaltă. Am încheiat cu o răpăială 
îngrozitoare de arme automate, am scris pe ultimul cadru The End şi 
am aşteptat cuminte secularul Oscar. Căpitanul Malanian ieşi să bea 
un pahar cu apă. 


- Mda, zise La Farge, scuturând o scamă imaginară de pe reverul 
hainei. 


Am aşteptat curios. 


— Îmi pare rău că trebuie să-ţi deschid ochii ca unui începător, spuse. 
Este regretabil că un salariat cu experienţa dumitale, Yablonski, nu 
poate deduce câteva consecinţe elementare ale acţiunilor sale. 
Regretabil şi îngrijorător. 


O muscă survola încăperea bâzâind şi se izbi de peretele 
transparent. Am băgat de seamă că La Farge are un canin fals. 


- Ce spui?! m-am mirat din nou. Mă complexezi. 


La Farge îşi uni sprâncenele într-un unghi obtuz. Căpitanul 
Malanian intră în încăpere şi se aşeză cu faţa spre fereastră, fără să 
ne bage în seamă. 


- Bănuiesc că nu realizezi cu adevărat situaţia în care te afli, spuse 
încet domnul consilier municipal. Poate că ar trebui să ţi-o explic. 


L-am invitat din priviri. 


- Dumneata, Yablonski, ai fost la originea unor tulburări sociale 
grave. Ca să mă exprim eufemistic, ai dat dovadă de impulsivitate, 
îngâmfare şi incompetenţă. Ai încălcat cele mai elementare principii 
ale acţiunii în mediul urban. Cred că nu pricepi asta. 


Am tras cu ochiul spre Malanian. Era absorbit de peisaj. Pavilioanele 
urechilor îi crescuseră de două palme. 


— Şi ce mai crezi? am zis. 
- Cred că eşti nebun de legat, făcu La Farge. 


Aveam de ales între a-i pipăi caninul fals şi a rânji pe faţă. Am ales a 
doua variantă. 


- Cum v-aţi petrecut noaptea, domnule consilier? 
Mă privi ca de la o mie de kilometri. 


- Scuză-mă. N-am de gând să-ţi scriu biografia. Mă întrebam doar 
dacă ai văzut vreodată un trasor. Sau un dos de ştoarfă. 


- Ascultă... începu Malanian. 


- Nu, am zis. N-am terminat încă. Aş avea chef să te întreb despre 
multe altele, La Farge. Despre Ghermana şi despre unele locuri din 
Mauin. Despre cetele de hardişti la mâna a şasea, care se cordesc 
după partide pe marginile maidanelor până fac clăbuci, transpirând 
„iarba“ prin toţi porii. Despre nopţile de pândă sfârşite cu pescuirea 
vreunui beţiv care-ţi borăşte în braţe. Ori copiii care în drum spre 
centrul de preluare te pun să scormoneşti după dulciuri şi-ţi 
bortelesc ficaţii cu şuriul. Ori putoarea din boxele de închiriat pentru 
o noapte şi despre ce se găseşte de obicei acolo. Despre cum îţi 
tremură picioarele când cobori în stradă după ce ţi-ai scuipat 
plămânii în compuşi ai sulfului, „aproape de cer“, cum se zice, şi ce 
simţi ca ţintă pentru o sută de maniaci ai trăgaciului. Ori plăcerea 
de-a te însoţi cu un pilot care-ar vrea să-ţi fie drăguță, cu un şef de 
escadrilă bătrân şi ţâfnos şi cu ceva care-şi zice „consilier 
municipal“, dar în care nu ti-ar plăcea deloc să calci. 


M-am oprit să respir înainte de a-mi da sufletul. Dacă aş fi pocnit 
atunci din degete, Malanian s-ar fi prăbuşit încet într-o rână. 
Domnul consilier La Farge mă fixă câteva secunde lungi. 


- Eşti un tip terminat, Yablonski, şopti el. Mă pricep la asta. 
Am dat din cap încuviinţând. 


— Nimeni nu mi-a mai adresat vreodată astfel de cuvinte, continuă 
La Farge în transă. 


Am tuşit flatat. 


- E un talent al meu mai vechi. Ca gabor în oraşul ăsta, ştii, mă-nvârt 
prin toţi căcaţii. Uneori dau peste unii cărora le lipseşte nimica toată 
să fie nişte tipi adevăraţi şi-atunci le vorbesc ca unor tipi adevăraţi. 
Dar se-ntâmplă şi invers, mai ales când frecventez cercurile înalte. 
Trebuie să-mi adaptez vocabularul încontinuu. 


Malanian ieşi în sfârşit din amorţeală şi se ridică ocolind biroul. 


- S-a pornit o anchetă amănunţită, Gene, îmi îndulci el hapul. Până 
una-alta, o să treci la recepţie şi sortare. Nu trebuie să ne scape 
niciun amănunt. 


- Ferească Deng! am zis, ridicându-mă la rândul meu. Eu am crezut 
doar că, dând o raită prin Mauin, nişte cetăţeni mucaliţi au găsit de 
cuviinţă să-şi încerce pe mine armamentul din dotare. Dar, dacă e 
nevoie de mărturiile unora „pe care poţi pune bază din punct de 
vedere etic şi moral“ şi care „sesizează aspectele sociale mai subtile 
ale afacerii“, păi, daţi-i bătaie! Temenea Chang e probabil la 
reanimare. Pe Spot aud că l-aţi băgat deja în fabrică. lar Feliciei mă 
angajez să-i comunic chiar eu că municipalitatea are trebuinţă de 
serviciile ei, îndată ce vom sfârşi amândoi o trebuşoară sexuală pe 
care-o plănuim mai demult. Alerg către noul meu loc de muncă! 


Am deschis larg uşa biroului. Rafi Malanian mă cântări gânditor. 


- Ai văzut prea multe filme cu poteraşi, făcu el. Ceea ce înseamnă că 
ai fumat şi clişeul cu polițistul căruia i se ia cazul. Predai arma şi-ţi 
vezi de-ale tale. 


Am încuviinţat, ştiind exact ce vrea să spună cu asta. Când să ies, 
am auzit vocea tremurând de mânie a domnului consilier La Farge: 


- Individul ăsta mi-a adresat insulte grave, Malanian! 


- Nu ştiu ce să mă mai fac, domnule, se plânse la mişto căpitanul. E 
într-adevăr puţin mai impulsiv şi asta n-o să-i fie de ajutor în viaţă. 


Am trecut ca vântul pe lângă Durell, care chipurile tocmai 
recepționa un mesaj de maximă importanţă, şi cotind spre ascensor 
am dat nas în nas cu Malcom. Părea demolat de nesomn, iar 
costumul şedea pe el ca pe gard. Din toată patrula, doar el, cu mine 
şi Ruudek nu foloseam steroizi. 


— Gene, mârâi el. 
- Mă pupi, am zis împingându-l, ce-ai făcut cu fetiţa mea? 


— Dă-l dracu, se înfurie Malcom, a dat o declaraţie. Doar s-a-ntors cu 
o sută de grame de elicopter, nu? 


- E fleaşcă acum. Dacă-l pui la stors, scoţi de la el tot ce vrei, nu? Şi 
tot ce-ţi trebuie. 


Kumanovo îşi trecu mâna peste ochi. 


- Nu pricep. 


- Rafi Malanian tocmai m-a pus pe liber. Un tip de la o comisie îşi 
face pantofii cu el. Cu un dram de minte, cu o mână de ajutor şi-un 
brânci potrivit, mă gândesc, aş putea să dispar de-a binelea şi să vă 
pup mâinile c-am scăpat doar c-atât. E nevoie de tineri competenţi, 
disciplinaţi şi moderni, ca tine, Malcom. Acum e momentul! 


L-am văzut chircindu-se, apoi destinzându-se ca un arc. M-am 
gândit că are cu zece ani mai puţin decât mine şi cu vreo 
cincisprezece kilograme mai mult. M-am gândit la ceva în vreme ce 
lui începu să-i tremure buza de jos ca unui ţânc. Mi-am adus aminte 
de multe pe care n-ar fi fost cinstit din partea mea să le uit. 


- lartă-mă, Malcom, am zis. 


— Mare sculă mai eşti! smârcâi el. Parcă ar fi patrula lu’ tata. Ce zice 
nea cutare, aia face Kumanovo. Suntem amândoi obosiţi, Gene. 


L-am lăsat promiţându-mi c-o să-l culce pe Spot pe o gonflabilă, să-l 
mai putem folosi şi altă dată. Pe urmă am coborât la sortare. Eram 
prins deja în graficul turei, dar îmi venea rândul abia peste patruzeci 
de ore. Am rumegat asta în drum spre cantină. 


Fleica n-avea niciun gust, în schimb, sergentul Rielke, cu care mai 
schimbam o vorbă între două îmbucături, îmbrăcase un tricou puţin 
mai mic ca o batistă. 


- Bă, Yablonski, zise ea aranjându-şi o şuviţă blondă, mă şterg, 
undeva cu Rafi ăsta al tău. Du-te, nene, şi trage-le-o ălora! 


În materie de principii era imbatabilă. Toată filosofia vieţii ei încăpea 
într-un cuvânt. „Irage-le-o!“ Mai mulţi indivizi, care s-au lăsat 
păcăliţi de aspectul ei fragil şi de aerul năuc, au înfundat urgenţa. 
Când zic „indivizi“, nu fac deosebirea între colegi de-ai noştri ori 
obsedaţi de-ai Ghermanei. 


- Să fiu eu în locu’ tău, continuă Rielke pe un ton visător, mi-aş băga 
puţin picioarele în Grumazul. 


Am dat din cap încântat, doar-doar m-o scuti. Parcă eu aveam idee 
pe unde mişună ăia acum. 


- Te dai mare paraşută, bă, da-n capu’ tău e beznă ca-ntr-un cur de 
negru. Mai bine ai da o fugă la „Ulan“. 


Imbucătura mi-a venit înapoi şi-am strâns dinţii să n-o scap în tavă. 
Era cât pe-aci s-o iau pe blondă în braţe, dar experienţa mă opri la 
tanc. M-am ridicat şi am adus cafele. Rielke mă privi ţintă. 


- Dacă ai impresia că vrei să te dai la mine, zise, mai bine 
internează-te. 


Ne-am despărţit totuşi buni prieteni când şi-a tras casca pe cap şi s-a 
dus să se suie în elicopter. Cred că avea muniţie şi-n fund. 


Am luat bulevardul pieptiş. Era zăpuşeală ca-n iad şi circulaţia se 
blocase din nou la poalele blocului Filidor. Am mers pe jos vreo 
două sute de metri, apoi am cotit, îndreptându-mă spre zona 
comercială, deşi ştiam prea bine ce mă aşteaptă. Încă mai puteam 
distinge în depărtare mugetul Industriilor. La început fuseseră 
departe de oraş. Pe urmă oraşul şi milioanele lui se repeziseră într- 
acolo într-un acces de nebunie. Acum nu mai puteai să faci o sută de 
paşi fără să dai peste câte un gălbejit proptit în nişa unui automat de 
oxigen, inspirând disperat. 


Mă trăgea aţa spre Talid, dar m-am ţinut bine. Oricum, la ora asta aş 
fi găsit totul strălucind de curăţenie. Nicio gaură, niciun ciob şi pe 
deasupra atâtea dosuri transpirate, atâta „iarbă“ disimulată, atâta 
viclenie şi prostie pe metrul pătrat, că nu mi-ar fi picat deloc bine. 
Am ocolit de departe până şi Rupert cel Mare. 


Între trotuare, ca între maluri, curgea leneş un fluviu de glisoare şi 
pachete mari de baterii solare pe roţi, dar să nu vă-nchipuiţi că aerul 
părea mai sănătos din pricina asta. Grosul cârnatului de vehicule se 
târa pe antichităţi cu explozie, care sugeau cam o treime din 
producţia de ţiţei sintetic. Caroseriile lor purtau cu mândrie 
însemnele vieților curmate sub chipul unor jupuituri şi buşituri 
prost cârpite. Tot la două-trei ore, mai mulţi tâmpiţi, care se 
aventurau scârbiţi de viaţă de pe un trotuar pe celălalt, îşi împrăştiau 
ciolanele pe asfalt, spre bucuria băncilor de organe. 


Am tăiat Fergala, Benito Diaz şi încă vreo două artere mai mici. 
Mergeam de nebun, cu senzaţia că pe undeva, în tot acest furnicar, 


căci milioanele oraşului ieşiseră pe străzi să mă vadă trecând, se află 
un capăt de fir care poate fi apucat. Încă nu eram convins că vreau 
să-l apuc. Prin crestele norului de smog, rezemate la etajul o sută al 
blocurilor, trecu o jumătate de duzină de Cocoonuri strălucitoare. 
Rielke încerca să-şi bronzeze pectoralii cu orice preţ. 


Era două după-amiază, dormisem, mâncasem şi eram în viaţă. Aşa-i 
omul nostru. De ce are, de-aia vrea mai mult. Mi s-a părut c-ar fi o 
dovadă de isteţime din parte-mi să iuţesc pasul. Şi-aşa aglomeraţia 
începuse să mă scoată din sărite, iar dintr-o clipă într-alta mii şi mii 
de funcţionari aveau să năvălească afară din coliviile lor, căci 
treceam acum chiar prin dreptul blocului Filidor. Jumătate dintre ei 
aveau să se cocoaţe pe acoperişuri, pentru cursele regulate spre 
periferii. Un sfert fugeau sub pământ, tânjind după răcoarea 
tunelurilor de metrou în care nu puţini se rătăceau şi trebuiau scoşi. 
Sfertul rămas urma să mă calce pe mine în picioare, privindu-mă cu 
suspiciune, închipuindu-şi c-aş putea atenta la surogatul de bere 
către care îşi îndreptaseră rugile o întreagă zi de muncă ori la 
locurile din faţă ale programelor video ieftine şi porcoase. Dacă n-aş 
fi ajuns gabor, mi-ar fi plăcut să fiu sugrumător de conţopişti. Dar 
acum aveam o ţintă. 


Am mai dat un colţ. Deng! 


Am căscat vreo zece minute, până mi-a înţepenit ceafa şi au început 
să-mi tremure picioarele. Deng plonjând într-o piscină circulară. 
Stropi roz de apă prelingându-se peste chipurile privitorilor de 
rând, ca mine. Deng smulgându-şi ţoalele de pe ea. Asta de vreo 
trei-patru ori la rând. Deng explodând, pulverizându-se într-un nor 
orbitor de alb. Fiecare privitor din stradă alergând cu degetele 
transpirate să prindă o bucăţică din Deng. Deng dansând. Am 
dansat cu toţii. lată avantajul structurilor dinamice. 


Deng! 
Iată nemurirea în structurile dinamice. 


Am dat buzna în „Ulan Bator“, o prăvălie a cărei vitrină 
semicirculară înghiţea o treime de trotuar. Am aşteptat la mijloc, 
între rafturile tixite cu casete, până ce privirea mi s-a obişnuit cu 
întunericul. Nu ştiu cum îndrăznea cineva să vină să cumpere de- 


aici. Apoi am auzit bâzâitul bine cunoscut. 
- Să trăieşti, WB! am spus. 
— Hai noroc, neamule! a zis WB. 


Wonder Boy era un mongol mic de statură, rotund ca o găluşcă de 
orez. Din perna de grăsime a obrazului, ochii lui subţiri mă cercetau 
iscoditori. Avea vreo şaptezeci de ani. 


— Ce mai vrei? hârâi. Să nu-mi spui că mi-ai dus dorul! 


I-am admirat protezele. Făcuseră treabă bună. Mai întâi îi tăiaseră 
picioarele imediat deasupra genunchilor. Merseseră amândouă în 
laborator, învelite cu grijă în folie, căci trebuiau să identifice 
fragmentele de proiectil, marca armei, distanţa de la care se trăsese 
şi câte altele. El nu putuse să le spună nimic, nici înainte de a-şi 
pierde cunoştinţa acolo, la marginea Ghermanei, nici după ce-şi 
revenise, operat, pentru simplul motiv că nu ştia nimic. Duşmani 
avea ca orice om de teapa noastră, iar motive, slavă lui Deng, nu 
trebuie să-ţi pierzi firea, dacă nu găseşti. Aşa merg lucrurile în 
Ghermana. 


- Am tot ce-ţi pofteşte inimioara, surâse WB. Vrei filme, na filme! 
Vrei holograme, na holograme! Senzo? Neutronic? Orgasmic? leşi cu 
mălaiul şi-ţi promit că fetele vor sări de pe ecran drept în culcuşul 
tău. 


- Taci! am zis. WB, am intrat în rahat. 


Mă mai privi o dată, apoi alunecă spre intrare şi blocă dispozitivul 
magnetic. Rămase acolo câteva secunde. 


- Hai dincolo, îmi spuse trecând din nou pe lângă mine. 


Tijele pistoanelor erau incastrate chiar în capetele tăiate ale 
ciolanelor sale. Îmbinarea fusese protejată cu bucşe de porțelan 
termorezistent. Microprocesorul îl cuibăriseră într-un simulacru de 
rotulă, cu un rol mai mult estetic, iar labele erau de fapt pachete 
compacte de baterii şi traductori. Proiectantul prevăzuse şi-o 
legătură prin nanofibră spre ceva ascuns în şira spinării, pe care WB 
o smulsese după două săptămâni, fiindcă avea nişte mâncărimi 


insuportabile şi nu putea scărpina oţelul. Ăsta fusese cadoul de 
pensionare al colegilor. 


Cunoşteam cămăruţa din spate. Acolo am întâlnit-o pe Merian la 
vremea când WB era şef de escadrilă, iar prăvălia tot o magherniţă. 
Grumazul Grunjos încă nu se născuse. 


I-am povestit moşneagului tot. În vreme ce-i treceam în revistă 
evenimentele nopţii, îşi trăgea palme peste genunchii cu 
microprocesor, ca un libidinos pe care nu-l mai ajută natura. Pufni în 
râs la auzul planurilor mele cam firave. Pe urmă scuipă într-o parte. 


- Dacă Rafi te-a flituit, poţi fi sigur că n-are nimic cu tine. Vrea să te 
ferească de franţuz. Şi pentru moment e legat de mâini şi de 
picioare. O să-i lase pe ei să mai vânture apele şi să se 
împotmolească în mâlul stârnit. După aia o să-şi arunce undiţele. 
Am dat din cap cam sătul de pilde. 

— Şi eu? 

- Tu ce? mă privi el viclean. Liber ca un păduche. Te-au mutat 
disciplinar? Nu poţi fi pedepsit de două ori pentru aceeaşi vină. Da’ 


eu în locul tău mi-aş vedea de altele. S-a întors Merian? 


Ăsta era necazul: toţi ştiau prea bine ce-ar fi făcut, dac-ar fi fost în 
locul meu. 


- WB, eu cred că de data asta e ceva important. Nu ştiu de ce... 
Vreau să dorm nopţile, nu să mă uit pe pereţi. 


- Am filme cu Deng, vorbi mongolul, trecute prin comp, normal, da’ 
nu se vede, bucile-s buci pe orice sculă. Filme cu Deng pe care Deng 
nu le-a făcut. Astea-s nopţile tale. 


— A, scuteşte-mă, am strigat. Moşneag neputincios! N-am nevoie de 
giugiulelile tale. Ai idee câte hoituri văd într-o tură? 


- Vezi ştoiu', spuse. la zi, câte poliţii sunt acum? 


M-am ridicat plin de draci. 


— Ţi le număr eu. (Numără pe degete) E Cocoon. E Nuttman. Trecem 
şi IULI la socoteală. De Pozi Jun ai auzit? Nu. Eu cred că şi 
Grumazul Grunjos e tot o poliţie. S-au cam înmulţit curvele. 


— Şi ce-i cu asta? am zis. 


- Dreptatea. Toți au dreptate. Justiţia. Toţi fac justiţie. Puterea. 
Puterea nu mai e una singură. Doar pe scenă. Doar puterea jucată e 
una singură. Numai adevărul zbierat e absolut. 


I-am râs în nas. 


- Eşti dat naibii, WB, da’ să-mi dai de doi bani sfaturi e mai greu. 
Ce-mi pasă mie de adevărurile tale? Ori de câte poliţii ţi se pare c-ai 
bunghit? Care dintre ele ţi-a mâncat ţie zilele? Mie-mi tremură curul 
şi, dacă n-ai idei să-mi serveşti, credeam că măcar o să mă mângâi 
pe creştet... 


Îşi trecu degetele prin bărbuţa rară. Nici nu mă auzea. 


- Ai filme cu Deng? am zis mai răcorit. Ţi-ar plăcea să vezi pârnaiele 
la bătrâneţe. 


- Deşteptule! se minună WB, scotocind într-un sertăraş dintre un 
milion de alte sertăraşe, deştept... De-aia mergi pe picioarele tale, iar 
eu semăn cu o şenilată. Na! 


Am prins din zbor obiectul şi l-am ţinut în faţa ochilor, până am 
realizat ce este. N-am ştiut ce să fac cu el. Era un cilindru nichelat, de 
vreo zece centimetri, uşor bombat la un capăt. li spunerm 


SI 


„călimară“. 


- WB, am spus încet, mi-am predat pocnitoarea la magazie, cu bon 
de primire şi toate celelalte, deja m-am obişnuit cu gândul. La ce 
naiba mi-ar trebui altă armă? 


WB îşi puse umblătoarele în funcţiune. Bâzâiau nasol. Chicoti. 


- La colţ e unul care acum jumătate de oră îşi strica ochii pe 
structurile dinamice cu Deng. 


— Şi? 


- Structurile sunt împărţite cu chirie. Jumate Deng, jumate Secunda 
Trei. Eu zic că un tip în stare să vadă tot ce-i arată Deng se-ntoarce 
cu dosul când începe Secunda. Aşa-s fanii. Dar el, nu. Te-ai prins? El 
se uită şi la structurile Secundei. 


Am dat din umeri. 


- Poate-i plac amândouă. Poate e afon. Poate are bucurii la vreo 
gagică din zonă. 


Am dat să mă car. WB veni după mine bâzâind. Strămoșii lui 
sugrumaseră cai între coapse. 


- Treaba ta, eu te-am avertizat. Treci să mă vezi când ieşi din spital. 
Am râs. 
— Trec. Pregăteşte-mi nişte vechituri. 


— Eşti şi tu o muscă în lumea asta, zise el. Lumea lui Deng. Secolul 
ăsta o visează şi o doresc toţi. Deng e acum cerul, cu zeii lui. Deng e 
centrul universului. Deng e însă şi un târg de gioarse. Câte nu 
găseşti acolo! 


L-am privit lung. WB mă privi şi el. 


Pe trotuare toate lucrurile începuseră să fiarbă şi să dea în clocot. Cât 
timp stătusem ascuns în „Ulan“, milioanele se iubiseră şi făcuseră 
pui cât ai bate din palme. Acum păreau de două ori mai mulţi. Am 
dat să scot şi eu un sunet în supa densă de zgomote, însă era peste 
puterile omeneşti. 


Am trecut în cele din urmă strada, având grijă să nu nimeresc sub 
vreun şasiu, şi din goană i-am aruncat o privire omului reperat de 
WB. Purta o salopetă de hârtie azurie, măsura un metru şaptezeci şi 
era negru ca o pălărie de cioclu. 


Omul, fie el şi poteraş, oboseşte. lar dacă oboseşte, normal ar fi să-şi 
tragă sufletul acolo unde are chef. Într-o vreme când te-miri-ce se 
măsoară printr-un indice de eficienţă, ce altceva ţi-ai mai putea dori? 
Funcţionezi, te opreşti, funcţionezi iarăşi din punctul în care te-ai 
oprit. Merită să te gândeşti un pic la asta... 


Am luat prima cursă spre cartierul Cinci, VerdeCinci, şi n-am avut 
ghinionul să mă lupt cu şoldurile gospodinelor atrase de mirajul 
Mauinului, ori cu hoardele de puştani fugiţi de-acasă pentru câteva 
ore. Mi-am făcut loc într-un grup de sportivi asexuaţi, de pe care 
curgeau apele. Arătau de groază în treningurile izotermice. Cred că 
practicau ceva inofensiv şi plictisitor. 


Modulul s-a repezit pe rampă, iar clădirea de sub noi tremură multă 
vreme după desprindere, făcând să sune cablurile de înaltă tensiune 
în care nu mai era tensiune. Nu erau locuri pe placul „îngerilor“. 
Am descris o parabolă cu înălţimea de şase sute de metri, după care 
sistemele de ghidaj au reperat rampa geamănă din centrul bombat al 
Cinciului. Asexuaţii se scurseră pe lângă mine ca nişte somnambuli, 
pregătindu-se să-şi deverseze excesul de chimicale în primul 
recuperator. 


Verde-Cinci e îndeobşte teribil de liniştit. Un cartier din care nu mai 
reuşeşti să te muţi vreodată. 


Am dat buzna în cel mai apropiat „pică tava“, dar intrasem în transă 


cu mult înainte de a băga în gură primul dumicat. Când halesc, văd 
mai bine. 


Ca să mă apropii de vârtejul lui Deng, ar fi trebuit să fiu într-o 
dispoziţie satisfăcătoare şi în orice caz mai tolerant. Nu-i greu, dacă 
prinzi o noapte ca lumea şi stai departe de toate cele. Oricum, Deng 
nu mai suna de multă vreme ca un simplu nume. Deng începea să 
semene cu un sorb pe marginile căruia se roteau, înainte de a fi 
înghiţite, toate gunoaiele imaginabile. Între ele aş fi putut agăța ceva. 
Bătrânul călăreț olog păstra o urmă de miros. 


Matricea se lumină şi am format un meniu la întâmplare, înghiontit 
de fomiştii din spate. Grila cobori o clipă mai târziu, săpând 
lăcaşurile potrivite în plasticul fierbinte al tăvii, apoi vărsă comanda 
într-o combinaţie de trosnete şi gâlgâituri. 


După prima înghiţitură, se zări o geană de lumină. Am început să 
pipăi păienjenişul. Eram înăuntrul lui? Bâjbâiam pe-afară? 


— Liber, vere? făcu unul dintre stomacurile umblătoare. 
Am făcut semn spre scaunul din faţa mea. 


Dar în timp ce eu voiam să-mi bag nasul în fundul lui Deng, 
Kumanovo poate lămurise totul. Îl şi vedeam pe Rafi Malanian 
călărind situaţia, pe Ruudek, Grumazul şi pe Felicia ştergând mucii 
puştiului dispărut al lui Temenea, discutând prin spiritism cu 
Nkono ăla, castrându-l pe La Farge. Aveam să capăt o bucăţică de 
zahăr recompensă? Yablonski urma să zgrepţăne pe la uşi şi, 
eventual, în tura de la recepţie şi sortare, să agaţe câte-o bârfă despre 
mersul anchetei, despre ce-a zis ăla, despre ce-a mai descoperit 
ălălant... 


- ...nu? plescăiră fălcile din faţa mea. 
Am încuviinţat distrat, plănuind să-i trântesc tava în cap. 


Trebuia ţinut Malcom aproape. Trebuia pistonat Malanian. Trebuia 
scos din rahat Spot, lustruit şi înfipt între ei ca băgător de seamă. 
Lipseau prea multe cioburi din mozaic şi nu le puteam găsi chiar pe 
toate sub respiraţia lui Deng. 


Înainte de-a da pe gât ultima picătură de cafea mi-a venit o idee 
interesantă. 


Am urcat zecile de etaje în câteva secunde, am deschis uşa boxei şi 
am închis-o, rupând legătura cu lumea. Puteam să zac în pat ori să 
dansez din buric dacă voiam. În loc de toate astea, m-am plimbat 
vreo jumătate de ceas pe canalele postului local de televiziune, doar- 
doar cineva ori ceva o să-mi sune cumva la ureche. Uneori, ştirile 
comentate te pot scoate dintr-o fundătură. lar în vremea asta nu mă 
oprea nimeni să cuget. 


Mai întâi am făcut turul artelor. Blom Ulmer pe canalul patru, 
arătându-ne ce înseamnă cu adevărat curentul „neutronic“. O 
blondă de doi metri, vopsită în culorile războiului, parcurgând 
trucajele unui clip „senzo“. Şase băieţi de la „Atomic Stanis“, doar o 
mică parte, fiindcă de obicei apăreau cu gaşcă mare, pe un covor din 
puful căruia abia li se zăreau grifurile instrumentelor şi sexele. 
„Orgasmic“. Pe canalul doisprezece, „Sânge Metalic” live, cu zeci de 
litri de vopsea roşie năclăind scena, o mitralieră împroşcând marea 
de spectatori cu proiectile inofensive, dar puţind ca dracu’, un 
zgomot plin de promisiuni. Cântau „Ficaţii lui Gaspar“. Aşteptam ca 
dintr-o clipă întralta chitara bas să poposească pe ţeasta vreunuia de 
pe scenă, dar n-a fost aşa. 


Am înghiţit pe nerăsuflate pachetele de ştiri risipite de-a lungul a 
cinci canale. Nimic. Dacă Talidul nu fusese băgat în carantină de 
Cocoon, ceea ce nu m-ar fi mirat, având în vedere că o ambuscadă şi 
câţiva găuriţi nu mai erau de mult ceva neobişnuit, puteam să bag la 
cap că domnul consilier La Farge s-a ridicat în picioare şi a acoperit 
soarele prin părţile alea. 


Pe canalul rezervat poliţiilor şi formațiunilor de ordine, pace. N-aş fi 
vrut să trec pe-acolo din două motive. Unul era lipsa totală de 
informaţie de care dau dovadă băieţii în mod obişnuit, dar ce spun 
„lipsă“, aş zice mai bine „lipsă de bun-simt“, n-am mai pomenit 
altundeva atâta indolenţă şi lipsă de interes afişate, vezi bine, ca un 
fel de rafinament al castei. Poţi să tragi apa. Celălalt motiv este faptul 
că s-au înmulţit precum ciupercile şi mai toate încep să prindă un iz 
paramilitar. Ar începe să caute complotul, lovitura de stat, 
„elementele“. 


Am lăsat să curgă în linişte un program de reclame. Era o serie de 
„fete la minut“, fiecare se dădea de ceasul morţii să stoarcă 
maximum din cele douăzeci de secunde cumpărate pe parai grei şi 
zău că merita să le vezi făcând-o. Urgenta întâi era adresa. Pe urmă 
numele, numărul, două-trei performanţe umflate; unele reuşeau să 
îngaime şi câte ceva cu pretenţie de spirit ori feminitate. În rest — 
poziţii, gemete, semne cu ochiul şi garanţiile igienei. Muşchi, fese, 
ţâţe şi aşa mai departe. Stereotip, însă din când în când o bucăţică. 
Impresie generală de menajerie. 


Nu voiam să schimb frecvenţa. Dacă Spot ar fi avut ceva să-mi 
ciripească, ar fi făcut-o fără să mă mai aştepte. Am sunat, totuşi. 


- Ce mă-ta vrei? spuse Olus, gagiul lui Ruudek. 


Stătea gol puşcă pe marginea unei măsuţe. Părul roşu îi atârna ca un 
şerpălău mort, într-o coadă grea, până către călcâie. Fuma. 


- Salut, moşule! am zis vesel. De câte ori îţi văd trupul ispititor prin 
țesătura diafană a veşmântului, am tulburări de comportament. Vreo 
veste de la fetiţa noastră? 


Olus începu să respire greu. Pricepea greu ironia, însă se supăra 
uşor. 


- Nu s-a-ntors, mă anunţă. Porcii tăi, porcule, l-au silit să dea nişte 
declaraţii. 


- Rafi ştie să se poarte cu o doamnă, n-o să facă excepţie cu Spot, am 
râs şi-am închis înainte să mă înjure din nou. 


Mi s-a părut c-o zăresc pe Pepita Baldevis pe ecranul televizorului. 
Oricât ar fi fost de mişto, Temenea nu-i lăsa atâtea parale cât să 
ajungă vedetă, fie şi într-un program de reclame. Asta nu. 


Apoi sună Malcom. 
- Gene, pe unde-ai umblat? Te caut de două ceasuri. 


Părea mai tânăr cu vreo cinci ani. Îl spălaseră, îl călcaseră, îi 
dăduseră să sugă, poate trăsese şi-un pui de somn. Arăta exact aşa 
cum trebuie să arate un proaspăt şef de patrulă, pus pe fapte mari. I- 


am privit atent ochii, căutând acolo un licăr anume. Nu luase nimic, 
niciun stimulent. Îl stimulase destul Juravlieva. 


- Malcom, am spus, tu nu ştii că azi e ziua mea liberă? Am mers la 
bâlci, m-am dat în bărci şi chiar am lins o îngheţată. Ce faci? 


Tuşi. Nu părea prea încurcat. 


- Am luat comanda, Gene. Rafi zice că tu eşti prea la vedere acum. 
Nu ne putem mişca în voie cu o mie de comisii municipale în 
spinare. Dar apele se liniştesc repede. Or să dea de greu şi-or să ne 
lase să ne vedem de treburi. Tot ce ţi se întâmplă e provizoriu. 


- Stop! mi-am ieşit din sărite. Pot să ştiu măcar ce bube am în cap? 


- Gene, făcu Malcom, pe Deng, eşti din ce în ce mai sucit. Eşti isteric. 
N-are nimeni nimic cu tine. Dintre-ai noştri, vreau să zic. Se liniştesc 
lucrurile, vii înapoi. Sigur că La Farge îţi poartă sâmbetele. O să facă 
un raport, Gene, şi să fim serioşi, i-ai dat apă la moară. 


— Vorbeşte-mi! 


— Nu intri aşa într-un loc cu densitate mare, cum ai făcut în Talid. 
Ne-am mai ciondănit pe chestia asta. Ori îi laşi în durerea lor, ori îi 
împrăştii, dar de la distanţă. Puteai s-o-ncasezi. 


Mi-am trecut mâna prin părul ca peria şi-am început să mă dezbrac. 
Simţeam din nou nevoia unui duş. Venea seara. 


- Malcom, Talidul nu e Ghermana. Aici nu pot să pun oamenii pe 
fugă cu proiectoarele, ori să-i fac să se scape pe ei, cu infrasunete. 
Sigur că m-aş fi putut fâţâi de colo-colo până m-ar fi băgat în seamă. 
Dar parcă nu prea e stilul meu. Şi ştii ceva, Malcom? Nu era nici 
ţipenie când am ajuns noi acolo. Doar un prăpădit de ţânc. De unde 
ai scos atâta densitate? 


Kumanovo mă privi atent câteva secunde. 


- Grumazul n-a revendicat încă acţiunea de azi noapte, dar nu se 
poate să nu pescuim doi-trei mai mărunţei pe care să-i strângem cu 
uşa. Trebuie să întindem un năvod mai mare. 


- Ce-ai adunat până acum? 


- Fleacuri. Urme de pândă îndelungată pe câteva acoperişuri. 
Chiştoace şi altele asemenea. Am să cercetez dacă nu cumva vreo 
facțiune „îngerească“ şi-a vârât nasul. Un capăt de curea din piele de 
vită, solid înnodată. Asta îmi dă o idee pe care o să ţi-o servesc mai 
târziu. Arme şi muniţie de serie mică. Grumazul le poate aranja 


când vrea. 


- Ai să cauţi şi urmele lui Spini, aşa-i? Şi pe ale lui Nkono ăla. 
Malcom plescăi nemulţumit. 


- Nu cred să fie cazul. Incă nu sunt aşa de înghesuit. Cu ce prind la 
prima razie, o să fac curăţenie generală, ai să vezi. Şi oricând pot să 
asmut în zonă o trupă de copoi profesionişti. Dar ar mai fi ceva. 


Intre timp se întunecase şi imaginea lui îmi lumina pereţii. 


— Puştiul ăla. Poate că el a văzut cum s-a iscat toată tărăşenia. El 
păstorea fetele. Fetele îşi făceau numărul. Poate că nu erau prea 
atente. Puştiul ăla. 


Am râs, bâjbâind după ceva alcool. 
- Eşti tare drăguţ. Mă faci să mă simt util. 
Malcom râse şi el. 


- Credeam că ti-au trecut fumurile. Gene, eu încep acum să vântur 
rahatul la modul cel mai grosolan cu putinţă, N-o să am nici timpul, 
nici mjiloacele şi nici fineţea ori răbdarea să dau de el şi să nu-l 
sperii. Tu poţi s-o faci, fiindcă eşti bătrân şi şmecher. Pe deasupra, 
am aşa o presimţire că n-ar trebui să ştie prea multă lume despre 
copilul ăsta. Nu strică să ai uneori un as în mânecă. 


Am rumegat această ultimă parte a discursului său. Mi-am turnat în 
pahar şi-am sorbit. 


- Malcom, un copil ca ăsta e mai degrabă un animal sălbatic. Cel 
mult am putea să întrebăm dacă mai are vreo soră care foloseşte 
săpunul. N-am să-mi pierd nici firimitură din atât de preţiosul meu 
timp liber făcând pe doica. Sunt bătrân şi şmecher, cum ai zis şi cam 


stătut. Am să-mi caut o gagică. Hai noroc! 


I-am luat piuitul lui Malcom şi m-am întins pe pat, încercând să nu 
mă mai gândesc la nimic. N-aveam decât să-mi plimb ochii prin 
încăpere, trecând în revistă obiecte, unghere ori amintiri. Puţină, 
doar puţină lumină printre stinghiile storului şi prin sticla cu 
transparenţă variabilă a ferestrei. Umbra ventilatorului rotindu-se 
încet, fără zgomot, doar un fâsâit la umbletul paletelor fantomă. 
Peretele din stânga tapetat cu fotografii. Merian. Merian cu mine. 
Cineva, eu, Merian. O lampă cu picior, agăţată într-un magazin de 
antichităţi. O istorie microexpusă a armelor ultimului război. 
Optzeci la sută ilustraţii. 


M-am sucit să iau telecomanda şi-atunci ceva mă înghionti prin 
buzunarul jeanşilor. „Călimara“ lui WB. 


Am trecut strada fără o ţintă precisă, dar cu voie bună şi sătul de 
somn. Verde-Cinci începuse să zumzăie. Mai ales la vale, dacă ţineai 
drumul drept, dădeai buzna în Maetzig şi Maetzig la ora aia părea 
negru ca indicativul dispecerului de zbor. Parcă în întreg cartierul 
ninsese cu funingine. Afurisiţii de militari ar fi fost în stare să facă 
noapte acolo în plină zi numai ca să moară civilii de necaz. Aveau 
mijloacele necesare. 


În Maetzig îşi fac veacul nouăzeci la sută din armate. Dacă ai nevoie 
de câţiva băieţi cu boaşe, pe care să şi le pună la bătaie pentru tine, 
în caz că n-ai pretenţia să-şi terfelească afurisitele lor de coduri şi 
etichete, în două ceasuri i-ai găsit. Dacă vrei să pui la cale un asediu 
ori un puci cum scrie la carte, poţi dibui în centrul Maetzigului cele 
mai luminate minţi într-ale războiului. Dacă vrei doar să cumperi un 
lansator de rachete portabil ori, să zicem, un submarin, baţi centura 
cartierului, unde se vinde şi se cumpără tot ce scuipă flăcări şi bucăţi 
de metal. 


Apoi mai e ceva. 


Dacă vrei să dai de urma cuiva prea certat cu unele dintre legi şi 
mirosul te-a adus până la porţile acestui Maetzig, nu trebuie să faci 
nimic. Tot ce nu se potriveşte cu legea, tot ce are predispoziţie spre 


un anume gen de libertate, altceva decât libertatea cazonă, e receptat 
ca un corp străin, ca un virus, ca un găinaţ în ochi. N-ai decât să 
aştepţi răbdător. Mai devreme sau mai târziu îl vor scuipa afară, viu 
sau mort. 


În Maetzig supravieţuieşte, cum poate, un avanpost al Cocoon, 
înregistrat la dispeceratul recepţie şi sortare cu indicativul negru. 
Fac şi ei ce pot. 


În Maetzig încearcă să se extindă Nuttman şi nu ştiu de ce, fiindcă ar 
avea mai mult succes ca poliţie prin cartierele obişnuite, I, II, II — 
Galben şi IV, V, VI — Verde, ori prin Roşul Industriilor, locuri în care 
în general lumea se mai teme de uniforme, iar un ecuson mai 
înseamnă ceva în ochii cetățeanului. 


În Maetzig ştim cu toţii că-şi petrec vacantele cele patru agenturi 
TULI şi bănuim că se dezmorţeşte, de fiecare dată înainte de a trece 
la acţiune, o legendară armată de femei, Pozi jun. Însă şi astea, şi 
IULI bat mai mult coloniile ori staţiile orbitale, cotloanele în care 
oamenii chiar şi-au pierdut de tot simţul măsurii. 


Din Maetzig, fie că intri femeie, fie că intri bărbat, fie că intri 
hermafrodit, ieşi bărbat. In Maetzig se râde rareori şi când se râde, 
în principiu, e de rău. 


Dar eu m-am lăsat împins de-o toană şi până să mă dezmeticesc, 
spre ora prânzului, căscam gura la marginea albicioasă a graniţei 
dintre Mauin şi Cristal City. Era acolo o holotecă mai veche, cu o sală 
de spectacole cât toate zilele pe care n-o putea umple orice trupă de 
mucoşi. Clădirea lunguiaţă ca o baracă, al cărei acoperiş 
împăienjenit cu cabluri de tensionare o făcea să semene cu o omidă 


Um 


uriaşă, strălucea într-o părere de soare. „Novostic“ îi zicea. 


M-am apropiat dinspre latura sudică. Pe-aici Mauinul se molipsise 
de la Cristal City şi de-abia dacă zăreai mai mult de cinci persoane la 
un loc, pe parcursul a câteva minute. Înainte vreme, hoarde de 
„îngeri“, vagabonzi ai acoperişurilor, îşi disputaseră la sânge 
Novostic. Când nu erau spectacole ori finale de dans, răsunau 
strigătele bătăliilor scurte şi crâncene. Noaptea se hăituiau unii pe 


ceilalţi. Ziua şi-o petreceau pândind şi ciordind din stradă, într-un 
acord tacit de neagresiune, căci aveau nevoie să mănânce. Acolo sus 
se năşteau, acolo se iubeau, acolo se stingeau, unii dintre ei chiar de 
bătrâneţe. Mai târziu Nuttman s-a dat la ei şi i-a jumulit rău de tot, 
gonindu-i de pe acoperişuri. 


Am văzut, de la vreo sută de metri, trei indivizi grupându-se, cu 
armele uşoare sprijinite pe braţ, comentând probabil intenţiile mele. 
Am stat. Mi-era clar că dacă aş fi continuat să înaintez aş fi fost 
somat o dată şi-apoi curăţat pe loc. Nimeni n-ar fi avut nimic cu ei. 


Culoarul aerian deschis peste complex fusese blocat de un aerostat 
trandafiriu, tapetat cu anunţuri. Oricât s-ar fi străduit careva să mă 
convingă că nu-i aşa, literele alea aveau iz de efect hipnotic. De la o 
vreme îi doare pe toţi în fund de legi. Pe acoperiş forfoteau zeci de 
oameni, iar dinăuntru răzbătea zgomotul pistoalelor pneumatice şi 
al aparatelor de sudură cu plasmă. Un stol de capsule biloc a poposit 
printre cabluri, ţopăind ca nişte purici de sticlă. Un mecanism 
reproducător şi-a frânt cataligele. Secunda Trei se pregătea de 
scandal. 


Am aşteptat cuminte pe marginea aleii. A trecut pe lângă mine o 
utilitară, urmată de mai multe glisoare. Apoi un model Ford adaptat 
încetini. Omul de la volan, Bobo Diaz, râse scurt, chiţăind. 


-În plimbare, dom” Yablonski? Vă duc o bucată. 


Pe dinăuntru, „Novostic“ părea şi mai mare. Dar un sfert urma să fie 
acoperit de scenă. lar pe scena asta câte nu urmau să se petreacă! Se 
zice deseori că realitatea depăşeşte imaginaţia ori alte prostii de- 
astea. Nu e cazul cu Secunda Trei... 


- Am luat măsuri de pază ca lumea, zise Diaz scărpinându-se într-o 
ureche. Aţi făcut bine că v-aţi ţinut departe. In preajma concertului 
sunt toţi nervoşi. 


Bobo purta ghete înalte de militar, o vestă de piele neagră şi-un 
pistol de semnalizare prins în hamuri roşii, luminescente. Aş fi putut 
să fiu taică-su. 


— Ceva mălai, Bobo? 


Scuipă măreț. 


- Asta e doar o repetiţie ordinară cu plevuşcă şi câteva plesnitori. 
Nici nu ştiu dacă merită să consumăm pe Riff. 


De parcă ar fi fost el în stare să hotărască asta. 


- Săptămâna viitoare cărăm sculele în Casa Ramsay. Ce zici, dom’ 
Yablonski? N-a mai fost nimeni acolo în afară de Deng. Da’ Deng 
cică de-acolo a pornit-o, din Cristal City. Ea a luat Casa Ramsay de-a 
gata. Şi chiar dacă mai e la modă să strâmbi din nas la zgomotele ei, 
vreau să zic, pentru ăia care le văd, greu s-ar găsi cineva s-o dea 
afară. Da’ noi ne-am luptat să ajungem în vârf. Ştii în ce cloacă s-a 
născut Riff? 


Nu ştiam. 


- Şi crezi că se uită la tine ca la un nimic? Cât e de puternic acum, 
crezi că şi-a luat lumea-n cap? la uite colo! 


M-am uitat. Era o forfotă îngrozitoare în burta omizii. O sută lucrau 
şi o sută cincizeci dădeau indicaţii. Spre sectorul doi trecu o trupă de 
vreo douăzeci de puştani, goi puşcă, înfăşuraţi doar în kilometri de 
cablu optic auriu, subţire ca firul de păianjăn, care le ascundea 
murdăria. Păreau foarte agili. De-aia îi şi căţărau prin toate 
ungherele Novosticului, unde era nevoie de lumini şi unde un adult 
n-ar fi putut ajunge. lar în primul rând de fotolii, cu tâmplele în 
palme, înveşmântat într-un soi de drapel roşu, cu pielea de pe mâini 
şi de pe picioare acoperită de benzi desenate, măsurând vreo doi 
metri şi zece, privea chiar măria sa Riff Ishkoodah, „focul“, „cometa 
— într-un grai pe care se zice că nu-l mai păstrează nimeni în afară de 
el. Vocalist la Secunda Trei, idolul copiilor de trupă. 


Zi 


— Ferice de mine! am făcut clătinându-mă de emoție. Poate reuşesc 
chiar să dau mâna cu el. 


Şi-am făcut vreo doi paşi, la vrăjeală. Bobo Diaz s-a îngălbenit ca 
plămânul unui negustor de opiu. Ţopăia de parcă ar fi avut băşica 
plină. 


- Dom’ Gene, acu’ nu. Nu fac eu pe nebunu' cu cine m-a scos din 


budă când mi-a fost mai greu, da’ nu acu’. Acu’ Riff se concentrează. 


Se concentra pe dracu’. Moaca lui mongoloidă nu-mi spunea nimic. 
Bobo aruncă ocheade pe stânga şi pe dreapta. Te cred! Una era 
minciuna cu care reuşise să mă vâre în „Novostic“ („să vă mai clătiţi 
ochiu’, dom” Yablonski!“) ca ajutor de băgător de seamă şi alta era să 
mă fi văzut ăia că mă dau pe lângă Iscudracu' ăsta al lor şi-l 
plictisesc. Numărasem pe acoperiş vreo patru lunetişti. Bobo Diaz 
avea o mamă bătrână ca o mumie şi când pusese mâna pe postul 
ăsta, recuziter — patru pentru Secunda, aproape făcuse pe el de 
bucurie. 


- Tuciuriule, am zis, văd că hămăliţi o turmă de copii pe-aici. La câtă 
vreme îi schimbaţi? 


Mă privi senin. 


- Habar n-am. Sunt cam aceiaşi, că le place Riff de mor şi dorm pe 
sub fotolii ca să nu le murdărească şi mănâncă te-miri-ce, numai să 
nu-i gonim. Pe unii mai slabi îi prosteşte Deng şi se duc. Accidente 
să ştii că n-avem. Ce crezi? Ştii că unii dintre ăi mai mici sunt făcuţi 
la botul calului, în timpul cântării, şi pe urmă lăsaţi să crească în 
preajma Secundei, cum or şti. De-aia spun că Riff, oricât.... 


Ar fi luat-o razna, dar am avut grijă de el. 


- Bobo, am zis, tu eşti tânăr şi isteţ. De unul, Julio, aşa şi pe dincolo, 
n-ai ştire? Îmi trebuie un fir. Julio piciul. Doisprezece ani. 


Diaz zâmbi vinovat. 


- Du-te şi uită-te, făcu un gest, cine le poate şti numele? Chiar crezi 
că pe ăştia îi cheamă cumva? Aşa cum zici, dom’ Gene, n-am văzut 
decât vreo mie. De ce-aş fi eu mai puţin nebun decât toţi ai mei? 


„Ai lui“ erau Secunda, fireşte, şi toţi cei ce-i înconjurau. 


- Vin gagici cu plozi bolnavi ori subdezvoltaţi, să-i atingă Riff în 
timpul cântării, să facă din ei supraoameni. Cronicari care s-au 
dovedit obraznici o iau pe coajă. Noi creştem aici nişte fiare. Cum 
crezi că m-aş fi împiedicat de Julio ăsta al dumitale? La viteză asta, 
aş fi avut timp să-l văd? Noi doi trăim două feluri diferite de viaţă, 


dom’ Yablonski. 


Dacă nu-l dădeam jos, în următorul minut s-ar fi înălţat încet în 
văzduh, ca un balon. 


— În Talid se zvoneşte că mare parte din Grumazul Grunjos stă pitit 
în faldurile cortinei voastre. 


Bobo Diaz făcu ochii cât cepele şi suflă greu, întărâtat. 


- Glumesc, am zis repede. Da’ de unul, Nkono, ai auzit? Comis- 
voiajor. Nkono Nkono. Colorat. 


- Dacă ai treabă cu d-ăştia, făcu el cam înţepat, zic să-i dai târcoale 
lu’ Deng. Roiesc pe-acolo ca nicăieri. 


- Bag de seamă, am zis, că de câte ori aduc vorba de ceva, numele 
lui Deng îţi curge din gură. O fi vreun semn. 


Am luat-o frumos spre ieşirea principală, urmărit din priviri de 
Bobo, cu lunetele de prietenii de pe acoperiş şi cu dosul de şeful de 
trib Ishkoodah, găina de doi metri. Am aruncat o privire în direcţia 
scenei. Începuse montarea bateriilor laser şi o bucată dintr-un 
instrument uriaş căruia mi se pare că-i zice „gonotron“ şi-n care 
interpretul trebuie să se vâre cu totul. La vreo zece metri de 
balustradă, un malac mi-a tăiat calea. 


- Actele! 

- Puiule, am zis, de ce nu respecţi persoanele mai în vârstă? 

Mă împinse icnind într-o cămăruţă ascunsă prin peretele tunelului 
de ieşire. L-am lăsat, cu gândul să-i dau o lecţie gratis. Uşa clănţăni 


în spatele nostru. Din dreapta se apropie cu paşi mici salopeta 
azurie depistată de WB. 


Era o lumina cam chioară în cămăruţa aia. lar mutra tipului pe care-l 
aveam în faţă nu făcea decât să sporească întunericul. L-am auzit pe 
ăl de închisese uşa foindu-se. Nu mi-a picat prea bine. 


— Care-i treaba, băieţi? am zis. 


Salopetă-azurie încercă să se încrunte. Pe pielea neagră a chipului 
său apărură câteva zeci de creţuri, care mai de care mai 
fermecătoare. Unele mi-au adus aminte de ceva. 


- IULI, spuse trecându-mi pe sub nas ceva care în semibezna aia ar fi 
putut să fie o cartelă de identitate sau un biscuit de krill. 


— Vrem să-ţi punem câteva întrebări. 


Da, îşi găsise prostul. În primul rând că IULI nu lucrează aşa. Poţi să 
fii tatăl agenţilor şi n-ai să vezi vreodată în mâna unuia ca ăsta o 
legitimaţie, ori altceva pe-aproape. În al doilea rând, cine-a văzut 
vreodată de aproape un specimen IULI şi-a fost sigur că e vorba 
chiar de IULI? Un copil lepădat la cinci luni ţi-ar râde în nas: 
întrebările nu sunt genul de treburi cu care se ocupă IULI. M-am 
gândit s-o lungesc un pic. 


- Nu sunt obligat să-ţi răspund, m-am bosumflat. Eu însumi sunt 
gabor şi mă aflu în misiune. 


Malacul începu să sufle greu în spatele meu. Salopetă-azurie îşi 


mişcă imperceptibil sprâncenele, potolindu-l la câţiva centimetri de 
oasele mele fragile. Nu eram sigur c-o s-o facă şi-a doua oară. 


- Misiune pe dracu’, zâmbi coloratul, orbindu-mă cu albeaţa dinţilor 
săi. Sigur că nu eşti obligat să-mi răspunzi. Doar dacă nu ti-ar 
conveni să ieşim împreună dintr-un rahat. IULI are posibilităţi mai 
mari decât patrulele voastre călare. 


Am zâmbit şi eu. 


- Cine ţi-a zis că m-aş afla într-un rahat? Şi că e atât de puturos încât 
să fie nevoie de vidanjorii de la IULI? 


Căzu şi la testul ăsta. Un IULI adevărat ar fi tapetat pereţii cu mine 
în clipa următoare. Salopetă-azurie se mulţumi să-şi împacheteze 
buzele, nemulţumit că eu începusem să pun întrebări. Şi asta mi-a 
adus aminte de ceva. Pe măsură ce mi se făcea lumină în cap, eram 
din ce în ce mai prost-dispus. 


- IULI n-are nimic cu Grumazul Grunjos, spuse negrul. Aici sunt 
treburi pe care le aranjaţi între voi. Dacă poliţia voastră zice că 
Grumazul încalcă legile, oraşului, n-are decât să-i găurească pe toţi. 
Sau invers. IULI are alte legi. 


- Şi? am zis. 


— Ne-au vârât şi nouă un deget în fund. Acolo sus, printre şefii 
noştri, e mare supărare. 


- Tu nu eşti un şef, am râs. 


- Nu. Eu nu sunt un şef. Nici tu nu eşti un şef. Amândoi ne facem 
treaba cum ştim. Dacă vrei, mă ajuţi. Eu unul, acum, n-aş da doi 
bani pe viaţa ta. Dar ţi-am zis, aripile lui IULI sunt mari. O vreme, 
până trece furtuna, poţi sta şi tu acolo. De-ajuns. 


- Nu, nu-i de-ajuns, am oftat. Înţeleg; că cineva mă vânează şi pe 
cinstea mea dacă pricep de ce. Acum două nopţi, mi-am vârât nasul 


într-o cafteală mică. Dar asta mi se întâmplă de mic copil. 


— Povesteşte-mi, mă îmbie el. 


I-am prezentat o versiune îmbunătăţită a incidentului de pe Talid. 
Am lăsat să se înţeleagă că n-am absolut niciun amestec în toată 
harababura, că aş fi fericit ca şi pe viitor să mă ţin departe. El îmi 
puse câteva întrebări de control, dar cumva toate sunau a lecţie 
învățată pe dinafară. Am înghiţit-o şi pe-asta. 


- Grumazul a şterpelit ceva care ne aparţine nouă, zise în cele din 
urmă. Asta nu se face. 


- Să fiţi sănătoşi! i-am urat şi el mă privi drăgăstos. 

— Puştiul. N-o fi rămas la el ce ne trebuie nouă? 

— Înseamnă că era ceva destul de mic, am făcut pe deşteptul. 

- Ai gura cam mare, bă, pufni malacul. (De ăsta şi uitasem.) 

- Poate că da, admise Salopetă-de-hârtie. Ce zici? 

- Nu-i treaba mea. În timpul liber eu trebuie să fac linişte pe stradă. 
Ştii, care cum i se scoală, îşi cumpără o armă şi ne oferă nopţi de 
neuitat. Deocamdată cu asta îmi omor timpul. Sigur că, dacă în 
plimbările mele am să dau şi peste ţâncul ăla, o să am grijă să te sun. 


Pesemne avea un simţ al ironiei deosebit de dezvoltat. 


- Dar acum nu umbli în mod special după el? mă întrebă, frecându- 
şi involuntar încheietura mâinii. 


Asta era un tic pe care mai avusesem ocazia să-l observ şi care în 
anumite situaţii putea atrage lucruri neplăcute. 


- Ce dai să afli? Era multă lume acolo. Numai tipi interesanţi. Mai 
ales morţii. Aş putea fi pe urmele oricăruia dintre ei. Era într-un 
cotlon şi unul pe care-l aranjaseră să semene cu o strecurătoare ceva 
mai deasă, din acelea pentru ceaiuri. Tot aşa, tuciuriu ca matale. 
Parcă ţi-ar fi fost frate. 


Se albi la faţă, dacă pot să zic aşa. Era prima directă dintr-o serie pe 
care aveam de gând să i-o aplic. 


— Poate că ăla cunoştea mai multe decât noi toţi la un loc. Poate că 


ştii despre cine vorbesc. Un comis-voiajor! 
- Taci, mârâi noul meu prieten, frecându-şi iar încheietura. 


Işi regăsi stăpânirea de sine, dar se vedea că fusese zdruncinat rău 
de tot şi ştiam şi de ce. Am început să gândesc de trei ori mai 
repede. 


- Poţi să-ţi pui lacăt la gură, spuse el. Nu e nimic de capul tău. Dar 
trebuie să înţelegi tu însuţi asta şi să-i laşi pe oamenii serioşi să se 
ocupe de treburile serioase. Nu sunt sigur că IULI o să se mai 
ostenească să-ţi păzească ţie pielea. Ai noştri nu-şi pierd vremea cu 
orice musculiţă, înţelegi? 


Eu înţelegeam prea bine cum stau lucrurile. Cine-l trimisese avusese 
impresia că e un fin psiholog. Dar pe-ale străzii nu le-avea. 


- Înţelegi? repetă el. Pentru început, o să ne mulţumim să-ţi rupem o 
mână. Sau un picior. E o nimica toată, ai să vezi. Şi oricum, după 
asta poţi să zaci liniştit până trece toată tărăşenia din care nu pricepi 
nimic. Văd că nu eşti protezat. 


— Fără glumă? nu m-am putut abţine. 


Făcu un singur semn. Am simţit doi butuci lovindu-mi umerii în 
ceea ce s-ar fi vrut o priză şi apoi presându-i ca şi cum ar fi fost de 
cauciuc. Bestia care-mi sufla în ceafă habar n-avea de anatomie. Mi- 
am pregătit ultima lovitură şi i-am dat drumul. 


- Staţi aşa! am zbierat cu o voce incredibil de piţigăiată. 


Strânsoarea slăbi considerabil. Sclipirea din ochii tuciuriului îmi 
dădu de înţeles că sunt pe drumul cel bun. Genunchii începură să- 
mi tremure. 


- Să nu mă ologiţi, vă rog frumos, am schelălăit. Fac tot ce-mi 
spuneţi, domnu’! Am prieteni mulţi în oraşul ăsta, pe unde vrei şi pe 
unde nu vrei. Peşti, negustori, tăinuitori. Ştiu şi câţiva casapi. Nu se 
poate să nu vă fiu de folos. 


M-am scremut puţin şi — minune! — o lacrimă cât mărgica mi s-a 
rostogolit pe obrazul drept. 


- Cum? zise coloratul fără să-şi ascundă scârba. Cum poate un 
cioflingar ca tine să ne fie nouă de folos? Eşti total pe dinafară. 


Am dat să-i pup mâna. Imi venea şi mie să râd de câte eram în stare. 
Malacul mă scăpă îngreţoşat. 


- Nu sunt deloc pe dinafară. Ştiu o groază, o să vă minunati, 
domnu”, de câte am reuşit să adun în noaptea aia. Şi cred că foarte 
curând aş putea să dau şi peste puştiul ăla blestemat. Fetele din 
Mauin mă servesc cu tot ce le cer. Am cei mai buni informatori. 


- Deci am ajuns de unde am pornit, băieţel. Eşti pe urmele copilului 
ăla nespălat. Păi, de ce nu zici aşa? Ştii ceva? Ciripeşte! 


- Da, domnu”, sigur, daţi-mi doar un răgaz şi vi-l scot şi din gaura 
mă-si. N-are unde să se ducă, e singur şi necopt şi înfricoşat. Cocoon 
a astupat deja toate potecile spre staţiile de lansare. Nu se poate 
furişa spre colonii. Numai un răgaz scurt, domnu’. Şi nici nu-mi 
trebuie cine ştie ce protecţie ori balizare. 


-Îi dădusem să soarbă otravă din palmă. L-am văzut destinzându- 
se, acum că ştia sigur ce-are de făcut cu mine. Îi ieşise socoteala, 
făcuse şi proba... Băgă mâna în buzunar şi scoase de-acolo un 
Soodelein cu amortizor de zgomot. Găsi de cuviinţă să-mi apese 
vârful nasului. Râse. 


— Şi ce mai ştii? 
Am supralicitat. Oricum, urma să se termine în câteva secunde. 


— Se petrec numai blestemăţii acolo sus, la nivel înalt. Conducerile 
sunt tixite de putregaiuri. Poliţia e la cheremul turnătorilor. 
Trădători şi vânduți şi softuri infestate. Şi mai e ceva. 


— Ce? 


- Ştiu şi a cui clonă eşti. Sau, mă rog, al cui coleg de donare. Ce 
simţiţi voi când unul din serie e ciuruit cu trasoare? Cum ai dormit 
în noaptea aia? 


...Ai fi putut să auzi un microb strănutând în liniştea aia. Mă fixă 
vreo douăzeci de secunde şi în fiecare dintre ele îmbătrânea câte un 


an. Pe urmă zâmbi iarăşi. 


- Eşti o adevărată mină de aur. Ar fi păcat să te pierzi în oraşul ăsta 
mare. De aceea noi o să avem grijă de tine. 


- Cum? am zis. Cu ţeava aia îndreptată spre mine? 
O privi vesel. 


— Ah, asta... E doar aşa, un decor. Nu-mi dau seama încă de ce ştii 
cu adevărat sau de cât vrei doar să faci pe deşteptul. Şi-ntr-un caz, şi 
în celălalt, devii automat un personaj demn de luat în seamă. Cred 
că eşti hotărât într-adevăr să dai de puştiul ăla, iar pe mine tocmai 
hotărârea asta a ta mă interesa. IULI detestă aşa ceva. Acum o să 
facem o mică plimbare. 


Dacă mai avusesem vreo cât de mică îndoială că ar avea de gând să 
mă curețe, acum eram lămurit. Nici nu se mai ostenea să-şi ascundă 
raţionamentul. 


- Vrei să mă prezinţi şefilor IULI? am făcut. Mai întâi ar trebui să ştii 
cu ce se mănâncă asta, băi, căcărează. 


— Vezi ce-are la el, îl îndemnă pe malac. 


Bruta îmi cercetă vertebrele lombare cu ghinturile pumnului, 
dându-mă mai aproape de Soodeleinul acela. 


A 


- Scoate ce-ai prin buzunare! Da’ încet de tot, dacă nu vrei să te 
storc. 


Salopetă-azurie urmărea scena amuzat. Am început să-mi fac 
inventarul comentând fiecare obiect, ca un arab în plină zi pe 
marginea Ialidului. Stăteam cu spatele spre tona de muşchi excitati. 


-O cartelă de identitate emisă cu numărul patru-şepte-patru-şepte- 
doi-cinci-zero-zero pe numele de Yablohski. Plastic. Una bucată 
insignă gabor cu emblema serviciilor Cocoon. Aliaj de cupru. Circa 
cincizeci de grame. Trei, ba nu, patru monezi de câte un sfert şi două 
de o jumătate. Puteţi să vă cumpăraţi bomboane. Un tub cu 
energizante pe jumătate consumat. Poate anemicul ăsta care-mi stă 
pe ceafă să aibă nevoie. 


- Ce fel de energizante-i alea? făcu malacul peste umărul meu. E 
bune de ceva? 


Dădu să-mi ia tubul din mână. Am zărit o umbră tulburând privirile 
tuciuriului, dar era deja prea târziu pentru ei. Mi-am repezit vârful 
piciorului sub încheietura cu Soodeleinul şi simultan am apăsat 
comutatorul „călimării“. Arma s-a dus lovindu-se de un perete, iar 
buhaiul din spatele meu a scos un urlet, urmat de un grohăit. M-am 
răsucit, l-am apucat de gulerul bluzei şi-am zburat amândoi afară, 
deschizând uşa de metal în treacăt. Pe urmă am închis-o la loc. În 
urechile destinate lacătului am înfipt tubul de-acum gol al 
„călimării“. Se înţepenea de minune. 


Uşa a făcut „toc, toc, toc“ de parcă ar fi ciocănit cineva cu degetul. 
Amicul meu era tot atât de prost pe cât se înfăţişase de întunecat. 
Dacă, în loc să-şi testeze Soodeleinul pe metalul uşii, ar fi făcut doi 
paşi, înainte ca eu să apuc s-o înţepenesc, ar fi putut discuta altfel cu 
mine. 


- La revedere, Albă-ca-zăpada! i-am strigat. Să nu deschizi nimănui 
până mă-ntorc! 


M-am răsucit să văd cum stă treaba cu malacul. Gemea încetişor, 
întins pe-o parte. Umplutura păstoasă a „călimării“ îi prinsese faţa şi 
mâna pe care o întinsese către mine. Pe urmă se solidificase 
instantaneu şi-şi micşorase puţin volumul, strângându-l ca într-o 
menghină. Ustura al dracului, că era vezicantă. Printre altele, 
manufacturile din spaţiu ne-au trimis şi aşa ceva. ÎI scosesem afară, 
în ideea că i-ar trebui ajutor medical. Dar vedeam că pasta îi lăsase 
destule orificii pentru respirat. 


Am făcut ochii roată prin „Novostic“. Era linişte şi pace. Vreo doi 
care se omorau mai puţin cu treaba se zgâiau de la o sută de metri. 
Mă vedeau aplecat deasupra a ceva cu contururi aproximativ 
omeneşti, dar distanţa îi împiedica să se lămurească şi-apoi nu 
pentru asta împuşcau francul. Înţelept însă era să mă car înainte ca 
pentru unul din ei curiozitatea să se dovedească mai tare ca lenea. 
Să se apropie agale şi să-l audă pe copiatul ăla făcând spume 
dincolo de uşa metalică. 


M-am aplecat spre malacul imobilizat acolo ca o alună în ciocolată 


şi, ce credeţi, l-am făcut la buzunare în doi timpi şi trei mişcări, fără 
pic de jenă. Singurul lucru însufleţit, în ceea ce-l privea, erau ochii 
pe care şi-i rotea de mai mare dragul, că-l mai lăsase usturimea şi m- 
ar fi sfâşiat cu dinţii dacă ar fi putut. În buzunarul de la spate, am 
găsit două lacrimi sidefii, perfect identice, jucându-şi reflexele într-o 
montură argintie. De fapt, era chiar argint, iar eu cântăream în 
palmă o pereche de butoni scumpi, cu perle adevărate, ceva prea 
scump pentru unul ca ăsta. l-am vârât la mine, iar mardeiaşului i-am 
potrivit un vârf de încălţare între a patra şi a cincea coastă. 


- Nu-i frumos să şterpeleşti, băi ciumă, l-am povăţuit îndepărtându- 
mă. Şi mai spală-te dracului din când în când! 


Scoase un muget care-mi făcea milă. Nu-l puteam să-l consolez. 
Dacă sub pielea lui groasă îi implantaseră un avertizor sau dacă ăla 
rămas înăuntru avea la el un telefon, curând aveau să se arate 
părinţii lor, ca să mă tragă de urechi. 


Mai târziu, prin Mauin. Ca arteră principală, Rupert cel Mare nu e 
câtuşi de puţin băgat în seamă, aşa cum ar fi una din străzile mai 
mărginaşe, dar mai pricopsite, Ialidul, să zicem. Prea puţini 
negustori cu boaşe s-au pripăşit pe-acolo. Ca urmare, un iz de 
sărăcie, destul de puţin normal în Mauin, bântuia prin preajmă. În 
lâncezeala sfârşitului de zi, Rupert viermuia însă şi el ca oricare altă 
stradă a Mauinului, acea agitaţie specifică locurilor în care se încheie 
tranzacţii, se fac cumpărăturile şi se aruncă nada pentru fraieri. 


De-asta iubim Mauinul. În amurg, când cei care n-au destul sânge 
unde trebuie dau frumuşel buzna spre case, el este, între toate 
cartierele, cel mai uman. Uită-te spre Maetzig! De îndată ce apune 
soarele, roiurile de răcani intră fără să crâcnească în regim de 
camuflaj. După ora zece, străzile perfect perpendiculare nu se 
deosebesc prin nimic de aleile unui cimitir. 


Uită-te spre Cristal City! Prea mult aur. Prea mult oxigen. Prea 
multă linişte. Prea multe dosuri rozalii şi mătăsoase puţind a 
parfum de un sutar miligramul. 


Ghermana? Un coşmar spoit cu rahat. 


Sateliții cartierelor, de la I la VI? Stupuri zumzăitoare, pline ochi cu 
de-alde nimeni îngrijoraţi de soarta rahatului lor. Băgaţi de seamă 
care este cuvântul comun de ordine. 


Nu, nene! N-aş da Mauinul pentru nimic altceva pe pământul ăsta! 
Nici măcar pentru lumile nomade din afara oraşului, pentru lumile 
alea în care singura lege este „trăieşte după placul inimii!“. Nici 
măcar pentru lumile spaţiului, lumile din cer înţesate de tipi 
deştepţi, pline cu toate minunăţiile pe care tehnologiile, genetica 
rapidă şi artele libere le-au scornit pentru noi. 


Rupert cel Mare gemea de muieret colorat şi ciripitor, dispus să vâre 
dracii în oricine mai slab de înger. „Muieret“ e doar o vorbă. Statistic 
vorbind, fetiţele, hermafrodiţii şi sexanţii de serie mică erau 
zdrobitori numericeşte. Fiecăruia după gust. Abstinenţa duce mai 
devreme sau mai târziu la apariţia unor tensiuni sociale. 


Dar mie mi se făcuse de una adevărată sau măcar de ceva care să-i 
semene cât de cât. Încasasem cam multe şi-aveam nevoie de o pauză. 
Am intrat aşadar pe Rupert cel Mare dinspre capătul cu palmieri şi, 
mirosind atent „am făcut vreo douăzeci de paşi. Nu mai mulţi. 


— Ai zice că ascunde un măgar năpârlit în nădragi, răsună glasul ei. 


Am fost la un pas de a-mi suci gâtul. Pe trotuar, în spatele unui 
automat de nimicuri, răsunară chicoteli şi gemete porcoase. Erau în 
gaşcă şi eu nu-i puteam distinge prea bine fiindcă purtau stofe 
luminiscente de doi bani. Parcă se zăreau câteva siluete prinse într-o 
gogoaşa de lumină, în continuă mişcare. Am vrut să mă distrez 
puţin. 


— Poate că-l ascund într-adevăr, am zis cu aerele unui consumator 
cam prostănac. Că poate nu-i pentru te-miri-cine. 


Mai făcusem doi paşi. Acum râseră de-a binelea. Trei băieţi frumoşi, 
clone, fiindcă gemeni perfecţi nu există. De la o vreme, clonele s-au 
cam obrăznicit. Şi o gagică de vreo paisprezece ani, plină de talent, 
şezând turceşte sub un văl liliachiu, iscodindu-mă, pregătindu-se să 
mă facă de rahat. 


- Binevoieşte şi adastă o clipă lângă noi, preafericit stăpân al 


măgarului, mă îmbie ea cu un aer şugubăţ. Ce nu-ţi place? 
Am luat figura-tâmpă-numărul-trei, care mă prinde cel mai bine. 


- Nasu’ meu îmi spune că nu-i rost de parale pe-aci, am bodogănit. 
Şi unde nu miroase a para măgarului meu nu-i place să pască. 


Nu-i venea să creadă. 
— Cum adică? 
- Aşa bine. Doar nu-ţi închipui că ai să-l poţi avea gratis. 


Am crezut c-o să-şi dea duhul de atâta râs. Apoi ea le făcu semn să 
se potolească. 


- Şi cam cât, o, preafericitule, m-ar costa bucuria la care, sărmana de 
mine, nu îndrăznesc să sper? 


- Un sutar să-l vezi, am mormăit, un sutar jumătate să te joci cu el, 
trei sutare să-l încaleci şi să faci o plimbare mică. 


Am mai făcut mişto unii de ceilalţi cam un sfert de ceas, vreme în 
care m-am şi tocmit cu Haliba, că era isteaţă şi se prinsese cum şed 
lucrurile. Rupertul găzduia gagici de mâna a doua ori a treia, dar 
câteodată se întâmpla să găseşti şi ce-ţi trebuie. 


- Rămâi la mine şi pe mâine? am zis trăgând-o în lift. Ce spui, facem 
treaba? 


- Minte la tine chiar câtă la un gabor, pufni ea mângâindu-şi sânii. 
Crezi că m-am ţicnit? Sunt marcată de opt luni. 


Când intrase pe mâna peştelui îi făcuseră un tatuaj cât firul de praf 
pe cornee. După puţină vreme, imaginea care o însoțea şi în somn 
înceta s-o mai sâcâie, însă devenea o părticică a existenţei sale, a 
trupului său. Unele se pricopsiseră cu chipul peştelui pândindu-le 
ameninţător. Altele purtau pe cornee imaginea propriei morţi, ori 
numai câteva cuvinte, cum ar fi „sunt cu ochii pe tine“. Rareori se 
întâmpla să calce strâmb. 


- Mai pun o sută, i-am zis în cameră. Dacă mă scuteşti de toate 


abţibildurile astea. 


Dădu plictisită din umeri. Fermoarele începură să tipe şi să cârâie. 
Dintre jumătăţile bluzonului de piele galbenă izbucni o jerbă de 
scântei reci, sute de luminiţe care-mi spoiră pereţii încăperii. Am 
simţit furnicături în vârfurile degetelor. Electrostatică. 


— Ai încoa'! zise. 


Căzură cupele de oţel care protejau carnea pieptului, colanţii de 
plasă metalică fugiră cu un fâsâit şerpesc să se ascundă într-un 
ungher. Căzură unghiile de cuarţ, tungstenul din păr, omizile 
îmblânzite care dormeau în locul sprâncenelor. Căzură perlele 
înfipte în nări şi în buze şi cerceii decupaţi din urechi omeneşti 
adevărate, uscate. Am smuls cu gesturi din ce în ce mai grăbite, unul 
câte unul, nodurile sfinte pe care şi le împletise dimineaţa în părul 
pubian. La sfârşit mai rămăsese un şarpe de fosfor verde, tolănit 
între mărul lui Adam şi clitoris, fremătând la fiecare mişcare. Ăstuia 
n-aveam ce să-i fac. 


Am întins braţele şi am tras-o spre mine. La fiecare nod rupt, scotea 
un țipăt uşor, iar bănuţii sânilor înfloriseră. l-am simţit trosnind 
între dinţi, ca jumătăţile de arahide. Am prins în braţe fesele tari, 
zgâriindu-le cu perii de pe mâini, care mi se zbârliseră toţi, şi le-am 
mutat mai încolo. 


- Vreau! spuse tremurând. 
Tremuratul se prefăcu în zgâlţâit. 


Am vrut să-i frâng mijlocul, dar trupul tot reveni ca o ramură şi mă 
dobori în genunchi. Braţele subţiri îmi siliră buzele să urmeze linia 
şarpelui, coborând. Sub pielea pubisului pâlpâia ceva ca o inimă. 
Am sorbit de acolo din toate puterile şi atunci trupul se frânse în 
sfârşit. 


— Vreau! spuse din nou, chiar în vreme ce pătrundeam în ea. 


Era durere din ce în ce mai mare în sexul suprasolicitat, iar şarpele 
ăla unduia din ce în ce mai repede, înghițind tot ce-i dădeam, 
horcăind şi zvârcolindu-se. 


Ţipă şi se desprinse, încercând să fugă. Am prins-o din nou în 
mijlocul camerei şi am pătruns-o din nou. Ţipă iarăşi şi scăpă încă o 
dată. Oriunde îşi căuta scăpare o aflam şi o cumințeam umilind-o. 
La sfârşit plânse, rugându-mă. Apoi râse, zbierându-mi porcării. Se 
răsuci sub mine şi mă muşcă, legănându-şi capul dintr-o parte în 
alta. 


Spre dimineaţă, visam un ghețar albastru strălucitor, cu muchiile 
tăioase, în vârful căruia rămăsesem spânzurat. Urcau spre mine să- 
mi dea drumul doi tipi solizi, calmi. Am deschis ochii să-i văd mai 
bine. 


- Yablonski? zise unul spulberându-mi visul. Ai două minute să te 
îmbraci. Eşti arestat sub acuzaţia de crimă. 


A fost o zi de tot rahatul. 


- Ţi-a supt minţile coarda asta, amice, constată cel mai în vârstă. Ori 
poate nu eşti familiarizat cu graiul omenesc. Sculam la tine şi 
îmbrăcam. Fulger! 


Era chel ca-n palmă şi zbârcit tot şi părea tras în ciocolată din pricina 
unei haine de piele lucioase, încheiate până sub bărbie. Mi-a venit 
să-l încerc cu limba. 


Nimeni nu mă ameninţă cu arma. Ar fi fost ridicol, fiindcă eram gol 
puşcă şi-mi expuneam toate cele la vedere. Lumina zorilor se 
înverzise. Am deschis ochii mai bine. Celălalt băiat purta uniforma 
galbenă cu bumbi de sticlă a formațiilor Nuttman, însă travestiurile 
nu mai erau de mult o noutate. Acum şuiera încetişor printre dinţi, 
încercând s-o gâdile sub nas pe Haliba cu o şuviţă de păr lungă şi 
neagră. 


— Ai plătit? se răsti femeia, încercând să se ridice în capul oaselor. 
El chicoti împingând-o la loc. Râse şi ea. 


- Nu-ţi cunosc glasul, spuse, dar dacă mai faci asta o dată îţi promit 
că mâine ai să vorbeşti subţire de tot. 


Era ceva în privirea ei, căci o lăsă în pace, apropiindu-se de mine. 
Intre timp, reuşisem să-mi trag nişte pantaloni subţiri. Când am 


văzut seringa în mâna boşorogului am fost sigur că măcar el e 
înscris pe listele Nuttman. Poliţia lu’ peşte! 


- Fără şmecherii d-astea, am zis, merg cu voi oricum. 


Puteam să fiu şi mai convingător, însă n-am mai avut timp. Acul ăla 
mi-a găurit umărul şi l-a umflat cu ceva care nu era pipi de broască, 
ci vreun inhibitor ordinar. 


- Să închizi uşa când pleci, am mai apucat să-i spun fetei, după care 
am luat-o razna. Cu o bucată de cer găurit poţi spera să scapi odată 
de cocoaşă. Nuci la borcan. Avem timp să fluierăm orice. Blucuc. 
Blucuc. 


— Bucluc, da, zise tinerelul. 


M-au dus de mânuţă până pe acoperiş şi mi-au făcut vânt într-un 
biloc cameleon, cu care am şters-o cât ai zice peşte. Până să învăţ să- 
mi pronunt numele cum se cuvine, plutisem peste cartierele verzi şi 
peste Galben-l în care copilărisem. Odată cu răsăritul, motoarele 
monstruoase începeau să gâfâie, urnind în jurul axelor stupi în care 
se dezmorţeau câte treizeci de mii de prăpădiţi. Pâcla suflată de 
Industrii la adăpostul întunericului peste gazoanele lor sintetice se 
destrăma încet, descoperind un albastru sărăcuţ de cer. În unii dintre 
nenorociţii aceia încolţea astfel un rudiment de fericire. Asta le 
dădea puterea de a alerga spre rampele de serviciu înainte ca vreo 
infectă de maşină să-i pună absenţi, cu entuziasmul cu care inspirau 
particulele de plumb ca nişte degustători adevăraţi şi disprețul cu 
care o dată în viaţă ridicau ochii de sticlă mai sus de acoperişuri să 
privească pustia din jurul oraşului. Şi visau că mai există şi alte 
oraşe... 


Ei, pe când începusem să-mi vin în fire, se zări şi Maetzig. 


Pierdeam din înălţime. Un minut mai târziu, bilocul se aşeză pe o 
rampă la marginea acestei uriaşe cazărmi. Or fi fost ăi din Nuttman 
gabori cu legitimaţii în regulă, dar n-aveau atâta nas cât să şi-l vâre 
în fundul răcanilor adevăraţi şi să rămână cu el întreg. 


— Mişcă! îmi zise bătrânul cu oarecare milă în priviri. 


Peste o oră ar fi trebuit să-mi iau în primire tura la selecţie şi 
supraveghere. Cui să-i explic asta şi cum? Parcă încercam să înghit 
dintr-una un cearceaf de doi pe doi. Oricum, mai devreme sau mai 
târziu, Cocoon avea să-mi dea de urmă. 


Locul părea incredibil de pustiu. La subsolul unui cub de beton 
cenuşiu îmi făcură vânt pe o uşă şi dispărură. Deja nu mai puneam 
la inimă proasta creştere. 


- Peste tot numai graşi, am mormăit. Cred c-am să-ntârzii la slujbă, 
Rafi. 


Căpitanul Malanian mă aprobă în tăcere. La subsuori transpiraţia îi 
umezise cămaşa. 


- Te duc eu o bucată de drum. Dar nu înainte de a ţi-l prezenta pe 
detectivul Camposa. Detectivul Camposa ne face uneori legătura, ca 
să zic aşa, cu câteva dintre formațiunile Nuttman. Te mai doare 
capul? 


În cuvinte puţine, dar simple, poate prea simple-pentru urechile mai 
sensibile, mi-am exprimat nemulţumirea de a-l tot întâlni din două 
în două zile, în condiţii destul de puţin convenabile. M-am plâns că 
de la o vreme plimbările mele sfârşesc invariabil în te miri ce hrubă 
şi că, în general, nu sunt lăsat să-mi aleg singur cunoştinţele. 
Apropo de durere de cap, mi-am rezumat părerea despre 
procedeele Nuttman într-o înjurătură elaborată. Nimic din toate 
astea nu păru să-l impresioneze în mod deosebit pe detectivul ăla. 


- Fii serios, Yablonski, spuse el. Şi voi îi înţepaţi pe majoritatea 
suspecţilor. 


- Nu eu. 
Puțin îmi păsa că nu avea pe el decât un şort de pânză neagră. 
Trupul îi părea alcătuit dintr-un snop de funii încolăcite. M-am 


arătat mai interesat de ochii mici ca ai unui purcel îndrăgostit. Am 
pus rămăşag că omul e un trăgător de elită. 


- Bagă-ţi nasul prin astea, zise. 


Îmi întinse un plic lunguieţ. L-am luat şi l-am desfăcut cam sictirit. 
Rafi Malanian îşi supse burta ca să poată privi peste umărul meu. În 
plic se aflau două fotografii. Am scos-o pe prima şi am ţipat. Asta 
păru să-i mulţumească pe amândoi. 


- la-le dracului de-aci! am ţipat din nou scăpându-le pe jos. 


De adunat, le-a adunat Rafi. Erau nişte poze destul de reuşite. Prima 
înfăţişa cadavrul unui bărbat de culoare, al cărui chip, chiar şi aşa 
descompus, l-am recunoscut. Ca să fiu mai exact, identificabile erau 
jumătatea superioară a trupului şi câteva zdrenţe dintr-o salopetă 
azurie. Jumătatea inferioară, vreau să zic picioarele şi toate celelalte, 
erau acum complet carbonizate, o bucată mare, deloc atrăgătoare, de 
cărbune. 


Cealaltă imagine ar fi putut părea indescifrabilă, dacă n-aş fi ştiut de 
la bun început la ce să mă aştept. Am văzut hălci de carne risipite 
peste tot. Era la mintea cocoşului că treaba o făcuse o porţie de 
explozibil. Într-un prim-plan am recunoscut câte ceva din pasta 
„călimării“ pe care mi-o făcuse cadou WB. 


Doi morţi urâţi. Incă doi. 


- Băi, băi, zise Malanian, dar puteam să bag mâna-n foc că face pe 
prostul. 


Am dat din cap, fixându-l pe Camposa. 


— Vă văd oameni şcoliţi. Doar nu sunteţi atât de fraieri, să credeţi că 
eu am făcut asta. 


Detectivul luă pozele şi le vârî la loc în plic, fără să se grăbească. 
Dădu dovadă de multă stăpânire de sine. 


- Fireşte, dacă aş fi crezut aşa ceva, capul tău ar avea acum o gaură 
în plus, Yablonski. 


L-am crezut. Sunt oameni care-ţi câştigă încrederea fără mari 
eforturi. 


- La „Novostic“ te-au văzut numai vreo cincizeci de inşi. Spune-mi 
şi mie din ce v-aţi luat. 


Am mulţumit în gând tuturor amicilor lui Bobo Diaz pentru 
promptitudinea cu care înţeleseseră să-şi facă datoria de cetăţeni. 
Diaz însuşi merita o mică atenţie. 


- Nu ne-am luat din nimic, am zis lingându-mi buzele. Demenţii m- 
au confundat cu altul. l-am buşit puţin, dar, mă crezi sau nu, când 
am plecat eu erau în stare de funcţionare. Am şters-o înainte chiar 
de a-i lua cu leşin. Şi n-am făcut decât să-mi apăr pielea. 


În loc să se uite la mine, Camposa studie câteva clipe pungile de sub 
ochii lui Rafi. Căpitanul îi permise cu bunăvoință s-o facă. 


- De ce n-ai reclamat agresiunea? 

M-am gândit o secundă. 

- De ce-aş fi făcut-o? Nuttman e o poliţie adusă să-i apere pe gaborii 
de la Cocoon? Să fii matale sănătos, câte tăvăleli iau eu prin 


mahalalele oraşului! Şefii mei doar au grijă să mă aflu la timpul 
potrivit în locul potrivit. 


M-am simţit mai ca lumea. Putea să-mi ia caii de la bicicletă. 


- Am să fiu cinstit cu dumneata. Am căutat toată noaptea un motiv 
pentru care derbedeii ăştia doi mi-au sărit în cârcă la „Novostic“. Un 
altul în afară de nebunie, răzbunare, confuzie, distracţie, jaf, gelozie, 
puseuri sexuale, plictiseală ori, pur şi simplu, exerciţii pentru acasă. 


— Şi ce-ai găsit? 

— Nimic. 

Am simţit că Malanian ar vrea să spună şi el ceva. 

— Nu-i aşa, am zis modest, că unul din ei cotiza la Nuttman? 
Detectivul părea adâncit în gânduri. Rafi explică totul în două vorbe. 


- Rămăşiţele din fotografia a doua sunt ale partenerului lui 
Camposa. Acţiunea care te-a avut pe tine ca subiect nu se afla, ca să 
zic aşa, în planul de lucru al formațiilor Nuttman. Cel de-al doilea 
cadavru aparţine unui bărbat necunoscut autorităţilor Nuttman. 


Complice cu decedatul detectiv Nuttman. 
Aşa, carevasăzică. 
- E ceva putred la noi, Yablonski, spuse detectivul fără să clipească. 


Era un om puternic, oamenii puternici pot să-şi recunoască 
slăbiciunile fără să roşească. 


- E ceva putred la noi, la Nuttman. Am aranjat un schimb 
convenabil cu căpitanul Malanian. Am să-i dau drumul acum. Te-aş 
fi putut totuşi reţine pentru cercetări, pe o durată nedeterminată. Şi 
noi facem cercetări, nu jucărie. Eşti liber, Yablonski. 


I-am surâs. 
-În schimb, eu şi Rafi ne vom ţine blestematele noastre de guri. Vă 
lăsăm pe voi să spălaţi perechea asta de chiloţi murdari. Spune-mi, 


Camposa, cum aţi ajuns atât de repede la mine? 


- Da, spuse el cu aerul că nu mă auzise. Dacă Malanian nu i-ar fi 
găsit înaintea noastră, am fi avut ce să te învăţăm, Yablonski. 


- Partenerul detectivului a avut un avertizor în măduva spinării, sări 
Malanian cu gura. Un controlor de funcţii... 


Asta nu era un răspuns la întrebarea mea. In schimb, Camposa îmi 
făcuse o surpriză frumoasă. Cred că ţinuse mult la malacul ăla. 
Durerea îl prostise, probabil. Vorbise gura fără el. 


— Lăsaţi-i să treacă, zise tam-nesam, nimănui, şi ne întoarse spatele. 
Ducă-se dracului! 


Asta era pentru ai lui. Se vede treaba că locul fusese împânzit. 


- Ţi-am luat urma după „călimară“, îmi mai spuse mie. Am fost şi l- 
am întrebat pe WB. 


— Şi ţi-a zis de mine? 


- Mi-a zis. Doar nu credeai că mongolul are un singur amic şi ăla 
eşti tu. 


Într-adevăr, împrejurimile erau pustii. Am ieşit în urma lui Rafi şi 
pentru că el privea cerul am făcut la fel. 


— Trebuie să vină să ne ia, zise. 
L-am împins uşor. 


— Nu te osteni să-mi faci conversaţie, şefule. Am văzut şi oameni mai 
însemnați în fundul gol. 


— Tradu-mi, se încruntă el. 


- Sigur, dar mai mult aşa, să-ţi pui ordine în idei. Că ştii despre 
chestia asta atâtea cât să poţi scrie o carte, mi-am închipuit deja, 
pentru că te cunosc prea bine. Ce nu mi-aş fi închipuit însă m-a 
ajutat s-o fac într-un moment de inspiraţie Camposa ăsta al 
dumitale, este că voi aţi ajuns acolo primii. Probabil că ai uitat să-i 
faci cu ochiul înainte de a deschide gura. Adică omul îşi pierde cel 
mai bun partener, adică se petrec, nu-i aşa, tragedii într-o zonă 
controlată chiar de Nuttman şi Nuttman iese pe locul doi. Nuttman 
nu poate ajunge la locul cu pricina înaintea suplului şi rapidului 
căpitan Rafi Malanian. Poate că au avut o pană de cauciuc. Sau o 
migrenă. Ai vreo explicaţie? 


Nu, nu avea. 

- Atunci, am să-ţi dau eu una. Căpitanul Malanian se afla prin 
apropiere. Căpitanul Malanian şi ai săi aveau grijă ca micuțul 
Yablonski să nu păţească ceva. Ei l-au urmărit pas cu pas. 


— Căcat! se strâmbă Rafi. 


- Ce nu pricep, am continuat fără să-l iau în seamă, este timiditatea 
de care au dat dovadă exact în momentul în care l-au zărit pe 
micuțul Yablonski luat de urechi şi invitat în cotlonul acela. 


-— Trebuie să stăm de vorbă, Gene, mă anunţă el serios. 


- Da, ar fi cazul să spui şi tu ceva. 


Rafi îşi scutură şuncile, în absenţa unui răspuns adecvat. leşiserăm 
de-abia de un minut din cutiuţa detectivului Camposa. Nu ştiu ce 
aştepta el acolo. Poate să ne vadă duşi. După încă un minut, cerul 
tremură şi un „licurici“ ne dădu târcoale prudent. Pe urmă veni să 
ne ia. 


— Hai noroc, Malcom, am zis. Bună, Sid! 


Malcom Kumanovo şi gagică-sa, Juravlieva. Şedinţă de lucru 
organizată. 


— Gene începe să sufere de un acut sentiment al persecuției, anunţă 
Rafi umplând jumătate de elicopter. Paranoia. 


— Stress, zise Malcom. 
— Abstinenţă, făcu Juravlieva. 


Decolarăm în direcţia Ghermanei, dar desigur că nu acolo mergeam. 
Pe la mijlocul virajului, Sid Juravlieva se-ntoarse să mă privească, 
păstrând o singură mână pe manşă. 


- Lăsaţi-mă să mă limpezesc, am spus. Lăsaţi-mă! 
N-aveau aerul că ar dori să mă împiedice. 


- Eu şi Spot asistăm pe Talid la o încăierare de toată frumuseţea, ba 
suntem chiar dispuşi s-o luăm pe coajă. Corect? 


- Corect, glăsuiră ei. 


- Noi picaserăm de fapt, vorba lui Temenea, ca musca. Se trage cu 
entuziasm, dar mai ales cu trasoare, într-unul, Nkono, negru la faţă, 
bine înţolit, până ce acela renunţă să mai trăiască. De ce? 


— Nu ştim, spune-ne tu, ziseră ei. 
- Nu ştiu nici eu. Dar câte cafturi de-astea n-am despărţit noi? Sid, te 
superi dacă te rog să mai vezi şi de drum din când în când? Mi-e 


dragă viaţa. Şi vouă, băieţi? 


Ei încuviinţară. 


-În oraşul ăsta se prăpădesc câteva mii de inşi pe zi. Mai bine de 
jumătate din ei au parte de o moarte violentă. Iar noi alergăm de 
colo-colo ca nişte caraghioşi. Mai scăpăm doi-trei. Mai scapă şi 
Nuttman doi-trei. IULI poate mai mulţi. La ce bun? Lumea a 
înnebunit de tot. Nimeni nu mai poate stăpâni pe nimeni. Atunci, de 
ce atâta caz la o răfuială mai înflăcărată? Era Nkono ăla mai dat în 
mă-sa decât alţii? 


- Nu un mort-doi ne stau nouă pe cap, se deşteptă brusc Malcom, ci 
fenomenul, molima, pricepi? Violenţa se aprinde pe la marginile 
Ghermanei şi se propagă iute. E ca pulberea. Dacă m-aţi întreba pe 
mine, eu aş inunda maidanul ăla şi basta. 


- Da” nu te-ntrebam, ţistui Rafi Malanian. Gene, te-ai depărtat de la 
subiect. 


Am privit în gol cîteva clipe. Nu vedeam nicio greutate în a continua 
rezumatul ultimelor două zile. N-aveam decât să-mi mişc fălcile. Şi 
cu toate astea am simţit ceva nelămurit. Era ca un motor care nu 
pornea de la prima cheie. Şi într-o primă fază am şi scăpat ceva pe 
gură. 


- B ceva nelalocul lui aici. În fine, tot ce pot înţelege este că trupa de 
haidamaci nu-l agrea pe ciocolatiul ăla. Sau poate că voiau vreun 
bun al lui. Numai că nu văd cum l-ar fi putut împărţi. Trec peste 
episodul cu domnul consilier municipal La Farge. Am să mi-l 
amintesc într-o bună zi, Rafi. 


- Mi se face părul măciucă, suspină Malanian. 


- Spini Pletosu' a apucat să spună ceva despre puştiul lui Temenea 
chiar înainte să crape. Câte parale pot să dau pe ceva ce zice unul ca 
Spini? Ce mai e cu trupa lui Chang? 


Malcom se smulse din contemplarea cefei poleite cu soare a 
Juravlievei. 


— Temenică a rămas într-un plămân şi e încă în comă. Însă are s-o 
scoată la capăt. Îl filăm ca pe-un monstru sacru. Fetele lui, toate câte 
le ştii, sunt cazate la noi. Le storc băieţii, dar cu grijă, fiindcă prea 
multe nerozii ascultate în timpul serviciului te pot ucide. Sunt 


proaste ca noaptea. Copilul ăla s-a evaporat de-a binelea. Unul ca el 
nu poate s-o şteargă spre staţiile orbitale, însă e destul de mic pentru 
ca oraşul să-l înghită fără urme. Dacă a scăpat în metrou, salut! 


- Frumos raport! m-am înveselit. Şi cu cântarea din râpa aia cum ai 
lămurit-o? 


- Hei, oftă fericit Kumanovo. "Geaba i-ai cocoloşit. Am pescuit 
treizeci de fani, dacă poţi să-i numeşti astfel, în frunte cu basul 
talentat, pasionat de ţeste. Frumos lucru, muzica! Jumătate din 
băieţii mei au dat în primire când le-au adulmecat respiraţiile. 


- Voi le ştiţi pe toate, i-am lăudat sincer. lar eu o să mai stau o bucată 
pe bară, aşa-i? 


Doar Rafi Malanian ar fi putut să-mi răspundă la aşa o întrebare 
încuietoare, însă nu-şi dădu osteneala. Imi vorbi totuşi peste vreun 
minut. 


- Viaţa-i încurcată rău, Gene. Avem motive să credem că în spatele 
încăierării de pe Talid şi al hoitului Nkono se ascund nişte chestii. 


Asemenea ifose nu meritau comentate. De fapt, altceva mă preocupa 
acum cu adevărat. M-am aplecat puţin. 


- N-ai greşit drumu”, Sid? am zis. 


Nici n-a întors capul. Cred că se vorbiseră să mă trateze ca pe un 
păduche. 


- Mie poţi să-mi spui, răbufni Malanian. De ce ţi-au vrut pielea la 
„Novostic”? 


- O, rege! am rostit cu un tremur în glas, ca un papiţoi dintr-un clip 
vechi de-al lui WB. Neasemuit de frumos ar fi să desluşim aci o 
urmă. Dar zisu-ţi-am: negrul acela şi chipeşul partener al 
detectivului Camposa m-au năpăstuit pentru o pricină de care n-am 
ştiinţă. 


Mă priviră ţintă. Le-am făcut cu ochiul. N-am pe moment o logică a 
braşoavelor turnate. Aşa am simţit în clipă aia că trebuie să fac. Aşa 
am făcut. 


- Ţuţule, i-am spus fetei, şarmul meu te-a dat pe spate? Vezi c-ai 
încurcat potecile. Poate cauţi o rază de ghidaj. 


Sid îşi văzu liniştită de manşă. Depăşeam sfera preocupărilor ei. 


- Sid ştie bine potecile, se destinse căpitanul. Nu-i trebuie ghidaj. Nu 
ne întoarcem la Cocoon. 


Începuse să semene a balamuc. El şi Malcom dădeau încetişor din 
cap, ca doi înţelepţi bătrâni în faţa unui dos de pipiţă. 


- Viaţa-i încurcată rău, Gene, îşi aminti Rafi. Cel puţin un timp. 


Trecurăm vâjâind printr-un roi înfuriat de module individuale. 
Juravlieva răsturnă aparatul pe o parte, fără să se sinchisească. Şi, 
lucru destul de rar totuşi, o zdreanţă scăpată din protecţiile tot mai 
uzate şi mai nesigure ale Industriilor alunecă pe lângă noi, zgâriind 
carlinga. M-am dezmeticit pe fondul înjurăturii colective. 


— Aşadar o să-mi faceţi vânt de-a binelea o bună bucată de vreme. 
Aşadar o să mă lăsaţi cu degetul în gură pe pragul casei, iar eu am 
să vă urmăresc îndepărtându-vă, cu ochii în lacrimi. Şi poate vă voi 
face şi ceva semne cu batista. 


- Ia-o şi-aşa, râse Malcom. 


- Eşti prea amabil cu mine, Malcom. Ceea ce înseamnă că totul e la 
mişto. Pariu pe ce vreţi contra suspensorului Juravlievei că nu mai 
departe de mâine- dimineaţă am să bat oraşul ăsta în lung şi-n lat 
pentru voi. Am să ascult pentru voi, am să privesc pentru voi. Vorba 
e, ce? Şi de ce? Ştiţi mai multe decât vreţi să-mi spuneţi şi nu trebuie 
să fiu prea perspicace să-mi dau seama că nu v-aţi purtat din cale- 
afară de elegant până acum. 


- Eşti îndeajuns de perspicace, mă linişti Rafi. 
- Puştiul, hârâi Kumanovo. Vreau copilul ăla. 
— De ce nu înfiezi unul, Malcom? am zis. 


— Yablonski, vorbi, minune, Juravlieva, tu ai să faci într-adevăr, zilele 
astea, o plimbare prin oraş. Plimbările sunt foarte sănătoase, se 


spune. Şi câte n-ai de văzut ori de auzit acolo, jos. 
— Malanian pocni întărâtat din degete. 


- Ai tot dreptul să ne râzi în nas, Gene. Pe străzile astea vei fi singur. 
Sau aproape singur. Dacă o gaşcă de indivizi cărora nu le place 
moaca ta vor sufla spre tine, ai să zbori ca un gunoi în furtună. Ţi-o 
spun în faţă, Gene, mie mi-ar plăcea ca tu să fii unul din gunoaiele 
alea care îi intră cuiva în ochi. O scamă care se vâră sub piele şi 
provoacă o infecţie. Vreau să te mişti mult. Vreau să faci valuri. Dar 
vreau să treci şi neobservat. Le poţi face pe toate în acelaşi timp dacă 
vrei. Şi, Gene! Trebuie să ai grijă. 


— Grijă? am râs. 


-Chiar aşa, se umflă Malcom. Am cercetat acoperișurile de pe care 
s-a tras. Urmele miros a IULI. A „îngeri“. A tehnică. A tot ce vrei. 


Vreme de câteva minute ascultarăm împreună vuietul aerului. 
- Ce-ai vrut să spui cu „aproape singur“? am întrebat. 

- Două echipaje vor sta în permanenţă cu ochii pe tine. 

Parcă nu-mi venea să cred în atâta mărinimie. 

- Ce spui? De-aici, de sus? 

- De-aici, de sus, încuviinţă amărât domnul căpitan Malanian. 


- Uită-te puţin pe geam, Yablonski, spuse Juravlieva, cu glasul unui 
polizor. A dat sfântul şi te-am adus acasă. 


Se întoarse fără ruşine şi-l sărută pe Malcom pe gură. 


Extras din audierea martorului Yablonski Genetiah. Comisia municipală 
pentru ordine socială. 


Consilierul Balkopf: „E doar o impresie de-a ta, Yablonski. Noi 
audiem săptămânal între cincisprezece şi douăzeci de persoane. 
Nimeni nu poartă pică nimănui pentru asta“. 


Consilierul Walte: „Nu ţinem neapărat să aplicăm pedepse“. 
Consilierul La Farge: „Deocamdată“. 
Martorul: „E-n regulă. Desigur“. 


Doctorul Moss: „In Ghermana ai abandonat o acţiune abia iniţiată? 
Despre ce este vorba?“ 


Consilierul La Farge: „Face obiectul anchetei?“ 
Doctorul Moss: „Incerc să stabilesc o corelaţie cauzală“. 


Martorul: „N-am abandonat nimic. Locotenentul Kumanovo 
preluase supravegherea înainte ca noi să părăsim locul. În 
Ghermana au loc zeci de cântări neautorizate şi adunări clandestine 
în fiecare noapte. Asta e viaţa Ghermanei“. 


Consilierul Walte: „Dar nu se petrecuseră lucruri grave acolo?“ 


Martorul: „Cât de grave? Au fost ucişi trei spectatori. În reuniunile la 
care se aduce «iarbă» din colonii nu e ceva neobişnuit“. 


Consilierul Balkopf: „Însă pentru dumneata, ca individ, era un fapt 
grav. Ai fost afectat, nu?“ 


Martorul: „Asta e cu totul altceva. Eu nu reprezint aici Cocoon. Aşa 
mi-aţi dat de înţeles. Reacţiile mele individuale nu reprezintă 
punctul de vedere al structurilor noastre“. 


Consilierul La Farge: „Ne-am îndepărtat totuşi de obiectul anchetei. 
Nu suntem aici pentru sentimentele lui Yablonski“. 


Doctorul Moss: „Nu e vorba despre sentimente. Am ascultat ce s-a 
petrecut pe Talid. E o chestiune de profunzime. Dar, dacă doriţi, ne 
putem opri la orice nivel“. 


Consilierul Walte: „Să revenim o clipă asupra hotărârii pe care ai 
luat-o în Ghermana, Yablonski. Ai decis brusc să acţionezi în Mauin. 
Cu toate că în zona respectivă aveaţi deja două patrule“. 


Martorul: „Cred că am mai vorbit despre asta. Am avut informaţii 
despre Grumazul Grunjos. Cu scurgerile de armament din Maetzig, 
niciodată nu sunt destule patrule pentru Grumazul Grunjos“. 


Consilierul La Farge: „Dacă nu mă înşel, sursa de informaţii e unul 
dintre peştii cunoscuţi ai Ghermanei. Sunteţi amici buni?“ 


Martorul: „In aceeaşi măsură în care dumneavoastră îmi sunteţi 
amic“. 


Consilierul Balkopf: „Domnilor, să nu deviem. Spune-mi, Yablonski, 
a acţiona la sol fără o observaţie preliminară temeinică nu înseamnă 
o încălcare a regulamentului în vigoare?“ 


Martorul: „Este foarte adevărat. Dar nu e cazul cu cele întâmplate pe 
Talid în noaptea aceea. Pentru că, în primul rând, respectiva 
prevedere a regulamentului se referă la observarea preliminară a 
unor aglomerări mari de persoane. Pe de altă parte, Grumazul 
Grunjos ţine prea puţin seama de acest gen de supravegheri. Dacă 
vrem să-i lovim, n-o putem face decât din stradă. S-a mai întâmplat 
şi altădată, ştiţi doar“. 


Doctorul Moss: „Intervenţiile dumitale, Yablonski, revin în mod 
regulat în preajma Grumazului Grunjos“. 


Martorul: „Aveţi dreptate. Care este problema?“ 


Doctorul Moss: „Problema este una de nuanţă, aş zice. Cred că nu te 
îndoieşti că factori de putere superiori apreciază cu pertinenţă 
gradul de periculozitate pe care îl prezintă în realitate acţiunile 
acestui, să-i zicem, grup de voluntari nedoriți, de vigilantes. 


Martorul: „Nu sunt prea sigur că vă înţeleg, domnule“. 


Consilierul La Farge: „Spune-ne, Yablonski, este adevărat că într-o 
vreme întreţineai legături strânse cu o anume Nagourney Merian?” 


Consilierul Balkopf: „Răspunde domnului consilier La Farge, 
Yablonski, nu te teme. Pereţii noştri nu au urechi“. 


Doctorul Moss: „Domnilor, sunt convins că doar un motiv temeinic 
stă la originea unei imixtiuni în viaţa personală a martorului”“. 


Consilierul La Farge: „Într-adevăr, am un motiv temeinic“. 
Consilierul Balkopf: „Aşteptăm răspunsul dumitale, Yablonski“. 


Martorul: „Este adevărat. Am întreţinut legături cu numita 
Nagourney Merian”. 


Consilierul La Farge: „Cum s-a terminat povestea voastră?“ 
Martorul: „Poftim?“ 

Consilierul La Farge: „De ce v-aţi despărţit?“ 

Consilierul Walte: „Nu văd rostul...“ 

Martorul: „A plecat. A plecat acum un an şi jumătate“. 


Consilierul La Farge: „Intreruperea relaţiei voastre poate fi pusă în 
legătură cu vreuna dintre acţiunile Grumazului Grunjos?“ 


Martorul: „Ajunge. Vrei să spui că duc împotriva Grumazului un soi 
de război personal. Că umblu de capul meu prin oraş, ca un fel de 


maniac periculos. Insinuezi că aş căuta răzbunarea pentru cele 
întâmplate atunci lui Merian“. 


Consilierul La Farge: „Nu eşti exagerat de respectuos. Dar, în mare, 
ai sesizat dedesubtul întrebărilor mele”. 


Martorul: „Refuz să continui acest gen de interogatoriu. 


Doctorul Moss: „Dacă n-aveţi nimic împotrivă, cred că ne-am putea 
opri deocamdată aici...“ 

Şi-atunci m-am gândit: cineva acolo, sus, vrea să termine cu 
Grumazul Grunjos. Cineva a ajuns la capătul răbdărilor şi s-a 
hotărât să vânture mocirla cu ambele mâini. Dar pentru asta oricum 
va avea grijă să-şi pună mânuşi. 


Am treizeci şi cinci de ani. În cei zece petrecuţi pe elicopterele 
Cocoon, am descoperit: 


Aripa Liberă a Îngerilor. Locuitori pe jumătate sălbăticiţi ai 
acoperişurilor, călători ai cablurilor şi pasarelelor. l-am vândut 
Nuttmanului să-i scarmene, după ce, conform unor legi numai de ei 
ştiute, azvârliseră de sus mai mulţi indivizi decât s-ar fi cuvenit. 
Praful şi pulberea. 


Mi-am ras ţeasta cu grijă, lăsând să supravieţuiască în creştet un 
smoc verde, de inspiraţie Temenea Chang. Un obraz, stângul, s-a 
lăsat acoperit cu fard auriu. Am privit cu deliciu în oglindă. 


IULI. După o vreme, devenise limpede că acela ce se încumeta să 
dea o gaură ori să-şi îndepărteze un rival în anumite zone ale 
oraşului, avea de furcă mai devreme sau mai târziu cu IULI. De 
obicei, noi ajungeam la timp ca să-i putem aranja autopsia. Când 
TULI a dat semne de semioficializare, grangurii au hotărât să nu se 
amestece. 


Am ales pantaloni de piele galbenă şi un tricou fără mâneci, din 
pânză de sac. Sandale, ochelari fumurii, o centură militară obosită. 


Grumazul Grunjos. Pe când făcusem treizeci, iar WB şi Merian mă 
învățau să îngrădesc în mijlocul balamucului general o lume mică, 
numai a mea, Grumazul adunase deja puţină faimă. La început, 
dăduseră iama printre profesioniste, dar nu se sfiiseră să agate şi 
femeile singure, conform unei idei a lor mai vechi, anume că fiecare 
femeie singură e o târfă potenţială. 


Am văzut în oglindă un cetăţean cu nimic mai frumos ori mai urât 
decât majoritatea celor ce umpleau străzile din Mauin la căderea 
serii. Mă ferisem totuşi să adaug recuzitei şuriul ori o punguţă cu 
„iarbă“ de colonii. Nu voiam să duc pe nimeni în ispită. 


Poate că într-un amurg ca ăsta, în care şuierul aerului ce curge 
printre stupi se ascute, Merian a înghesuit în buzunarele unei sacoşe 
câteva-zeci de nimicuri, semne ale civilizaţiei, chipurile. Vreau să fiu 
singură câteva zile. Singură cu mine însămi, Gene. Păi, Gene a cerut 
vreodată să fie singur? Dar tu să mă aştepţi, gabore. Înţelegi că 
deocamdată nu mai putem fi împreună. După cele întâmplate. 
Singură. După... 


Am mai stins din lumini, l-am sunat pe Olus. Bine bărbat, Olus. 
- Ruudek e pe-acolo? am zis, gata să mă las înjurat. 


- Ruudek e la budă, făcu masculul binedispus. Hei, arăţi grozav, 
amice! Cinăm o dată împreună? 


- Mulţam, sunt logodit. Şi nici nu ştiu să spăl vasele. Ascultă, aş avea 
o trebuşoară cu Spot. 


- Liber şi la o mie de trebuşoare. Oricum, mă gândesc să-i fac vânt. 
Aştept ceva prospătură, sunt totuşi un tip bine. Ce să-i zic? 


M-am gândit o clipă. 
- Kumanovo l-a suspendat de la zboruri? 
- Sigur. La ce să te-aştepţi de la unu’ ca el? 


- Spune-i lui Spot că, dacă are chef, pe la nouă sunt la Abdul 


Rahman. Dacă nu, mai vedem noi. 


- O să vină, căscă Olus. Ruudek ăsta e mort după vârtoşenia mea şi 
după ideile tale. Pe bune, ai ales exact nuanţa de fard potrivită. 


Pe la opt şi jumătate, cu toată faţa vopsită, mă amestecasem într-un 
grup pestriţ, poposit pe Fergala, în faţa unei autoserviri de proteze. 
În vitrină îşi făcea meseria Octavian, cel mai protezat ins din oraş. 
De fapt, numai creierul, şira spinării şi un ochi îi mai aparţineau. Ca 
să nu-şi mai bată capul cu tot felul de curente estetice, posesorii lui îl 
vârâseră într-un cilindru de epoxi care urma să fie restul trupului 
său. Voiam să iau pulsul mulţimii aici, mai la margine, să mă 
conving, că strada mă acceptă fără fasoane. Octavian singur mă 
recunoscuse, probabil, căci îmi făcu semn cu unicul său ochi 
adevărat, dar cum n-aveam de gând să înnoptez în faţa vitrinei, n- 
am văzut vreun pericol. 


Nu-mi era foame. Puțin frică. Un gabor în stradă supravieţuieşte 
puţin, dar eu nu mai eram gabor. Era o seară călduţă şi parfumată, 
ca una din cuverturile ce împodobeau dughenele lui Abdul Rahman. 
Am cules de pe jos un chiştoc stins, mi l-am vârât între buze şi-am 
alunecat către Talid. 


În aer stăpânea o muzică slabă, un vaier oarecum toxic. Era suma 
scurgerilor eliberate de o sută de magherniţe muzicale şi vocile 
miilor de zbanghii ce forfoteau printre pereţi. Ialidul şi încă vreo trei 
cartiere nu sunt permise niciunui vehicul. Cum lumina zilei zburase 
de peste tot, nu mai găseai o gospodină să dai cu tunul. lar gură 
cască — numai dintre cei mai curajoşi şi mai iresponsabili. 


Erau orele furtişagurilor, ţepelor, distracţiilor mărunte, zgârieturilor 
uşoare cu şuriul, primelor fumuri de „iarbă“. Orele pipăitului, 
tatonării, înţelegerii. Se făceau şi se desfăceau cuplurile, găştile. Vreo 
întârziată din cartierele cu stupi ieftini îşi pierdea castitatea, 
încălecată pe un automat. Vreun instalator venit din Industrii, care 
zăbovise prea mult prin preajmă, se pregătea fără s-o ştie să petreacă 
cea mai grozavă noapte a vieţii sale. 


lar ceva mai încolo, noaptea aducea orele afacerilor fabuloase, ale 


loviturilor răsunătoare şi, ce să-i faci, ale beregatelor tăiate. Nu prea 
multe. Compoziţia mulţimii care mărşăluia fără încetare până către 
zorii cenuşii îngăduia un dezechilibru consimţit, ce limita numărul 
boacănelor. În jurul focurilor încropite fără jenă între două vitrine 
aşteptau familii de cinci-şase clone, numai bune de angajat pentru 
vreo afacere slinoasă. Câţiva vânători de recompense, printre care 
cel puţin un fost IULI, îşi căutau victimele, ignorând cu 
profesionalism curgerea derutantă a reclamelor luminoase, 
hologramele obscene, drogaţii lipiţi de asfalt ca nişte abţibilduri. 
Fetele expunându-şi jartierele înțesate de rubine sintetice. 
Hermafrodiţii cu ochi oblici, trecând mândri şi singuratici, învăluiţi 
în zâmbete subţiri. Băieţeii cărora le venise rândul să facă pe fetiţele. 
Mecanismele autonome pentru coşniţă. 


- Dacă nu mi-o aduci până la ziuă, te-am belit, îmi spuse un arab 
spătos, cu ochii înceţoşaţi. 


Abia ţinea în lesă doi dulăi negri, cu canini şi gheare din oţel 
superaliat, albăstrui. Când mi se proptiseră în drum, îmi buşise o 
ghioagă de pumn peste umăr, în glumă. Am scuipat chiştocul pe 
nasul dulăului mai timid. 


-O s-o ai, am zis cam în scârbă. 


El dispăru ca fumul. Eu am pornit-o mai departe. Nu-l mai văzusem 
în viaţa mea. Habar n-aveam despre ce vorbeşte. Astfel de confuzii 
se petrec deseori pe Talid. Abia dacă încerci să le lămureşti o iei mai 
uşor pe coajă. 


„Iu, tu, tu, numai tu, tu, tu, numai tu, tu, tu, numai tu...“ 
Noi hituri. 

Opt sute. O mie cinci sute. Treizeci. Opt sute. 

Noi afaceri. 


Urlete. Noi cicatrici. Gemete sub un podeţ. Nişte fese albe ca varul. 
Tremurul unui vagon subteran superrapid. O stea căzătoare. Un 
consumator păcălit invocând Grumazul Grunjos. Am ciulit urechile 
doar o clipă. 


In faţa locului în care aveam eu treabă, o bătrână scheletică, ţinându- 
şi oasele într-o pelerină albă, îmi zâmbi ştirb. 


- Sss, făcu ea, drumul tău nu e pe-aici, gulie. 


Era o aluzie la smocul verde de păr. Am simţit o atingere uşoară 
puţin mai sus de gleznă. O cobră roşie, vărgată cu galben, îmi 
încolăcise piciorul. Pe urmă răsună un bâzâit subţire. Fascicule 
invizibile îmi palpară atente trupul, veşmintele, măruntaiele. 


- Spune-i lui Abdul Rahman aşa: „Lumină ascunsă“, am mormăit. 


Hârca şi şarpele ei dispăruseră într-un vârtej de fum. Dacă aş fi ţinut 
să alung uimirea din ochii amândurora ar fi fost de ajuns să le 
destăinui că Abdul Rahman avea câteva fiice, că „Lumină ascunsă“ 
era cea mai mică dintre ele şi că, odinioară, lucru pe care îl ştiam 
doar noi trei, o scosesem dintr-o porcărie adevărată. Peretele masiv 
se roti cu un pufăit. 


- Şezi, luminate, mă pofti gazda într-o încăpere plină de perne. 


Pe stradă, un prinţ de Cristal City se grăbea spre casă într-o gondolă 
pneumatică, grea de aur şi argint. Avusese fără îndoială de încheiat 
o afacere însemnată. Suita lui curăța Talidul pe vreo treizeci de metri 
în faţă. Abdul Rahman dădu plictisit din mână. 


- Da, răspunse el salutului meu, tot bogat. Sunt putred de bogat. 


Nu-i era ruşine şi nici teamă s-o recunoască. Desigur că averea lui nu 
era clădită toată cu degete curate, dar majoritatea ţepelor sale aveau 
ca victime borfaşi cunoscuţi. Despre acest arab legendele spuneau că 
posedă un palat imens în subteranele oraşului, nedetectabil, că a 
reuşit să reactiveze pentru folosul propriu jumătate dintre sateliții 
geostaţionari utilizaţi în ultimul război, că este doar unul din 
exemplarele unei familii de o mie cinci sute de clone, că e semnul 
lăsat pe Pământ de o fiinţă dintr-o lume a lui Sirius. Nimeni n-a avut 
vreodată destulă viaţă ca să desluşească adevărul în toate astea. 


- Eram prea mic la sfârşitul războiului, îmi zise la a treia cafea. Vezi 
că lumea nu şi-a tras nici acum sufletul. Dacă n-aş fi fost atât de 
tânăr la refacerea jocurilor, eu aş fi acum stăpânul ei. Şi crede-mă că 


aş fi călărit-o bine. 


Ar fi fost de ajuns să-mi rotesc ochii prin interiorul slab luminat, ca 
să-mi dovedesc contrariul. Un nebun nu poate manipula o lume de 
nebuni. Abdul Rahman îşi ascundea burta sub un veşmânt vechi, 
mai degrabă somptuos decât practic. Pereţii erau tapetaţi cu scrieri al 
căror izvor părea atât de îndepărtat în timp, încât ar fi putut foarte 
bine să nu existe. Nu era cotlon în încăpere fără un vas, o lampă, ori 
un alt obiect îngropat în ornamente ciudate şi inutile. Abdul 
Rahman bătea spre suta de ani. 


- Cauti şi nu ştii ce cauţi, zise. Aştepţi şi nu eşti aşteptat. 


Putea să mângâie liniştit o bombă aşezată la picioarele lui şi să-şi 
închipuie că e mâţă. Travestiul meu şi vizita pe care i-o făceam nu se 
vedeau. 


- Spune-mi tu ce caut şi ce aştept, i-am zis cam înţepat. 


De fapt, mă bizuiam pe praful de sub tălpile lui. Furnicarul de 
agenţi care cumpărau şi vindeau în numele lui, furnicarul de 
nevăzuţi care-şi vârau nasul peste tot pe unde se simţea năduşeala 
banului, care ciordeau informaţia, oricât de măruntă, şi-i dădeau 
drumul înapoi pe ţeavă. Năimiţii care intoxicau cu zvonuri pentru a 
înnebuni pieţele şi din când în când îşi permiteau luxul de a ridica 
puţin cearceaful de pe adevărul gol-goluţ. Dacă Abdul Rahman ar fi 
săltat un deget, aş fi putut găsi un ac pierdut pe Talid acum doi ani. 
Păcat numai că el sălta degetele cam greu, iar eu într-adevăr nu 
aveam habar prea bine ce caut. 


- Tot mai eşti în poliţie? mă întrebă. 
- Sigur, am zis. Ce crezi? 
— In care? Simţi cât e de moale? 


Adică bucata de covor pe care stăteam amândoi. Sigur că nu aştepta 
un răspuns de la unul ca mine. Nici eu n-am chiţăit. 


- Halal prezent, surâse el. Halal viitor. Nu simţi? 


Sclifoseli de om cu bunăstare. Unul care-şi petrece viaţa încercând 


să-şi ferească pielea şi să se sature măcar o dată pe zi nu face 
deosebirea precisă între trecut, prezent şi viitor. Mori înainte de a 
învăţa să trăieşti ca lumea. Asta-i necazul cu oraşul nostru. 


A trebuit să-i ascult câte o vorbă la cinci minute şi să-i surâd din 
când în când, pentru că aşa cerea eticheta. Am trecut în revistă toate 
cunoştinţele comune. Pe Talid începuse noaptea, o noapte 
călduroasă prin care se strecurau duhorile fărădelegilor, fumul 
ambalajelor puse pe foc şi tot mai multe năluci. Apoi l-am simţit 
înduplecându-se. 


- Nu-mi place când mi se sparg vitrinele cu trasoare, zise fără nicio 
introducere. Aş fi mulţumit dacă ai deznoda povestea asta. 


- Ca să-ţi spun drept, am suspinat, în noaptea aia am dat şi eu un 
încărcător în geamurile tale. 


- E altceva, zâmbi larg. Tu eşti oaspetele meu oricând. 
L-am lăsat să aştepte un semn de recunoştinţă. 


- Cauti un copil. Un peşte căruia i-am dat voie să umble prin 
împrejurimi îl folosea ca pe-un fel de ciobănaş pentru fetele lui. Tu 
crezi că dacă o să-l găseşti ai să apuci un fir. 


— Şi nu e aşa? 


- Un fir, da. Dar trăgând de firul ăsta, ce-ai să aduci la suprafaţă? Nu 
te osteni să mă iscodeşti, eu nu ştiu unde se găseşte acum Julio, 
piciul. 


Am scos dintr-un buzunar ascuns perechea de butoni cu perle pe 
care i-o confiscasem malacului de la „Novostic“ şi m-am prefăcut că- 
i joc distrat. Fie-i ţărâna uşoară! Abdul Rahman nici n-a clipit. Dar el 
avea ştiinţă despre toate bijuteriile din oraş. 


- Sigur că aş putea să dau de urma lui pentru tine. Dar ceva îmi 
spune că nu e bine încă să-l stârnesc din ascunziş. 


- Atunci, îmi poţi măcar da de înţeles ce este acest „ceva“. 


- Un şarpe mare căruia nu-i va ajunge nici pe-o măsea. O să-i ia ce-i 


trebuie, iar restul o să lepede la canal. 


- Abdul Rahman, am zis, mai multă lume se interesează de puştiul 
ăsta. Şi de un lucru care nu-i aparţine, dar al cărui stăpân e pentru 
moment. Eu cred că tuciuriul ăla, Nkono, înainte de-a răposa, 
simțindu-se încolţit, a ascuns lucrul acela vânat de urmăritorii săi în 
palmele murdare ale lui Julio, piciul. Ar fi greu să controlezi asta? 


Arabul bătu din palme. O pocitanie culeasă din lada de gunoi a 
vreunui atelier de genetică rapidă se desprinse dintr-un ungher, 
aducându-i sculele pentru fumat. Mai multe minute se scurseră în 
tăcere. 


- Toate fiicele mele sunt bine aşezate acum, spuse. Niciuna dintre 
mamele lor nu mai trăieşte. Eu pot afla multe, Yablonski. Ascultând 
în treacăt zgomotele făcute în jurul afacerii ăsteia şi culese de 
puzderia mea de slujitori, am rămas impresionat de adâncimea pe 
care ele se regăsesc. Am primit semnale slabe ca nişte ecouri, practic 
din toate palierele acestei societăţi. EU am fost impresionat, poţi să 
pricepi asta? 


Puteam, sigur. Intotdeauna se dădea impresionat când i se părea că 
ar fi luat urmele unei tranzacţii grase. 


- Atunci, am să-l găsesc pe copilul ăsta, am tuşit. Oraşul e pe cale să 
fie răsturnat ca un pahar de sticlă. Sub paharul acesta ne găsim noi, 
eu şi Julio. Nu se poate să nu-l dibui până la urmă. Şi când îl voi 
avea în mână nu va mai trebui să caut nimic. Am să aştept liniştit. 
Am să privesc. Vor veni cu toţii la mine. 


Abdul Rahman chicoti: 
— Eşti sigur că vrei asta? 


- Nu. Nu sunt sigur. Ce să-i faci, trebuie să trăim cumva, nu? Dacă 
va fi Grumazul Grunjos, am să le iau beregăţile. Dacă vor fi furnicile 
tale, am să mă mulţumesc cu experienţa dobândită. 


Abdul Rahman îşi uitase o sprânceană arcuită. Gândul că s-ar fi 
putut afla pe lista mea de suspecți nu-i trecuse prin cap. 


- Mi-ar plăcea să fie Grumazul, zise prudent. De la o vreme sunt 


cam sâcâitori. 


- De ce nu pui pliciul de muşte pe ei, arabule? Ai oameni destui 
pentru o poliţie întreagă. 


Negustorul se ridică, dându-mi de înţeles că vizita mea se apropia 
de sfârşit. Işi drese vocea. 


- Să nu te simţi jignit. Oamenii mei nu ţin la aşa ceva. Dacă ai de 
gând să te vânturi nopţile astea prin Mauin, să ştii că n-ai să fii 
singur. Am să fac un semn pe fereastră. Din când în când trebuie să 
dormi. Din când în când trebuie să mănânci. Din când în când ai 
nevoie de o armă ori de un sân de femeie. Ei pot face toate astea fără 
ca tu să-ţi dai seama. Subtil. Aşa i-am învăţat. Dar nu sunt la fel de 
buni în chestiunile mai, hm, mai brutale... 


- Mulţam frumos, am zis pregătindu-mă să ies în stradă. 


Pe când dădeam să vâr la loc în buzunar perechea de butoni de care, 
drept să spun, uitasem între timp, Abdul Rahman mi-i luă cu 
indiferenţă. 


- Un club pentru granguri din Cristal City mi-a comandat mai multe 
perechi din astea. Să tot fie vreun an de atunci. 


- Ce fel de granguri? am ciulit urechea. 
- Printi. Negustori. Generali. Consilieri. Cântăreţi. Târfe. 


Talidul părea acum un torent mut de umbre negre şi albastre, 
brăzdat uneori de fulgerele neonului. Am auzit un țipăt în capătul 
celălalt, înceţoşat. Câte o gheară ţâşnea din întuneric apucând ce era 
de apucat. Am ridicat privirea spre cerul nevăzut, captiv între 
acoperişuri, acolo unde ar fi trebuit să se afle Cocoon. 


- Am început să fac valuri, mi-am zis. 


Cetăţeanul obişnuit al Mauinului, dacă-i pot spune aşa, şi în special 
cel al Talidului, adică acela pentru care strada e o dormeză, iar 
noaptea, o dulce plăpumioară, e plin de dispreţ ca o cobră hepatică. 
El îl disprețuiește pe cel venit din Ghermana, pe hardistul mirosind 
a fum, zdrăngănindu-şi ţintele incastrate în piele, pentru că, deşi 
iubitor al muzicii, din pricina lipsei de discernământ şi a excesului 
de brutalitate, în ochii Mauinului hardistul rămâne un sălbatic. Nu 
dă doi bani pe viaţa unuia din Industrii ori a unui nenorocit din 
cartierele numerotate, fiindcă aceştia s-au mânjit până-n albul 
ochilor cu mâlul urât mirositor din care şi-au alcătuit traiul, trudă, 
sudoare, somn îndobitocitor şi cultul tubului digestiv. 


Dispreţul îl cuprinde, de asemenea, la apropierea militarului din 
Maetzig, sau a semizeului din Cristal City. Pentru omul Mauinului, 
aerele lor sunt înjurături de mamă, căci, deşi aparţine el însuşi unei 
caste, nimic nu-l împiedică să fie vesel şi prietenos. Chiar dacă în 
vremea asta ţi-a săltat ţoalele ori viaţa. 


Mai devreme sau mai târziu, aveau să mă adulmece. Sub reclama 
luminoasă a unei videoteci, am zărit şuncile lui Ruudek. Când se 
aprindeau primele trei litere, roşii ca sângele, îşi potrivea băsmăluţa 
de pe frunte, ca să nu-i pice năduşeala pe lentilele negre ale 
ochelarilor. Când sticleau celelalte trei, verzi, ieşeau în evidenţă cei 
doi oameni de afaceri, un chinez parcă uscat la fum şi un arab 
cocoşat cu care găsise de cuviinţă să demareze o partidă de zaruri pe 
asfalt. Erau plini de petice ca ultimul prezervativ. Şmecherii îl 


înfiaseră pe Spot ca pe unul de-al lor, drept care m-am apropiat în 
pas săltat. 


- Ultima, îi lămuri Ruudek, împungând spre mine cu bărbia. Mi-a 
venit gagiul. 


Domnii mă trecură prin filtrele vederii lor urduroase şi plăcându-le 
smocul meu verde încuviinţară. Zece secunde mai târziu, ne 
cufundarăm cu răsuflările tăiate în şuvoiul de umbre multicolore ce 
umpluse Talidul, pentru a ieşi teferi pe malul celălalt, braţ la braţ, ca 
o pereche de tineri însurăţei. În zona asta, dughenele nu măsurau 
mai mult de zece metri pătraţi, crescuseră una într-alta ca ciupercile, 
ba se revărsaseră din plin şi pe trotuar. Lesne îţi pierdeai privirile în 
nebunia luminoasă ce le învăluia şi darul auzului sub umbrelele de 
folie ale magherniţelor cu muzică. În dreptul lor, Spot dădea într-un 
tremurici pe care nu şi-l putea controla. 


- Dragoste, dragoste, da” n-ar strica să băgăm ceva la maţ, zise. Am 
ocolit ciotul unei conducte de abur sub presiune, care avea să fâsâie 
până către ziuă în centrul unui nor albicios şi fierbinte, când unul 
dintre instalatorii Industriilor, luându-şi inima în dinţi, avea să-l 
astupe. Alunecarăm în golul strălucitor al unui „pică tava“ din care 
fumul şi zgomotul răbufneau ca dintr-un vulcan. 


- Ochii pe mine! zbieră RuudeK. 
— Mişcă! am încuviinţat. 


Şi porni unduind provocator prin balamucul general, spinări şi fese 
năclăite de sudoare, strivindu-se unele de celelalte, fum acru, moace 
angelice nerase cu săptămânile, perechi de toate soiurile 
giugiulindu-se, boxuri, degete lipicioase, borhot, cipuri şi scuipaţi. 
Fondul sonor era un răget general din care o ureche de artist ar fi 
putut distinge o glumă porcoasă, un hohot, chiţăiturile victimelor, 
fluierături şi o melodie arăbească subţire ca şnurul. 


Ruudek se aşeză plescăind în faţa unor tăiţei vânturaţi prin vreo 
şapte feluri de sosuri de consistenţa vopselei. Eu m-am ales cu nişte 
melcişori rumeni şi crocanţi, din aceia pe care-i numim „gâlme“ şi 
care se prăsesc cu miliardele în uriaşe rezervoare de beton, foste 
buncăre. 


Am clefăit vreo zece minute în linişte, dacă linişte se putea numi, 
aruncând printre înghiţituri priviri goale viermuielii din subsol. 
După felul în care alesese masa, am dedus că fetiţa se simţea aici ca 
acasă. 


- Lucrăm cu Abdul Rahtnan? făcu el râgâind politicos cu mâna la 
gură. 


Am dat din cap cam în diagonală, adică nici „da“, nici „nu“. 


— Vreau să ştii un lucru. Cineva s-ar putea simţi foarte mulţumit ca 
dimineaţa să-şi încalţe papucii pe pieile noastre aşternute lângă pat. 
Vreau să-ţi fie limpede. Cât suntem suspendaţi, mai bine te-ai 
întoarce la Olus. 


Spot îmi fură un melcişor din blid. 
- După fundul cui ne ţinem? se interesă. 


Ca unul care muncise cu dosul din greu la viaţa lui, îi făcea plăcere 
să folosească astfel de expresii. 


- După mai multe funduri. 
M-am aplecat. 


- S-ar zice că nu suntem chiar singuri în tot rahatul, da’ eu zic să nu- 
ţi faci prea multe iluzii. Cazul ăsta seamănă cu un ghem pe care ni l- 
au azvârlit ca unor mâţe. E cam hărtănit şi are multe capete false. S- 
ar putea să tragem numai de unul şi să ne scoatem. Da’ nici în 
privinţa asta nu te sfătuiesc să-ţi faci iluzii. 


Prin fumul gros am văzut în celălalt capăt al subsolului un filfizon 
care buşea un hardist pe jumătate inconştient. Mulțimea colorată se 
concentră acolo, câteva clipe, apoi se relaxă, comentând fazele mai 
palpitante. 


- Puştiul, Julio, pare să fie cel mai tentant. Dacă el are într-adevăr 
ceva şi dacă în noaptea aia, când cu încăierarea, Grumazul Grunjos a 
vrut să pună mâna pe ceva-ul lui, împuşcăm mai mulţi iepuri. Dacă 
nu cumva, între timp, iepuraşii ăştia or să ne ronţăie. 


- Pricipit, zise Spot. Tu alergi după copil. Şi eu? 
L-am privit cu dragoste nedisimulată. Dădea bine în locul ăla. 


- Cred că lumea asta ţi se potriveşte ca o mănuşă. Poate n-ar strica să 
te învârteşti câteva nopţi pe-aici. Aranjez eu cu Olus. 


— Ce spui?! protestă el, dar cam fără vlagă. 

- Uite ce spun. Ştii o grămadă de coarde şi fetiţe. Plus jumătate din 
populaţia de fani nebuni. Azvârle câteva pietre în baltă. Desfă sacul 
cu poveşti. Între două distracţii, zugrăveşte un tablou cu Julio ăsta. 
Spune-le că e periculos ca unul atins de lepră şi cel care-l va atinge 
se va umple şi el de bube. Şi din când în când mai scapă o vorbă. 


— Care? 


- Că Grumazul Grunjos e pe ducă fiindcă un grangure care nu şi-a 
murdărit vreodată încălţările prin zoaiele Ghermanei şi-a pus în 
gând să-i ducă cu preşul. Că se foloseşte de ei ca de un dinte stricat 
cu care mai mesteci până te duci să-l scoţi. Asta o să-ţi aducă ceva 
glorie. 


- Cam multe minciuni până şi pentru unu’ ca mine, suspină 
Ruudek. S-ar putea să mă trezesc luat de urechi. Da’ asta îmi dă o 
idee pe care-o să ţi-o servesc mai încolo. 


Dacă şi el începuse să aibă idei, urma să pătimim din greu. Se 
întorsese lumea cu fundul în sus. 


Între timp, am prins cu coada ochiului oarece mişcare. Un gălbejit cu 
o vestă tăiată din blana unui câine se aplecă peste tejgheaua de un 
kilometru a barului, să ceară câteva pliculeţe cu „albastru gros“. 
Toată lumea priza drogul ăsta în timpul liber. Unul din cei 
doisprezece barmani îl servi şi schimbară câteva vorbe. Asta era o 
întâmplare ca atâtea altele, dar privirea scurtă pe care ne-o aruncă 
gălbejitul se dovedi prea precisă. 


- L-am văzut şi eu, încuviinţă Ruudek fără să se întoarcă. Poate că 
are bucurii la unul din noi. 


- Eu am cam terminat instructajul, am zis oarecum îngrijorat. Ce-ar 


fi s-o tăiem? 
— Aşteaptă! 


Luă de pe masă un pahar gol de cafea şi se întoarse leneş în direcţija 
tejghelei. Blana de câine se pierduse printre domnii clienţi. 
Barmanul ne privi absent, scărpinându-se pe ceafă. 


- Grumazul, suspină Spot interpretând scărpinatul cum se cuvenea. 
Barmanul ăsta mi-a fost amic. 


Am simţit un gol nesuferit în stomac. leşirea se întrezărea prin fum, 
la vreo treizeci de metri. Intre noi şi ea foiau cel puţin două sute de 
persoane capabile să mânuiască un şiş la înghesuială. 


Mi-a fost frică. 


- Trece şi asta, făcu Ruudek compătimitor. Suntem mai în siguranţă 
aici decât dacă ne ridicăm. 


Băgă mâna în buzunarul jeanşilor săi decupaţi. Nu puteam să-mi 
închipui că e atât de prost, încât să pornească aici o competiţie cu 
şuriele. Şi nici nu era genul lui. Apoi scoase o batistuţă roşie, pe care 
şi-o atârnă cuminte la cingătoare. Semn, pentru oricine ar fi avut 
chef, că e pe liber. 


- Explică-mi, am mormăit. 
Se scobi atent în dinţi cu unghia degetului mic. 


- Dacă barmanul nu s-a scărpinat întâmplător, gălbejitul ala e 
încârdăşit cu Grumazul. Şi dacă într-adevăr are treaba cu noi, ne-a 
scutit de o bucată de drum. Oricum nu ne strică să le vârâm zâzania 
în oase. 


- Eşti sigur că nu pe mine a pus ochii? 
Fetiţa oftă cu satisfacţie. 
- Uită-te puţin în jur. E plin de coarde, cum bine ziceai. Aici toată 


lumea respiră sex. Crezi că un tip de la Grumazul ar rezista mai 
mult de zece secunde fără să scoată o mitralieră şi să-i curețe pe toţi? 


Afară doar de cazul în care... 


- Afară doar de cazul în care i se scurg şi lui ochii, l-am completat. 
Nu toţi cei care au depus jurământul de castitate pentru Grumazul îl 
şi respectă. Dacă are treabă cu noi, tu eşti vedeta. Jos pălăria, amice! 
Ce facem? 


Era domeniul lui şi trebuia să-i dau ascultare. 


- Nimic. Să ne vedem mai departe de-ale noastre. Şi, ăăă, n-ar strica 
să te arăţi niţel mai afectuos... 


Am înghiţit în sec, ceva mai relaxat. Dinspre plafon, în lumina 
lămpilor cu argon coborâse un damf greu, ameţitor. Pe urmă, boxele 
trosniră şi ne îngropară în decibeli nepolizaţi. Ar fi trebuit să ai 
timpanele de tablă. 


- Ne vedem mâine, propuse Ruudek. Am să-i spun ce-am făcut. 


- Bine, am zis. Dar tot aşa, mai pe seară! Vreau să încerc o figură cu 
Abdul Rahman. O figură în Cristal City. 


Amicul şuieră ironic. De-alde el pomeneau Oraşul de Cristal de 
două-trei ori în viaţă. L-am înţeles. 


— Ziceai că te bântuie o idee. 


- Mai multe, făcu Spot. Nu ne putem bizui numai pe umbrele lui 
Abdul Rahman şi pe dom’ Kumanovo înfipt acolo sus, în cer. 


- Vrei o reţea de acoperire aici, în Mauin, am spus. El dădu din cap. 


— Dacă tot umblu să intoxic cu zvonuri lumea bună, nu văd de ce n- 
am trage şi unele foloase imediate. Nu strică să ştii că mai mulţi ochi 
te ginesc fără să-ţi vrea răul. 

- Ce spui?! m-a pufnit râsul. Ai să dormi mai liniştit în văzul fetelor 
lui Temenea Chang? Au să te ascundă nişte hermafrodiţi în poală 
când o fi să dai de bucluc? 


Şi într-un acces de simpatie m-am aplecat să-l mângâi pe mână. 


— Las'că ştiu eu mai bine, mormăi el. 

Pe ce-am mai scump că gestul meu îl mişcase. 

- Tropăim prin cocină, zise. Cu ce speri să ne alegem? 
I-am spus, deşi nu trăgeam nădejde să înţeleagă. 


- Vreau multe piei ale Grumazului Grunjos, fie ei amestecați în 
daravera asta, fie nu. Vreau ca oricine să se poată plimba liniştit 
după apusul soarelui prin Mauin, ca şi prin Ghermana, şi asta de 
mai multe ori la rând. Vreau să frig la tălpi câţiva domni care-şi 
umplu foalele cu aer, cu aer adevărat, neînnobilat cu vânturile ăstora 
din stradă. Vorbesc, desigur, despre ăia care ştiu ce-i aici şi se 
bucură. 


Spot îşi suflă nasul. 


- Tu vrei să razi ca pe nimica un mod de viaţă. Sigur că-i mai uşor să 
strici decât să bibileşti, da” ce-i aici s-a adunat cu lingurita ani în şir, 
zeci de ani. Viaţa asta nu e a celor care au ştiut numele ăleia de i-a 
alăptat, ci a plozilor făcuţi în eprubetă şi-a clonelor şi-a puştilor care- 
au dat fuga la primul atelier genetic să se joace de-a „uite sexu’, nu e 
sexu'“, când le-a venit vremea. O furtună cum ai vrea tu să stârneşti 
se-ntâmplă o dată la o sută de ani. Şi atunci suflă unul cu două 
perechi de coaie în nădragi, nu un neica nimeni ca tine. 


După vreun minut, am închis gura, că o uitasem aşa. Şi pe urmă, 
înainte de a apuca să-l trimit undeva, am simţit ceva ca o uşoară 
descărcare electrică în lobii urechilor. Nu ca să mă laud, da’ măcar 
cu atât m-am ales în zece ani de patrulă: o piele sensibilă la privirile 
prea intense. 


— Începe, ştiu, făcu Ruudek. 


M-am mişcat natural şi-am deosebit trei secvenţe. Unu: gălbejitul cu 
blană de câine înghesuit în compania unor cetăţeni cu care nu i-ar fi 
plăcut să-i petreci vacanţa. Se uita spre noi, dar parcă ar fi avut în 
faţa ochilor un peisaj cu hârci. Aşa-şi dau unii dragostea pe faţă. M- 
am mai aplecat o dată ca să-l mângâi pe Spot în văzul întregii 
clientele. Se auzi un fel de rumoare. 


Doi: gagiul dând peste cap o halbă în care mai bine de optzeci la 
sută din spumă provenea din pliculeţele cu „albastru gros“. Doză de 
mârlan. Ruudek îmi respinse mâna sclifosindu-se şi aşa, ca din 
întâmplare, îi aruncă o ocheadă. Ocheada îl izbi în plin. 


Trei: trebuia împins puţin de la spate. M-am aplecat pentru ultima 
oară şi i-am şters fetiţei o palmă, nu prea tare, dar grozav de 
zgomotoasă. Am privit triumfător în jur, ca orice mascul care şi-a 
cuminţit drăguţa. Omul nostru venea cu două sute la oră. 


— Eşti bun, nu? zise, frânând la câţiva milimetri de masă. 


Cum nu se mai caftise nimeni de vreo zece minute şi distracţia 
lâncezea, cetăţenii se înghesuiră iute în jurul nostru. Barmanii 
luaseră o mică pauză. Am ridicat încet capul să-l pot studia în voie şi 
am servit o scobitoare. Ruudek se smiorcăia evaluându-l printre 
degete. 


- Minune! am zis scârbit. Un câine vorbitor. Câinilor de obicei le plac 
oasele. Vrei osul meu, cuţu? 


Parte din cetăţeni au râs. Parte au guiţat nerăbdători. Fiul 
Grumazului Grunjos se încruntă, făcând eforturi supraomeneşti să 
compileze. „Albastru gros“ îl lovise greu, băgându-i pulsul în draci. 
Avea ochi mici de tot, o ureche ferfeniţită şi un belciug de aur în nas. 
Monturile degetelor erau nişte nuci uriaşe. Ca să acopăr cei două 
sute de centimetri cuprinşi între ţurţurii frizurii şi bocancii ghintuiţi, 
mi-a trebuit vreun minut. 


Işi concentra atenţia asupra lui Spot. 
— Vii cu mine? îi suflă în obraz. 


Romantic. Ruudek se mai smiorcăi un pic şi pe urmă pe Deng cea 
mare înălţă spre el cei mai curaţi ochi pe care i-am întâlnit vreodată. 
Zâmbi, făcu un semn discret spre mine, îşi puse eternii săi ochelari 
negri. 


- Ţi-e frică de păpădia asta? continuă musafirul. Hai să mergem! 


Expertii în încăierări se foiră, simțind nodul psihologic. Spot se lăsă 
vrăjit de ceea ce gălbejitul afişa drept zâmbet şi încercă să se ridice. 


L-am trimis la loc cu un backhand. Am smuls primele ovaţii. Pe 
urmă m-am răsucit, săltând fundul din scaun. 


Pumnul veni şuierând, dar pentru început nu reuşi decât să-mi 
şteargă obrazul. Nu mai era timp pentru încă o încercare. Am împins 
masa către vesta pretendentului, iar tăblia s-a proptit în organele 
bărbăţiei sale. Înainte de a icni îndoindu-se, i-am vârât trei degete în 
plexul solar. Individul răsuflă uşurat, decartând la picioarele noastre 
tot meniul pus la păstrare în stomac. M-am ferit la timp. 


- Eşti plin de farmec, i-am declarat. Simt că nu-ţi mai pot ţine piept 
în ale dragostei. 


Era hotărât să egaleze şi încă destul de repede. Scutură din cap 
mugind şi făcu doi paşi laterali, pentru a ocoli masa prăbuşită în 
băltoaca multicoloră. M-am sprijinit cu cantul încălţării în rotula lui 
ca o farfurioară, după care, în vreme ce se prăbuşea, m-am pregătit 
să-i dau lovitura de graţie. Voiam s-o şterg şi să-l las în braţele fetiţei 
Ruudek. Primul ajutor, dragostea la prima vedere, tot tacâmul. Muc 
şi sfârc. 


Apoi, am alunecat. Răsunară chiote de bucurie, îndemnuri, sudalme. 
Am văzut ca într-o străfulgerare lămpile plafonului prăbuşindu-se şi 
faţa speriată a amicului Spot. M-am răsucit pe o coastă, ca să nu 
nimeresc dedesubt. Ţeasta îmi explodă în mii de fărâme 
strălucitoare, spoind oglinzile pereţilor. Am prins-o în palme ca să 
mă conving că nu e aşa. Atunci veni a doua lovitură, cumva cam de 
sus. Când am deschis ochii, tricoul se umpluse de sânge. Am dedus 
că jumătate din limbă s-a dus dracului. 


- Lasă-l, zise Spot mieros. Lasă-l naibii şi hai să căutăm un colţişor 
liniştit. Nu face să te mânjeşti cu unul ca ăsta. 


Blană-de-câine îndepărtă cu părere de rău talpa bocancului de nasul 
meu şi luă fetiţa pe după umeri. Se simţea generos, dar îi lipsea ceva. 
Se aplecă şi mă culese ca pe un gunoi. 


N-a fost un marş triumfal. În vreme ce mă transporta către ieşire, 
clientela se întoarse la tabieturile ei. Boxele bubuiau în legea lor. 


- Pe mâine, puiule, făcu Ruudek în zeflemea. 


Dar eu ştiam că nu face mişto. De fapt, a fost ultimul lucru pe care l- 
am ştiut înainte de a mă izbi frontal de uşa metalică. 


Mai târziu, pe Talid. Începuse să plouă cuminte, cu stropi ca nişte 
linioare piezişe de lumină. Am simţit răcoarea aerului şi o greutate 
mare pe care o sprijineam cu bucile. Nu pricepeam ce poate să fie, 
de ce m-au atârnat cu capul în jos. Încet de tot, văzduhul şi asfaltul 
se aşezară la locurile lor fireşti. 


Am căutat să mă trag mai în spate, să nu-mi cadă ploaia pe faţă. 
Când m-am proptit cu spinarea de un perete, abandonând 
picăturilor jumătate din pulpe, ceva mi s-a desprins de pe piept şi a 
fugit să se ascundă în întuneric. Acolo a mai lipăit câteva secunde. 
Mă făcuseră la buzunare. 


Undeva se tângui sirena unui modul etang al poliţiei. Al unei poliţii. 
Prea departe. M-am ridicat anevoie, scuipând cheaguri compacte, şi- 
am pornit-o copăcel, sprijinindu-mă de fiecare ieşind al peretelui. În 
afară de o mică plimbare, nu vedeam de ce-aş mai putea fi în stare. 


Talidul fugise tot să se adăpostească de ploiaie şi, ca urmare, 
societatea se compactase pe trotuare, într-o atmosferă plăcută, 
albăstruie. Se vorbea molcom, cu glas scăzut şi o anume plăcere. 
Asta nu împiedica pe nimeni să-şi vadă mai departe de ale lui. Nu 
era pace în junglă. Doar un spaţiu mai mic de manevră. 


Am făcut vreo sută de metri în totală imponderabilitate, fără o ţintă 
anume. Furnizorii zdrenţăroşi de „iarbă“ ieftină dispăreau prin 
firide, chiţăind ca nişte şobolani. Negustori de mizilicuri şi gândăcei 
copti „soft“, trecuţi prin multe bătălii cu chilipirgiii, îşi înţepeneau 
labele pe grătare. Peşti rafinaţi mă cântăreau cu dispreţ, înainte de a- 
şi împrăştia puicuţele, atât de fragile în aparenţă, că se prelingeau pe 
sticla vitrinelor asemenea unui cârd de meduze. De obicei nu-i 
sperie sângele ori vânătăile. Orice tip scos din funcţiune e o pradă 
uşoară şi tentantă. Cu toate astea, m-au lăsat în pace. 


După o vreme, m-am oprit în faţa unei vitrine şi mi-am lipit fruntea 
de geamul rece ca gheaţa. Răceala a făcut linişte sub osul frontal, 
aşezând la loc cuburile risipite ale memoriei. Acolo stăpânea o 


lumină lăptoasă pe care o puteai molfăi, iar trotuarul, prin cine ştie 
ce miracol, rămăsese pustiu. Nu se auzea nici măcar ploaia. 


La o jumătate de metru în faţă, ceva se mişcă lent, şerpeşte, ca prin 
ceaţă. Apoi încremeni. Apoi se mişcă iarăşi. Am dat înapoi 
clătinându-mă şi am deschis ochii de-a binelea. 


„WON TATS BAEDECKER SEXANT - SPECIAL ORGANIC 
INTERŞANJABIL - LIVRARE RAPIDA“ 


Un magazin de sexanţi. Nu-mi aminteam să-l mai fi văzut prin zonă, 
dar în Mauin dacă ai pierdut contactul cu vitrina mai mult de 
patruzeci şi opt de ore ai mari şanse să te rătăceşti. Totul se schimbă. 


- Intră, stăpâne! Alege după placul inimii! 


Era un bărbat scund de statură, fără vârstă, fără trăsături. Mă luă de 
mână cu simplitate şi mă duse înăuntru. fără să întâmpine 
împotrivire. Pentru el eram un client ca oricare altul. Pentru mine 
putea fi o gazdă temporară. Dispăru în spatele unei perdele, 
acordându-mi toată încrederea cuvenită. Am dat roată cu privirea. 
Nu se zărea niciun fel de marfă. Doar linii moi, înecate în umbră şi 
un fel de dune frumos drapate, odihnitoare, nişte cearşafuri 
ascunzând un maldăr de perne. 


Am dat să trec de perdea. Atunci cearşafurile lunecară cu un fâsâit 
straniu şi încăperea în centrul căreia mă găseam se umplu de 
sexanţi. Câteva clipe Talidul îmi păru un paradis pierdut... 


Niciunul din ei nu-mi ajungea până la umăr. Făcuseră cerc în jurul 
meu, neîndrăznind să se apropie prea mult, privindu-mă -— cei ce 
aveau ochi, mormăind -— cei ce primiseră buze, clătinându-se — cei 
cărora le fusese încropit un trup. Ceilalţi fuseseră aduşi, căraţi de 
semenii lor mai norocoşi. 


Grumazul Grunjos nu-i prigoneşte pe fabricanţii ori pe vânzătorii de 
sexanţi, ba chiar dimpotrivă. În jurămintele lor stă scris că sexul e o 
necesitate indecentă, care trebuie rezolvată în mod decent. Un sexant 
e o astfel de modalitate, fabricată în manufacturile geneticii rapide. 


Am realizat că ultimul lucru pe care l-aş fi dorit era să-mi petrec 


noaptea printre falusurile hipertrofiate, perechile de ţâţe 
umblătoare, pubisurile înzestrate cu un simulacru de creier. L-am 
îmbrâncit pe unul mai îndrăzneţ, care dădea semne că ar vrea să mă 
atingă. Se auzi un fel de scâncet. 


— Mâin' sear’, hârâi, căci, cine ştie de ce, îi cususeră nişte corzi vocale. 
Mâin' sear’. Julio. Pici Gherman. Termo’. lermoc'. Mâin'. 


Cred că am mai spus-o cândva, dar cine a avut răbdare să-mi caute 
în coarne (poate cândva Merian, poate vreo panaramă sedusă de 
clinchetul metalic al buzunarelor mele), vine o vreme când fiecare, 
dacă a avut norocul să trăiască destul, se descoperă impregnat, 
îmbibat cu unul dintre sosurile pe care le-a servit în minunăţia asta 
de oraş. Dacă s-a legănat în unde moi de miere şi lapte, dulcele îi va 
stăpâni sufletul. După el va alerga până la moarte, el o să-i picure de 
pe buze, din priviri. Cu dulcele te va termina. Cel blagoslovit cu 
acru şi amar, cu buricele degetelor însângerate de spini şi dosul 
vânăt, o să te calce în picioare. Nu se pot dezbăra de ce-au învăţat. 
Cine a adulmecat o viaţă numai duhori grele o să fie încredinţat 
până la moarte că este înconjurat de hoituri. Şi aş putea coborî aşa 
pe scara valorilor, dacă n-aş fi obosit între timp ca, pe orice drum aş 
apuca, să scap într-o hazna. 


Nu toate dimineţile sunt la fel. Am deschis ochii într-o baie călduţă 
de lumină albă, mângâietoare, în faţa căreia te simţi oarecum 
nevrednic şi mi-am zis că ăsta trebuie să fie soarele. De unde soare? 
Dar pe urmă mi-am golit ţeasta de gânduri şi-am luat totul de-a 
gata. Când vrea, Abdul Rahman poate orice. 


Deasupra desluşeam o faţă strălucitoare de umezeală, cu trăsături 
îndulcite de nuanţa măslinie a tenului. Probabil că era fata pe care 
mi-o vârâseră spre zori în aşternut, în scopuri terapeutice. Chipul 
dispăru într-un labirint de văluri holografice. 


Am plescăit din buze, însetat. Îndată, la lungimea braţului, am 
descoperit un pahar frumos împodobit din care am sorbit cu 
înghiţituri mici şi rare. La fiecare înghiţitură, jumătatea de limbă 
teafără protesta. Mi-am adus aminte de gălbejitul cu care îl 
disputasem pe Ruudek. l-am urat noroc în viaţă. 


Pe latura opusă a mormanului de perne în care îmi depozitaseră 
mădularele, oglinzile îmi vorbiră despre munca depusă în zori cu 
rămăşiţele subsemnatului. Câteva copci şi o duzină de plasturi 
asimilabili. Ceva mai încolo, într-un pachet curat, tricoul, nădragii, 
încălţările. Totul ca scos din cutie. 


Un slujitor fără chip mă ridică în capul oaselor şi mă cocoloşi ca pe 
un prunc. După vreun ceas, mă îmbrânci uşurel spre odaia de 
alături. 


- Poftă bună, zise Abdul Rahman. Cât invidiez tinereţea! Tinereţea 
face ca o noapte să nu semene cu cealaltă. 


Desigur, ăsta era un comportament tipic pentru unul ca el şi nu văd 
pentru ce l-aş fi pus la inimă. Aşadar am garnisit stomacurile pe 
îndelete. La dulciuri, lăsă să-i scape ceva foarte vag, ca o umbră a 
unei păreri de rău pentru patimile mele, însă numai pentru câteva 
clipe. Slujitorul aduse până şi struguri adevăraţi. 


- Arabule, ziua se târăşte pe nesimţite, m-am dat eu rafinat. M-ar 
aranja nişte privilegii de-ale tale. 


Mi-a luat un sfert de ceas să-i relatez în termeni simplificaţi cum îl 
înfipsesem pe Spot în coasta Grumazului Grunjos şi cum speram ca 
el să joace rolul unei fumigene în stupul lor blestemat. Mi-a mai 
trebuit un sfert ca să-i expun cealaltă faţetă a urzelilor mele, dar nici 
n-ar fi fost nevoie de atât pentru că deja pe la mijloc mijise un 
zâmbet, semn că ideea îi plăcea, deşi o vedea cam naivă. 


-O călătorie spre Cristal City e ca o călătorie spre centrul 
pământului, spuse el, nu ştiu de ce. 


Ca să-l scot din ale lui nu puteam opta decât pentru o gogomănie 
atât de mare, încât să-i ia respiraţia câteva secunde. 


- Numai că în centrul pământului e tare întuneric, cred... 


În mare îi dădeam dreptate, dar eu aveam nevoie acum de mişcare. 
Nu poţi îmbina întotdeauna plăcutul cu utilul. E clar că nu s-a 
născut încă omul care să-l manipuleze pe Abdul Rahman. Asta ar 
putea s-o facă doar întâmplarea, doar un şir copleşitor de factori 
imprevizibili. Pe spinarea lui însă, dacă mă tineam bine, puteam 
trage oarece foloase, ca un purice în coafura unei mâţe. 


Chiar la mijlocul unei fraze, suta de ani tolănită în faţa mea aţipi. 
Am aşteptat cătrănit să se întoarcă şi între timp am mai răscolit 
datele problemei, cu speranţa că va mai sclipi câte ceva. Îmi place, ca 
să zic aşa, să lucrez pe timpul adversarului. 


La puţin după prânz mi-a venit inima la loc. 


Motorul arabului era un Triangle cu o turbină din generaţia a treia şi 
şaisprezece capete de accelerare dispuse radial. Din pricina 
emailului negru şi a lungimii exagerate, mă ducea cu gândul la un 
şerpălău mort. În burta lui însă nu alunecarăm decât Abdul 
Rahman, pilotul şi cu mine. Abdul Rahman se tolăni pe mătasea 
canapelei din spate, plesnind distrat dintr-o nuieluşă. 


Orbecăirăm o vreme prin subsolurile uitate, pilotul stinse luminile, 
după care, să vezi şi să nu crezi, motorul pică pe unul dintre 
segmentele reţelei şase, permisă accesului spre Cristal City. Traficul 
părea amorţit. 


- Abdul Rahman, am zis, de ce nu poţi tu trăi în Cristal City? Sunt şi 
pe-acolo pivnițe. 


- Mi-e mai greu să trec porţile de-acolo-ncoace, mă lămuri el. Imi 
curge sânge din nas. 


Era o explicaţie ca oricare alta. Zece minute mai târziu, în faţa porţii 
doi-vest, patru căşti negre se aplecară peste carcasa vehiculului, nu 
ca să ne zâmbească ci, la o adică, dacă erau ceva probleme cu 
identitatea, să ne facă terci. Abdul Rahman nici nu se osteni să le 
acorde atenţie, în schimb îmi plesni nerăbdător o nuieluşă peste 


ceafă. În înţelegerea noastră, eu trebuia să par un slugoi al lui, un 
preş pe care-ţi ştergi picioarele. Totul mergea uns. 


- Liber! făcu unul din cei patru. 


Am pornit-o uşurel prin tunel, până ce ghidajul ne-a prins şi s-a 
acomodat cu noi. Pe urmă am luat viteză, iar raza ne-a tras, 
înfăşurându-se ca o aţă pe mosor. În punctul critic al porţii trebuia 
să atingem doi Mach. 


- Ce s-a-ntâmplat cu adevărat aici? l-am întrebat pe arab. 


Dădu din umeri, deşi la vârsta lui ar fi putut s-o afle. Ultimul război 
ne-a procopsit cu mai multe astfel de locuri, pe care tehnicienii le-au 
numit simplu „fracturi“. Cristal City a fost clădit pe un poligon 
mărginit de nouă „fracturi“. Încă una se mai află în Industrii şi e 
folosită în scopuri experimentale. 


Am simţit urechile ţiuindu-mi. De-aia e Cristal City atât de curat. 
Cei care s-au apropiat cu vehicule insuficient de rapide s-au 
împotmolit în punctele critice, prizonieri ai unor dimensiuni 
lipicioase, ai unui spaţiu cu proprietăţile smoalei. De-acolo i-au 
cules echipele de intervenţie. lată de ce Cristal City nu-i de nasul 
curvelor de doi bani, al muritorilor în zdrenţe, ori al lefegiilor ca 
mine. Cine-şi permite un motor adevărat? Se mai putea ajunge pe 
sus, dar bateriile instalate de IULI se dovediseră din cale-afară de 
irascibile şi eficiente. Un Cocoon arogant şi inconştient a cărui 
doborâre fusese muşamalizată cu uşurinţă, putrezea ca pildă lângă 
poarta doi-nord. 


Răsună un bâzâit scurt. Abdul Rahman chicoti. Pilotul îşi decuplă 
ordinatorul cu ambiția de a face el însuşi frânarea. Undeva, în faţă, 
juca o pată luminoasă. 


Am fost în Cristal City de patru ori, de fiecare dată, ca să zic aşa, în 
misiune. Spun mai uşor „am fost“ decât „am văzut“. Ce puteai să 
vezi prin ferestruica modulului etang? Puțin cer, muchia orbitor de 
albă a unei clădiri... „Lriangle“ tuşi grav, înţepenind într-o linişte 
asurzitoare. Am tras o duşcă de oxigen şi-am dat de o parte carlinga 
fumurie, în ideea că-l voi ajuta pe arab să-şi mişte kilogramele. 


În Cristal City cineva făcuse primăvară. Atâta spaţiu liber mai 
simţisem în jurul meu doar în zborurile de noapte. Am avut senzaţia 
că-mi sar copcile de pe belitura buzei. Mă dureau toate cele. Tălpile 
au alunecat încet, executând o piruetă la mijlocul unei dale 
semănând cu faţeta şlefuită a unui diamant, dar ar fi putut fi la fel 
de bine oglinjoara unui ochi uriaş de muscă, îngropată acolo. 
Atingerea lui părea vie. Am privit lacom, căutând să rețin cât mai 
multe. N-am văzut mare lucru. 


Adia un vânt slab, mişcând de colo-colo zgomote slabe şi confuze, 
lipsite de sursă. Undeva, într-un loc până la care mi-ar fi trebuit un 
secol să ajung, am văzut forme imense fluturând ca steaguri într-o 
lumină viorie. Trebuie că erau totuşi nişte clădiri. Acolo poate că 
supravieţuia cineva nevăzut, cu ale lui, cineva care, dacă ar fi privit 
cu totul întâmplător pe o fereastră, ar fi zărit nişte mizerii minuscule 
pe dalele frumos lustruite. Una dintre mizeriile astea eram eu. M-am 
simţit neputincios. 


Spun că era primăvară fiindcă, în ciuda ostilităţii, în aer stăpânea 
ceva proaspăt şi totodată greţos, ca apropierea unor larve 
dezmorţindu-se la viaţă. Pe deasupra capetelor noastre fulgerară 
una, două, trei gondole învăluite în halouri portocalii. Ştiam că peste 
tot în jurul nostru, până la pojghiţa subţire a cupolei (un cer fals 
ridicat în calea imaginilor vulgare din Mauin, din Ghermana, din 
Industrii), colcăiau ştabii municipalităţii, nobilii înnobilaţi peste 
noapte, vânătorii de recompense îmbogăţiţi, fetele scumpe, savanții 
nebuni, dar destul de lucizi ca să-şi vândă neuronii pe parai grei. 
Asta nu m-a împiedicat să mă simt ca-ntr-un cimitir populat de 
strigoi. Şi apoi, când Abdul Rahman mă apucă de braţ, ajutându-mă 
să completez pirueta, m-am poticnit cu un strigăt uşor. Chiar în 
spatele nostru crescuse lujerul nichelat şi subţire al Casei Ramsay. 
Ne-am îndreptat zgribuliţi către prima coloană de ascensoare. 


- Ani mulţi, fericiţi, luminăţiei voastre! se undui ca trestia batalionul 
de portari. 


Eu mă ţineam cam la un metru în urmă, cu ochii în covoarele adânci 
de două palme, cum îi şade bine unei slugi. Ţinuta mea nu părea să 
atragă atenţia, atâta doar că ar fi putut fi demodată. Din câte am 
băgat de seamă, erau la mare preţ pieile sintetice de crocodil. Dar 
mahării se recunoşteau uşor între ei, după cămăşoaiele simple de in 


natural, închise la gât. 


- Fericeşte-ne, preafericitule! cotcodăciră fetele de paisprezece ani, 
pregătite cu migală de artist să preia problemele importante ale 
plăcerilor în lujerul Casei Ramsay. 


Iar noi urcarăm mai departe. 

„Un strop din privirea ta regeneratoare!“ silabisiră, la cincisprezece 
nivele mai sus, mecanismele autoreproducătoare, revărsându-şi 
culoarea, gata să îndeplinească cea mai neînsemnată dorinţă. 


Un gest! 
O vorbă! 
Răsuflarea! 


De-abia scăparăm dintr-un meleu de miliardari decrepiţi şi total 
aseptici. 


-O vedetă ca tine n-ar trebui să negustorească acadele la colţ de 
stradă, i-am suflat arabului printre dinţi. 


El zâmbi straniu şi întinse palmele în faţă, pentru palpatoarele uşilor 
batante, îmbrăcate în mătase stacojie şi aur. Uşile se deschiseră, 
îngăduindu-mă până şi pe mine, biet abţibild lipit pe anusul lui 
Abdul Rahman. Am pătruns într-o sală circulară, cu un havuz scobit 
la mijloc şi ciucuri uriaşi de lână. Eram probabil în punctul cel mai 
înalt al Casey Ramsay. Un club interzis. 


O pereche de automate, semănând cu nişte schelete pe roţi, îndrăzni 
să ne dea târcoale. Cel aflat în dreptul arabului îi desfăcu la iuţeală 
caftanul înlocuindu-l cât ai bate din palme cu unul dintre afurisitele 
de cămăşoaie. L-am uşuit fără complexe pe celălalt, bătând sugestiv 
cu talpa în podea. Încă nu s-a născut maşinăria care să-mi dea mie 
jos chiloţii. Coborârăm câteva trepte către havuzul caleidoscopic. În 
gaşca tolănită acolo se produse o oarecare agitaţie. 


— Numai bine, Abdul, rosti o voce alcătuită doar din fluiere mici şi 
care părea să vină din interiorul unui trup flasc, bronzat artificial. 
Noi toţi ne-am obişnuit să ne lăsăm câinii afară. 


Era o aluzie delicată la mine. Se prăbuşiseră toropiţi de plăcerile 
siestei, pe bureţi ciclam care-i ciupeau uşurel de fund şi de spinare, 
împiedicându-i să adoarmă de-a binelea. Din când în când, roteau o 
măsuţă translucidă în jurul unui ax. Erau patru. Jucau un fel de 
ruletă. Nu m-aş fi mirat ca mizele să fie clădiri, străzi, cartiere. Blocul 
Filidor. Rupert cel Mare. Casa Ramsay. 


- Eu îmi ţin câinele la picior, zâmbi Abdul Rahman. Nu-l pot 
amesteca cu potăile voastre, Rainier. 


Cel care vorbise întoarse încet către mine pleoapele căzute şi sortite 
să nu se mai ridice vreodată. Ralik Rainier, regele puţurilor de petrol 
părăsite şi posesorul a jumătate din Industrii, era orb ca un liliac, dar 
tot atât de dotat pentru a mă evalua în câteva secunde. Am simţit 
degetele nevăzute ale sonarelor implantate deasupra arcadelor 
pipăindu-mă cu o oarecare tandreţe. Abdul Rahman îmi arătă un loc 
în care să mă aşez, la vreo trei metri de havuz, în preajma unui snop 
de lalele carnivore care, simţindu-mă cam prost dispus, nu se 
apucară să mă adulmece după cum le era obiceiul. Cu un aer umil i- 
am trecut pe toţi în revistă. 


Lângă Rainier, cu cămăşoiul suflecat până la brâu, şi ochii strălucind, 
sufla din greu tânărul atlet Xian, fiul adevărat al împăratului 
comunicaţiilor, Xian, imperiu destul de şubred azi, când staţiile 
orbitale şi Abdul Rahman aduseseră reţeaua de sateliți într-o stare 
de plâns. Singura calitate recunoscută a fiului era aceea că se excita 
din te-miri-ce. 


- Ce-o fi afară? îşi puse el o întrebare grea. Noapte sau zi? 


- Tu ce vrei să fie? râse pe partea cealaltă a măsuţei Yap Hail. Pune-i 
o dorinţă în gând! 


Şmecheria era că asta se putea transforma din glumă în realitate. Al 
patrulea personaj, în afara lui Abdul Rahman care îşi găsise un 
locşor lângă buza havuzului, mă privi şi el câteva clipe răsucindu-şi 
bărbuţa rară. Acest om cocoşat şi cu un aer suferind reuşea să ţină în 
spinare producţia şi distribuirea seriilor de euforizante sub semnul 
cărora se năşteau şi dispăreau generaţii de rockeri, vedete fără de 
care viaţa n-ar avea un sens, cetăţeni oneşti dornici să se distreze, ori 
anonimi ca mine şi ca atâţia alţii. Numele lui era Sharja. 


Yap Hail juca rolul bufonului. Marele şef IULI nu-şi permite fantezia 
de a se bălăci în aceeaşi troacă cu tipi care nu aparţin castei sale. Dar 
pentru că marele şef IULI are în mână atâtea sfori încât, spre 
deosebire de gaborii de rând, ca Rafi Malanian, ori detectivul 
Camposa, el este o instituţie a lumii noastre, un stâlp al societăţii, nu 
se poate sustrage unui minim de viaţă publică. I-a trebuit o imagine, 
o paiaţă care să-l reprezinte, o limbă care să mestece cuvinte cu două 
înţelesuri printre oamenii ăştia atât de bogaţi. Numai prostii, 
desigur, dar nu asta conta. Important era ca el să se afle acolo şi toţi 
ceilalţi să simtă o umbră planând pe deasupra lor. lată-l deci pe Hail. 
Arabul meu avusese grijă mai demult să mă documenteze. 


Am continuat să admir show-ul. Nu puteam spera să mai prind 
vreodată atâtea staruri laolaltă. 


— De câte ori te întâlnesc, eşti tot mai tânăr, Abdul, se smiorcăi 
Sharja. Toată lumea spune din cauza asta că produsele mele grăbesc 
moartea. Moartea de gradul unu, vreau să zic. 


Abdul Rahman protestă politicos. Era probabil de acord cu lumea. 


- Vremurile îi stăpânesc încă pe oameni, spuse el. În fiece clipă 
trebuie să faci ceva pentru ei... 


- Asta îţi alungă plictisul tot atât de bine ca orice altceva, constată 
Rainier, rotind ruleta. Înţeleg, că în Mauin ai deseori ocazia să te 
desfăşori. Joci, prostănacule? 


Xian se conformă ruşinat. 


- Ralik e cu ochii-n patru, făcu Yap Hail un spirit de glumă la care 
nu râse nimeni. 


Mi-a părut rău că nu se afla şi Ruudek acolo cu mine. Aş fi vrut să-i 
vadă pe cei ce se îngrijeau ca el să fie fericit. 


- E o minune că-ţi poţi găsi drumurile printr-o încâlceală ca aceea a 
Mauinului, comentă Rainier. Curând ai să aluneci spre Ghermana, 
Abdul. 


Tare mult îi mai plăcea cuvântul ăsta, „încâlceală“. 


- Nu e departe ziua, încuviinţă Abdul Rahman. Am spus-o 
întotdeauna, Ghermana e un țărm potrivit pentru călătorul care ştie 
să vadă. Cine ştie ce vom descoperi acolo? 


Totuşi, a vorbi despre simţul văzului în prezenţa lui Ralik Rainier 
părea să fie de un prost gust desăvârşit. Intre ei însă, totul putea ţine 
loc de maniere elegante. 


— Am avut încurcături în ultima vreme, căscă arabul. Se pare că 
Grumazul Grunjos se extinde şi el. Unele dintre vitrinele mele i-au 
stat în cale. 


Nu era o conversaţie în toată puterea cuvântului. Mai mult suflet 
puneau învârtind nenorocita aia de măsuţă. 


- Ceasul rău, se cutremură Sharja. Putem să vorbim altceva? Numai 
când mă gândesc că există... că există... 


Rainier sâsâi. 


- Hapurile tale au avut mare succes într-o vreme printre ăia de-şi 
ziceau „îngeri“. Nu m-ar mira ca şi ăştia, despre care nu suporţi să 
auzi vorbindu-se, să se numere printre clienţii tăi cei mai fideli. 


- Vinzi şi cumperi femei? îl iscodi tânărul Xian pe Abdul Rahman. 
Ar fi o explicaţie pentru ce-am aflat că ţi s-a întâmplat. 


Abdul Rahman nu-i răspunse şi toată lumea simţi disprețul său. Am 
cercetat atent chipurile lor obosite de atâta odihnă, încercând să 
descifrez câte ceva după această primă rundă. Dar era prea 
devreme. Simpla pomenire a Grumazului Grunjos nu putea aduce 
mare lucru la suprafaţă. Trebuia forţată nota. Speram că arabul simte 
asta. 


În încăpere pătrunseră cinci doamne înveşmântate în pene 
multicolore, care la cea mai slabă adiere fluturau, dezvelind ceea ce 
era de dezvelit. Ele aduseră băuturi răcoritoare şi se evaporară în 
sunetele unor instrumente invizibile, cu timbru catifelat. Yap Hail îşi 
dădu paharul peste cap. 


— Îmi place smocul lui verde, făcu el aluzie la mine. Dar o să-l aştept 
să se coacă. 


Nici eu nu mă dădeam în vânt după el. Între patru ochi i-aş fi 
mărturisit-o, dar aşteptam ca Abdul Rahman să declanşeze micul 
nostru scandal plănuit. Am crezut c-o să-mi dau sufletul de 
plictiseală. 


Ralik Rainier opri jocul cu un gest moale. Am avut senzaţia că l-ar 
tenta o discuţie mai serioasă cu Abdul Rahman. În clipa următoare 
mecanismele uşii batante pufniră, anunțând apariţia unui nou venit. 
Am crezut că recunosc ceva din silueta aceea. Două secunde mai 
târziu, se apropie ca unul de-al casei şi fără să mă observe îi salută 
pe cei de faţă. Era domnul consilier municipal La Farge. 


- Ura, Farge! se învioră deodată Xian cel tânăr. Ce mai e nou pe- 
afară? 


-În ce te priveşte, nimic deosebit, toarse încetişor La Farge. Cum te 
mai simţi, Rainier? Toată stima, Abdul Rahman. 


Părea într-adevăr în largul lui aici, printre semizei. Aş fi putut să-l 
las în continuare să se simtă bine şi să-l observ. In loc de asta, am 
tuşit uşurel. Imi aruncă o privire peste umăr. Avea nervi de oţel. 


- Ce dracu’ cauţi aici? spuse cu toate astea. Ce dracu’ caută ăsta aici? 


Până şi piftia de Sharja îl privi mirat. Să te intereseze prezenţa unei 
slugi era ceva ce ei nu puteau pricepe. Mă mai citiră totuşi o dată. 


- Am avut cinstea de a-mi însoţi stăpânul, domnule, am zis luând 
poziţia de drepţi. Abdul Rahman îmi îngăduie să-i stau în preajmă, 
mai des poate decât o merit. 


La Farge o încasă fără să clipească. Privi spre Abdul Rahman, care la 
rândul său îl studie chipurile mirat, jucându-şi degetele prin havuz. 


— Un şef de patrulă Cocoon? făcu domnul consilier. Un poliţist? 
Trebuie să-ţi recunosc originalitatea, Abdul Rahman. 


I-am simţit răcindu-se ca nişte cotarle în ploaie, teoretic fără vreun 
motiv plauzibil. Yap Hail mă scrută cu ce s-ar fi dorit o privire de 
profesionist. Dar singurele sale cunoştinţe în materie de investigaţii 
erau cele ce-l ajutau să recunoască cecurile marelui şef IULI. 


- Reacţia dumitale mă uimeşte oarecum, La Farge, spuse Abdul 
Rahman. Te îndoieşti oare de posibilităţile mele? Şi apoi, Yablonski e 
suspendat de o bună bucată de vreme. 


- Nu zău? mârâi La Farge. Astea-s treburile tale, arabule. Şi totuşi, 
de ce-a trebuit să-l cari până aici? 


Se dusese naibii tihna după-amiezii. Ralik Rainier se ridică, 

îndepărtându-se câţiva metri. Sharja bolborosi speriat, urmându-l. 
Tânărul Xian suflă întărâtat la gândul că s-ar putea ivi ocazia de a 
mă expedia afară din clădire omiţând să mă urce într-un ascensor. 


- Nu trebuie să-l priviţi ca pe-un gândac strecurat printre tartele 
voastre, râse Abdul Rahman. Ştiţi cu toţii cât de generos îmi place să 
fiu. Ofiţerul Yablonski n-a avut prilejul de a cunoaşte îndeaproape 
viaţa din Cristal City. I l-am oferit eu. Şi apoi el îşi are rolul său, bine 
stabilit. Nu-l pot înlocui. 


- Drace! râse Hail. Prea mult caz pentru nimic. N-ai decât s-o faci pe 
turistul, amice coleg! Ce spui, Rainier? Ce spui, Xian? 


La Farge trase aer adânc în piept. 
— Ce vrei să zici cu asta, Abdul Rahman? 


Acum arabul avea să-i pocnească pe toţi cu o singură măciucă. Doar 
pentru asta bătuserăm atâta drum. 


- Fostul ofiţer Yablonski, vorbi el, a avut mult” de-a face cu acest 
Grumaz Grunjos. E, dacă vreţi, un mic specialist. Am considerat că 
venind aici nu voi putea avea o protecţie mai nimerită. 


Cred că am fi putut auzi automatele de la garderobă respirând. 

- Nu pricep, şopti Rainier, venind mai aproape. 

- Mă bucur că sunteţi cu toţii aici şi nu trebuie să mă repet, făcu 
binevoitor Abdul Rahman. Unul dintre voi întreţine legături foarte 


strânse cu Grumazul Grunjos. Avem un bandit în camera asta... 


- Rahman! ţipă La Farge. 


Fu o secundă de panică generală. Sharja chiţăi, acoperindu-şi 
cocoaşa ca pe ceva preţios. Tânărul Xian îşi privi pumnii. Ralik 
Rainier ridică ochii spre tavanul strălucitor, apoi începu să tuşească 
exasperat. 


— Unul dintre voi, reluă Abdul Rahman, şi nu mă interesează cine, 
călăreşte alături de Grumazul Grunjos. 


- Incetează, arabule! mârâi La Farge. Nu în faţa ăstuia! 


- E cea mai proastă glumă pe care-am auzit-o vreodată, protestă 
înlocuitorul marelui şef IULI. 


Abdul Rahman îmi făcu semn să mă apropii. M-am dus spre el dând 
din coadă. Işi scoase unul dintre inelele care-ţi luau ochii şi — pleosc! 
-îl azvârli în apa de un metru a havuzului. Am privit toţi într-acolo. 


- Genetiah, spuse negustorul, inelul meu a scăpat în bazin. Eşti atât 
de bun să...? 


Apa era rece şi avea o transparenţă verzuie. Am zărit cu coada 
ochilor un pâlc de piranha roşii, care s-au îndepărtat, speriaţi de 
bulele de aer ce-mi scăpau printre buze. Mi-am ţinut respiraţia până 
ce-am dibuit inelul între doi bolovani acoperiţi de mâzgă. Abia 
atunci am ţâşnit cu el între dinţi pe marginea havuzului şi de-acolo 
afară, scuturându-mă, împroşcându-i pe toţi. Ei se retraseră 
fascinaţi. 


- Bun băiat, mă lăudă Abdul Rahman. Ţi-am spus-o deja, La Farge: 
acest om îmi aparţine. Nu văd pentru ce m-aş feri de el mai mult 
decât de măsuţa asta. Ierminaţi cu prostiile! 


Ralik Rainier îşi trecu fasciculele de unde peste fiecare dintre cei de 
faţă, absolut derutat. 


- Vreau să vă mai spun ceva, continuă Abdul Rahman pe un ton 
scăzut. Acest Yablonski a intrat fără să vrea în posesia a ceva pe care 
Grumazul ar da oricât ca să-l capete. Şi-acum e simplu, nimic mai 
simplu: acest slujitor îmi aparţine. Lesne de ghicit că şi ceva-ul lui 
face parte din mulţimea lucrurilor mele. Asta pentru ca el să nu mai 
fie hăituit. Hăituindu-l pe el, mă veţi hăitui, de fapt, pe mine. Ori eu 


mă plictisesc iute de astfel de vânători. Sunt gata oricând să negociez 
cu Grumazul Grunjos. Cu atât mai rău pentru acela dintre voi care 
va rămâne cu buzele umflate. 


Mă aşezasem tremurând pe covorul gros, iar apa care curgea de pe 
mine se adunase într-o băltoacă. 


- Dacă toate astea sunt scorneli de-ale tale, le voi considera ca pe 
nişte insulte grave, Abdul Rahman, spuse Rainier, după care părăsi 
încăperea împleticindu-se. Sharja alergă după el, urmat de tânărul 
Xian, pe jumătate gol, îndurerat că trebuie să mă părăsească pur şi 
simplu. 


- Nu eşti în toate minţile, şuieră La Farge, privindu-ne pe rând. 
Oricum ar sta însă lucrurile, chiar dacă o zecime din bazaconiile 
astea sunt adevărate, sluga ta încă poate fi subiectul unei anchete 
municipale. 


-Întotdeauna am ocrotit legile, susură Abdul Rahman, dar La Farge 
o ştersese şi el. 


Ultima se topi paiaţa marelui şef IULI, cu o mină ce s-ar fi dorit 
dramatică. Rămăseserăm singuri. Abdul Rahman îşi apropie indexul 
de una dintre lalelele carnivore. Am privit pe singura fereastră 
ceţoasă a încăperii şi am zărit, într-un fel de curte interioară, un 
grup. Doi negri curăţei împingând un cărucior nichelat pentru 
invalizi. Pentru că nu desluşeam figura celui din cărucior, mi-am 
lipit fruntea de sticla rece. 

Cine să ne-aştepte pe noi în Ghermana? Ca unul care şi-a petrecut 
zile şi nopți deasupra maidanelor ruginii, care-a văzut oasele 
civilizației tocate de zăpezile iernilor cumplite ale acestui tărâm, pot 
răspunde oricui, chiar şi lui Abdul Rahman: nimeni. 


Viroagele presărate cu suveniruri ale unor vremuri demult apuse, pe 
care nu le putem dezgropa, ascund capcane care nu aleg şi mai ales 
nu iartă. Cocoaşa Dracului e plină, se zice, de şerpi şi de alte 
lighioane pe cale de dispariţie. Odinioară, bănuiesc, lumea se 
strângea aici pentru ceva. Acum nici cetele de hardişti dispuşi 
oricând la o cântare clandestină nu se mai încumetă înăuntru. 


Dar munţii de gunoaie ce nu mai pot fi recuperaţi cu niciun chip şi 
pe ale căror poteci, dacă ai fost destul de imbecil ca să te aventurezi, 
vei petrece clipe de neuitat? Dar locurile gândite să adăpostească 
niscaiva arbuşti şi pe care două-trei valuri de radiaţii le-au prefăcut 
în hăţişuri de nepătruns, a căror vegetaţie nu mai respectă nimic din 
cele ce se ştiau despre ea? 


Cloaca Ghermanei nu e pustie. Când Nuttman i-a hăituit pe oamenii 

acoperişurilor, mulţi dintre ei s-au ascuns aici, pentru a răsări mai 

târziu semisălbăticiţi, adaptaţi mediului ostil, dar păstrând încă 

neştirbit dezgustul faţă de strada acoperită de bitum, care, spuneau 

ei, le jumulea aripile. lar cu fiecare bilanţ al zborurilor Cocoon ies la 
x 


iveală câteva noi parcele neautorizate de „iarbă“, pe care 
municipalitatea ar trebui să le radă din pricina pericolului 


necunoscut, îngropat în solul Ghermanei, dar le tolerează, încercând 
să mai descongestioneze piaţa internă a cererii şi ofertei. 


lată aşadar cine-l aşteaptă pe „călătorul care ştie să vadă“, cum zicea 
amicul Rahman. 


Mi-am petrecut noaptea aşteptându-l pe Ruudek în acelaşi magazin 
de sexanţi din care oamenii arabului mă culeseseră demolat. M-am 
foit de colo-colo, încercând să fac cât mai puţin zgomot, de parcă m- 
aş fi aflat în vizită la cineva. Sexanţii dormeau claie peste grămadă, 
peste tot pe unde-i împrăştiase stăpânul magherniţei, învăluiţi în 
lumină albastră, cam sinistră pentru dispoziţia mea. De fapt, nu 
dormeau, ci zăceau într-un soi de amorţeală, abia reuşind să-mi 
perceapă prezenţa, incapabili să reacționeze în vreun fel. Când m- 
am poticnit de unul dintre ei, s-a tras puţin mai încolo, purtând în 
braţele degenerate un coleg lipsit de picioare, dar grozav de bine 
dotat din punctul de vedere al utilizatorului feminin. 


L-am aşteptat pe Ruudek până către dimineaţă. Era clar că el şi noul 
său amic găsiseră un colţişor cu adevărat liniştit. Dacă ar fi ieşit din 
nou pe stradă, ori dacă i s-ar fi întâmplat ceva mai puţin plăcut, 
sârmele întinse de arab prin tot Mauinul ar fi zdrăngănit anunţându- 
mă. A fost linişte deplină. 


Spre ziuă, când forfota străzii a dat semne de slăbiciune şi sexanţii 
lui Won Tai căpătară o nuanţă cenușie, am renunţat să-i mai port de 
grijă şi m-am orientat spre alte orizonturi. Mă scăpam pe mine de 
somn, iar programul zilei se anunţa mai degrabă plictisitor. Numai 
că la asfinţit trebuia să mă aflu undeva, într-un anume loc al 
Ghermanei. Aşa mă anunţase sexantul ăla. 


Am trecut dincolo de perdeaua din spate bâjbâind prin întuneric. 
Apoi se făcu lumină. 


- Won Tai, am zis, cum pot găsi printre sexanţii tăi pe unul cu care 
am stat de vorbă ieri-seară? 


Era năuc de somn, deşi primise probabil poruncă să nu mă scape 
din ochi. Dar poate că reuşea s-o facă şi dormind. 


— Nicicum, zise el căscând. Am vândut ieri o sumedenie. Cum arăta 
al tău? 


- Habar n-am, am zis. 


- Du-te şi te culcă!Ie-au lovit la cap. Ca negustor mi-e greu să-mi 
bârfesc marfa, dar cred că n-ai discutat cu niciunul, pentru că 
niciunul nu poate să discute. Unii reuşesc să scoată sunete. Alţii 
reproduc vorbe de-ale clienţilor. Dacă tu ai destulă răbdare, mergi 
dincolo şi adună-i pe toţi. Cu ultimul transport primit, nu sunt decât 
vreo sută. 


Apoi adormi la loc. Am fluierat a pagubă şi mi-am găsit un culcuş 
prin apropiere. In întuneric am cercetat cu atenţie Ghermana. 


Nu mi-ar fi plăcut să fie o cursă. Nu mi-ar fi plăcut un drum pe 
degeaba. Aş fi vrut ca el să fie într-adevăr acolo şi să mă aştepte. 
Pentru că, spre deosebire de „călătorul care ştie să vadă“, spre 
deosebire de atâţia alţii, vieţuitoare ale acestui oraş, pentru mine 
Ghermana trebuia să păstreze ceva. Un băiat de doisprezece ani, un 


băiat deosebit de sprinten, pe numele lui — Julio. 


Ruudek se străduia la ora asta să intoxice Grumazul Grunjos cu 
zvonuri şi, luându-i în seamă talentele, probabil că se descurca. 
Abdul Rahman se prefăcuse că ar intra în joc, sporind confuzia în 
rândurile unora pe care i-aş fi putut numi adversari. Dar care erau 
feţele lor? De unde mă priveau? Erau ele feţe cunoscute, la vederea 
cărora mi-aş fi tras o palmă peste frunte, ori unele desenate pentru 
fracțiuni de secundă în vârtejurile străzilor, ale ieşirilor din 
subterane, în parabolele descrise de transportoarele balistice? 


La timpul potrivit aveau să apară şi feţele. Mi-a fost tot atât de clar 
pe cât îmi era de somn că, în clipa în care voi avea ceea ce se pare că 
doreau cu toţii, vom juca un cu totul alt joc. Deocamdată, Abdul 
Rahman, ca fals păstrător al secretului, se hotărâse să facă pe nada, 
iar eu îmi puteam vedea oarecum mai ferit de ale mele. 


Am cercetat Ghermana cu ochii minţii până ce, pe nesimţite, 
realitatea s-a dat de-a berbeleacul în vis. Am continuat s-o fac şi 
acolo. Termoc'. lermoc'. Coaja termocentralei uitate, adică. 


Nu mi-a fost greu să găsesc locul. La amiază ieşisem din nou în 
stradă. Prin aer treceau zbârnâind vorbele, vorbe de ocară, vorbe de 
dragoste, vorbe ale meseriei şi câte meserii nu trăiesc în mijlocul zilei 
pe Talid? 


Am hoinărit mai bine de un ceas pe un trotuar şi pe celălalt, 
bruscând gospodine, trăgând cu urechea, hlizindu-mă cu gloata la 
fiecare păţanie a vreunui novice. Nu puţine aceste păţanii şi nu toate 
atât de amuzante. 


Secunda Trei îşi încheiase seria de concerte la „Novostic”. 
Cheltuiseră o grămadă cu efectele luminoase şi încercaseră un stil 
nou, ceva mai potolit. Acum îşi lingeau rănile. Grupuri mici 
comentau apropiata minune a reînvierii lui Deng în globul Casei 
Ramsay. Prostimea avea să guste firimituri împărţite pe canalele 
televiziunii. Această chinezoaică minusculă, în stare să supună 
popoare aşezate la coadă în faţa structurilor sale dinamice, urma să 
devină singura rațiune de a trăi a multor indivizi. 


Puțin după amiază, Cocoonul lui Kumanovo trecu razant cu 
creştetele clădirilor, căutându-mă. Nu ştiu cum m-ar fi putut dibui în 
viermuiala aceea, chiar cu mijloacele de cercetare de care dispunea. 
Am mulţumit pentru sprijinul psihologic. 


Nu mi-a fost greu să găsesc locul. Când arşiţa după-amiezii începuse 
să se înmoaie, m-am lăsat dus de un grup multicolor, care, odată 
trecut peste hotarul Mauinului, se risipi ostenit, dar însetat de 
aventură, prin labirintul acceselor spre Ghermana. Am mimat că 
fumez cu ei, şi la insistenţele câtorva mai solizi am verificat prin 
pipăire aptitudinile domnişoarelor care-i însoțeau la acest picnic. 
Multă vreme după ce-i pierdusem printre dunele urât mirositoare, 
încercând să scap de izul lor de tipi concepuţi în eprubete neclătite, 
mă asasinară cu pachete compacte de decibeli conţinând 
„neutronic“, „speed“, „orgasmic“ şi, desigur, Deng. Domnişoarele 
îmi făcură semne din şolduri şi cu mânutele lor. 


- V-am pupat! am strigat fericit. 


Era prea simplu. Atât de simplu, încât nimic şi nimeni nu m-ar fi 


putut convinge că totul este în regulă. Am simţit lupta a două 
senzaţii. Aceea a acceptării acestei simplificări, a unui soi de 
resemnare liniştitoare. Aveam să merg în locul acela. Julio, piciul, 
avea să mă aştepte acolo. Urma să-mi dea ceea ce căpătase de la 
Nkono, iar eu aveam să-i dau câteva după ceafă. Unele întrebări 
aveau să-şi afle răspunsul. Doar nu puteam fi mai prost decât alţii. 


Şi senzaţia banalităţii stranii. Un avertisment zăcea undeva, prea 
aproape poate, iar eu nu aveam destul timp pentru a-l descifra. Am 
optat pentru o variantă optimistă şi-am decis cu de la mine putere că 
băiatul va fi acolo şi că totul se va termina cu un fâsâit în biroul 
căpitanului Rafi Malanian. Mi-am rezervat totuşi libertatea de a face 
oarece concesii educaţiei pe care mi-o dăduse patrula, instinctelor 
dezvoltate de ea. 


Nu mai călcase nimeni pe-acolo de cincizeci de ani. M-am apropiat 
dinspre nord, alunecând pe panta abruptă a unei coline mânjite de 
apusul soarelui. Încercând să arunc o privire de ansamblu, am 
parcurs o bună bucată de drum pe spate. Nu oricine e făcut să 
devină explorator. Dacă pândea pe undeva, piciul admirase 
pesemne norul de praf stârnit. Deliciile astea de spectator aveam să i 
le recompensez după o metodă proprie. 


Sus, în vârful fostelor coşuri pentru evacuarea gazelor arse, la peste 
două sute de metri înălţime, clipeau luminile de poziţie, singurele 
semne ale trecerii cuiva pe acolo şi acelea montate din elicopter. 
Turnurile de răcire începuseră să-şi lungească umbrele peste măsură, 
iar din clădirea în care am presupus că se adăpostea sala maşinilor, 
lungă şi searbădă, emana un soi de întuneric, dacă înţelegeţi ce 
vreau să zic. N-aş putea să vorbesc despre teamă în adevăratul sens 
al cuvântului, dar ceva ca un nasture de gheaţă alunecând de-a 
lungul şirei spinării s-ar fi cuvenit menţionat. 


Da, era întuneric înăuntru. Dar încă nu destul pentru a mă 
împiedica să dau o raită. Am pornit pe un soi de alee, blocată din 
zece în zece metri cu tronsoane de conductă prăbuşite din instalaţia 
devastată. Am înaintat aşa vreo cincizeci de paşi. Pe partea dreaptă 
am întrezărit o pasarelă, un drum echivalent, iar sub el, pe toată 
lungimea, un spaţiu în care se găsea ceva ce ar fi putut fi instalaţia 
de hidrogen. Nu fusesem premiant, iar astea nu erau nişte ruine 
obişnuite. 


Pe partea stângă, am putut desluşi doar umbre înghesuite unele într- 
altele, o turmă de animale mari, toropite de somn, pe care nu se ştie 
cine avea să le mai trezească vreodată. Acolo îşi dormeau somnul de 
veci turbinele, pompele de ulei, generatoarele şi excitatricele lor. 
Acolo decedaseră popoare de ventile şi traductoare şi generaţii de 
pompe — pompe de epuisment şi pompe pentru cenuşă, pompe 
submersibile, pompele ce supseseră păcura neagră a iadului. Acolo, 
dacă aş fi ciulit urechea, aş fi auzit putrezind benzile transportoare, 
aş fi auzit cum se prăbuşeau în ele însele, atom cu atom, ciocanele 
morilor, silozurile de cărbune, preîncălzitoarele de aer, kilometrii de 
ţeavă ai cazanelor, labirinturi acoperite acum de turturi şi coji. Dacă 
vreunul ar fi vrut să se ascundă, n-ar fi găsit un loc mai potrivit. 
Dacă exista un pericol, el ar fi venit numai dintr-acolo. 


Am ocolit un vagonet înţepenit pe şinele încastrate în alee şi m-am 
oprit. Nu voiam să mă joc de-a v-aţi ascunselea. Nu voiam ca 
altcineva să dicteze regulile. M-am aşezat pe vine, iar pata 
întunecată a vagonetului m-a supt ca şi cum aş fi fost desprins de 
acolo. În pragul nopţii care venea, departe de luminile reconfortante 
ale străzii, am aşteptat şi-am ascultat zgomotele. 


Erau milioane de zgomote. Am auzit rugina crescând moleculă cu 
moleculă, în toate direcţiile, muşcând cu blândeţe carnea metalului 
şi lăsându-l să sângereze liniştit. Am auzit curenţii de aer veniţi să se 
joace prin hăţişurile dense ale instalaţiilor, rătăcind drumurile şi 
scâncind acolo neajutoraţi. Mi-a ajuns la ureche forfota miliardelor 
de picături ale condensului, unicate, lovind cu regularitate de 
ceasornic, săpând, găsind cu precizie de ani buni acelaşi, mereu 
acelaşi loc. În pacea pe care mama natură înţelesese să o 
înstăpânească aici, un singur lucru era nelalocul lui. Lucrul acela 
eram eu. 


Când am ridicat ochii, luptându-mă cu somnolenta care emana din 
fiecare fir de praf, am văzut câteva spărturi în foile plafonului şi, 
parcă zugrăvite cu stângăcie, o mână de stele. Unele sclipeau, altele 
nu. Între ele nu se afla nimic. 


Atunci a venit ceva ca o foame, care şi-a înfipt unghiile în maţele 
mele şi-a tras. Până să mă dezmeticesc, m-am lăsat dus de ea. M-am 
clătinat, încercând să-mi potolesc tremurul braţelor, însă era peste 
puterile omeneşti. Am ştiut în mai puţin de o clipă că nu se afla 


nimeni la mai puţin de o mie de kilometri de mine şi-am sărit peste 
vagonetul ăla ca peste nimic, am aterizat într-un morman de cenuşă 
pe care l-am spulberat urlând şi tuşind, m-am izbit de fiecare metru 
de conductă abandonat în drumul către ieşire, am căzut, am 
implorat, am urcat panta abruptă a colinei, proptindu-mă în 
genunchi şi-n coate, şi-n dinţi... 


...Însă, de fapt, nu fugise nimeni. Nu urlase nimeni. Tremurul 
braţelor s-a dus, vagonetul era tot acolo, ascunzându-mă, ceva-ca- 
foamea s-a dus şi ea. Am fost singur cu mine însumi, între douăzeci 
şi douăzeci şi cinci de minute. Apoi l-am auzit venind. 


Era imposibil de distins un zgomot aparte, artificial, în tot ceea ce se 
petrecea în văzduhul acela. Dar ceva răzbătu până la sărmanul de 
mine, o notă discordantă, o rupere subtilă de ritm în concertul 
picăturilor şi al paşilor de întuneric. Pentru că acum era întuneric 
deplin, ca după ce ai murit. 


M-am dus doisprezece paşi înainte şi pe urmă, pe o aţă nevăzută, 
încă şase, cumva cam spre stânga, până ce m-am proptit cu totul 
într-un perete nevăzut. Am trimis degetele să-mi spună ce şi cum. 
Ele s-au întors degerate. Putea fi orice. Putea fi doar o foaie mare de 
tablă contorsionată pe care să rătăcesc asemenea unui şoarece orb. 
Putea fi unul dintre cazane, doborât de vreme, oferindu-şi 
măruntaiele de ţeavă, kilometri şi kilometri de ţeavă în pachete 
compacte de sinuozităţi. În cele din urmă, mi-am lipit urechea acolo. 


Ceva vibra înăuntru şi aşa, pe bâjbâite, am plimbat pavilionul 
urechii şi palmele pe suprafaţa aceea, ca nişte detectoare, până ce 
recepţia mi-a dat semn. Vibraţia crescu închegându-se în vorbe. 
„Tu eşti?“ 

„Tu eşti?“ 

— Da, am zis şi mi-a venit să râd. 

Nu voiam să schimb impresii cu nişte hoituri. Şi apoi: 

„Eşti singur?“ 


- Sunt singur, piciule, am spus. Ţi-e teamă de mine? 


Am încercat să-mi imaginez şmecheria. 
„Nu“, veni răspunsul după multă vreme. 


Eu am crezut totuşi că se teme. Între mine şi el zăceau zeci, poate 
sute de tone de fier vechi, iar asta pentru moment părea să-l 
mulţumească. Fiecare vorbă aruncată în flipper-ul ăsta ricoşa de mai 
multe ori şi putea scăpa pe oriunde. Practic devenea imposibil să 
identifici direcţia corectă. Acum eram altul. M-am hotărât să iau, în 
orice caz, mai mult decât mi se oferea, îndată ce lucrul acesta ar fi 
fost cu putinţă. 


- Julio, am rostit în întuneric, de ce ai vrut să te întâlneşti cu mine? 
Cine umblă să-ţi facă rău? 


L-am auzit chicotind. 


„Poate că un băiat ca mine nu se ascunde de nimeni. Poate că el aşa trăieşte 
de obicei.“ 


— Dar tu nu locuieşti în Ghermana, am zis. Ghermana nu e Talidul. 
Aici n-are cine să-ţi poarte de grijă. 


„Eu ştiu să-mi port şi singur de grijă.“ 

Dar şi eu ştiam. 

- Julio, am spus repede, nu putem să ne jucăm acum. 
Era un băiat isteţ şi pricepu repede. 


„Felicia mi-a vorbit despre tine“, zise. „Şi Temenică Chang. Ei te 
pomeneau deseori.“ 


- Ce vrei tu de la mine, puştiule? 

Poate că nu-i plăcea „puştiule“. Nu o arătă. 

„Vreau să iei ceva. Ceva ce am să-ți dau eu. Ce face Temenică? L-au rupt?“ 
- E rău, am încuviinţat. Dar o să se scoată. Ce vrei să-mi dai, Julio? 


„Un om mi-a lăsat ceva. Era vorba să i-l păstrez zece minute. Dar eu am 


simţit primejdia. Eu am fugit. Omul acela s-a supărat, poate.“ 
- Era un om negru, Julio? Ţi-a spus cum îl cheamă? 
„Era un om negru“, spuse mirat. „Dar nu mi-a zis cum îl cheamă.“ 


M-am gândit. Gustam adevărul puţin câte puţin, ca pe o frişcă. Nu 
voiam să mi se aplece. 


- Ce ţi-a lăsat omul acela, piciule? Şi de ce ţi-e teamă de el? Îi ştiai de 
mai multă vreme? De unde-l ştiai? 


„Eu am văzut ce s-a întâmplat. Am stat ascuns şi-am văzut. Nu-mi mai 
este teamă, înainte da, înainte îi ştiam de frică. O dată m-a pedepsit fiindcă 
am scăpat un colac de fir. Dar am stat ascuns şi am văzut. Am văzut cum l- 
au rupt. Cred că aceia care i-au făcut-o sunt şi ei supăraţi pe mine.“ 


- Stai, am zis. Nu te pot urmări. Am fost şi eu acolo în noaptea 
aceea, Julio. În noaptea când au tăbărât toţi peste voi şi i-au împuşcat 
pe Temenică şi pe omul acela. Da, ei sunt supăraţi şi te caută. Dar ce 
vor ei de la tine? Ce ţi-a dat omul acela? 


„Eu am să plec.“ 


Mi-am zis că nu se aude prea bine şi m-am foit căutând o poziţie 
mai bună. 


-Ce ţi-a dat omul negru? De ce nu poţi să-mi arăţi? Ţi-e frică de 
mine? 


„Nu ştiu ce este. Este neted. Îmi place să-l lipesc de obraz. E rotund şi 
galben şi are o mulțime de vinişoare sângerii încâlcite înăuntru. Eu trebuie 
să plec.“ 


- De ce să pleci? De ce nu vii să-mi arăţi ce ţi-a dat omul negru? Tu îl 
ştiai pe omul acela? 


Deodată începu să se audă mai slab şi cumva sugrumat. 
„Aici mai este cineva. Vine pe deasupra, încet, dar eu îi simt paşii prin 


țeavă. El nu ştie unde sunt eu, nu mă aude. Dar vine după glasul tău. Eu 
am crescut lângă Deng. Şi omul negru. Nu mai vorbi.“ 


— Vorbeşte tu! am zis. 
Abia îl mai auzeam. 


„Este neted. Rotund şi galben. Are şase mustăți de argint înnodate. Da, îl 
ştiam pe omul negru. M-a bătut înaintea cântării, fiindcă am scăpat un 
colac de fir. Deng i-a poruncit să mă lase. M-a dat Talidului. Vine cineva, 
pe sus. E aproape de tine acum. Simti?“ 


- Nu, am zis derutat. Nu pot ajunge la tine? 
„Nu“, şopti el. „Ştii Lumea Mică? Acolo poate.“ 
-O ştiu, am spus. Piciule! 


Acum fierul era mort şi din ce în ce mai rece. L-am mângâiat cu 
urechea, fără să mai reuşesc ceva. Am mai stat aşa o vreme, 
întorcând faptele pe toate părţile şi aşteptând curios să văd cine 
vine. Eram pe punctul de a încerca un ocol în căutarea unei urme. 
N-a mai fost cazul. 


Deodată lumea înconjurătoare fu copleşită de lumină, dându-şi 
urâţenia pe faţă. Deodată într-un alb strălucitor am văzut hârcile şi 
pachetele de ţevi lângă care mă aflam ghemuit. Şi un huruit leneş 
răsună de undeva de sus. 


Am avut destulă prezenţă de spirit să nici nu clipesc. Era o lumină 
atât de densă, că mi-a făcut smocul verde din creştet perie. Huruitul 
s-a apropiat, s-a îndepărtat. A trebuit să recunosc smerit că un uriaş 
tocmai trecea pe acolo. Mi-am ţinut respiraţia un an. 


Apoi reflectorul se stinse. Am trecut pe partea cealaltă a aleii, încă 
înainte de a gândi ceva şi atunci lumina reveni scormonind cu 
insistenţă, căutându-mă printre maşinării. Am privit spre plafonul 
pe care fuseseră pictate stele şi-am înjurat sufocându-mă. Stelele 
dispăreau una câte una şi reapăreau ca în siajul unei nave 
întunecate. Cineva pusese în funcţiune podul rulant, nu cu o apăsare 
de buton, căci prin venele acestei centrale curentul nu mai curgea de 
o jumătate de secol, ci cu un brânci. 


Trebuia să mă mişc repede. În vreme ce el se ducea spre ieşire, 
măturând conştiincios, m-am îndepărtat de alee, lovindu-mă la 


fiecare pas. Aveam nevoie de o ieşire şi asta putea fi în capătul 
celălalt al halei. Am alunecat într-o pată uleioasă. Nările mi s-au 
umplut cu porcării urât mirositoare. Dar o clipă mai târziu găsisem 
ce-mi trebuia. Era şi timpul. Huruitul încetă pentru un moment, 
apoi reîncepu insuportabil. Se întorcea. 


Am urcat scara metalică în doi timpi şi trei mişcări. M-a scos într-o 
pasarelă, deasupra căii pe care se apropia podul rulant. Reflectorul 
acela căuta mai departe. L-aş fi putut păcăli, dar n-aveam chef să-mi 
risc nici măcar un milimetru de piele. Am alergat spre mijlocul 
pasarelei, unde se deschidea o a treia cale, ducând spre una dintre 
sălile de comandă. Am intrat prin geamul spart. Înainte de a zări 
ieşirea de serviciu, am urmărit cele patruzeci de tone ale podului 
depăşindu-mă încet. Cabina lui era goală. Absolut goală... 


Am închis uşa în spatele meu şi-am înţepenit zăvorul, deşi m-aş fi 
aşteptat să-mi curgă ca pulberea printre degete. Apoi mi-am lipit 
spinarea de un perete şi-am încercat să nu mai exist. Prin fereastra 
de pe peretele opus fumegau ca într-un vis urât trăsăturile unei 
coline albastre. Mi-am ţinut firea. Huruitul se duse. Huruitul se 
întoarse. 


Am auzit paşi pe pasarelă. Nu erau paşi furişaţi. Nu încerca să se 
ferească. l-am auzit apropiindu-se. Podul rulant trecu din nou, 
acoperindu-i. Apoi i-am auzit şi mai aproape. Apoi se opriră de 
partea cealaltă a uşii... 


M-am aplecat fără un zgomot, cu inima gata să explodeze, şi-am 
bâjbâit prin praf. Am găsit un capăt de ţeavă greu şi rece, pe care l- 
am strâns până m-au durut degetele. Trecură aşa mai multe 
secunde. 


Am auzit zăvorul ţipând o singură dată, ascuţit, fără să se 
urnească... Şi apoi nimic... Am mai auzit respiraţia de dincolo... 


Geamurile descompletate zburară ţăndări, brăzdându-mi pielea 
capului şi ceafa. Am aterizat în patru labe şi tot aşa, neputându-mă 
ridica, am urcat panta în secunde cât orele, aşteptând proiectilul care 
urma să-mi disloce oasele capului. ÎI mai aştept şi acum... 


Pe partea cealaltă a colinei, învăluiţi într-o frumoasă aureolă bleu, 


încremeniseră Rafi Malanian şi sergentul Eva Rielke. „Licuriciul“ se 
odihnea la douăzeci de metri depărtare, cam pleoştit. M-am 
împiedicat chiar în faţa lor şi m-am întins acolo pe toată lungimea. 
Rielke îşi scoase lentilele-oglindă pentru ca eu să-i pot citi mai lesne 
compătimirea şi disprețul. 


T 


Ne găseam într-un spaţiu circular, uşor de întreţinut, sub lumina 
câtorva duzini de corpuri luminiscente. M-am arătat de acord cu 
Rafi Malanian. Clipurile de pe pereţi erau net superioare celor ce se 
petreceau pe pardoseala sălii de antrenament. 


- Pute pe undeva, făcu el cu o figură de om inteligent. 
- Da, am zis. 


Chiar în faţa noastră, pe un soi de salteluţă vegetală, se trosneau cu 
vădită plăcere doi inşi din echipele terestre. Unul făcea minuni cu un 
bici sepia, în vreme ce amicul său se străduia să-i scoată ochii cu o 
prăjină. Mai devreme sau mai târziu avea să reuşească. 


- Pute pe undeva, reluă Rafi această idee fascinantă, şi nu ştiu unde. 


-În ultimele o sută de ore am dormit cam cât una din orfanele lui 
Temenea Chang, am spus. Nu poţi fără introducere? 


— Ba da, făcu el. 
In sală viermuiau băieţi conştiincioşi, preocupaţi să înveţe blocaje la 
toate nivelurile. Icneau şi se scremeau pentru ca, din când în când, 


să capete o fractură. Cu toate astea, ne înţelegeam de minune. 


— Nu-mi dau seama unde am zbârcit-o, continuă Malanian. Ți-am 
dat drumul din lesă şi n-au trecut decât trei zile. Toată lumea ştie că 


tu învârteşti ceva prin Mauin. Toată lumea îmi râde în nas. 
- Care „toată lumea“? m-am ofensat. 


- Jumătate din marfa pe care o triem zilnic. Maniaci, antisociali, 
politici, ştii. Din fiecare doi inşi, unul te-a ginit. Dacă nu direct, 
măcar a auzit vorbindu-se. Cunoşti cum se duc zvonurile prin 
marmelada asta... 


I-am aruncat o ocheadă scurtă. 


— Parcă aşa căzuserăm la pace. Să fac valuri. Să fiu ca un gunoi în 
ochi. N-am pretins niciodată că aş fi maestrul travestiurilor. 


Căpitanul „Licuricilor“ cheltui o privire tragică pentru smocul meu 
de păr verde. 


- Nu mă râcâie pe mine pe mate c-ai fost băgat în seamă. Doar nu-ţi 
închipui că toţi te cunosc. Dacă-ţi închipui asta, mergi de te caută. 
Dar ei cunoşteau dedesubturile: că un gabor bate Talidul, 
străduindu-se să treacă neobservat şi, aici e groasă, că de data asta e 
vorba de ceva serios. 


— Intotdeauna e vorba de ceva serios, am zis. Mă bucur să aflu toate 
astea. Şi nu ştiu de ce nu mă aflu acum într-unul dintre frigiderele 
morgii. 


- Cine-i fraier să-ţi ia gâtul când ştie că toţi ochii sunt aţintiţi spre 
tine? surâse Rafi. Cum stăm? 


I-am explicat în câteva vorbe înţelegerea mea cu Abdul Rahman. 


- Nu-i rău, admise el. Dacă se ştie că lucrezi pentru el eşti oricum 
mai protejat. 


Dar eu încă nu apucasem să-i spun tot. Nu apucasem să-i relatez 
cum îi tăvălise Abdul Rahman pe potentaţii de la Casa Ramsay. 
Aproape că începusem să vorbesc. Deodată parcă s-a spart o băşică 
plină ochi. A fost o răbufnire fierbinte care m-a sufocat. Îmi venise 
una dintre acele idei cărora le datorez din când în când respectul 
pentru mine însumi. 


- E frumos în Casa Ramsay, am zis. Abdul Rahman m-a plimbat 
încolo şi-ncoace. Îţi plouă-n gură. 


Rafi Malanian dădu din cap afirmativ şi atât. Nimic mai mult. Am 
mai aşteptat câteva secunde, dar el schimbă subiectul cu seninătate. 
Habar n-avea ce se petrecuse la Casa Ramsay! 


— Ne-am mişcat orbeşte. Acum povesteşte-mi despre azi-noapte. Ce 
căutai în termocentrală? 


L-am privit ironic. 
— Nici nu ştiam că se numeşte aşa. Ce căutaţi voi acolo? 


- Ţi-am luat urma, zise el enervat. Malcom ţi-a luat-o, pe Talid. Pe 
urmă ai fost semnalat pe undeva, prin III-Galben. Kumanovo a 
pornit-o glonţ într-acolo. Eu şi cu Rielke am fost mai norocoşi. 


„la te uită!“ mi-am zis. „Rafi a început să îmbătrânească.“ 


- Rielke a scurtat taman peste afurisita de centrală. Am văzut 
lumină prin acoperiş. Rielke a ţinut morţiş să coborâm. Ar trebui să-i 
pupi călcâile, amice. Puteam să trecem la un kilometru depărtare. 


- Am să i le pup, am confirmat. Cineva a avut ceva cu mine acolo. 


— Mereu are cineva ceva cu tine, oftă el. Ai văzut tu însuţi cât am 
măturat cu infrasunete, până şi coşurile începuseră să scâncească de 
spaimă. Nu era nimeni înăuntru, Gene. Nu mai era nimeni. 


- Sigur, am zis încet. Doar umbrele celor morţi. Ai văzut semnele, 
moşnege. Ai văzut lumina. De unde lumină? Că eu n-am aprins un 
foc să mă încălzesc. 


- Am văzut, conveni Rafi. Lasă iluziile! Doi-trei inşi puteau urni 
monstrul ăla de pod cu câteva răngi şi-un scripete. În Ghermana n-ai 
loc să te mişti de nebuni. E lumea lor. Şi mai toţi sunt puşi pe şotii. 
Nu neg că s-ar fi putut sfârşi urât pentru tine. Umblai după puştiul 
ăla? 


- Da, am zis. 


- Şi? 


- Şi nimic. Aş vrea să-mi dai drumul, Rafi. Nu mai pot. Dacă La 
Farge îmi vrea pielea cu orice preţ, n-are decât. Particip la toate 
mizeriile lor de anchete. Dar până se va hotărî ceva, vreau să fiu 
lăsat în pace. Vreau puţină linişte, pricepi? Am avut un program 
cam încărcat. 


— Înţeleg, zise Malanian. Şi aranjamentul nostru? 


- Deocamdată moare. Credeam că am să pot, Rafi. Alţii au ieşit la 
pensie pentru mult mai puţin. Vreau să fug din jocul ăsta. 


Malanian mă studie îndelung. 
- Nu te cred. 
- Asta e problema ta. 


La zece paşi mai încolo, biciul sepia se încolăci cu două dintre 
tentacule în jurul prăjinii şi o smulse din mâna luptătorului mai 
puţin norocos. Arbitrul opri asaltul înainte ca salteluţa să fie stropită 
cu sânge. Era un tip deosebit de ordonat. 


- Am o impresie a mea, mai spuse Rafi Malanian. Sunt câteva 
lucruri pe care continui să mi le ascunzi. 


Deodată lămpile începură să clipească şi toată lumea se buluci spre 
ieşiri, lăsând baltă onoare, curaj şi arme, năvălind spre duşuri, „pică 
tava“ şi bordeluri ieftine. Ventilatoarele mari se urniră cu un vuiet 
de sfârşitul lumii, ca să risipească în cele patru vânturi duhoarea 
grea, amestec de brutal şi iz cazon. Apoi pardoseala străluci din nou, 
în aşteptarea unei noi serii. 


Ce-i puteam spune? Cine era el pentru mine? Dintr-odată mi-a venit 
în minte că ar trebui să reflectez serios la asta. 


- Da, am zis. Sunt lucruri pe care am să continui să ţi le ascund. Pute 
pe undeva, într-adevăr. Poate mai aproape de noi decât îţi închipui 
tu, Rafi. Dar ăsta s-ar putea să fie doar un defect al nasului meu. Ar 
fi păcat să pun degeaba pe drumuri o groază de inşi. Mai ales dacă 
la capătul acestor drumuri s-ar afla niscaiva granguri ori poteraşi de- 


ai noştri. Prefer să adorm şi să constat dimineaţa, la sculare, că totul 
n-a fost decât un vis colorat. 


- Cred că eşti surmenat cu adevărat, mă complimentă căpitanul. 
Încerci să-mi bagi în cap câte ceva despre corupţie? Ori despre 
altceva? Şi faci asta cu aerul că-mi acorzi un premiu de consolare. 
Am să-ţi spun şi eu un lucru, Yablonski. Pot face mai mult decât să-ţi 
prelungesc suspendarea. Te pot livra gata ambalat municipalităţii. 


- Poţi, am confirmat cu o înclinare a capului. Dar dacă nu-ţi cere un 
efort prea mare, şi nu-ţi cere, ai să mă laşi în pace. Vreau să uit tot ce 
se poate din tot ce am scos la suprafaţă în afacerea asta, să nu-mi 
mai aduc aminte. E garanţia mea pentru un trai sănătos de acum 
încolo. lar tu n-ai să-ţi poţi aminti ceea ce nu ţi-am spus vreodată. 
Vreau să uit în pace, domnule căpitan. 


Cu asta, o perdea căzu peste pupilele altfel iscoditoare ale 
prietenului Malanian şi rămase acolo, împrumutându-le nevinovăție 
şi rece nepăsare. 


- Nu cred să mai fie multe de spus, rosti el anevoie, după o vreme. 
Am încuviinţat posomorât. Dar el mai zăbovi câteva minute. 


— Poţi să-ţi aranjezi vacantele, zise. Poate că într-adevăr sunt lucruri 
care te depăşesc. Mergi liniştit acum. O vreme vei fi lăsat în pace, 
dar nu ignorat. Nu cumva să-ţi închipui asta. Sunt cu ochii pe tine. 


De asta nu mă îndoisem niciun moment. Specia umană e prin 
excelenţă bântuită de curiozitate, iar Rafi Malanian aş zice că nu face 
excepţie, ba chiar dimpotrivă. L-am urmărit îndreptându-se către 
una dintre ieşiri cu acel mers elastic ce le dă graşilor înfăţişarea unor 
mase în permanent pericol de prăbuşire. Începuseră deja să-şi facă 
apariţia cei mai sârguincioşi dintre cursantii încăierărilor aranjate, 
salutând respectuoşi spaţiul de antrenament şi pe Rafi, suficient de 
impunător în hibridul de uniformă. 


Am pierdut vreo două ceasuri în cel mai liniştit „pică tava“ pe care 
mi-a fost dat să-l calc vreodată, undeva pe Fergala, într-un loc destul 


de îndepărtat de inima Mauinului veritabil, dar ai cărui stăpâni 
ţinuseră să păstreze câte ceva din aerul acela. 


Fergala însăşi, deşi deschisă tuturor categoriilor de vehicule, nu e o 
arteră excesiv de zgomotoasă. În orice caz, n-ai să vezi aici puzderia 
de cetăţeni pricopsiţi cu antifoane exotice, aşa cum se întâmplă, de 
pildă, spre cartierele verzi, în zonele din preajma rampelor de 
lansare. Fergala nu s-a specializat, cum a făcut-o Benito Diaz, în 
muzică, nici n-a încercat să fie o ciorbă-fierbinte-cu-de-toate, precum 
Talidul, pentru că pe negustorii pripăşiţi aici nu i-ar fi ţinut curelele. 
Clientela ei e alcătuită îndeosebi din adolescenţi prea moi pentru a fi 
primiţi într-o familie hard şi gospodine excitate de ideea unor 
cumpărături făcute într-un loc, îşi închipuie ele, la fel de periculos ca 
Talidul. 


Străzile încă mai au un suflet. Fergala, spre exemplu, aduce cu o 
fiinţă suspicioasă, gata să te învinuiască pentru te-miri-ce, dar altfel, 
dacă stai bine să te gândeşti, lipsită de tupeu. E o rămăşiţă a 
vremurilor trecute pe care, chiar dacă nu le-am apucat, pot să le simt 
fără a fi obligat să le înţeleg. Tot mai des aud zvonindu-se că înainte 
de război pe-aici a fost un oraş, iar Fergala a crescut pe un rest de 
bulevard existent atunci. Da, străzile încă mai au un suflet. Şi, la 
urma urmei, multe dintre ele îl şi merită. 


M-am ridicat cam plictisit „pentru că patronul speluncii ţinea morţiş 
ca obloanele de la intrare să stea în permanenţă deschise, iar soarele 
taman acum îşi găsise să explodeze biruitor printre două muchii de 
bloc măsurând între o sută cincizeci şi două sute de metri. Cum îl 
priveşti de pe Fergala, blocul Filidor pare că ţi se prăvale în creştet 
fără nicio jenă. 


- Cald, am zis, apropiindu-mă de tejghea. 


În „pică tava“, în afara proprietarului, un tip morocănos şi spân, 
îndrăzneau să mai moţăie într-un surogat de siestă doi sau trei 
conţopişti tipici, genul care înghit repede, cu ochii în continuă 
mişcare şi respiraţie rapidă, eficientă. Patronul i-a cântărit iute, ca pe 
un posibil sprijin pentru eventualitatea că introducerea mea ar fi 
mascat intenţiile unui scandal. Pe ei nu se putea bizui, dar trăsăturile 
mele relaxate îl liniştiră. 


- Cald, încuviinţă, cu o mână sub tejghea şi cealaltă deasupra. Mă 
îmbie cu „albastru gros“ pe care l-am refuzat politicos, în vreme ce 
mă cocoţam pe unul din taburete. Ridică o sprânceană către rafturile 
cu alcoolice şi pe cealaltă spre cel cu afrodisiace. Cum tot ne 
înţelegeam pe muteşte, m-am ales până la urmă cu o cafea deosebit 
de tare. Era un semn de pace. La zece minute după ce conversaţia se 
aprinsese de-a binelea, scoase definitiv mâna de sub tejghea. 


- Zici că gaborii îţi dă ameteli? râse. Da’ la unu’ ca mine! Unu’ ca 
mine sughite. Noroc că pe-aici nu prea trece. Dacă stau să mă 
gândesc bine, ultimu' gabor pe care l-am văzut pe strada asta a 
trecut într-un elicopter de ambulanţă. 


L-am ascultat, dând din cap în cele mai artistice feluri cu putinţă. 
- Vrei „senzo“? Vrei clipuri? 


Mie tocmai de-asta îmi plăcea aici, că era linişte şi nu mă bârâia 
nimeni la cap. Spre norocul meu, mă înţelese. 


- Cum îţi spun, n-avem nevoie de nimeni aicea. Da, nene. Avem tot 
ce ne trebuie, nici mai mult, nici mai puţin. Nimeni nu râvneşte la 
un ciolan din Fergala. De-aia n-avem treabă nici cu Nuttman, nici cu 
Cocoon, nici cu alţii. Mai trec vânători de recompense, da’ n-au ce 
găsi pe-aci. Şi din când în când, dacă prindem un mecanism de 
coşniţă îl linşăm. 


Mediocritate... 


Aş fi vrut să-l întreb de Grumazul, dar n-am găsit un prilej nimerit şi 
pe urmă m-am luat cu ascultatul. 


- Da, domne. N-aş da locu”, ăsta pentru nimic pe lume. 
Aşa încât o luă de la capăt. 


- E bine aici, în cloaca noastră. Se află de toate. Nu mierleşte nimeni 
de foame ori de frig, cum am auzit că se întâmplă spre nord, spre 
Ghermana. Femei destule, fiindcă nu toate fac faţă pe Talid, ori prin 
părţile mai pricopsite, şi multe îşi găsesc adăpost aici, şi unele sunt 
destul de bune. Şi caft numai cât să nu ţi se urască. Da’ nu pentru 
astea le place la ai noştri cel mai mult. E ceva care nu se găseşte 


nicăieri în oraşul ăsta şi dacă mă-ntrebi pe mine, nicăierea în oraşele 
de pe continentu' ăsta şi în pustia dintre oraşe. 


Ei bine, ca un semn de supremă încredere, mă chemă mai aproape, 
prin repetate mişcări ale indexului, pentru a-mi împărtăşi acel lucru 
minunat ce nu-i îngăduia să lase dracului meleagurile astea şi să se 
ducă unde o vedea cu ochii. Am avut o presimţire uşoară, ca un 
oftat în ceafă, şi m-am bucurat pentru cele ce-mi vestea. O presimţire 
alimentată de mişcările peristaltice ale Fergalei. Venea cineva. 


- N-o să ghiceşti niciodată... (pauză de efect) Aici nimeni nu e mai 
sus ca altu’! Nimeni nu-şi ia nasu’ la purtare! 


— Nasul zici? am făcut distrat. 


Ecranul uşii era auriu-incandescent şi acolo, pe suprafaţa lui, deşi ar 
fi putut părea incredibil, mişuna ceva nebulos care părea înzestrat cu 
viaţă. 


- Uite, uite, o să vină o ploaie căcătoare. Da, domne, exact aşa cum 
îţi spun, aici n-avem nevoie de elite. Lumea asta se duce de râpă din 
cauză de elite. N-am nimic împotrivă ca deştepţii, şmecherii şi 
puternicii să-i dea în gât pe proşti, pe fraieri şi pe schilozi. N-am 
nimic împotrivă ca unii care-a avut eprubeta mai curată ca a altora 
să şi miroasă mai frumos. Uite, eu. Crezi că mă ofensez dacă vine 
unu' sau altu’ cu pretenţii? Are cu ce, are şi pretenţii. Da’ până la 
elite. Nu, domne, dacă e ceva în neregulă pe lumea asta, alea e 
elitele. Elitele e un lucru scârbos. 


Acum chiar că eram singuri. Conţopiştii se topiseră ciordind 
paharele de plastic şi odată scăpaţi în stradă fuseseră supţi pe-o nară 
de blocul Filidor. Ar fi trebuit măcar aşa, din amabilitate, şi pentru 
că respiram aerul locului, să mai consum câte ceva, dar n-aveam 
nicio tragere de inimă. Puteam să fac minuni în arta conversaţiei. 


— Cum adică „elite“? 


Mă privi compătimitor. Incepea să se simtă în faţa mea ca unul 
dintre aceia „deştepţi, smecheri şi puternici“. 


- Elite. Dacă mai mulţi fac o gaşcă şi nu se mai uită la ăilanţi decât 


de sus, se cheamă că au strâns de-o elită. Dacă ei strâng ceva şi 
folosesc din gros şi nu le-ar da şi ălorlanţi nici să-i scuipi, elita-i gata. 
Poţi să mârâi pe-afară o noapte şi-o zi, n-or să-ţi dea drumu’ 
înăuntru. Dacă nu eşti din elita lor, poţi să fii cât de deştept. Nu vor 
şi gata. 


- Aşa, ca un fel de cârdăşie, am zis prudent. Ca un fel de prietenie. 
Mă privi de sus. Era cu un cap mai înalt. 


- Să-ţi spun una. La elite nu mai e loc de prietenie. Fiecare caută să 
fie mai cu moţ. In fiecare elită ies nişte elite mai mici. De-aia elitele 
n-are moarte. E ca păduchii. 


În acest punct al teoriei elitelor, un strop din şuvoiul incandescent al 
Fergalei nimeri înăuntru, se răci, se solidifică şi luă forma unui 
individ cu jeanşii decupaţi în dreptul feselor, ochelari negri şi un 
maiou care pe vremuri fusese probabil alb. Carevasăzică, 
presimţirile nu mă înşelaseră. Câteodată se întâmplă şi aşa. Dacă mă 
credeţi, bine. Dacă nu, nu. 


- Dg’ luaţi un loc undeva, domnişoară! strigă la mişto interlocutorul 
meu. Simţiţi-vă ca la dumneavoastră acasă! 


Am mai înhăţat o ceaşcă de cafea şi în drum spre masa amicului 
Ruudek am obţinut pentru el, prin bunăvoința unui distribuitor 
automat, o bere vitaminizată. Părea să aibă mare nevoie. 


- E plăcut să te văd din când în când, i-am zis, aşezându-mă. 
Dădu din cap. Arăta cam tras la faţă şi jigărit. 

- N-am ştiut că domnişoara te cunoaşte, vere! strigă iarăşi din 
spatele tejghelei inamicul numărul unu al elitelor. Sigur că dacă 


domnişoara doreşte să... 


- Ține-o tot aşa, îl sfătui Spot, şi-ţi promit c-o să deretici vreo două 
zile pentru ca locul tău să semene cu ce era înainte. 


Pe chestia asta ne lăsă în pace. 


— Ştii, îmi mărturisi Ruudek, înghițind şi sorbind, ăsta e un oraş cu 


adevărat mare. Câtă vreme ne-am tot fâţâit pe deasupra lui nu mi- 
am dat seama. 


Avea o mie de draci şi l-am lăsat să-şi mai consume din ei. 


- Jumătate de noapte ne-am petrecut-o pe centură. Dacă rezişti 
primele trei ore, după aia trenul urban ţi se pare un loc chiar drăguţ. 
Blană-de-câine adoră plimbările. Pe urmă ne-am drăgălit într-un 
glisor. În mers, desigur. Încă o jumătate de noapte şi toată dimineaţa. 
Că veni vorba, la lumina zilei văd că te-a aranjat bine. 

Am continuat să tac. Se mai liniştise. 


- Sunt expert în „albastru gros“. N-am degustat decât vreo tonă. Aş 
mai fi consumat încă pe-atât, numai să-şi tragă fermoarul peste 
meliţă. Dar nu, nene. Drăguţul meu adoră să facă conversaţie. 


— Aduci cu o cumătră acrită de viaţă, am zis neutru. 
— Nu asta sunt? se miră el. 
— Cum te-ai scos? 


- l-am promis că ne vedem mâine-seară din nou, într-un gang al 
neonului, pe Rupert cel Mare. 


Imi citi nedumerirea pe sub sprâncene. 


- Cred că Grumazul Grunjos are pe undeva o întrunire în noaptea 
asta. Blană-de-câine calcă des regulamentul, dar îşi închipuie că se 
spală de păcate mergând la toate adunările. Şi culegând informaţii 
pe care le duce şefilor săi. 


- Bravo, am zis. L-ai intoxicat? 


- E ful de rahat şi încă l-am servit cu linguriţa. L-am lăsat să mă 
tragă de limbă. La ora asta se crede tare dibaci. 


— Crezi că o să vorbească la întrunire? 


Ruudek râse în sfârşit. 


- Glumeşti? Nici n-or să se aşeze bine pe cururile lor şi ăsta o să le 
bage cornetul pe gât. l-am dat numai informaţii prima. l-am spus că 
pe vremuri am fost pilot la gabori şi un şef mare mi-a făcut 
confidente pe covoraşul de lângă pat săptămâna trecută, înainte de 
a-mi da papucii. Aşa am aflat, chipurile, că un grangure care părea 
să-i aibă la inimă i-a vândut unor capi din Cocoon şi Nuttman, 
contra unor privilegii negustoreşti în Mauin şi garantarea pe lungă 
durată a unei învârteli cu un rege al afacerilor. 


- Abdul Rahman? am râs la rându-mi. Eşti dat dracului, l-ai lipit 
cumva şi pe arab în basmul tău. Dar or să te creadă? Spune mai 
departe. 


- Cum să nu mă creadă? (îmi făcu cu ochiul) Doar am fost pe 
genunchii grangurilor când au pecetluit înţelegerea. Am lăsat să-mi 
scape nume şi locuri, rostite în timpul discuţiilor. L-am sfătuit pe 
blană-de-câine să sară din barcă înainte de-a o vedea plină de găuri 
şi pe el aşijderea. Mi-a zis să n-am nicio grijă câtă vreme stau sub 
aripa lui. Şi să-ţi mai servesc una: am fost o stea căzătoare, un 
„licurici“ la paradă. Ori de câte ori acest mitocan mă pierdea un 
minut, aveam grijă să vestesc coardelor aflate prin împrejurimi 
bucuria cea mare: se pregăteşte un cosor pentru Grumazul Grunjos. 
Zvonul e dat şi creşte ca un gunoi rostogolit lângă trotuar. 


- Poate te-ai întins prea mult, Spot, am zis. N-aş vrea să te văd 
bălăcindu-te într-o băltoacă de sânge. 


- Nici n-ai să mă vezi, făcu el. Am acum atâta protecţie cât pentru 
două vieţi. Şi, înainte de-a mă mierli, poate că vreunii ar vrea să afle 
ce şi cât ştiu. Sunt foarte preţios. Tu cum stai? 


I-am explicat ultimele mele preocupări. Soarele dispăruse înghiţit de 
pâclă. Fergala începu, încet-încet, să se mai anime, dând la iveală 
primele grupuri de supraviețuitori ai acelei după-amiezi. Doar „pică 
tava“ părea mort. Proprietarul îşi făcu de lucru la panoul 
holomatului şi pereţii se umplură de clipuri fără sonor, căci n-ar fi 
vrut să ne stingherească, explozii mute de culoare, sex, sex, sex şi 
fieroşenii de-ale hardului absolut, cu chitare din oţel masiv, braţe ori 
picioare înlocuite, de proteze cu claviaturi şi mufe. 


- Ce-mi place piciul asta, Julio! se aprinse fetiţa. Mi-aduce aminte 


când eram cât el. Nu puneai mâna pe mine. Dac-a vrut să stea de 
vorbă cu tine, înseamnă că eşti un gagiu important. Ce facem acum? 


Mi-a făcut plăcere să i-o spun. 
- Nimic. Nu mai facem nimic. Aşteptăm. 


Nu mai aveam încredere în nimeni. Dar pe el îl cunoşteam prea bine. 
Ochelarii, tricoul şi jeanşii erau tot ce avea şi-şi dorea să aibă. 


- La urma urmei, n-ai spus decât adevărul, sau măcar o parte din el. 
Grumazul dă la spate un şef sau mai mulţi. Abdul Rahman s-a răstit 
şi el la câţiva, dar nu ştim dacă sunt cei buni. Frumoase vremuri, ce 
spui? Oameni de frunte, stâlpi ai societăţii în nădejdea cărora 
adormi liniştit noaptea, sugându-ţi degetul mare sau mai ştiu eu ce. 
Toţi ăştia protejând o turmă de animale sălbatice, folosind-o poate. 
Acum aşteptăm să vedem ce se mai întâmplă. 


Dar era peste puterea lui de pricepere. Aşteptă câteva clipe şi, 
convingându-se că deocamdată nu mai urmează nimic, se lăsă 
plăcerii de-a-mi împărtăşi din bârfele de la Caliopi unde, că o 


curiozitate, deşi nu era client, îl tolerau deseori. 


— Temenea Chang a fugit de la recuperare cu un plămân de vinil. 
Nimeni nu ştie unde e. Felicia a preluat conducerea grupului. 
Secunda Trei s-a făcut de rahat la „Novostic“. Şase morţi şi-un 
început de incendiu, şi cu toate astea abia dacă i-au amintit pe 
programul şaizeci. A venit la modă o cocaină spumantă. L-au găurit 
pe Felipe, ăla cu casetele. Rielke a caftit un amărât de la Nuttman. O 
să rupem legăturile cu staţiile orbitale... 


Şi dă-i, şi dă-i. Intr-un târziu privirea i se umezi, aparent din nimic. 
- Franţuzul ăla scârbos care ne-a cercetat... ăăă, aşa, La Farge, trecea 
într-o gondolă cu Abdul Rahman al tău. Tot ei între ei, vezi? Abia 
aştept să iscodim iarăşi toate astea de sus, din întuneric, eu, tu şi 
„licuriciul“. Dacă o să mai zburăm vreodată... 


Cui îi păsa de asta? Se mai răcorise şi deodată încăperea se umplu 
de voci, paşi, gâfâieli. Răsunară primele rafale de tăvi cu potol 
precomandat. Era din nou plin de conţopişti. Mulţi împănaţi cu fibră 


optică, pentru a putea face mai uşor faţă tabelelor interminabile 
rumegate de computere. Acum eu şi Spot eram ca nuca-n perete şi 
patronului îi mai veni inima la loc. 

Dintr-odată, sosise pe stradă vestea că un oarecare a vrut să-i dea o 
gaură lui WB. Să-ţi încerci puterile cu un moşneag protezat nu e 
ceva ieşit din comun în lumea subterană a Mauinului. Aici nimeni 
nu poate fi considerat prea puternic ori prea slab pentru a fi băgat în 
seamă. Vestea veni palidă şi, ca orice fapt divers, păli mai tare, 
dispărând după numai câteva minute. 


L-am găsit dând o declaraţie standard unui ageamiu care nu fusese 
încă proiectat pe vremea când WB patrula pe acelaşi traseu. În 
stradă opriseră două module alunecoase, iar acum îl aşteptau pe cel 
al ambulanţei, dar după părerea mea mai bine s-ar fi lipsit. 


Peretele din faţă, ciuruit tot, luase înfăţişarea unui burete ferfeniţit. 
Băgaseră în el un încărcător întreg de dum-dum din acelea cât 
unghia, la care fiecare nouă aşchie explodează. Ca urmare, am păşit 
pe un strat cât palma de bandă magnetică, fragmente de casete 
cristaline, compact-microdiscuri, holoproiectoare de duzină, 
cataloage animate şi mascote. WB şedea pe un morman de ambalaje 
şi răspundea întrebărilor din formular. Am băgat de seamă că-i 
făcuseră praf o proteză. 


Dar scorul îi era net favorabil. Dincolo de tejgheaua bine-cunoscută 
se plictisea pe podea un coate- goale care n-avusese ceva mai bun de 
făcut decât să râvnească la ale altuia. WB încercase pe el, cine ar fi 
crezut, o săgeată de arc şi zău că nu putea fi mai mort de-atât. 


- Stai jos, tinereţe, că oi fi ostenit, îmi zise duios când rămăseserăm 
doar noi doi. Avem oarece lucruri de cercetat... 


Se mişca greu cu un membru paradit, dar evenimentul părea să-l fi 
întinerit câţiva ani buni. Am luat şi eu loc pe alte ambalaje, căci mai 
multă ospitalitate nu puteai să-i pretinzi, şi l-am aşteptat să se 
întoarcă. Adusese o holo şi câteva înregistrări. 


- Mergi la vreo chermeză? îmi complimentă el ţinuta. Nu-i rău. 


Apoi obişnuitele fleacuri. Când am de gând să dau de urma lui 
Merian? l-am explicat că ştiu prea bine pe unde-şi face veacul 
Merian, dar am s-o calc atunci când o să am chef. Câtă vreme o să-l 
mai încălzesc pe Spot? De ce nu dau dracului meseria asta şi nu vin 
să-i ţin lui de urât printre iluziile multicolore, iar din când în când 
să-i picur ulei pe sub încheieturile de oţel? De ce nu-i aduc aminte 
lui Abdul Rahman cum am scos-o pe fiică-sa de unde-am scos-o? 
De-ale lui WB. Ghiduşii printre resturile sângerând a zeci de grupuri 
imortalizate în înregistrări şi prăbuşite de pe rafturile mongolului. 
Era cam deranj la „Ulan Bator“. 


- Bine, spuse el şi negăsind telecomanda făcu întuneric în dugheană 
cu un fluierat. 


M-am foit cam deranjat. Dacă venisem până aici, era fiindcă o clipă îi 
dusesem grija moşneagului. Dar aveam atâtea pe cap că în niciun 
caz nu eram dispus să vizionez clipurile lui pirat şi să le laud 
calitatea. 


- Uite surpriza, mai zise. 


Explodară obişnuitele petarde, răsunară obişnuitele fluierături. La 
picioarele noastre începură să sclipească flashurile şi un ocean de 
capete mici cât bobul de mazăre să se tălăzuiască. Sumedenie de 
pitici îţi făceau poftă să-i aduni în căuşul palmei şi să-i sufli în cele 
patru vânturi. Numai că n-ai fi putut. Acolo nu erau oameni 
adevăraţi. Doar un concert înregistrat holo, ca alte milioane pe 
lumea asta. Sonorul era cam prost. 


- Ştii piesa asta? mă întrebă WB, bătând tactul pe picioarele lui de 
oţel şi porțelan. 


Vedeam că face băşcălie. M-am concentrat să recunosc ceva. Era 
evident că nu pentru muzică pierdeam vremea. Nu m-am putut 
orienta în spaţiu, pentru că imaginile păstrau un unghi curios, ca şi 
cum operatorul s-ar fi aflat undeva deasupra valurilor de fani. Apoi 
mi-a picat fisa. 


- Casa Ramsay? am zis. 


Şi totul se explica. Înregistrarea principală fusese făcută din punctul 
cel mai de sus al incintei de spectacole. Sala asta nu e decât un glob 
uriaş atârnat la capătul unei tije îndoite. Pereţii sferei găzduiesc cinci 
sute de mii de locuri, iar scena propriu-zisă atârnă chiar în centru, 
suspendată prin câteva mii de cabluri, ca o colivie. O colivie cu 
păsări care-ţi fac părul măciucă. 


Când Cristal City se plictiseşte de moarte, de două sau de trei ori pe 
an, ridică stavile nevăzute din calea omului de rând, doar atât cât e 
nevoie ca un strat subţire din mocirla oraşului mare să se reverse 
bolborosind şi să se sedimenteze prin locurile cu pricina. Ascunşi în 
spatele terminalelor, câţiva aleşi ai puterii, care o fi ea, urmăresc 
atunci excitaţi spectacolul fabulos al coliviei şi pe cel înfricoşător al 
sălii. Când nu concertează Deng şi ai ei, colivia adăposteşte finalele 
sângeroase ale turneelor de „care pe care“. Trebuie că sunt tare 
plăcute şi unele, şi altele. Atunci totul este gratis. 


— Nu vreau să văd concertul ăsta, am zis. 


- Nici eu, oftă moşneagul. Deşi mai încolo e ţuţ. L-am montat din 
bucăţi. 


Ştiam şi asta. WB era mai şmecher. Aduna înregistrări pirat muncite 
şi riscate de alţii şi alcătuia una singură, un spectacol întreg. Avea un 
simţ artistic desăvârşit. L-am aşteptat să deruleze cu mare viteză 
înainte şi înapoi căutând ceva. Omuleţi holo se agitau ca bezmeticii, 
mişunându-ne printre picioare. Mi-a venit cheful să-i liniştesc, 
aşezându-mă ca din greşeală cu cotul pe telecomanda mongolului. 


— Uite-aici, zise el la un moment dat. 


Erau nişte secvenţe din culise. Am băgat de seamă că oricine face 
înregistrări la un tămbălău de genul ăsta nu se lasă până nu-şi bagă 


nasul şi prin culise. Dă bine. Am văzut elevatoarele urcând şi 
scufundându-se, deplasând tonele de decor şi de recuzită pe care 
Deng le schimbă în mod obişnuit la fiecare cinci minute. Am văzut 
dozele de gaz euforizant stivuite frumos într-un colţ, aşteptându-şi 
rândul. Era ca şi cum ne-am fi aflat noi înşine acolo şi alergătura 
tipilor din diverse servicii începuse să mă obosească. Cineva 
împinse un rezervor mobil de zăpadă. Altcineva întinse pe 
neaşteptate mâna, îmbrâncindu-l pe operator. Parcă m-ar fi 
îmbrâncit pe mine. WB opri, dădu înapoi şi opri iarăşi. 


— Da? zise. 


Cu el lucrurile se limpezeau uneori de nu-ţi venea să crezi. Nici 
măcar nu m-am bucurat. Am zărit în spatele rezervorului mobil şi 
oarecum îngropată în peisajul de culori schimbătoare o faţă. 


— Să-l văd! am cerut. 


WB o centră şi-o aduse mai aproape. Era o faţă neagră, de tuciuriu 
tinerel, cu pleoape şi pomeţi crestaţi, dar nu destul încă, şi tot 
tacâmul. După cele mărturisite de privirile lui, căci WB trafica scule 
de precizie, era plictisit, dar nu derutat, la locul lui în culise, însă cu 
altă treabă decât a celorlalţi. 


- Dar cum ai dat de el? am protestat. Cred că ai mii de înregistrări cu 
de-alde Deng. Ai avut un pont, scârbă mongolă... 


Faţa aceea era a comis-voiajorului meu din prima noapte, a lui 
Nkono Nkono, dar desigur că părea mult mai vie decât cea pe care-o 
admirasem eu de-aproape. Şi mult mai tânără. Faţa era şi a 
nefericitului care mă agăţase la „Novostic“, într-o cămăruţă despre 
care habar n-avea c-o să-i folosească şi ca mormânt. Lui şi amicului 
lui Camposa. Era un chip pe cinste, un chip care dacă n-ar fi existat, 
ar fi trebuit inventat, un chip ca un loc de întâlnire pentru nişte 


amintiri şi pentru nişte răspunsuri. 


- Mii de înregistrări, încuviinţă WB mândru. Procesate pe un 
computer de-al lui Abdul Rahman. Ce stai, tolomacule? Incă nu te-ai 
prins? Noi doi şi „fetiţa“ ta facem o echipă. 


- De groază, m-am exprimat. Dar ai ştiut unde să cauţi, nu? Şi 


bănuiesc că ai eliminat cumva coincidenţele. 


Acum, că nu mai aveam nevoie de ea, WB opri înregistrarea şi făcu 
lumină. 


- Din prima zi m-ai pus să caut prin gunoaiele azvârlite de Deng, 
mi-am amintit. Mai întâi, pentru puştiul ăla. Acum asta. Tu vezi 
lucrurile mai de departe, bătrâne olog? Deng e în spatele lor? 


Deja mă lua cu ameţeală. Odată, demult, am văzut nişte idioţi 
încercând să aducă din Lumea Mică un amărât de arțar. Au trasat un 
cerc în jurul tulpinei, s-au scărpinat în cap şi s-au pus pe treabă. 
Când ajunseseră cu săpatul la vreun metru, şi-au dat seama că 
trebuie să lărgească cercul. Pe urmă încă o dată. Şi încă o dată. Apoi 
au turnat benzină pe scoarță. Ţi-era mai mare dragul să vezi cum 
arde. De ce sapi, de-aia se mai găseşte ceva de dezgropat. 


- Da, spuse WB, nici nu e prea greu de priceput, nici măcar pentru 
unul ca tine. Mai toate încep şi se sfârşesc în preajma lui Deng. 
Oraşul ăsta, ca aşezările din vechime clădite pe coline, stă pe 
sfârcurile ei. Şi cum altfel ai vrea să fie? Cum ai vrea ca oamenii sau 
cum s-or fi numind ei să vă urmeze pe voi, cei de la Cocoon, ori pe 
năsoşii de la Nuttman? Ori pe IULI, ori pe răcani? Sunteţi prea mulţi 
şi prea diferiţi şi muşcaţi la orice glumă nevinovată a unui cetăţean. 
Pe când Deng? Ea le-a dat întotdeauna tot ce-a avut. Şi gândurile, şi 
trupul. Şi viaţa ei din fiecare clipă. E pe toţi pereţii, trebuie doar să 
căşti gura. Da, domnule, le-a dat tot şi nu s-a zgârcit. lar când a fost 
de cerut, le-a cerut acelaşi lucru. Totul. Vezi cât e de simplu? De-aia 
le place să se ducă după ea. E un schimb fără complicaţii... 


Pentru WB, era un discurs interminabil. Se apropia de lucruri mai 
concrete. 


- Ce vezi aici? i-am dat ghes. 


Mongolul scoase de undeva o lulea şi începu să pufăie liniştit, ceea 
ce la el se întâmpla o dată pe an. Pufăitul era interzis la „Ulan 
Bator“, dar ce mai conta acum? 


- Am mai multe înregistrări. Concerte, apariţii în public. Vrei să le 
vezi? Acum, că ştii ce căutăm, e uşor de găsit. 


Am refuzat clătinând din cap. Am refuzat să-l văd pe Nkono ori pe 
unul din fraţii lui gemeni, sau ce-or fi fost, fâţâindu-se încoace și- 
ncolo prin hologramele lui WB. L-am crezut pe cuvânt. 


- Eu zic că-i o clonă de serie mică. Cincisprezece-douăzeci de bucăţi 
pe sprânceană, comandate de Deng cândva, cuiva. Pe vremuri, 
starurilor le alergau în preajmă căţeluşi, pisicuţe ori alte chestii de- 
astea. Acum e penurie. Nu ştiu ce-o să ne facem. 


- Altceva? am zis simțind respectul pentru mongol ca o piatră 
netedă pe creştet. 


- Nu ştiu nimic despre original şi nu cred că în momentul ăsta are 
vreo importanţă pentru tine. Poate să fi fost ciuruitul comis-voiajor, 
ori tuciuriul care a vrut să-ţi aplice un tratament cu masaje la 
„Novostic“. Poate să fi fost unul din cei aflaţi în culisele Casei 
Ramsay. Ori nici unul din ei. 


— Casa! mi-am amintit brusc. 


I-am povestit în două vorbe ce văzusem pe fereastra clubului de 
granguri căruia cu onoare îi fusesem oaspete. Despre băieţii negri 
care împingeau un cărucior de invalid. 


- Hm! găsi el de cuviinţă să spună. Ca olog cu vechi state de plată, 
mă interesează căruciorul ăsta. 


De-ale lui WB. 


- Mai am o acadea pentru tine, îmi zise, trăgând cu unul dintre ochii 
săi ca lama de şuriu. Abdul Rahman îţi transmite salutări şi încă 
ceva. Dacă m-ajuţi să pun ordine pe-aici, îţi spun. 


L-am lăsat să-şi facă numărul. După o vreme, năduşind sub 
greutatea ambalajelor, l-am îndemnat să continue. 


- Perechea aceea de butoni pe care i-ai confiscat la „Novostic“. 
Bijuteriile acelea prea scumpe pentru un detectiv Nuttman 
transformat în mardeiaş, prea grele pentru buzunarele unuia ca tine. 
Abdul a făcut cadou mai multe perechi unor cunoscuţi sus-puşi. 
Unul din ei le-a pierdut. 


— Numele, WB, am zis încet. 


- ...Sigur că poate să fie numai o întâmplare cu zulitori, dar ce e 
viaţa noastră dacă nu o întâmplare? Nu se face să-mproşcăm cu 
noroi un obraz spălat, în a cărui strălucire oraşul nostru îşi aranjează 
mustaţa. Mi-aduc aminte că prin tinereţea mea... 


- Numele tipului, am zis abia stăpânindu-mă. Numele grangurelui, 
bătrân păduchios! 


Atunci el mi-l spuse fără alte fandoseli. Nu m-am mirat prea tare. N- 
am simţit că mi se face părul măciucă. Aş putea zice chiar că m-am 
bucurat. Aş spune că mi s-a luat o piatră de pe inimă. Acum nici 
dracu’ nu mă mai putea scoate din budă. 


- WB, am râs, eu alerg de câteva zile şi nopţi pe spinarea oraşului 
ăsta, mă târâi printre încălţările preacinstiţilor săi cetăţeni şi mi se 
pare din când în când că sunt deştept. Tu îţi scârţâi rulmenţii şi 
pistoanele pe un metru pătrat şi e de ajuns ca să faci lumină într-un 
butoi cu smoală. Cum îţi explici toate astea? 


Avea o explicaţie. 


- Picioarele merg, mâinile pipăie, zise. Ochii văd. Dar, ca să 
adulmeci, ai nevoie de nas. Ţi-ai petrecut prea multe nopţi acolo, în 
aer. Acolo, sus, sunt doar două mirosuri distincte. Acela al smogului 
şi acela al văzduhului. Aici, în stradă, sunt milioane de mirosuri. 
Dar eşti încă tânăr. Mai ai timp să mă ajungi. 


- Înseamnă că ai răspuns la toate întrebările mele, am zis ca un copil 
prost. 


— Dă-i drumu”, făcu el. Sunt în formă azi. 


l-am zugrăvit cât am putut de bine întâlnirea mea cu Julio şi discuţia 
ciudată cu piciul, în urma căreia m-am ales cu praful din plămâni. 
N-am uitat niciun amănunt, în afară de câteva, ale finalului, care în 
mintea mea duceau spre lucruri prea dureroase pentru a fi spuse. 
Deocamdată. 


- Ceva neted şi galben, WB, am zis. Galben, brăzdat de vinişoare 
sângerii. Ce este obiectul ăsta, WB? Acest obiect cu mustăţi argintii 


pentru care toată lumea îl fugăreşte pe un băiat de doisprezece ani? 


Tresărise încă înainte ca eu să termin ce aveam de spus. Mă privi 
oarecum mirat, apoi îşi luă protezele la spinare şi dispăru în maţele 
dughenei sale. Am băgat de seamă că o şaibă căzută din membrul 
pe care dum-dum i-l avariase strălucea pe podea. 


- Frai prea mic, n-aveai de unde să ştii, mă consolă el, numai voce, 
fiindcă scormonea undeva printre vechituri. Când s-a şters nisipul 
malurilor după război, valurile au dus cu ele şi chestiile astea. 


Mă cam luase, nu ştiu de ce, cu somn. Doctorii spun că în preajma 
unor situaţii neplăcute, lipsa unei mame purtătoare, în copilăria 
timpurie, generează astfel de reflexe la cetăţenii standard. Asta mi- 
am amintit-o de la şcoală. Mai rămânea să văd ce situaţie neplăcută 
ne dă târcoale. 


- Na! strigă WB. 

Bucăţica veni prin aer şi mă lovi în frunte. Căzu pe podea. În urma 
ei se ivi moşneagul. Am cules-o de jos şi-am scăpat-o iarăşi. Am 
oftat zgomotos, dar poate că ar fi fost mai potrivit să leşin. Am 
ridicat-o încă o dată. 

- Ce căcat e ăsta? m-am exprimat politicos. 

Era un fel de gândac galben ca ambra, un păianjen translucid 
alergând pe şase picioruşe de argint. lar păianjenul ăsta înghiţise un 
cocoloş de aţe sângerii, care jucau în abdomenul său când îl scuturai 


bine. 


-O hartă, îmi explică WB. E o hartă cu patru dimensiuni, pentru 
trupe. Are un milion de repere şi poate fi explorată în zece secunde 
cu o sondă-program. 


- Pe orice sculă! m-am mirat. 
— Pe orice sculă. 
Am mai agitat gândacul ăla şi m-am gândit: ce-mi lipseşte acum? 


- E neted, rece, galben, cu aţe roşietice şi mustăţi de argint. Băiatul 


Julio are la el o hartă. Păstoraşul de coarde este fugărit fără să ştie 
motivul. Ce se află pe harta de la el, WB? 


Iarăşi ne dădea ceva târcoale. Urma să se schimbe vremea şi să 
plouă, ori Rupert cel Mare avea să sară în aer. 


- Habar n-am, suspină WB. Ceva important cred, pentru mai multă 
lume. Un depozit. Nişte zăcăminte. O să aflăm când pui mâna pe ea. 
Asta de-aici e acum un reper radio adaptat de mine. Doar seamănă 
cu o hartă. N-ar strica să-ţi umblu puţin prin măruntaie, să ţi-l 
montez. 


Da. Am trecut dincolo, m-am lăsat balizat, şi pe când ieşeam în 
stradă se întunecase bine cerul. Am mers ghidându-mă după 
reflectoarele care marcau cornişele clădirilor. O dată la două minute, 
făceau o tură completă. Ţopăiam ca o pasăre cu oasele goale, când 
pe trotuar, când pe carosabilul luciu, când pe tabla automatelor 
aşezate unul lângă celălalt. Poate că am şi îngânat un cântecel. 
Ningea pe alocuri cu funigei sulfuroşi, nişte suspine de gelozie. 
Toată lumea bună îmi făcea loc. lar eu mergeam, zburam, alunecam 
pe Rupert cel Mare, ca unul fără vreo grijă sub demult amurgitul 
soare... 


Dădusem deja patru colţuri. Aveam o hartă şi-un nume şi-o istorie 
care începea să-şi treacă albul în griuri şi griurile în negru, cum face 
imaginea impresionată pe un suport de hârtie. S-ar fi cerut 
sărbătorite cu vreo puicuţă ţâţoasă, cu centură neagră în meseria ei, 
dar mai aveam şi alte răspunderi, ca să zic aşa. Spre pildă, Ruudek. 


După aia, poporul începu să se rărească, ceea ce noaptea era cel mai 
obişnuit lucru cu putinţă pentru străzile din Mauin. Peste câteva 
minute, când ziceai că s-au scurs cu toţii în canalizare, te pomeneşti 
cu ei pe cap şi încă de două ori mai numeroşi, chiar dacă în fâţâielile 
lor de colo-colo, ca turme în călduri, mai lasă în urmă câţiva morţi, 
sau pe-aproape. 


Am traversat o zonă albăstruie ca un acvariu. Era un areal pesemne 
mai neglijat, fiindcă din loc în loc atârnau bucăţi de cablu electric 
deşirat. Puteam să-mi fac felul liniştit. Am agăţat unul şi apoi altul şi 


pe următorul. Aproape fără să ating asfaltul şi survolând o carcasă 
abandonată am ieşit din nou în Rupert cel Mare, în apropierea 
gangului de neon. 


L-am ochit ca de la vreo cincizeci de metri. Era în perfectă stare de 
funcţionare şi-l sufla un curent jos, aducător de resturi mărunte. Un 
gang de neon obişnuit, după părerea mea inutil. M-am apropiat în 
pas elastic şi pe urmă m-am oprit. Să mă duc? Nu se vedea picior de 
Ruudek. 


N-am fost niciodată într-un gang de neon fiindcă aş fi avut nevoie 
într-adevăr de el. Ba m-am dus după cineva pentru o informaţie, 
rareori când coboram în stradă, ba am văzut înregistrări-şcoală cu 
diverse tipuri de infracţiuni săvârşite într-un asemenea loc. La multe 
dintre perversiunile acelea am râs cu lacrimi... 


Eşti singur? Cine nu e? Ţi-e frică, te-a luat, aşa, un tremur nesuferit 
care-ţi unge viscerele şi aproape că-ţi paradeşte sfincterul? Fii 
mulţumit că trăieşti. Cine nu se mai scapă câteodată pe el? Te-a 
părăsit amica, ţi-ai pierdut slujba, ai dat chix în două tentative de 
sinucidere? Fleacuri! Poţi reuşi a treia oară. Ori lasă pe altul, care se 
pricepe, să ţi-o facă. Câte nu se întâmplă în lumea oraşului ăsta, şi 
cine ai vrea să le ducă în spinare, dacă nu tu? 


Dar vine o clipă când parcă s-au vorbit toate să te înăbuşe. O clipă în 
care aerul nu mai poate fi respirat, apa nu se mai lasă băută, priveşti 
înconjurătoarele şi nu pricepi, nu mai pricepi nimic din ele. E doar o 
clipă care trebuie depăşită. Ai putea să-ţi pui capăt zilelor. 


Problema e că tu vrei să continui. Atunci mergi acolo şi-ţi încarci 
bateriile. Nu durează mult şi nu doare. 


Între două străzi paralele, unde negustoraşii nu şi-au adăpostit 
marfa, în vezica unui bloc, ori între doi pereţi neprieteni, a crescut 
un tunel scund, de vreo treizeci-patruzeci de metri lungime. E 
călduţ şi plăcut la umblat şi e atâta linişte acolo încât mulţi nu se mai 
îndură să plece. Îţi poţi auzi gândurile. 


Aici întunericul a fost spălat ca un jeg de pe fiecare muchie, din 


fiecare ascunziş, iar dacă ai pătruns înăuntru ţi-l scoate şi din urechi. 
Lumina e copleşitoare. Ea curge fără încetare, atât de proaspătă, de 
puternică şi de curată încât spală orice. Şi, o dată întunericul gonit, 
urâtul se lipeşte iarăşi de tine greu, greu de tot. 


Aşa că intră într-o noapte, când duci lipsă de aer, sprijină-te de unul 
dintre pereţii căptuşiţi cu unităţi luminofore şi lasă-te în voia 
gangului de neon. Totul se spală pe lumea asta. Dacă nu definitiv, 
măcar cât să mai poată fi folosit o vreme. Creierul e un astfel de 
lucru. 


Am coborât de pe trotuar cu gândul limpede de a mă opri în gura 
gangului de neon. Atunci coaja de linişte se sparse şi mulţimea 
năvăli turbată, reluându-şi vechile locuri, vuind şi ciripind, încântată 
că a revenit şi că totul e-n regulă. Fetele cu peştii lor, cuţitarii, 
poştaşii de drog, clienţii, urmăriţii şi urmăritorii. Rătăciţii şi cei aflaţi 
în stradă cu un scop precis, ori cei care aşteaptă şi a căror aşteptare 
nu e întotdeauna zadarnică. Mirosul de sex şi ceva aţâţător la 
violenţă. 


Am fost înghiontit şi îmbrâncit, dar fără vreo intenţie, m-am frecat 
de câteva trupuri. Eu mă obişnuisem cu strada, o ţineam pe-a mea 
spre gangul de neon. În acelaşi timp se întorseseră vaierele sirenelor 
îndepărtate, nişte grohăituri, râsetele şi cântecul. L-am fredonat ca 
pe un hit al acelei ore a serii. Muzica e mare lucru. 


„Peste noapte, în Industrii, i-am zărit cracii încolăciţi, 
Năduşind în norul de sulf şi pulberi suflate 
Şi i-am zis întoarce-te, leagănă-te, îndoaie-te...“ 


Veni ca un ghemotoc moale de zdrenţe şi mă izbi în stomac şi în 
piept. Am vrut să mă scutur şi s-o calc în picioare, dar atunci se lipi 
scâncind, iar tovarăşa ei îmi sări în spinare. 


- Felicia, am mârâit, ce mă-ta vrei? Fă loc, putoare! 


A Mică mă apucase strâns de încheieturile mâinilor şi căuta, 
patinând, să mă tragă înapoi pe trotuar. Mulțimea ne despărţi 


pentru o clipă, dar ele mă înghesuiră din nou. 


- Vă sparg, târâturilor! am zbierat. 


„Peste noapte, pe Talid, îmbrăcase maioul şerpesc 
Şi lăptăria îi juca sub firul subţire 
Da’ i-am zis leagănă-te, îndoaie-te, întoarce-te...“ 


- Aici, spuse Felicia plângând (şi-o ducea rău de când se cărase 
Temenică Chang, că avea fard prost care începuse să-i curgă sub 
lacrimi). 


Începuseră să urle spre margini, urletele adunau şi spărgeau 
cocoloaşe de umbre şi luminile clipeau din când în când, ca şi cum 
centralele ar fi fost pe cale să clacheze. Mai mulţi trecură în fugă de-a 
lungul străzii, unul se împiedică şi dădu borşul chiar la gura de 
scurgere, iar altul îl trosni cu genunchiul. Şi urlară toţi. Urletul venea 
în valuri de pe partea cealaltă, era haos. Îşi strigau frica. 


— De ce urlă ăştia? am zis, lăsându-mă năuc. 


A Mică mă trase tâmpă, coarde pe care le ştiam după miros veniră ca 
muştele, ca râia, lipindu-se în jurul meu. Luminile clipeau. 


„În III-Galben, la stup, m-a învățat albastrul gros 
Şi-a lustruit bucile în oraşu' de cristal 
Până i-am zis leagănă-te, îndoaie-te...“ 


Peste umăr, printre degete răşchirate, cu smocuri ale părului de 
plastic mânjindu-mi buzele şi nările, am văzut gangul de neon, 
lumina gangului de neon pătând-se. Doar o clipă, şi ea îşi reluă 
strălucirea, iar strada înnebunise fiindcă toţi fugeau, se-ntorceau 
pentru a se tăvăli cuprinşi de isterie. Se petrecuse ceva în gangul de 
neon. 


— Ce-i acolo? am zbierat. Ce-i acolo, Felicia? 


Am ştiut ce-i acolo chiar în clipa în care întrebasem şi mi s-au muiat 


picioarele şi m-au săgetat măruntaiele. Iar fetele s-au strâns în mine, 
până când un nou val de urlete trecu strada şi le lovi, molipsindu-le. 


„...leagănă-te, îndoaie-te, întoarce-te...“ 


Am văzut din nou în pata strălucitoare a gangului de neon o masă 
întunecată, ceva plasmatic alunecând şi dispărând înainte de a-i 
putea distinge formele. Dacă în momentul ăla lumina ar fi sucombat 
în stradă fie şi numai pentru zece secunde, jumătate din cei prinşi 
acolo ar fi mierlit-o. Gangul de neon fusese pângărit. 


„Da peste noapte am prins-o iar în Mauin şi dă-i 
Leagănă-te, întoarce-te...“ 
Apoi fu linişte... 


Apoi mulţimea îşi reluă curgerea normală, ca şi cum nimic nu s-ar fi 
întâmplat. Motorul unui vehicul artizanal tuşi undeva în întuneric şi 
cu asta basta. Era noapte, nu se petrecuse nimic. 


M-am scuturat uşor, iar ciumele se desprinseră de mine, zdrenţe 
foşnitoare, dispărând chiar în vreme ce alunecau. 


- Felicia! am strigat. A Mică! 


Strada râse. 


„Leagănă-te, îndoaie-te...“ 


M-am dus spre gangul de neon fără să-mi vină să cred. 


„Leagănă-te, îndoaie-te...“ 


Gangul de neon strălucea. Era linişte înăuntru. 


Pe podeaua curată se prelinsese o şuviţă de lichid lăptos, pe cale să 
se coaguleze. La capătul celălalt al şuviţei aştepta răsturnat un trup. 
Am mers şi m-am uitat. Era Ruudek. Cineva îi injectase o doză mare 
de dizolvant. Ceva care imită secreția unui păianjen, lăsând intact 
numai învelişul de piele. Murind, avusese senzaţia că se mocirleşte 
în el însuşi. Ca-ntr-o mlaştină, ca-ntr-o cocină din care n-ai cum să 
scapi. Cocina propriului tău trup. 


Am vărsat chiar acolo. N-am vrut, dar am făcut-o, pângărind încă o 
dată gangul de neon. 


„Şi la ziuă i-am dat jos o dată în Maetzig 

Şi spre seară a plecat fără ei în Industrii 
Şi-a-ncolăcit cracii pe pistoanele maşinii 

Şi i-am zis îndoaie-te, întoarce-te, leagănă-te...“ 

Eu nu ştiu ca el să fi avut vreun prieten. Pe Olus nu l-aş putea numi 
aşa, fiindcă acolo era vorba despre sex, iar cei ce zic „ce fel de 
prietenie e aia care nu trece prin pat?“ n-au dreptate. După cum nici 
eu, nici Rafi, nici altul din patrule nu i-am fost amici şi-a devenit 
lesne de-nţeles asta când ne-am bulucit cu toţii la arhivă ca să aflăm 
câte ceva despre mort. 


Era cam singur. Poate vreuna dintre fetele de la Caliopi, ori cele ale 
lui Temenică să-i fi stat mai aproape. Ştiţi cum sunt toate astea, cu 
vremea gunoaiele se lipesc unele de altele că nu le mai poţi deosebi 
şi nici nu merită osteneala. 


Singur. 


Fireşte că-i plăcuse să zboare. Îi dăduseră pe mână un aparat 
sofisticat, iar el a profitat cum se cuvine de asta şi strada l-a scăpat 
printre degete. De-aia îşi îngăduia ca, din când în când, s-o scuipe de 
la înălţime. 


Fireşte că asculta o sută de posturi pe zi. Era tot numai reflexe, un 
ghem de reflexe cu puţină minte, iar asupra celor mai slabi de înger 
muzica suflă ca o boare călduţă ce încălzeşte mădularele. 


Dar eu, eu ce fusesem oare pentru el? 


Am stat în gangul de neon până când Malanian veni şi mă rugă să 
mă îndepărtez cât timp aveau să ducă trupul de-acolo. A fost frumos 


din partea lui şi i-am mulţumit. 


Un gabor echipat de asalt mă ajută să ies din gang, iar mulţimea de 
gură cască adunată (ce chilipir pentru ciorditorii mărunți...) crezu 
fără îndoială că eu sunt ucigaşul. Obiectivele unui canal de ştiri mă 
fixară lacome. 


În lumina girofarurilor am zărit-o pe Juravlieva frecându-şi braţele, 
cu o căutătură ciudată, care mă urmări minute în şir, un stol de 
palme în plină figură. Nu mi-am făcut iluzii. Nu moartea lui Spot 
mi-o punea în cârcă, ci păgubirea secţiei de un pilot. Dac-ar fi fost 
bărbat, i-aş fi înfipt bombeul în boaşe. 


M-am apropiat de „licurici“. Malcom nu venise. Erau alţii, 
necunoscuţi, care s-au aplecat să mă privească interesaţi. În vremea 
asta au luat pielea lui Spot şi-au băgat-o într-un container de la 
morgă. Nu mai rămăsese niciun organ întreg, nimic din ceea ce-ar fi 
putut fi transplantat altcuiva. Drumul lui ducea direct la crematoriu. 
Pe urmă veni Rafi şi-am avut senzaţia că încearcă să-mi spună ceva 
de suflet. 


- Tu nu pricepi? l-am întrebat mirat. 


Şi el nu pricepea. Nu pricepea şmecheria. Nu pricepea că o picătură 
din dizolvantul care-l aranjase pe Spot îmi alunecase mie pe esofag. 
Şi lucrase acolo. Eram gol pe dinăuntru, gol ca plămânii Ghermanei 
după o ultimă, prelungă şi definitiv uitată expiraţie. Gol ca gropile ei 
după o zi ploioasă. Aş fi putut să strâng în pumni bilele ochilor şi n- 
ar fi curs nici una dintre acele picături de apă sărată. Aş fi putut 
încerca unul după altul toate sunetele pe care le învăţasem din clipa 
în care îmi fuseseră dăruite buzele şi nici unul n-ar fi adus a scâncet. 
Niciun nod, niciun tremur. Nimic. Mă puteam duce liniştit după 
Ruudek la crematoriu. În perfectă formă fizică. Iar el nu pricepea. 


Astfel i-am uitat acolo, în luminile lor rotitoare. Am plecat, lăsându-i 


în urmă, cu paşi mari, din ce în ce mai mari. lar ei toţi erau mici, din 
ce în ce mai mici. 


- Nu fi prost, zise Rafi, dar parcă mesteca vorbele. Du-te, caut-o pe 


Merian, vezi ce-i mai trece prin cap. Intoarce-te când vrei. 


Carevasăzică, de ce să fiu prost? De ce să nu funcţionez mai departe, 
pe un program cumsecade? Orice se repară, dacă are din ce... 


- Nu fi prost, măi, rânji sergentul Rielke. Cu prima ocazie dăm o 
tură pe la băieţii care s-au distrat cu Ruudek şi-ţi arăt cum trebuie să 
se poarte un bărbat. 


- Nu fi prost, mă îndemnă Malcom, într-o întrevedere de patru 
secunde. Ai avut o vacanţă urâtă. 


„Nu fi prost“, îmi pretinseră şi nişte operatori de la control — 
supraveghere, vechi amici de zaruri, vreo doi piloţi în pragul isteriei, 
o gagică de după Merian. 


Era înduioşător, dar şi eu destul de grăbit. Următoarele ore mi le-am 
petrecut refăcând în sens invers drumul pe care-l începusem la 
parterul complexului Cocoon cu zece ani în urmă. Am ieşit din 
biroul lui Rafi, de unde se vede atât de frumos blocul Filidor când 
nu plouă, şi cu mişcări de automat m-am lăsat pradă labirintului. 


oalele jos, put a hoit! 


Băieţii de la implementare au avut grijă să mă scoată din memoriile 
„licuricilor“, pentru a face loc altora mai breji. Cum clipeau toate 
cele acolo şi cum s-au stins una după cealaltă când totul s-a 
terminat! Lui Spot îi făcuseră vânt înainte de a se răci bine. 


Dă-i bătaie, dă-i bătaie! 


Cu bezele, am predat ceva echipament fetelor din depozite, care nu 
văd lumina soarelui, dar ţin morţiş să-l dezbrace şi să-l reîmbrace cu 
mânuţele lor pe orice nou sosit. Mă sfătuiră de asemenea „să nu fiu 
prost“, că unde mai găsesc eu altele ca ele, incluse, ca să zic aşa, în 
preţul biletului. 


Aveam, într-o boxă, câteva trofee din vremurile raidurilor noastre 
glorioase. Le-am dat cui s-a nimerit. Un inductor cât nuca pentru cei 
cărora afrodiziacele nu le mai ajutau. Ventuzele unui „înger“ pe care 
l-am cules cu Malcom Kumanovo chiar de pe ferestrele încăperii lui 
Malanian. Fusese un „înger“ rătăcit. Două-trei proiectile handmade, 


dovezi ale geniului omenesc, pline cu orice, gloanţe cum n-ai primit 
vreodată. Dar dacă-i doreşti ceva cu ardoare, nu se poate să nu 
capeţi într-o bună zi... 


Şi-acum... adio, n-am cuvinte! Dar nu. Ar mai fi o etapă de 
provizorat, o perioadă în care vor sta cu ochii pe mine, să mă 
studieze ca pe o bacterie. Oare în libertate n-am să îmbolnăvesc 
organismul lor impecabil? N-or să-i iasă din cauza mea ceva bube 
verzi? Le-ar părea rău să-şi încarce sufletele cu o spălare de creieri în 
plus. l-ar durea inima pentru vremea, energia şi aparatura puse la 
bătaie. 


- Păcat de timpul pierdut! îmi zise Rafi Malanian, când 
întortocheatele căi ale renunţării mă azvârliră din nou pe uşa 
biroului său. Degeaba te chinuieşti acum. Te vei întoarce şi totul va fi 
iar ca înainte. Tu nu mai poţi pleca de-aici, Gene. Nici unul dintre 
noi nu mai poate. Unde să se ducă? 


Şi era aşa cum zicea el. Omul nu poate supravieţui pe dinafara 
cercului în care-a crescut. Unul din Industrii o mierleşte îndată ce 
noaptea l-a prins pe Talid. Ori în prima misiune, dacă i-a trecut prin 
cap să se înroleze la noi. După cum şi Rafi, dacă ar voi să-şi petreacă 
o mică vacanţă în Industrii, chiar din primele ore ar primi o bucată 
de ţeavă ţeastă. Uite ce-a păţit Spot... 


Şi deodată un val de sânge cald mi-a inundat urechile şi buricele 
degetelor. 


- Eu ştiu cine l-a ucis, am spus rar, ca să mă înţeleagă. 
Dintre toate obiectele aflate în încăpere, el părea cel mai imobil. 
- Spune-mi şi mie, îmi ceru. 


I-am spus. Mă concedie cu un gest. Am avut un fior scurt şi mi-am 
încălecat dinţii, ca să nu scap şi partea a doua a comentariului. Dar 
şi asta a fost imposibil. 


- Iar tu ai stat undeva sus, Rafi, şi-ai dormit ca un chinez blindat cu 
opiu. Dacă ar mai putea, Spot ar trebui să-ţi dăruiască o bucată din 
pielea lui. Vine iarnă grea şi-o să ai nevoie de mănuşi. 


Nu mi-a părut rău să i-o spun. Odată ce începi să vomiţi nu te 
opreşti până nu ţi se linişteşte zbuciumul din stomac. Brusc, i-am 
simţit pe toţi străini şi asexuaţi, fără identitate. Li s-a dat drumul 
cursanților pe coridoare, cu ochii stingi de hipnotice şi ţestele 
bubuind de pe urma lănţişoarelor de informaţii subliminale. S-a dat 
drumul muzicii pentru cei care nu-şi luaseră propriile lor 
receptoare. 


Şi dă-i, şi dă-i! 


Mă simţeam parte dintr-un clip de prost gust. Toată lumea mergea 
în toate sensurile, dar eu nu ştiu cum făceam că mergeam mereu 
împotriva tuturor. Mi-am luat seama şi m-am sprijinit de un perete. 


„Optsprezece, douăzeci şi doi, nouă, treisprezece. Două jumătăţi în cale la 
subțirica. Optsprezece, douăzeci şi doi, nouă, treisprezece“, lătrară 
gigafoanele în argou. 


Asta pentru grupele chemate la sălile de antrenament. 


„Artemivici, unde pielea noastră umbli? Maiorul a făcut clăbuci zbierând 
după tine.“ 


Asta pentru Artemivici. 


„Nu dormiti în puşculițele de la patru paisprezece. Comenzi speciale 
pentru voi, verzişoarelor.“ 


Astea pentru dereticarea spaţiilor de recluziune şi pentru morga al 
cărei personal s-a îmbrăcat în verde. Se întorceau eroii ultimelor 
raiduri. 


- Haide, Yablonski, visezi? Mai ai niţel şi-o să te scobeşti în nas. Ştii 
câte treburi îmi vin azi în afară de suspinele tale? 


L-am urmat deci pe operatorul cu respiraţie amară ca fierea. In 
anticamera lui ASUCO îmi revenisem de-a binelea. Uşile pufăiră, 
lăsându-mă înăuntru. Inăuntru era aproape întuneric. 


- Distracţie plăcută, zise operatorul, înainte ca uşile să se îmbuce la 
loc. 


Toată lumea spune că ASUCO face o muncă mizerabilă de contabil 
şi din când în când dă o mână de ajutor la depistarea pierdutelor 
echipaje. Eu cred că e mai şmecher, în măsura în care poate fi 
şmecheră o inteligenţă artificială. ASUCO ocupă mai multe dulapuri 
imobile şi e tare nefericit pe chestia asta. 


— Vino mai în faţă, subiect, spuse el cu o voce omenească 
nemaipomenit de bună pentru un automat. 


Vreau să spun că ascultând glasul ăla nu-ţi puteai închipui niciun fel 
de mutră. M-am dus mai în faţă. 


— Cum te numeşti, subiect? 
Tare urât să nu-ţi cunoşti colegii de serviciu! 


- Yablonski Genetiah, Cocoon-patru, legitimat cu patru-şepte-patru- 
şepte-doi-cinci-zero-zero, am spus. 


- Da, da, făcu blând ASUCO. Prea bine, YAB. Relaxează-te. Stai jos. 

— Păi sunt relaxat, m-am mirat. 

L-am lăsat să mă tutuiască. Mă găsise şi pe mine o dată, rătăcit, fără 
Spot, prin Industrii. Mi-am dat drumul în singurul fotoliu din 


încăpere, o încăpere nu mai mare de patru pe patru şi, după cum am 
mai spus, prost luminată. 


— Da, da, YAB. Stai jos. Aud că ne părăseşti YAB. GEN. COC. 


Mă ţinea de vorbă şi-şi făcea treaba în vremea asta. Treaba lui, cu 
fişierele, cu prognozele. Şi altele. 


— Ori poate că te-ai răzgândit, YAB. Da, da. 

— Dă-i bătaie, am zis. 

— Da, da, poate că te-ai răzgândit. Ori poate că nu. 
- Hai, fă-ţi numărul, am adăugat. 


Păru impresionat. ASUCO păru impresionat. 


— Eu îmi fac datoria. Ultima demisie înregistrată de mine — acum cinci sute 
paisprezece zile. Subiectul trăieşte şi în ziua de azi. 


Umor scremut de cipuri. 


— Trebuie să-ți comunic obligaţiile pentru perioada de încercare, YAB. Da. 
S-ar putea să le ştii. Regulamentele nu sunt secrete, chiar dacă nu le 
respecţi întotdeauna. 


N-am comentat. 

— Vreau să zic, făcu ASUCO, nu e obligatoriu să fii mai automat ca mine. 
- Ha, ha, am spus politicos, aşezându-mă mai comod. 

Urmă o mică pauză. 


— Unu. Pe toată durata perioadei de încercare — domiciliu stabil, conform cu 
normele în vigoare, conform... cu normele în vigoare. 


De pomină. 


— Doi. Contacte în limitele rezonabile, cu încunoştințarea factorilor 
responsabili. Semnalarea delictelor încetează să fie obligatorie, dar rămâne o 
calitate cetățenească. Intervenţia la fața locului îşi pierde obligativitatea. 


Desigur, desigur. 


— Trei. Pe toată durata perioadei de încercare e interzisă deplasarea în 
cartierele Cristal City, Maetzig, Industrii. Încălcarea interdicții se 
echivalează cu: Cristal City — tulburarea liniştii publice. Maetzig — 
activitate de spionaj. Industrii — operațiuni de sabotaj. Justifici astfel 
intervenția în forță asupra ta. 


- Mă doare stomacul, l-am anunţat pe ASUCO. 


— Patru. Acum nu mai glumim, YAB. Contacte sexuale în limitele 
rezonabile, cu obligativitatea controlului medical oricând acesta se va 
dovedi necesar. Devin recomandabile serviciile medicale interne. 


- Grăbeşte-te, am spus. 


— Cinci. Se va respecta cu strictețe intervalul de aplicare a preventivului şi 
se va comunica de îndată orice modificare metabolică, începând cu 
momentul primului preventiv. 


Şase. Sunt interzise, pe toată durata perioadei de încercare, operaţii de 
tendinţă transsexuală, operaţii estetice, protezări a căror efectuare nu se va 
dovedi imperios necesară şi riguros justificată. Eliberează-ți încheietura 
pumnului drept, YAB. 


M-am supus. In întuneric, nimic nu se mişcă, nimic nu veni să-mi 
dea târcoale, aşa cum ar fi fost de presupus că se va întâmpla. 


— Şapte. Sunt interzise cu desăvârşire operații de lobotomie, precum şi 
reorganizări ori radieri de memorie fără un aviz din partea unei comisii 
special alcătuite. 


Răsună un şuierat scurt. Am gemut şi-am dat să-mi pipăi 
încheietura. 


- M-ai spart... am zis, căznindu-mi mintea pentru o insultă potrivită 
lui ASUCO. 


— S-a efectuat primul preventiv, făcu el vesel. Acum mă-njuri, YAB, dar 
mai târziu o să-mi mulțumeşti. Nu vreau să te întorci la noi căptușit cu 
viruşi. Nu suntem o menajerie. 


- Se-ntoarce scârna, am ţinut să-l anunţ. Ce mi-ai băgat înăuntru? 
Ochise bine. Nu mi-ar fi plăcut să-mi paradească un deget. 

— Opt. Orice informaţie încă nedeclarată, culeasă înaintea începerii 
propriu-zise a perioadei de încercare şi aparținând deci patrimoniului, va fi 


depusă şi stocată îndată după semnalizare. 


Nouă. Pe tot parcursul perioadei de încercare, subiectul îşi poate revizui 
decizia fără ca acest lucru să afecteze în vreun fel drepturile şi îndatoririle 
sale. Semnalizare de aici în zece secunde. 


- Nu pierde vremea, fier vechi, l-am avertizat. N-am nimic să-i 
declar. 


Nu era genul lui să asculte de unul ca mine. Pentru ASUCO, eu ori 


marele şef IULI eram totuna. Aşa că-şi sună soneriile şi aşteptă o 
vreme. 


— Cum vrei, YAB, spuse apoi. Îți mai dau situația la zi şi după aia — liber. 
Eşti subiectul unei anchete municipale. Domnii consilieri Balkopf şi Walte 
au solicitat supravegherea ta permanentă. Propunerea nu a întrunit un 
număr suficient de adeziuni. Vei fi citat în cursul investigațiilor din cazul 
Ruudek. După părerea mea o să fii destul de ocupat ca civil. 


- Nu-mi purta tu de grijă, am spus ridicându-mă din fotoliu. Nu duc 
lipsă de spioni. 


— Eu sunt un automat de supraveghere şi control, făcu el în loc de „la 
revedere“ şi cred că undeva, în labirintul circuitelor sale, se rătăcise 
un zâmbet. 


Eşti un şoarece liber, Genetiah. Fugi, mişcă-ţi mustăţile, freacă-ţi 
lăbuţele, roteşte-ţi mărgelele ochilor. Eşti liber să pândeşti bucata de 
brânză şi să-ţi alegi pisica. 


- Vreau să văd Lumea Mică, i-am spus lui Malcom, poţi să mă scoţi? 
Cred că mai sunt ceva zboruri pe acolo, prin preajmă. 


- Doar nu vrei să te ascunzi într-o gaură? mă înghionti el. Ce 
văicăreli băbeşti! 


— Merian trăieşte acolo. 


Kumanovo făcu o mutră lungă, gata să-şi ceară scuze. Nu voiam să-l 
umilesc. 


- Aşa că, vezi, trebuie să mă întâlnesc cu ea. Să ne giugiulim o 
vreme. Ce dracu”, e ca şi cum mi-aş lua o vacanţă... 


- Sigur, zise Malcom. Gene, eu nu cred în toată povestea asta a ta cu 
plecarea. O să te-ntorci, aşa-i? Zici c-ai dat de urma lui Merian. Asta- 
i o veste colosală, moşule. Du-te, ia-o din cloaca aia. O să zburăm 
iarăşi împreună, ai să vezi. Odihneşte-te. O să facem o echipă ce nu 
s-a pomenit în Cocoon. 


- Mai ştii? am zis în doi peri. 


- Îţi dau chiar după-amiază pe cineva. Sunt sumedenie de zboruri 
planificate mâine spre limita aia a oraşului. Caut pe cineva bun. 


- Mulţam, Malcom, am spus. Eşti un prieten adevărat. Ştii că uneori 
te-am bănuit că umbli să-mi iei locul. Abia acum îmi dau seama cât 
am putut să fiu de prost. 


- Lasă, făcu el posomorât şi generos, neştiind dacă vorbesc serios 
sau la mişto. Ce naiba, ai avut o perioadă împuţită. Nu ştiu altul care 
ar fi rezistat atât. Dar, ia zi, te rugasem să-l stârneşti cumva din 
vizuină pe puştiul ăla. Crezi că poţi să-mi dai ceva? 


- Puşti? am spus aiurit. Ce puşti? 
Mi-am amintit că nu trebuie să-mi mai amintesc nimic. 


- Imi pare rău, Malcom. Eu n-am putut să-i mai dau de urmă. Şi-ntr- 
o vreme se zicea că sunt nasul cel mai bun din secţie. 


— Aşa-i, încuviinţă Kumanovo. Nu-i nimic. 


- Gândesc că n-o să-l mai găsiţi niciodată, Malcom. Oraşul ăsta e 
ditamai buba. Ştii mai bine ca mine că pe unul ca piciul ăla strada îl 
îneacă mai iute decât viitura dintr-un canal. Darămite când e vânat. 
Uită-te bine prin memoriile morgii, ori, dacă a mierlit-o prin 
Ghermana, ia-ţi adio. N-o să-l afli înainte de-a deveni de 
neidentificat. 


- Mda, spuse el. Am destulă bătaie de cap şi-aşa... 
— Cum merge ancheta? 


- Care dintre ele? se înveseli. Dacă vorbeşti de atentatul de pe Talid, 
fiindcă recunosc c-a fost o ambuscadă, studiez cu mare atenţie 
plevuşca strânsă la ultimele razii. Dar mai bine i-am rade fără să-i 
mai întrebăm. 


- Şi negrul ăla ciuruit, Malcom? 


- Poate vreunul de-al lor. Nu pot să identific fiecare mort. Nu pot să- 


i scriu povestea vieţii. 
- Aha. Noroc! 


Am pornit către unul dintre ascensoare. Tocmai atunci scoaseră din 
el un grup de punkeriţe duse pe lumea cealaltă, lumea fumului 
albăstrui şi născător de vise fabuloase. Una din ele apucă mâna 
însoţitorului, încercând să şi-o vâre în sex şi câştigă un cot în stomac. 
Am încercat de trei ori să intru în cutia abia părăsită a ascensorului 
şi de trei ori am leşinat din pricina duhorii. Parcă l-ar fi uitat 
înăuntru pe omul invizibil mort de zece zile. 


- Dar eu neapărat am să-ţi trimit pe cineva, Gene! strigă Malcom, 
ajungându-mă cu trâmbiţa lui dincolo de meandrele culoarelor. Îţi 
trimit sigur! 


Nici nu mă-ndoiam de asta. Bineînţeles că avea să-mi expedieze pe 
cineva. Dacă nu el, atunci Rafi Malanian. Dacă nici ăsta, atunci 
municipalitatea ori, mai ştii, poate chiar ASUCO. Incepeam o viaţă 
nouă. 


- E clar că un tip care trăieşte aici ajunge mai devreme sau mai 
târziu în Lumea Mică, spuse Juravlieva în loc de orice salut. 


Făcea fandări în pragul încăperii mele, afişând tot tupeul pe care-l 
poseda şi nu poseda puţin. Încăperea plutea în semiîntuneric, 
bolborosind, la un nivel oarecare al stupului, într-un cartier al 
oraşului. Era o oră a serii în care simţeam multe. 


-Ia te uită, Sid! am jubilat, făcându-i semn să intre. N-am eu chiar 
atâta nas! 


Că Malcom o trimisese pe ea, negăsind altceva mai bun la 
îndemână, ce cacealma! Dar acum era aici şi aşteptam flămând să mă 
scoată din sărite. 


- Pune-ţi gheaţă pe ceafă, mă sfătui ea, luându-și de băut şi strivind 
o pernă cu bucile. N-am niciun chef de istericalele tale. 


Gagica de lux a lui Kumahovo. Ochii din cap. 


- Malcom şi-a rupt din suflet, am zis. Ori astea or fi indicaţiile lui 


ASUCO. „Contacte sexuale în limitele rezonabile...“ Păi... nu 
trecem la treabă? 


De fapt, era o fată cam de unu şaptezeci şi, coeficient de inteligenţă 
mare. Printre piloţi n-avea amici, dar nici nu-i trebuiau. Eu i-o 
servisem lui Malcom, la o razie. Făceau o trupă perfectă. 


- Pic de somn, am anunţat-o. Spune-mi că mă iubeşti şi cară-te. 
Mâine mă duci în Lumea Mică, nu? 


Şedea acolo, în singurul şi cel mai avantajos punct de lumină, cu o 
coafură nouă, plină de draci. Dăduse costumul de zbor pentru o 
tunică moale şi fiecare din cele zece mii de cute se aşezase cum 
trebuie, avându-şi rostul său. În plus, nu-şi clipocea limba prin 
băutură, cum obişnuiau unele paraşute pe care mi le expedia strada. 
Erau străzi bune şi străzi rele. 


- Ca să lămurim lucrurile înainte de a se înverzi, spuse ea, îmi pare 
într-adevăr rău de Ruudek. Era un meseriaş bun. Şi pentru economie 
de spaţiu, îmi pare bine că te-ai hotărât în sfârşit să te evapori. N-are 
rost s-o termini ca un boşorog senil. 


— Ce vrei? am întrebat-o mai blând. 


— Să te sâcâi. Se uită toţi la tine ca la un obraz rumen şi tu nu mai 
străluceşti de mult. Nu fă pe prostul, Yablonski. De ieri-seară eşti sub 
protecţie non-stop cu toate că, după părerea mea, n-o meriţi. Fie că-i 
place, fie că nu, secţiunea asta a stupului e plină de-ai noştri. Am să 
te duc mâine în Lumea Mică. E jale aici, la tine, dar n-am decât s-o 
trec în raportul misiunii, aşa-i? Scuteşte-mă şi fă-ţi de lucru în aşa fel 
încât să nu mă trezesc de prea multe ori până-n zori. 


În întuneric deplin, lucrurile se petrecură la iuţeală. În întuneric nu 
poţi să-ţi spui că eşti singur, undeva, la milioane de kilometri în 
spaţiu, pentru milioane de ani de-acum înainte? Dar zgomotele 
pierdute ale străzii şi ale culoarelor aeriene nu-mi permiteau o iluzie 
întreagă. 


Pe la mijlocul nopţii, palmele mi se umplură de lacrimi călduţe. M- 


am dezmeticit din aburul somnului şi m-am prins că ele îmi curgeau 
din ochi. Ţin minte că un gând important a fost acela al legăturii 
dintre plâns şi chimie. Metabolism. Plângând, mă simţeam din ce în 
ce mai bine, mai curat fizic. Picăturile acelea de apă antrenau în 
drumul lor o groază de noxe. 


Pe urmă ea veni cu un fâşâit să mi se alăture, pe priciul unde 
puneam la cale inundația şi, pe jumătate adormit cum eram, mi-a 
fost teamă să nu-şi dea seama că plâng. Bineînţeles că-şi dăduse 
seama. 


— Nu-i nimic, zise căutându-mă, nu-i nimic... 


Dar nu-mi vorbea în şoaptă, ci normal, cu voce egală. Păstrase 
suspensorul şi un parfum greu, pentru dureri de cap. l-am apucat 
coapsele şi mi-am încolăcit-o în jurul taliei şi al pieptului. Se strânse 
ca un piton, umezindu-se toată, iar presiunea adăugă erecţiei o 
zbatere plăpândă. În vreme ce o pătrundeam, când mai repede, când 
mai lent, limbile noastre se încolăciră şi ele jucând acelaşi joc, iar 
vocile se căutară împreunându-se, despărţindu-se, acordându-se 
una după cealaltă. Pe când înnebunisem înăuntrul ei, vătămând-o, 
degetele îi alergau prin aşternut, brăzdându-l cu dâre nevăzute. 

Lumea mică nu e stabilă. Se mişcă, e în continuă schimbare. Nu se 
află niciodată acolo unde crezi că ar putea fi. Dacă nu te gândeşti la 
ea, Lumea Mică nici nu există. Dacă nu te gândeşti la ei, nici oamenii 
acestei lumi nu există. Atâta pagubă. 


Dar uite că eu exist. Ziua s-a albit pe centură încă înainte ca noi să fi 
ajuns acolo. Oraşul a primit-o. Zborul Cocoon se fragmentă mai întâi 
în două, apoi în patru. Juravlieva descoperi Lumea Mică absolut din 
întâmplare, la a doua trecere a arcului de cerc. 


- Te las aproape şi te iau la întoarcere, zise. 


Toată puzderia de recorduri amoroase pe care le stabiliserăm 
împreună în noaptea trecută părea inexistentă. Politeţea a fost 
întotdeauna punctul forte al micii noastre societăţi. 


lar acum respir aerul cu care nu sunt obişnuit. Memorez prin 
vizualizare lucruri de care probabil că n-o să am vreodată nevoie şi 
mă scald într-o baie de microorganisme. Port o discuţie în afara 
oricăror standarde cu un individ scăpat de sub orice supraveghere 
sanitară, unic şi irepetabil, insolent de paralel normelor obişnuite. 
Astea toate se petrec sub un umbrar de frunze, într-unul din 
puţinele locuri cu apă la suprafaţă, să-i zicem apă, la douăzeci de 
kilometri de centură. 


— Dar eu nu vreau să stau cu voi, Paşa! 


- Săptămâna trecută, mezinul meu a găsit o pânză freatică la 
patruzeci de kilometri nord-vest. E un băiat tare bun. 


Adolf Pataulis, „Paşa“, duce cu el patru băieţi şi două fete, concepuţi 
cu toţii prin mijloace tradiţionale. Pataulis e de-o seamă cu Abdul 
Rahman. Este unul din şefii triburilor nomade ce alcătuiesc Lumea 
Mică. 


— Din ce mai trăiţi, Paşa? 


- Vite. A fost un an bun pentru vite. Şi-am găsit mulţi tuberculi. Şi 
multe cuiburi de conserve, din războiul trecut. 


„Vite“... Nişte specimene degenerate, care-au început să se 
prăsească mai ceva ca şobolanii. Pustia dintre oraşe a fost într-o 
vreme pământul mutaţiilor. Nimeni n-ar clipi dacă într-o bună zi s- 
ar apropia, într-un vârtej de praf, un păianjen vorbitor. 
Întreprinzătorii i-ar lua măsura şi a doua zi ar lansa pe piaţă o 
colecţie nouă de sexanţi. Acum, despre vitele astea: când se apropie 
prea mult de centură, Maetzig experimentează pe ele tot ce-a scornit 
mai frumos în materie de armament. În pustie, vitele i-au descoperit 
pe nomazii ăştia şi-au rămas cu ei. 


— Ce de vreme a trecut, Paşa! 


— Multă, încuviinţă el. Când te-a adus WB prima oară, nu mi se 
născuse nici o fătucă. Uite-le cum înfloresc! 


Mă uit şi ce văd? Două scoabe peste care n-a trecut vreodată 
detergentul. Sau dacă a trecut, n-a făcut clăbuc. Şed amândouă la 
vreo treizeci de paşi, în plin soare, şi împletesc ceva. Din când în 
când îmi aruncă priviri galeşe, cu care nu sunt obişnuit. 


- N-am mai rămas mulţi, spune Paşa-Pataulis. In anul din urmă s-au 
dus o groază pe cea lume. 


Unii s-au stins. Alţii au luat calea rampelor, dar staţiile orbitale nu i- 
au primit nici la întreţinerea ciupercăriilor. Până şi ciupercile şi-ar fi 
dat duhul de mizeria în care obişnuiesc ei să trăiască. Şi-acum, la ale 
noastre. 


- Eu nu pot rămâne cu voi, Paşa. Nimeni nu v-ar putea avea 


aproape. De ce mă vrei pe mine? 

- Fiindcă te-ai jigărit rău. WB a murit? 

- Nu. N-a murit. li merge bine. Mie îmi merge aşa şi-aşa. 

Pe urmă veniră norii, ascunseră soarele şi plecară. Paşa se uită lung 
după umbrele care aleargă peste jarul pustiei şi aproape că poţi să-i 
simţi mâncărimea din tălpi. E contagioasă. 

- Sudrum! 


Vine un băietan cu un burduf. Lapte îngroşat, în amestec cu ierburi 
pe jumătate digerate. O delicatesă la care n-am bucurii. 


— Sudrum! 


Pleacă burdufelul. E aşa de linişte că ţi se face somn. Uneori, câte un 
moşneag cade în transă. Aşa se scurg minutele, pe urmă orele şi vine 
vremea când vor fi aprinse focurile. Noaptea e frig în pustie. 


Paşa spune: 


— Nimic nu mai e ca înainte, Genetiah. Numai noi am rămas aceiaşi. 
Timpul curge greu peste noi. 


- De ce-ţi faci atâta reclamă, Pataulis? Eşti o fosilă, Pataulis. Specia 
voastră ar fi trebuit să dispară, odată cu muştele din oraş. Când ai 
norocul ca alţii să te alcătuiască pe lume om, fie şi într-o eprubetă 
mai prăpădită, nu ţi-e ruşine să-ţi baţi joc de atâta muncă bătând 
coclaurile astea? 


Parcă am început să zbier. Paşa s-a făcut mai mic şi strănută. 


- Noi n-am avut treabă cu eprubetele voastre. Eu sunt curat pe 
dinăuntru, scursură de canal, eu nu put ca tine a răcan sintetic. 


Dacă Paşa vorbeşte urât înseamnă că vrea să mă aşeze la masă. 


— Să nu ne mai ostenim, Pataulis. Mi-am lămurit treburile. Trec altă 
dată să stăm de vorbă. 


N-am mai văzut în viaţa mea atâţia copii înapoiaţi. Cârduri întregi, 
de câte zece-doisprezece, năvălesc zbierând, fluturându-şi zdrenţele, 
furându-şi unii altora pietricelele pe care le adună scormonind 
pământul cu degetele lor mici. Sunt plini de jeg şi bube şi n-au 
absolut nicio treabă. Absolut nicio treabă. Nimeni nu-i ia în seamă. 
Câte o babă nimerită în mijlocul vălmăşagului zâmbeşte ştirb, 
risipindu-i cu un gest, ca pe gângănii. 


- Ce fac puii ăştia, Paşa? 
— Se joacă. 
Aşa îl întreb mereu, dar el nu oboseşte să-mi dea acelaşi răspuns. 


- Am văzut mulţi ca tine, spune aplecându-se. Crize amoroase? Eu 
nu stau de vorbă deseori cu Merian asta, ori cum îi zici. De fapt, 
printre noi nici n-o cheamă aşa. Trebuie să te rezolvi cumva, fiindcă 
peste vreo câteva luni ne gândim s-o facem nevastă. 


- Din parte-mi, zic, puteţi s-o faceţi ce vreţi. Puteţi s-o şi mulgeţi. 
Dar după ce i-a făcut Grumazul, nu cred să mai aveţi ce. 


Parcă am început iarăşi să zbier. Gura lui Pataulis, necunoscând 
vreodată periile ori scobitoarea, poate pune pe fugă un duşman aflat 
la zece paşi. 


Apoi se înfăţişară norii, încă o dată. Veneau dinspre oraş, dădeau o 
tură mică, poate pentru a-l recunoaşte pe Paşa, se duceau spre 
adâncul pustiei. Nimeni nu-şi mai închipuie, nici măcar în somn, că 
nori ca ăştia ar putea aduce ploaie. Şi dacă s-ar întâmpla, fie şi o dată 
la un secol, n-aş vrea să particip la eveniment. 


- S-o mai chem o dată? spune Paşa. Femeia trebuie... 
— Nu, zic. 


Aici ceva încetineşte într-adevăr şi, dacă nu e timpul, atunci e 
gândul. 


- Voi toţi ştiţi unii despre ceilalţi, deşi nu pricep cum faceţi şi la ce 
foloseşte. Să nu mai pierdem vremea, Paşa Adolf! Sigur ai aflat de la 
celelalte triburi ale voastre rătăcite sub cer ori poate ai ştiinţă prin 


propriii tăi ochi. Caut pe aici un copil, un băiat cu care am stat o 
dată de vorbă şi care are asupra lui un obiect. 


- Chiar, face Pataulis, cum se mai leagă proştii de obiecte... 
Furnicile, de pildă, nu... 


Dar aşa nu merge, nu merge deloc. Începe să facă valuri, să 
clipocească şi să sclipească în rezervoarele minţii. Începe să-mi fie 
teamă să mai clipesc pentru că de fiecare dată când o fac, în 
întuneric, Merian vine şi pleacă. E la cincizeci de paşi, spionându- 
mă poate printre peticele cortului şi buzele ei care, printre primele 
atingeri însufleţite, mi-au dat odinioară a înţelege ce va să zică 
„pur“, le concurează acum în duhoare pe cele ale lui Pataulis. 
Merian Nagourney s-a prăpădit. De dimineaţă, Paşa mi-a pus în faţă 
una dintre arătările pe care ei le numesc „femei“ şi m-a îndemnat s-o 
ating. Buzele acelea erau acum desprinse parcă din podul palmelor 
lui Rafi Malanian, iar sub învelişul zdrenţăros Merian murise. 


Odihnească-se-n pace! Şi ajuns aici, clipesc o singură dată. 


(— Nu ştiu despre ce vorbeşti tu. Nu-ţi văd cuvintele. Tu eşti un om bolnav. 
— Ţi-e teamă de mine, Merian? 


— Abala nu se teme de tine. Pentru că Abala nu e frumoasă. Pentru că 
Abala nu e bogată. Pentru că nici puternică nu e. 


— Şi atunci? 

— Şi atunci nu ai ce să-i iei. N-am voie să râd. 
— Cine nu-ți dă voie să râzi, Merian? 

— Râsul e... 

— Ai spus că o să te întorci, Merian. 


— Ooo, încetează să mă mai amăgeşti! Nu mă numesc astfel. Râsul e boală 
şi vrăjitorie. Otravă. Cântecul e cea mai mare otravă. 


— Merian. 
— Tu nici nu vii de altundeva. Ai stat ascuns pe-aproape. 
— Merian! 


— Ai ascultat multe poveşti despre altceva care s-ar afla în partea aceea, 
departe de Lumea Mică. 


— Merian!!! 


— Şi ascultând poveştile astea în fiecare seară, ai început să-ți închipui că 
dincolo de Lumea Mică se mai află şi altceva. Un oraş. O apă mare. Alte 
lumi în cer. Nu vrei să te trezeşti? Nu există nimic altceva în afara Lumii 
Mici. Nu există o Lume Mare. 


— Nici eu nu exist, Merian? 

— CÂtă vreme eşti aici, lângă mine, trăieşti. Apoi mori. Apoi trăieşti din 
nou. E ca şi cum aş adormi şi nu te-aş mai simți respirând. Dacă te 
îndepărtezi mai mult de o sută de paşi, eşti mort. Dacă într-o seară eu stau 
în fața focului, iar tu de cealaltă parte a lui, la fel. Eşti mort. 

— Şi Rafi? Şi Malcom? Şi WB, Abdul Rahman, ceilalți? 

— Ai febră. Cât eşti de fierbinte! Vino să-ți şterg tâmplele şi ceafa. 


— Merian, când s-au întâmplat toate astea? Ce ti-au făcut? Ce vor ei de la 
tine? 


— Nu vrei să avem un copil sau mai mulți? Ai putea să trăieşti prin ei 
atunci când... 


— Eu o să mă ridic acum şi-o să plec, Merian. Vom merge împreună un 
kilometru spre nord. Acolo o patrulă ne va lua şi ne va duce acasă. Acum 
am să mă ridic... 


— Uită-te la ei cum aleargă! Cei mai mărişori vor fi făcuți bărbaţi şi femei 
peste două-trei luni. Nici praful nu li se mai lipește de tălpi. 


— „Nici praful nu li se mai lipește de tălpi.“ Dacă nu mai crezi, de ce nu 
vrei să vezi cu ochii tăi, Merian? Eu mai însemn ceva pentru tine? 


— Tu eşti o parte din viața mea de până acum. Aăă, cum îţi spuneam? Care 
era numele tău? De fiecare dată te bucuri de viaţă altfel. La fiecare vârstă 
altfel. Cum îți spuneam? 


— Am să mă întorc. Eşti bolnavă aici. Am să mă întorc. 


— Poţi să mori şi să vii de câte ori vrei. Eu sunt bine şi la locul meu. Pe 
curând, ăăă, cum îți spuneam? Pe oricând... 


— Pe curând, Abala...) 


Şi încă o dată în prezent, doar clipind. 
- Ce i-aţi făcut, putorilor? 


- E bine, făcu Adolf Pataulis. E aproape curată. Dar nu mai e pentru 
cloaca voastră. Nu mai sufla spre mine, vrei să-mi dau sufletul? lar 
tu spui despre mine că-mi pute gura. De câte ori vine unul de-ai 
voştri, trebuie să schimbăm locul de tabără în noaptea următoare. 
Parcă ies nu ştiu ce bălți unsuroase din pământ sec acolo unde vă 
aşez. Noroc că eşti singur. Dacă aş şti că foloseşte cuiva, te-aş da 
şerpilor. 


Nu glumea Paşa. Veşmintele lungi şi împuţite, pentru că apa e 
scumpă şi țesătura anevoioasă, ascundeau ghiduşii de-ale lor. 
Sarbacane. Shurikenuri în trei până la opt colţuri. „Şpan-strigoi.“ 
Junghere curbate. 


- Ai fi în stare să-mi ornamentezi jugulara, Pataulis? li urâţi mult pe 
oamenii din stupuri. 


- De tine nu ştiu ce să zic, făcu el pocăit. Habar n-am de ce. Oricum, 
nu eşti departe de ăilalţi. Urmezi plutonul. Şi când o să-l ajungi, am 
să-ţi trimit vorbă să nu te mai prind pe-aici. 


- Nici n-ai să mă mai prinzi, Paşa, am râs înecându-mă. Am să mai 
vin o singură dată, să iau ce-a rămas din domnişoara Nagourney şi 
să vă stropesc pe toţi cu napalm. Şi-acum te-aş scuti, dacă-n două 
minute mi-ai aduce băieţelul ăla, Julio, şi obiectul pe care-l ţine 
ascuns de mai multe zile. Mi-aş lua la revedere cu tot respectul. 


Doi bătrâni uscați trecură mânând câteva vite, mai mult coarne. 
Traversară tabăra ţipând, agitându-se, făcând mult caz de asta. Pe 
lângă ei, în zbor, miasma amestecată a urinei şi ierburilor. Nu-i aşa? 
„De fiecare dată te bucuri de viaţă în alt fel.“ Şi deodată, spre nord, 
un fulger pe cer senin. Un tremur surd. Una din ultimele navete pe 
care staţiile ni le mai acceptă. Pataulis îmi urmări de fiecare dată 
privirea. 


- Dacă vrei un copil pentru o oră, n-ai decât să-ţi alegi, făcu el o 
roată mare cu braţele. Cred că ai de unde. 


Am privit ghemul rostogolitor de ţânci nespălaţi şi pe urmă din nou 
spre Adolf. 


- Noi nu le dăm alte nume decât cele pe care vor să le poarte. Noi nu 
mai ştim care s-au născut aici, care-au fugit spre vizuinele voastre, 
care s-au întors. Părinţii lor învaţă să nu-i mai recunoască, pentru a-i 
ocroti pe toţi în egală măsură. Părinţii lor învaţă să-i uite privindu-i 
mereu. Ăştia sunt copii făcuţi în zăpuşeala corturilor, Genetiah, cu 
muşcături când luna e gata să răsară, cu sudoare amestecată şi 
gemete pe care le-aude toată tabăra şi se bucură de ele! Şi sunt copii 
născuţi pe vine, ca atunci când îţi faci nevoile, fără sterilizări, fără o 
picătură din nu-ştiu-ce de cinci sute de mii de ori într-un incubator, 
dar cu nişte ţipete, Genetiah, pe care nu le poţi uita uşor. Aşa că vezi, 
nu ştiu de ce-i iubim, parcă ăsta e cuvântul, aproape la fel ca pe 
vitele alea şi trebuie să-i păzim. Şi ce pază-i mai bună decât uitarea? 
Şi unde pot fi uitaţi mai lesne decât laolaltă? Dacă ţi se pare c-ai pus 
ochii pe ăla care te interesează, n-ai decât să încerci. Asta în cazul că 
nu stă cu alt trib... 


M-am rugat ca Sid Juravlieva să se pomenească, la unul dintre 
virajele ei pe deasupra coastei nordice a Ghermanei, lovită de un dor 
nespus de peripeţiile nopţii trecute şi să se repeadă spre locul în care 
mă aflam. Şi gândind astfel, parcă m-am mai binedispus. 


- Dar ştii despre el, Adolf... Prea bine, păzeşte-l cum îţi păzeşti 
bobocii de fete. Şi fiindcă veni vorba, observ că pe plozii tăi nu-i uită 
nimeni. Eu zic să-i fereşti şi pe ăştia. E putoare mare în oraş, Paşa, 
mai mare decât o simţi tu de-aici şi deşi nu văd pentru ce ţi-aş 
mărturisi-o ţie, putoarea asta vine de sus, din lumea de abur şi 
strălucire a mărimilor. Sunt oameni care vor face mult rău dacă nu-i 


împiedică nimeni şi nimeni n-o va putea face câtă vreme nu ştim în 
numele cărui ţel acţionează. Puştiul pe care mi-l ascunzi a fost de 
faţă când s-a ridicat pentru o clipă perdeaua. S-a aplecat şi-a cules o 
mărgică sclipitoare pe care nu ştie s-o folosească, dar o ţine strâns. 
Sunt oameni care vor duce poate alţi oameni spre rău. 


— De unde ştii ce este bine şi ce este rău? mă întrebă Pataulis. 
Aşa era, de unde puteam eu să ştiu? 

- Şi dacă totuşi cineva te-a învăţat binele, ce poţi tu să faci? 
Aşa era, ce puteam eu să fac? 

- Într-o bună zi o să se sfârşească şi pacea voastră, Paşa. 

- Am terminat-o de mult cu pacea de felul ăla. 


Parcă avusesem gura aurită. Am sărit în picioare şi Pataulis făcu la 
fel. Patrula trecu atât de jos încât am putut observa că Juravlievei îi 
ieşise un coş pe frunte. Merseră spre inima pustiei până când vuietul 
se transformă într-un bâzâit, iar burţile de metal cameleonice 
dispărură. Aveau să se întoarcă la un moment dat. 


- Mai ai o şansă, băi, renunţă Paşa la protocol. Vine ploaie mare, 
poate s-o simtă şi-un mucos. Dacă vrei, îţi dau chiar acum 
acoperământ pentru tine şi femeia ta. 


Era atât de blond încă, în ciuda sacului de ani, încât parcă-l sudaseră 
cu aur. 


- Chiar dacă aş înnebuni acum, pe loc, omule, şi-aş rămâne cu voi, 
n-ar dura mai mult de câteva ore. Incă nu sunt de capul meu pe 
lumea asta. ASUCO, unul pe care nu-l ştii, e cu ochii pe mine. 


Veni duhoarea prânzului lor pregătit în gropi nu prea adânci, cu jar 
şi mirodenii inventate numai de ei. Nici măcar prin cartierele verzi 
ori galbene, în ale căror stupuri fojgăie milioane de fiinţe sortite 
anonimatului, nu mai întâlnisem aşa ceva. Ştim cu toţii că demult 
cele ce acopereau suprafaţa pustiei puteau fi înghiţite. S-o mai faci şi 
acum înseamnă să lingi nişte blide sleite şi murdare. 


- Nimeni nu intră aici când i se năzare, spuse Paşa modest. Noaptea 
trecută, femeile au tăvălit pe unul mai îndrăzneţ, îmbrăcat cu o 
blană de câine. 


Dădusem să mă îndepărtez, dar m-am aşezat din nou. 


- Ştiu că e ceva legat de voi, continuă Pataulis să-mi zgândăre 
interesul. De tine, de copilul pe care l-am adăpostit. Blană-de-câine a 
stârnit toţi dulăii taberei. 


— Unde e omul ăla, Adolf? am zis nerăbdător. 


- Undeva, sub nisip, nici nu mai ştiu bine în ce direcţie. Femeile i-au 
vârât sub piele fructe spinoase, pe care uneori le folosim şi pentru 
sarbacane. Ele nu stau locului o clipă, sunt ca noi. Sub piele se 
rostogolesc şi se rătăcesc lesne. A murit vorbind aiurea. Avem şi noi 
legile noastre... 


Am oftat din rărunchi, plimbându-mi ochii peste tabără. Erau două- 
trei sute de suflete, ca ierburile. O singură rachetă „Instant“ i-ar fi 
trecut la arhivă. Era fum şi zgomot. Era cald. Peste tot, ouăle a 
miliarde de musculiţe se pregăteau să plesnească, eliberând armate. 


- Legile voastre? Mi-e rău, Pataulis. Abia aştept să se întoarcă 
zgomotul elicopterelor. Nici nu mai ştiu de ce venisem spre voi. 
Poate că într-adevăr eram cam bolnav. Din cine ştie ce, mi s-a năzărit 
că voi aţi fi altceva. Că voi aţi avea o putere pe care unul ca mine n-a 
cunoscut-o vreodată, că poate vedeţi ceva care dintre pereţii 
clădirilor nu se vede. Acum îmi dau seama că m-am vindecat. 
Ascultă, se întoarce patrula. Mă duc înapoi acasă. 


Pataulis se încordă vizibil. Eu bătusem câmpii, dar el poate că auzea 
într-adevăr motoarele Juravlievei revenind. 


- Şarpe, sâsâi. Te-am păstrat la focul nostru ori de câte ori te-a înecat 
oraşul şi-ai dat fuguţa să respiri puţin aer. Ţi-am găzduit femeia aia 
prăpădită şi i-am dat un chip omenesc pentru câtă vreme te-ai ţinut 
departe de ea. Dar rahatul ce poate să scoată? Nu fluturi, ci viermi. 
Du-te, du-te unde te trage aţa şi să-mi trimiţi vorbă cu o clipă înainte 
de moarte, nu mai devreme. 


Nimeni dintre cei ai taberei nu se opri să-l asculte ţipând. Bucatele 
din gropi nu mai puteau aştepta, lacrimile de ciudă ale lui Adolf 
Paşa Pataulis — da. Şi chiar atunci, prin văzduhul tremurător care 
năclăise rudimentul ăsta de lume, de nu mai ştiai ce e însufleţit şi ce 
nu acolo, pătrunse un zbârnâit subţire de tot, ca un fior. Pataulis îl 
auzi şi-şi vârî capul între umeri, de unde îndrăzni să mai arunce 
doar o privire speriată. Se întorceau. 


- Genetiah, nu te duce acolo. Tu şi încă puţini mai puteţi câte ceva. 
Din oraşul de cristal curând or să dea peste margini gândaci, bale şi 
sânge negru. 


Când îl cuprindea emoția, o dădea întotdeauna pe metaforă. Am 
privit în direcţia Juravlievei-cea-zburătoare şi-am văzut patru puncte 
mişcându-se în formaţie strânsă. 


- Aici te învăţăm să arunci shurikenul şi să dai cu „şpanul“, aşa că n- 
o să mori de foame. O să-ţi fii singurul stăpân, nimeni n-o să-ţi ia 
viaţa cu uşurinţă. Aici nu fumăm niciun fel de „iarbă“, nu ne 
împerechem cu chimicalele la îndemână. Suntem aşa de curaţi că... 


Zbârnâitul crescu, prefăcându-se într-un vuiet stins. Punctele se 
rostogoliră devenind bănuţi metalici. 


- Las’ că aveţi voi alte bube, am căscat, bătându-l pe umăr. 


- Acolo, cei mai mulţi sunt deja morţi şi putreziţi, da’ nu-şi dau 
seama, Genetiah. Vrei să putrezeşti şi tu odată cu ei? 


Nu era frumos să-l asişti văicărindu-se. WB, care era un bloc de 
beton, avusese o aplecare stranie către Paşa şi cu vremea mi-o 
transmisese şi mie. Zgomotul elicelor începu să capete putere. Asta 
păru să-l sperie. 


— Acolo nici nu ştiţi ce să faceţi cu ceilalţi. Mi-e aşa de milă de tine, 
Genetiah! Le puneţi electrozii pe ţeastă şi le daţi drumul. Care... 


- Hai, lasă vraja, am zis dezmorţindu-mă. Nu-mi dai copilul ăla? 
Nu-i nimic, am să trec ori de câte ori o să fie nevoie. Mai ştii, poate 


că o să prind drag de corturile voastre. 


Ştiam că-l mint şi că-mi fac încălţările cu simţirile lui, dar n-aveam 


încotro dacă speram să mai trag, vreun folos măcar acum, în ultimele 
secunde. Aşa suntem noi, ăştia de la oraş, ne dai mâna iar noi vom 
avea grijă să ţi-o tăiem curat de la umăr. 


— Cine ştie cum o să ne mai vedem, se văicări Paşa, redevenind un 
moşneguţ. Ai să vii atât de împănat cu proteze că nici n-ai să te mai 
poţi aşeza lângă foc... 


Copiii chiuiră, iar femeile mai slabe de înger ţipară. Patrula trecu la 
cincizeci de metri, stârnind nori de praf şi haita de câini, speriind 
vitele. Am făcut un semn amical cu mâna, în vreme ce ei mergeau să 
se aşeze un kilometru mai încolo. 


- Asta e viaţa noastră, Pataulis. Nu mă pot despărţi de ea ca şi cum 
n-ar fi. Sunt mort după nurii civilizaţiei. Rămâi cu bine! 


Atunci, ce să vezi, Pataulis se albăstri la faţă, se ridică în două 
picioare. Mai avea puţin păr şi probabil tot atât de puţini ani. Mă 
iubea sincer şi dezinteresat. Eu lipseam de acolo. 


- Ghermana e o insulă îngropată. Când voi toţi veţi fi morţi, noi vom 
merge să trăim acolo. Şi vom fi atât de mulţi şi de veseli că nimeni 
nu vă va simţi lipsa. Stupii, străzile şi bombele vor hăuli goale când 
va bate vântul. Noi vom aştepta pe câmpurile Ghermanei, până când 
se va duce tot de pe oasele voastre albite şi vom putea veni să le 
culegem. 


— Ce se află în Ghermana, Paşa? l-am lovit exact în momentul în care 
se oprise să tragă aer. 


Işi pierduse orice licăr de împotrivire. 


— Noi o ştim demult, de multă vreme. În adâncime zac toate 
lucrurile părăsite, fără care ai voştri au reconstruit lumea după 
război. Ce putea fi în capetele lor? Vezi ce-a ieşit. Acolo, în peşteri 
imense au fost uitate toate frumuseţile lumii, câte au reuşit cei 
dinainte să ascundă înainte de a fi topiţi. 


— Şi mai ce? 


— Şi născociri, şi muzica acelor ani şi a altora, şi artele, şi biblioteci 
întregi copiate pe cristal. Şi CDX- licoarea nemuririi. 


Era vremea plecării. Dinspre cortul în care ar fi trebuit să se afle 
Merian nu răzbătea nici măcar o şoaptă. 


- Am auzit legendele astea de nu ştiu câte ori, Pataulis, am spus. L- 
am ascultat la fiecare colţ de stradă, ba chiar şi Secunda Trei, dacă nu 
mă-nşel, a scos un album despre aşa ceva anul trecut. Ştiu, ştiu. 
Acolo e tot spiritul omenirii vechi şi nimeni nu poate scăpa teafăr 
din încercările drumului subteran. O lume întreagă a aflat că sub 
Ghermana... Când o să săpaţi acolo, să-mi ziceţi din timp. Poate 
găsiţi latrina de aur a Grumazului Grunjos. 


- Ptiu, spurcatule, întinse el braţul spre mine. Noi avem o hartă, 
acum ai uitat. Da, cel mai bine ar fi să uiţi. 


— Te-am păcălit, Paşa, mi-am început eu discursul de bun rămas. 
Acum ştiu că Julio ăsta e al vostru, dar n-am ce face cu el. Ştiu că ţi-a 
arătat ce-a păstrat atâta amar de vreme. Ţine-l aici. Ţine-l până ce 
noi toţi, cei din oraş, o să crăpăm şi-o să puteţi veni voi cu vitele 
voastre extraordinare, să luaţi în stăpânire artele şi toate născocirile 
omenirii de dinainte de război. Mă înfioară de pe acum rafinamentul 
de care veţi da dovadă. Ce gust vor avea prânzurile voastre cu 
usturoi în cine ştie ce capodopere de vase! Şi cum se vor mai scobi în 
nas puii voştri râioşi în faţa artelor! Merită să trăieşti ca să vezi asta, 
dar ce păcat că totul nu e decât o legendă... 


Când ajunsesem la vreo sută de paşi, Pataulis încă se mai uita după 
mine. 


- Tu nu eşti vinovat, strigă el de mai multe ori. Tu, săracu'”, n-ai văzut 
niciodată lucruri cu adevărat frumoase. 


Am mers înjurând alternativ soarele şi pe Sid Juravlieva. 
- Te-ai distrat, moşule? făcu ea abia la mijlocul ultimului viraj. 


Arăta perfect indiferentă, dar eu ştiam că dintr-o clipă într-alta putea 
să sară în gol numai să scape de vecinătatea miresmelor cu care mă 
pricopsisem. Sterilizarea aplicată în compartimentul din spate al 
„licuriciului“ nu putuse îndepărta asta. 


- M-am distrat, am confirmat. Ce zici, repetăm nişte figuri de azi- 


noapte? 


Incepeam o viaţă nouă. Nu mai aveam chiar nicio grijă, nimic de 
căutat, nimic de pândit, nimic de pierdut. Poate că din cauza asta 
reflexul ceva-ului în neregulă amorţise. 


Juravlieva se cărase. În amurgul sticlos, m-am apropiat de fereastra 
încăperii mele şi, pe latura din dreapta a stupului, chiar sub cel 
dintâi rând de cornişe, am descoperit primul paznic. M-am amuzat, 
căutând şi numărând vreo şase. Pe urmă am opacizat geamul. 


Nu sunt multe amănunte la mijloc. De fapt, înregistrarea mentală 
conţine chiar ridicol de puţine. Eram cam în mijlocul camerei şi mă 
întrebam dacă o gagică în stare să-şi plătească un minut de reclamă 
pe unul dintre canale ar fi de acord să şi-o tragă cu mine aproape 
gratis. Ceva moale şi respingător mi-a căzut, cine ştie de unde, pe 
faţă. Ultimul meu gând a fost că am să fac o reclamaţie. 

Cât e de greu să-i chemi pe toţi alături! Unde-or fi ei acum? Ce fac? 
Unde sunt WB, Abdul Rahman, Rafi, Temenea, Felicia, Paşa? Şi alţii 
ale căror nume nici nu le mai ştiu... Sunt ei reali? Sunt ei ceva? 


Am clipit greu, stăpânit de dureri la nivelul fiecărui fir de păr, apoi 
din ce în ce mai des. Am văzut, fără să pot recunoaşte nimic. Pe 
urmă am început să mă rotesc ameţitor şi-am închis ochii din nou. 


Să zicem că visam. Atârnam spânzurat de picioare, la capătul unei 
corzi elastice de treizeci de metri, care se strângea şi se destindea 
ritmic, antrenându-mă într-un simulacru de zbor şi de cădere. Am 
vărsat de mai multe ori, apoi carnea mi-a curs încet, ca o pastă, spre 
cap, până când am luat forma unei picături monstruoase, subţire ca 
aţa în dreptul picioarelor, acolo unde îmi făcuseră nodurile şi 
rotund, bulbucat, spre ţeastă, acolo unde gravitația îmi aduna la un 
loc mădulare şi organe. 


Iar visul, în loc să se subţieze, prindea cheag. Am rotit, independent 
unul de celălalt, nişte ochi mai mari decât craniul atârnând şi el în 
filamente galben-uleioase. Dar deja aveam conştiinţa diformităţii 
mele, aşa că nu-mi mai păsa. M-am simţit fericit în noua mea formă 
şi-am dorit să rămân aşa până la sfârşitul zilelor. De-aici n-a mai fost 
decât un pas: am ştiut că dintotdeauna trupul meu avusese forma 
unei picături. 


Visul mi-a dat forţă. O mare, un ocean de capete, de guri căscate, 


oceane de nări, ochi şi urechi s-au tălăzuit sub mine, descoperindu- 
mă. Marea, oceanul, oceanele erau chinuite de un taifun ale cărui 
urlete se roteau necontenit. Apoi taifunul se potoli, urletele pieriră. 
Fuseseră glasuri. 


- Hala-ala-ala-aaa, căcănarilor! am auzit un strigăt de natură divină, 
căruia nu-i putea rezista nimic. 


Şi linişte se făcu. Fusese strigătul meu, dar eu nu-l dorisem, nu-l 
aşteptasem. 


- Hala-ala-ala! 

Eu nu-l doream. 

— Vă simţiţi bine? Aţi venit să vă simtiti bine! VĂ SIMŢIŢI BINE? 
Se tălăzuiră din nou, într-un răspuns amorf, fără vlagă. 

— Am zis: VĂ SIMŢIŢI BINE? SUNTEŢI GATA? 

- Daaa, spuseră ei, printre fluierături şi zbierete. 

- NU AUD. VĂ SIMŢIŢI BINE? SUNTEŢI GATA? 

- DAAA! 


- GATA PENTRU SPEED? GATA PENTRU TRASH? GATA 
PENTRU ORGASMIC? 


-...AAA! 


- GATA PENTRU SÂNGE? GATA PENTRU ALBASTRU GROS? 
GATA PENTRU SUNET? 


— AAA ...AAA ...AAA! 


- ATUNCI SCOATEŢI ŞURIELE, PUTORILOR! SCOATEŢI 
ŢOALELE, STÂRVURILOR, SMULGEŢI ZDRENŢELE! TRAGEŢI 
UNGHIILE PRIN CARNE, TRAGEŢI GHEARELE, ANIMALELOR! 
PENTRU CĂ AM SĂ VĂ SCOT NĂDUŞEALA PRIN BURICELE 
DEGETELOR ŞI ZOAIELE PRIN TOATE GĂURILE CU CARE V-A 


DĂRUIT MAMA GENETICĂ! PENTRU CĂ AM SĂ VĂ FAC SĂ 
ALERGAŢI BEZMETICI ACOLO ŞI DINCOLO! PENTRU CĂ EU 
SUNT MOARTEA ŞI VIAŢA ŞI MOARTEA VOASTRĂ! EU SUNT 
TOT CE AVEŢI! NOAPTEA ASTA E NOAPTEA! EU-AM-SĂ-VĂ 
DAU-SU-NE-TUL!!! 


Visul făcu explozie. Oceanele explodară fierbinţi sub mine. 
Amplificatoarele de sute de mii de waţi explodară într-un muget 
prelung şi leneş, mugetul primordial care găzduia faceri, ca o supă 
densă. Proiectoarele explodară dând peste margini lumină ce arse 
totul în cale. Şi în vreme ce timpanele îmi plesneau cuminţi, coarda 
elastică se rupse, eliberându-mă în cădere lină către miile de colţi şi 
de gheare, care înşfăcară smucind frenetic picătura ce eram. l-am 
strivit în timp ce mă sfâşiau. Şi a venit SUNETUL... 


Am deschis ochii din nou, într-o ceaţă grea, roşiatică. Lucrurile din 
încăpere prinseră un contur care devenea mai net cu fiecare 
înghiţitură de aer. M-am răsucit gemând pe podea şi-am încremenit 
sprijinit în coate, căutând o identitate pentru arătarea din faţa mea, 
negăsind-o. Un vuiet străin străbătea pereţii, făcându-i să vibreze. 


- Hi, hi, hi, făcu arătarea, cu un glas ca o herghelie de clopoței. 
— Hi, hi, hi, am zis. Mi-e sete... 


Am vrut să mă ridic, dar am căzut la loc. O bucată de coardă încă 
îmi mai încolăcea gleznele. Mi-am privit braţele şi pieptul. Dincolo 
de faptul că eram absolut gol, trupul îmi fusese împodobit cu 
zgârieturi şi înţepături superficiale ca acelea făcute de colţi ascuţiţi şi 
de gheare. 


- Octavian e şiret, spuseră clopoţeii din faţa mea. Octavian te-a scos 
prin maţul de ventilaţie. Ai tăi şi acum mai păzesc stupul tău. 


M-am aşezat în poponeaţă, dar nici aşa n-am avut satisfacţii 
deosebite. Octavian nu mă cruţase nici acolo. 


- Octavian-cel-mai-protezat-tip-din-oraş? am spus. Când l-aţi racolat 
şi pe el? 


- Ce oraş? sunară clopoţeii. 


Ar fi putut fi un produs obişnuit de laborator, însă am ştiut că nu e 
aşa. Există un simţământ aparte care-ţi dă de înţeles când te afli în 
preajma fiinţelor adevărate. 


- Tu cine eşti? am întrebat. 


Să tot fi avut vreo mie de ani şi vreo douăzeci de kilograme, sub 
pledul acela care-i acoperea trupul în mare parte. Roţile căruciorului 
de invalid, ceva care nu se mai găseşte în lumea noastră, străluceau. 
Doi ochi extraordinar de vii, ascunşi sub cutele complicate ale pielii, 
mă fixau atenţi. Cutele erau atât de numeroase încât, de bună seamă, 
una dintre ele trebuie că era gura. Vuietul exterior nu contenise o 
clipă. 


- Dar tu ştii cine sunt, Genetiah, spuse. 


Am făcut un ultim efort şi-am înghiţit ce mai rămăsese din ceața 
aceea. Octavian îmi repartizase exact cantitatea de drog potrivită. 


- Da, ştiu, am încuviinţat. Eşti o mumie pe care am văzut-o odată în 
Casa Ramsay, pe geam, în curtea interioară. Şi afară e Cristal City. 


— Afară? se mirară cutele din faţa mea, înmulţindu-se. Ce înseamnă 
„afară“, Genetiah? 


N-am avut niciun chef de teste de perspicacitate. Am întins mâna şi- 
am desfăcut restul de coardă. Deodată, încăperea mi se păru mică. 


— Ce vreţi, de la mine? am zis. Ce cauţi tu aici? 


Adormi sau se cufundă într-un gând. Am studiat de aproape pereţii, 
înregistrându-le tremurul, dar n-am reuşit să descopăr nici cea mai 
mică urmă a unei uşi. Am dat ocol căruciorului. 


Ceva plesni ca o strună în aerul încăperii. 


- Ooo! Ooo! se tângui fiinţa de sub pled. I-au luat, Genetiah, mi i-au 
luat... 


Deschise ochii. Ochii îi erau acum tulburi. 


- Nu înţeleg. 


- l-au luat şi pe ei, el mi i-a luat şi nu făcuseră nimănui niciun rău... 
Şi nu voiau să plece... Erau blânzi şi ascultători şi i-au luat... 


- Vorbeşti de mascotele tale? m-am dumirit. De ce eşti aici? Spune- 
mi, cum se poate ieşi din camera asta? 


- Ooo! Ooo! se tângui iarăşi, dar mai a glumă. Unde să ieşi, 
Genetiah? Unde vrei să te duci? Nu există „afară“. Nu există nimic în 
afară de mine. Eu sunt peste tot. Eu sunt peste tot în tine. Tu eşti un 
fir de păr din pletele mele. Auzi? 


Scoase de sub pled un ciot care trebuie că-i servea drept mână şi-mi 
indică ceva nelămurit, sunetul, tremurul abia simţit al pereţilor. Cât 
despre firul de păr, am căscat gura şi am închis-o la loc. Erau tot 
atâtea fire pe craniul acela câte aveam şi eu pe ficat. 


Apoi am căzut din cer. 


- Coada mă-ti! am bâlbâit, lipindu-mă de perete. Peretele parcă mă 
împinse înapoi. Tu?... 


- Ooo, Genetiah, făcu ea chicotind acum, mă recunoşti, nu-i aşa? 
Uită-te la mine, Genetiah! Uită-te, puiule... 


Căruciorul se mişcă singur spre mine. Am simţit o scârbă imensă şi 
spaimă. Am întins palmele. Am gândit. Am ţipat. 


- Deng... Deng... Deng... Deng... 

Aveam genunchii de pastă, ca în visul de-abia sfârșit. 

- Nu, n-a fost vis, spuse ea. Octavian te-a arătat mulțimii, spânzurat 
de picioare, ca pe o scârboşenie. Ca să-i întărâte, ştii. Ca să aibă ce 


sfâşia după concert. Nu, n-a fost vis. 


- TU? am zis. Şi atunci... Dar nu, nu pot fi atât de... nebuni. Nebuni, 
nebuni. Nebuni. 


Am repetat cuvântul pentru că-mi dădea senzaţia că pot respira. 


- Tu, aici? Şi atunci, afară? Dincolo de perete? Şi atunci lumea asta? 
Şi... TU EŞTI DENG? 


Veni mai aproape. Fiecare rid părea un vierme galben, lacom. 


- Eu sunt lumea, Genetiah. În maţele mele gestează totul. Eu sunt de 
la începutul începutului şi am să fiu mereu. Dincolo? Dar nu există 
nimic dincolo, ţi-am mai spus-o. Doar nişte paiaţe. Doar o păpuşă de 
carne frumoasă, pe care ar tăvăli-o toţi dacă ar şti că e o păpuşă. O 
păpuşă care-mi poartă numele. O păpuşă printre buzele căreia îmi 
trimit respiraţia peste voi. Muzica... Ce-aţi fi cu toţii fără muzica 
mea? Ce-aţi mai auzi dacă într-o bună zi eu aş tăcea? Aţi muri 
zvârcolindu-vă, arşi de linişte. Vouă trebuie să vi se dea ceva de 
auzit. Vouă trebuie să vi se dea ceva de văzut. Eu sunt SUNETUL, 
Genetiah. Priveşte-mă! 


Trebuia s-o privesc. Mi-a făcut rău. Şi în ochii aceia începusem să 
cad. Şi m-a tras îndărăt ultimul firicel de gând, ultima neghiobie pe 
care o mai puteam aduna: „Vino să-ţi vezi zeii de aproape, 
Ruudek...“ 


Dar, desigur, Ruudek avusese altceva mai bun de făcut. 


- Leapşa, babo, am zis, ei bine, fiecare silabă pe care-o pronunţam 
însemna aer proaspăt. Am să te trec eu însumi strada în dreptul 
crematoriului. Le lipseşte un ciolan din colecţie, iar eu sunt prea 
bine crescut ca să las o mortăciune la ananghie! 


Vedea prin mine. 


— Veţi înţelege, sigur. Veţi înţelege. O, câţi or să fie grei de cap şi or să 
se stingă! Cum am să-i suflu ca pe scântei! Vor înţelege şi aceia, dar 
prea târziu pentru ei. Vor înţelege că eu sunt frumuseţea şi urâtul, 
viaţa şi moartea, adevărul şi minciuna. Eu sunt perfecțiunea 
întrupată din imperfecţiuni. În adâncurile Ghermanei îmi voi găsi 
tot ceea ce-mi mai lipseşte şi deci vă lipseşte vouă, tuturor. Copiii 
mei sunt aproape. Ei vin de pretutindeni, cu pielea neagră ca 
noaptea. Ei vă vor stăpâni, dar să nu vă temeţi, nu doare. Copiii mei 
vor veni de pretutindeni, îndată ce voi deschide burta Ghermanei şi 
voi lua ce-mi lipseşte ca să fiu dumnezeii tuturor. 


Şi câte şi mai câte. 


Însă parcă trecusem de un prag dincolo de care toate astea nu mai 
erau totuşi decât vorbe. Mă avusese o dată, povestindu-mi cu cine 
am de-a face. A doua oară, nu. Am putut să respir şi să gândesc. Mi- 
am ales vorbele cu grijă. 


— Doamnă, am zis, aveţi o clonă de serie mică. Bănuiesc că nu i-aţi 
folosit pe copiii ăştia ai dumneavoastră, negri ca tăciunele, pentru 
muncile Industriilor. Cine e sursa? 


Se oprise, cercetându-mă cam aiurită. 
- Sursa, doamnă, sursa, am zis cât am putut de dulce. 
Ea nu era aici. 


- Sursa, babo, am strigat. Cioroiul de la care s-a prelevat marfa 
genetică. Cine-a fost ăsta? Un geniu pe care n-am avut onoarea să-l 
cunosc? Cordaciul tău din tinereţe? Mă scuzi pentru cuvântul 
„tinereţe“. Care era hramul lui? Care era destinul întunecaţilor tăi? 


Avu parcă o licărire. 


- Mi i-au luat, mi i-au luat aproape pe toţi. Dar vor veni de 
pretutindeni, prostule. Sunt cei mai şireţi, cei mai vicleni. Sunt cei 
mai puternici. Cei mai bogaţi în sămânță. Într-o bună zi vor umple 
lumea. Sunt nemuritori. Comorile din pântecul Ghermanei sunt ale 
lor, pentru că acolo i-am zămislit pe toţi, Genetiah. Tot ce se află 
acolo le aparţine. Mi i-au luat aproape pe toţi, dar trebuie să faci şi 
sacrificii, nu-i aşa? Îi voi avea din nou lângă mine. 


Mi-am adus aminte de comis-voiajorul Nkono Nkono, cum şedea el 
acolo în firidă, pe fundul lui, cuminte, păstrător de nevoie a mai 
multe sute de gloanţe. Epava purtând numele lui Deng mi s-a părut 
extrem de mică. 


L-am văzut pe tuciuriul de la „Novostic“ arzând ca o torţă, de la 
brâu în jos şi mi l-am închipuit ţipând ascuţit, ca o femeie, 
prezentând o combustie foarte bună, cu toată viclenia şi 
deşteptăciunea lui, cu toată puterea. Mort în chinuri groaznice. 
După moarte, minunea dintre picioare, de care mămica lui zbârcită 


făcea acum atâta caz, arsese şi ea ca ultimul dintre vreascuri. 


- Minune a muzicii, semn al veacului nostru, stăpâna lumilor şi a 
supra-lumilor, am zis... 


Şi alţii, şi alţii. Cine ştie pe unde mai puteau fi găsite acum rămăşiţe 
ale seriei pe care-o aştepta să se strângă în juru-i dintr-o clipă într- 
alta. „Elite care n-are moarte, ca păduchii“, vorba filosofului din 
Fergala. Se dusese dracului elita. 


— Adorato, am continuat, te-aş iubi dezinteresat dacă din milionul de 
crăpături ce-ţi acoperă pielea aş reuşi să o descopăr pe aia care mă 
interesează. Înţeleg că tu eşti pe cale să primeşti lumea noastră în 
palmă ca pe-o mărgică strălucitoare, iar eu să fiu digerat de mâlul 
uman care pute acum în sala de spectacol, asudând la vederea celei 
ce-ţi ține locul. Îmi place să fiu digerat. Dar, spune-mi, ce căutăm 
amândoi la un loc? Ce cauţi tu aici? De ce te-au închis în încăperea 
asta strâmtă, pe tine, lumina adevărului, de ce ţi-au luat tot? Nu 
cumva te-au păcălit puţin? Nu crezi? 


Nu mai putea gândi. Nu era decât o babă senilă pe care-o ţineau 
ascunsă, folosindu-i doar legenda. Se înverzise niţel, roţile scaunului 
scârţâiseră, atât. 


- Căcatule, spuse uitând eticheta, ce plăceri de rând mai pot simţi 
eu? Am vrut să-mi bucur privirile şi auzul cu ultimele tale clipe. 
Eu... 


M-am aplecat cu grijă şi, de la vreo treizeci de centimetri, am 
scuipat-o între cele două mărgele vii ale ochilor. Mizasem pe doar 
două posibilități: să crape sau să se trezească. N-a crăpat... 


Am deschis gura ca să-i ţin un ultim discurs zdrobitor, însă n-a mai 
fost vreme. Se auzi un tunet. 


- Sfinte Ruudek, am mormăit în loc de orice altceva, mântuieşte-ţi 
preferata. Şi pe mine odată cu ea. 


Fără niciun fel de pregătire, coaja unuia dintre pereţi plescăi greţos, 
născând mai întâi un por, care crescu într-un buboi periculos şi la 
urmă se lăţi ca un soi de iris, cu marginile palpitând. Era o uşă. Pe 


uşa aceasta păşiră cu grijă două noi personaje ale spectacolului. De 
fapt, „a păşi“ era o expresie valabilă doar pentru jumătate dintre 
participanţi. Cele dintâi replici nu se lăsară aşteptate. 


- De ce e liber rahatul ăsta? spuse primul dintre ei. De ce face 
rahatul ăsta moţ? 


Despre cine altul ar fi putut fi vorba? M-am bucurat pentru atenţia 
acordată. M-am bucurat şi pentru revederea pe care o aşteptasem 
tânjind. 


- E un rahat mai şmecher, şuieră chinuit Octavian-cel-mai-protezat- 
tip-din-oraş. Dar chiar şi autodezlegat, tot un rahat rămâne. Când îl 
calci, de sub talpă sar stropi şi se aude un spârcâit. 


Avea tupeu. Un ochi urduros sălta şi cobora, antrenând câteva 
filamente prin lichidul nutritiv în care vieţuia. Ceva ca o membrană 
elastică emitea sunetele. Iar creieraşul lui ca o gogoaşă prinsese un 
soi de mucegai gălbui. De când îl văzusem ultima oară, renunţase şi 
la şira spinării. Îi plăcea să dea. Ultima oară, în vitrina de pe Talid, 
odihnea într-un cilindru de epoxi. Acum totul plutea într-un sac 
elastic, transparent, care-şi trimitea nenumărate pseudopode în toate 
direcţiile. Putea lua aproape orice formă şi asta îi folosise ca să mă 
tragă ca pe un cârnat prin maţul de ventilaţie al stupului. Eu nu 
puteam lua chiar orice formă. De aceea arătam cam tăvălit. 


— Hai noroc! am zis, căutând un aer cât mai relaxat. leşisem cu 
bătrânica mea la plimbare. Aveţi vreun program pentru noi, băieţi? 


Deng încă îşi mai ştergea faţa de scuipat, deşi acolo nu se mai afla 
nimic. Primul dintre intruşi mă fixă compătimitor. 


- Atâta timp risipit zadarnic, nu-i aşa, Yablonski? Atâtea minciuni, 
atâţia oameni stârniţi. Nu-i aşa, Yablonski? 


- Aşa e, La Farge, am zis. 
Apoi m-am corectat. 


- Domnule consilier La Farge. E drăguţ din partea ta că-ţi mai 
aminteşti numele meu. Printre atâtea mărimi, pe care le-ai învârtit 
pe degete ca pe inele, greu mi-aş putea găsi un locşor. Eşti tipul ideal 


de borfaş în toată colecţia mea de lepre. Pentru că-i aminteşti poate 
şi că lucrez într-o poliţie. Eşti viermele pe care mi l-am dorit o viaţă. 


Se încruntă numai o fracțiune de secundă. 
— Să tai? se interesă Octavian. 


- Nu, făcu La Farge. E doar obraznic de frică. Dar o să-l ai şi tu în, 
hm, în mână. O să fie cam mizerie pe-aici. 


Cumva, de-al naibii, am schiţat doi paşi spre ei. La Farge nici nu 
clipi. În schimb, Octavian căpătă un tentacul lung şi subţire, cu care 
îşi satisfăcu un capriciu, împungându-mă în obraz. Am simţit o 
arsură puternică. 


- Tu i-ai făcut bucuria lui Spot, băi, streptococule? am zis. 
— În... La tine merge altceva, mă pricep eu. 


- Eşti aici ca un prost, Yablonski, filosofă La Farge. Totul s-a petrecut 
în jurul tău, deasupra ta, cu tine, fără s-o ştii. Ai bâzâit încontinuu. 
Când ai fi putut să ieşi, n-ai făcut-o. Ai sperat până-n ultima clipă să 
pricepi ceva din toate astea. N-ai priceput nimic. Acum e prea târziu 
şi, crede-mă, îmi pare, nu ştiu de ce, rău. Dacă ar mai fi timp şi ar 
folosi la ceva, ţi-aş explica chiar eu. 


- Nu-mi duce tu grija, am spus. O să-i explici cui trebuie şi încă pe 
îndelete. Eu mă voi distra în vremea asta, modelându-l pe Octavian, 
pentru că ştiu deja povestea voastră jalnică. 


Vuietul exterior, care pentru câteva clipe păruse stins, crescu 
deodată, ca o ameninţare reînnoită. 


- li auzi? surâse La Farge. Te aşteaptă. Sunt flămânzi. Dar nu e încă 
vremea. Poate că vei avea timp să arunci o privire, înainte ca 
Octavian să te facă bucăţi mici. Pe ăştia i-ai îndrăgit. 


— Aşa e, m-am mocăit. Pe ăştia şi borfetul Mauinului. Eu până şi 
acelora le spun „cetăţence“, nu-i drăguţ? Băieţii tăi din Grumazul 
Grunjos nu împing politeţea chiar atât de departe. Sunt mai la 
îndemână manierele lui Octavian. 


- Nu-ţi preţălui nuca de creier mai mult decât face, oftă La Farge. Nu 
eram obligat să mă înfăţişez ţie aici. Puteam să mai aştept puţin. 


- Puteai, am fost de acord. Aşa cum ai aşteptat ani de zile. Dacă 
cineva poate învăţa ceva de la tine, aceasta este răbdarea, La Farge. 
Ai făcut paşi atât de mici, încât cu greu ar fi putut fi observați. Ai 
reuşit să pui mână pe Grumazul Grunjos, fără că ei să-şi dea măcar 
seama. Ar fi trebuit să-ţi încropeşti măcar de ochii lumii o viaţă 
sexuală mai colorată, La Farge, ca să nu baţi la ochi. Să nu te miri că 
ţi-am dibuit urma în Grumazul, cu ajutorul coardelor prin rândurile 
cărora zvonurile despre orice client în neregulă se deplasează cu 
viteza luminii. Şi cu ajutorul negustorilor de sexanţi pe care i-ai 
bombardat într-o vreme cu comenzi. Desigur, sub nume false, dar ce 
poate scăpa miilor de ochi şi urechi ale lui Abdul Rahman? 


— Arabul ăsta..., zise el. O să ne mai întâlnim, cred. 


- Eu nu cred. E prea bogat ca să-l poţi cumpăra, prea bătrân ca să-l 
poţi converti. Chiar cu paşi mici. Aşa ai pătruns în Nuttman. Dar ar 
fi trebuit să fii mai atent la oameni. Am găsit la malacul pe care l-aţi 
trimis să mă cerceteze lângă „Novostic“ perechea de butoni cu perlă, 
cadou de la unchiul Rahman. Ar fi fost de dorit să fii mai atent cu 
darurile, La Farge. 


- Ala era un borfaş, într-adevăr, surâse La Farge. M-a furat în 
propria mea casă. Dar a plătit, nu-i aşa? 


- A plătit. Cu paşi mici ai intrat în IULI şi în Cocoon, simt asta, 
pentru că altfel cercul nu s-ar închide. Am bănuielile mele cu privire 
la putregaiurile pe care le-ai contactat la noi. 

- Nu sunt putregaiuri, Yablonski, spuse obosit domnul consilier. TU 
eşti un putregai. i-am spus că n-ai să pricepi nimic. Aici se naşte o 
lume nouă. Dar astea sunt vorbe goale pentru tine şi oricum e cam 
târzior. Trebuie să facem curăţenie, Octavian. 

- SSSSS, încuviinţă cel-mai-protezat-tip-din oraş. 


Şi începu circul. 


- Farge, spuse Deng, deplasându-şi căruciorul spre mijlocul 


încăperii, nu-mi place cum te porţi astăzi. Incepi să mă superi. 
La Farge o privi cu gura căscată, total aiurit. 


— Vreau să merg pe scenă, vorbi legenda mumificată. Trebuie să 
vorbesc mulţimii aceleia. E momentul să trecem la acţiune, Farge. 
Eşti tînăr şi necopt. Tremuri. Eziţi. Trimite-mi copiii şi ascunde-te 
până când o să am din nou nevoie de tine. 


Nimeni nu zise nimic. Într-un târziu, ca o concesie, Octavian chicoti 
cu neruşinare. Am făcut un pas mic şi-am tuşit preventiv. 


- Mă tem că s-a întâmplat ceva destul de neplăcut doamnă, am 
început prudent. Domnul consilier La Farge o porneşte pe un cu 
totul alt drum acum. Mă tem că nu mai are nevoie de noi doi. 


Făcu eforturi vizibile să pătrundă. 


- Ce prostie, spuse. Copiii mei îl vor sfâşia în bucăţi. Ei ar sfâşia pe 
oricine. Eşti prost, Genetiah. 


- Copiii tăi sunt fie morţi, fie risipiţi, am zis greu. Eu am văzut două 
stârvuri. Unde sunt ceilalţi, La Farge? 


- Prin Industrii, făcu el nepăsător. Mai păstrăm câţiva pentru 
sămânță. Nu poţi şti când e nevoie. Au fost totuşi un produs de 
calitate. 


Fu linişte din nou. 


- E adevărat, zise ea. E adevărat că ai chemat Grumazul Grunjos. Ştii 
că am fost femeie, La Farge? Cum ai putut să faci asta? 


Octavian chicoti din nou, mai gros. 
- Doamnă..., am început şi m-am oprit. 


Avea privirea fixă, sticloasă. Privirea asta şedea pe protoplasma lui 
Octavian. Octavian mai chicoti o vreme şi apoi încetă. 


- E greu pentru ea, spuse La Farge ca pentru sine. Când eram mic şi 
lumea asta încă nu înnebunise de-a binelea, numele ei era deja al 


tuturor. Adormeam murmurându-i numele. Chipul ei era săpat pe 
retina oraşului ăsta. Cum aş fi putut s-o batjocoresc? Uită-te la ea! 
Cum aş mai putea s-o arăt oraşului, lumii? Încă nu mă născusem, 
când primul rid i-a săpat buzele. Au operat-o. Dar lor, celor 
nenumărați, nu le trebuie un chip reparat. Ei au nevoie de nemurire, 
Yablonski. Ei au nevoie de un zeu, de un mit căruia să-i dea 
ascultare. Ca să-i stăpâneşti, trebuie să ţii mitul ăsta într-o cutiuţă, 
iar cutiuţa în buzunarul de la piept. Mitul, Yablonski, pricepi în 
sfârşit? Nu se mai poate lucra cu legi. Legile sunt inoperante. Nu 
mai putem dirija raţiuni, Yablonski. Pot doar să le ofer un vis 
frumos... 


- Şi favorabil ţie, l-am completat. Nu înţeleg; ce nevoie ai mai avut de 
ea. Ai o mie de Deng afară. Concertele, casetele, structurile 
dinamice. Ce nevoie mai ai de bătrânica asta cumsecade şi nebună? 


- Nicio nevoie, râse el. Mi-a trebuit ca să adun la un loc seria Nkono. 
Era o clonă de serie mică pe care ea o plămădise de mult, când 
începuse să-şi piardă tinereţea. Sursa fusese un tuciuriu de la mixaj, 
poate singurul ins, cu siguranţă singurul ins pe care l-a iubit 
vreodată. Un ins destul de inteligent, se pare, judecând după 
urmaşi. Dar... 


- Nu destul de crud, nu destul de aspru. 


- la-o şi aşa dacă vrei. Era o elită destinată să ia oraşul în stăpânire. 
Poate mai mult apoi. Numai păstrând-o pe ea îi puteam aduna pe 
toţi, îi puteam face ascultători. Şi apoi aveam nevoie de amintirile ei. 
O vreme. A avut geniul spectacolului. A avut SUNETUL în sânge, 
Yablonski. În sângele ăsta de broască. Aveam nevoie de el pentru ca 
spectacolul să poată continua. 


- Pricep, am zis. Acum spectacolul se încheie. Nu, nu ăla de afară, 
pentru proşti, ăla nu se va sfârşi niciodată. Spectacolul ei se încheie 
aici, în încăperea asta. Tot aici şi-al meu. La „Ulan Bator“ se încheie 
cel al lui WB, care are prea multe înregistrări cu Deng pentru ca să 
nu-i miroasă ceva urât. De altfel, aţi mai încercat-o o data. Ai grijă, 
moşul e dat dracului. 


- Poate fi cumpărat. 


- Nu. Nu poate. Şi el e prea bătrân. Cine mai urmează? Al cui 
spectacol se mai încheie? 


Nu, nu mi s-a părut. Îmi vorbi cu un fel de dragoste. 


— Al lumii ăsteia, Yablonski. Al mizeriei ăsteia de lumi. Îmi pare rău 
că trebuie să mori. Poate că ai fi avut câte ceva de văzut. Poate că nu. 
Lumea asta e ca un tren. Acum ceva vreme, cineva, scuză-mi 
expresia, s-a căcat lângă macaz şi trenul a intrat pe linia greşită. Ştii 
bine ce trebuie făcut. Trebuie oprit. Trebuie dus înapoi. Trebuie 
pornit din nou pe linia cea bună. Şi toate astea fără ca pasagerii să 
simtă ceva. Cine se va prinde şi va cârti, n-are decât să coboare. 


- Ce se găseşte în subsolul Ghermanei, La Farge? 


— Trecutul. Tot trecutul. Acolo e macazul, Yablonski. Acolo s-a 
adunat prin picurare tot ceea ce oamenii agonisiseră mai bun înainte 
de război. Acolo se află, ascuns odinioară de oameni, depozitul 
treizeci şi doi. Vorbesc de oameni adevăraţi, Yablonski, nu de 
„cetăţenii“ tăi. 


- Legendarul depozit treizeci şi doi, am râs. Există deci? 


- Există. Ce ştii tu despre arte, Yablonski? Ori despre paşii ştiinţei? 
Când auzi despre progres, îţi închipui patru familii noi de droguri 
şi-un prezervativ marfă. Când vorbeşti despre civilizaţie, îţi vin în 
cap fetele „la minut“ şi ţâţele izoprenice. Urletului îi spui muzică. 
Toţi lăbarii îşi zic îndrăgostiţi. 


Era nebun şi asta m-a mai consolat. 


- Toate erau şi înainte de război, La Farge. Oricine are dreptul lui la 
dragoste şi la muzică şi la te-miri-ce, aşa cum le înţelege. Atâta 
vreme cât înţelegerea lui nu tulbură înţelegerea celorlalţi. Asta faci 
tu acum. 


- Vorbe, gabore. Te-ai văzut cu puştiul ăla, doamne cât a putut să ne 
dea de furcă... Ţi-a dat harta. Harta se află îngropată undeva în 
trupul tău. E un mod ingenios de a păstra ceva, dar şi riscant 
totodată. Când mongolul te-a operat ar fi trebuit să se gândească. 


— Va trebui să mă tai bucăţi mici ca s-o ai, l-am anunţat. 


- Fii liniştit. Octavian se pricepe la asta. Şi va începe cu părţile 
neesenţiale, pentru a-ţi da posibilitatea să asişti o vreme... 


Porul se născu în spatele lui, buba crescu, uşa plescăi. Irisul. 


- Numai bine, Yablonski. O să mai am poate ocazia să te reîntâlnesc, 
prin vitrinele băncilor de organe. Vreau harta, Octavian! Ştii ce ai de 
făcut. 


Şi se duse... 


- Nu-ţi fie teamă, îmi vorbi şuierat Octavian-cel-mai-protezat-tip- 
din-oraş. De îndată ce găsesc ce-mi trebuie, voi coase bucăţelele la 
loc. Trebuie să te dau întreg celor de afară. Trebuie să se bucure şi ei. 


Veni mai aproape unduindu-şi pseudopodele, clipocind. 

-Cât e de greu să fii, spuse Deng. Cât e de greu să te mişti... Te-ai 
mişcat destul... Acum odihneşte-te puţin... 


Dar parcă nici pomeneală de clopoței. Am auzit ceva moale, 
mirosind ca unul dintre şerbeturile lui Abdul Rahman. Ceva care 
îmi goni îndată cârceii stomacului. Sprijinisem un perete cu dosul, 
plănuind să mă feresc cât pot de atingerea celui-mai-protezat-tip- 
din-oraş. 


- Puțin... Doar o clipă... Puțin... 
Şi Octavian se opri fără o vorbă. 
- Ce bine, spuse Deng. 


Braţele ei scheletice răsăriră de sub pled, descoperind zece degete 
subţiri ca nişte pedunculi. Degetele se alăturară, alcătuind un soi de 
corolă în continuă mişcare. O corolă bătută de vânt. Am băgat de 
seamă că unicul ochi al lui Octavian nu mă mai fixa, ci urmărea 
extrem de interesat mişcarea molcomă a acelor zece degete. N-am 
manifestat nici cea mai mică intenţie de a-i influenţa preferinţele. M- 
am tras doar puţin mai la o parte. 


- E greu să fii, toarse mai departe Deng. Să fii printre atâţia... Şi mai 
ales să fii altfel... Dă-mi un semn că mă înţelegi... 


Octavian scoase un singur sunet, ca un muget potolit şi-şi agită 


creieraşul mucegăit în lichidul-gazdă. Ochiul său lipsit de pereche 
continua să urmărească atent degetele acelea. 


- Acum fă un pas... Unul doar... 
Octavian veni mai aproape cu un pas. 


- Acum priveşte-mă toată... Priveşte-mi părul întunecat şi greu de 
întunecat... Priveşte-mi umerii cum saltă şi coboară sub țesătură... 
Priveşte-mi ochii încercănaţi cu albastru şi obrajii netezi, acoperiţi de 
puf... 


M-am uitat şi eu acolo unde se uita Octavian. Pentru el, eu nici nu 
mai existam. lar ea spuse: 


- la uită-te cât îmi sunt de plini sânii şi câtă viaţă freamătă sub 
pielita pântecului meu... Vezi, când depărtez una de cealaltă buzele 
fierbinţi, vii, înăuntru limba se zvârcoleşte iute şi elastică, un animal 
mic, copleşit de dorinţă... E un animal nebun... Vezi picătura de 
sudoare, cu miros aţâţător, care se prelinge pe ceafa goală? 


Octavian se uită şi văzu toate astea. 
- Vino... Mai fă un pas... Unul singur... 


Şi el mai făcu un pas. Degetele vrăjite se lipiră spre vârfuri, formând 
următoarea grozăvie. Bobocul unei flori de carne, un boboc 
palpitând ritmic, chemând. Octavian se aplecă uşor deasupra lui. 
Sacul semiorganic în care îşi ducea toate cele făcu o cută la mijloc. 


— Tu şi cu mine nu suntem ca toţi ceilalţi... Suntem singuri, doar eu 
şi cu tine... Amândoi... Nu e nimeni cu noi... 


Bobocul îşi înteţi contracţiile, chemând, chemând. Am auzit primul 
horcăit emis de Octavian şi aşa se face că mi-am putut dezlipi ochii 
de mâinile chinezeşti. Le-am văzut din nou săpate, pe jumătate 
moarte. 


- Simţi cum mi-au asudat coapsele? Simţi cum se zbat? Suntem 
numai noi doi... Am un pui de dragon aici... Mi-a înveninat fesele, 
vezi cum se zbuciumă, cum se freacă una de cealaltă, cum se aprind? 
Numai tu şi cu mine... Am un pui de dragon aici... Auzi clipocitul 


dintre coapse? Simţi freamătul rănii de-acolo? E moale, moale, 
moale, moale, moale, moale, moale, moale, moale... 


Am clipit buimac. Doar împins de instinct am alunecat de-a lungul 
peretelui, acolo unde ar fi trebuit să se afle ieşirea. Sacul lui Octavian 
era tot numai creţuri. Continua să fixeze degetele acelea şi nimic 
altceva. Horcăitul îi era atât de puternic încât, foarte curând, 
membrana care-i ţinea loc de gură avea să se desprindă. Sigur că nu 
o prevăzuseră pentru aşa ceva. lar ea îi vorbi mai departe. 


— „..moale, moale... Nu vreau să-mi faci rău... Doar noi... Doar eu şi 
cu tine... Moale, moale, moale... Să nu-mi faci rău... 


Răsunară unul după celălalt clinchete, plesnete, fâsâituri. 
Pseudopodele lui Octavian se muiară, lăsând să cadă obiecte pe care 
nu le mai văzusem şi care-mi fuseseră destinate. 


— „..moale, moale, moale... Niciun rău. Doar tu şi cu mine... 


Cârlige, lame, lame, ace, spirale, lame. Una câte una. Cu un fâsâit 
scurt, broboanele acide care acoperiseră epiderma artificială a 
sacului se evaporară. Nu mai era, într-adevăr, decât un sac zbârcit. 


— ...moale, moale... Vino acum... Te vreau, vino peste mine, du-mă 
de-aici, deschide irisul, du-mă, vino, te vreau... Hai, deschide 
irisul... fă-mi... fă-mi... fă-mi... FA-MI... 


Irisul se deschise în perete chiar lângă mine, cu un plescăit. Am fost 
de cealaltă parte chiar înainte de-a mă gândi că trebuie s-o fac. Şi 
acolo am rămas cu ochii mari, fără să respir. 


Octavian ţipă ascuţit că mi se făcu părul măciucă şi de data asta 
tinicheaua aia de membrană chiar se desprinse, rostogolindu-se pe 
podea. Se smuci, treaz de-a binelea, încercând să se îndepărteze, 
însă tocmai asta n-ar fi trebuit să facă. Dinţii lui Deng, puţinii ei 
dinţi, se înfipseseră bine. O fâşie lungă, cu marginile zdrenţuite, se 
rupse din sac, cu un pârâit înfiorător, lăsând să se reverse ceea ce se 
găsea înăuntru. Octavian bâjbâi pe podea, apucând una sau mai 
multe lame, îşi lungi câteva pseudopode, se îmbroboni de acid, 
încercă să înşface şi să sugrume fiara care-l sfâşiase. Dar pierduse 
într-o clipă prea mult lichid pentru ca minciunile lui de braţe să mai 


poată face vreo scofală. Se zbătu, se zbătu... Fâlfâi... Creieraşul 
gălbui se rostogoli şi el pe podea, venind spre mine. Am ţipat. 
Unicul ochi se mai mişcă o dată, cine ştie cum, acoperit de scame, 
mânjit, căutându-mă, găsindu-mă. Apoi îngheţă. Octavian-cel-mai- 
protezat-tip-din-oraş... 


Mi-am ridicat privirile spre Deng. Cioturile mâinilor dispăruseră 
sub pled. Roţile căruciorului străluceau. Acolo unde apucaseră să 
cadă, picăturile de acid lucrau sfârâind, adăugând chipului ei noi 
brazde. Nici nu se deosebeau de celelalte. 


- Ucide-l, îmi spuseră clopoţeii glasului. Ucide-l pe La Farge! Apoi 
irisul plescăi din nou, ascunzând-o. 


O dată pe an, în noptea ei ca un anotimp, Casa Ramsay e o picătură 
de apă suflată sub microscop. Apa pe care-o bei, deşteptule, când ai 
după ce, apa în care îţi bălăceşti poza de vedetă, mâinile grele de 
găinării, Doamne fereşte, picioarele. Apa răbdătoare în care te 
uşurezi, căreia îi încredinţezi toate zoaiele. Hei, ai fi crezut, văzând-o 
atât de limpede, cât e de vie picătura aia de apă? Aşa şi globul uriaş, 
atârnat la capătul lujerului care este Casa Ramsay. Dacă ai nimerit 
între rotunjimile sale, ca o vrabie chioară de somn, la momentul 
acela, în noaptea SUNETULUI, ai peste ce să deschizi ochii. 


Familiile hard, risipite pe toată această planetă de sticlă, visează ca 
miriapozi încovrigaţi, bărbat-femeie-copil-femeie-bărbat şi aşa mai 
departe, şiruri lungi bântuite de SUNET. Cu toţii goi, unii până la 
brâu, alţii şi mai şi, vopsiți în culorile familiei, îngreunaţi de lanţuri, 
brățări ghintuite, plase de oţel, pierzându-şi inelele şi cerceii la 
fiecare spasm indus de SUNET, furându-şi sărutări de drog, ori 
iubindu-se trainic în pauzele scurte. Miriapozii hardului, cu câte un 
şef de familie la fiecare capăt, plimbă neîncetat încolo şi-ncoace 
ambalajele multicolore de nutreţ deshidratat. Credeţi-mă, în lumina 
proiectoarelor strălucesc mai abitir decât ochiul de sticlă al bass- 
intendentului lui Deng. 


Nu sosise vremea plictisului. Primul glonţ veni cu febră mare şi 
plecă împrumutând o bucăţică din urechea mea stângă. M-am 
răsucit ca să-i anulez impulsul. Picături de sânge îmi stropiră 


pântecul, apoi scula. Am pus o palmă pe rană şi m-am lăsat pe vine 
după vreo trei paşi. Venise o beznă grea prin care şerpuiau fulgerele 
ozonate, mii. M-am mirat că nu aud urletul omenirii. SUNETUL nu 
mă strivise. Doar un tremur constant, acelaşi pe care-l simţisem mai 
devreme în puşcăria bătrânei. Şi senzaţia că dansez pe o sârmă. Mi- 
au fost de ajuns cinci secunde şi alte câteva zeci de descărcări 
electrice între ochiurile imensei plase de protecţie a globului ca să- 
mi dau seama cum stau lucrurile. 


Poposisem la capătul unui mat elastic, perfect izolat, cu o pantă 
uşoară, abia sesizabilă. Maţul lega, m-am gândit, două încăperi, 
două puncte de pe suprafaţa sferei miraculoase şi ca el mai 
apucasem să zăresc încă vreo patru sau cinci. Unduia lent, absolut 
liber, ca un pod suspendat, iar la fiecare mişcare scândurelele care 
alcătuiau un soi de podea scârţâiau. Acum încremenise pentru o 
clipă, de parcă s-ar fi oprit vântul şi se îndoise pe la mijloc într-o 
gâlmă. Din gâlma aceea, un lunetist îmi dăduse de ştire că există. 


M-am întins cuminte pe spate, ca un mort de treabă, având grijă să-i 
arăt noului meu amic doar componente neesenţiale ale hoitului, cum 
ar fi picioare, buci şi alte de-astea. Acum, dacă voia să-mi aplice 
lovitura de graţie, ar fi trebuit să vină lângă mine. Nu-mi dădeam 
prea bine seama ce-aş fi putut să-i fac, gol puşcă şi cu o jumătate de 
ureche lipsă. Dar era o şansă pentru care m-am rugat. 


O altă şansă, la fel de frumoasă, aş fi avut dacă acela, mai prudent şi 
mai bogat în proiectile, mi-ar fi trimis vreo două de la distanţă, să 
mă încerce şi să mă aşeze mai bine. Am dorit o clipă să-i ţin din nou 
de urât bătrânei Deng. Dar m-am bizuit pe orgoliul tipului. Un 
profesionist nu se încurcă cu treburi de măcelar. 


Apoi înfloriră familiile de proiectoare ale sălii, căutând cu degete 
lungi de lumină colivia care adăpostea păsările măiestre. Colivia pe 
care se afla scena. Am avut impresia că plutesc între două ape, 
azvârlit în ocean, pândit de miriade de ochi bulbucaţi, de miriade de 
pliscuri. Şi continuam să nu aud nimic, pentru că maţul translucid 
îmi interzicea SUNETUL. 


Bătu vântul. Scândurelele scârţâiră. Maţul se înfioră deplasându-se, 
înghiţindu-şi gâlma. Fu perfect drept pentru câteva clipe şi nimic nu 
se întâmplă. Nimeni nu trase. Nimeni nu veni să mă întrebe de 


sănătate. Era linişte şi pace. Doar porcăria de la ureche mă împiedica 
să adorm. 


Am recapitulat regulile jocului şi-am enunțat o înjurătură pentru 
care până şi Olus, văduvul lui Ruudek, ar fi roşit cu siguranţă. Apoi 
am ţâşnit scos din sărite şi-am luat-o la fugă prin maţul acela, către 
trăgătorul invizibil. 


La Farge îi spusese probabil că undeva, îngropat în carnea trupului 
meu, se găsea gândacul minuscul, mai scump decât orice pe lumea 
asta, harta compactă a ținuturilor sfinte, sfinte pentru toţi 
schizofrenicii vârâţi în povestea ultimelor zile. La Farge şi-ar fi dat 
jumătate din viaţă în schimbul obiectului ăsta. Şi un glonţ prostesc l- 
ar fi putut distruge. L-ar fi transformat în firimituri. 


Pentru asta nici tatăl lunetiştilor n-ar fi avut curajul de-a mă găuri 
după pofta inimii, înainte ca Octavian-cel-mai-protezat-tip-din-oraş 
să găsească înăuntrul meu ce-i trebuia. Nu, domnule! Urechea 
ferfeniţită nu fusese decât o încercare timidă de-a mă opri. 


Era greu să alergi prin mat. Era ca şi cum aş fi păşit într-adevăr pe o 
sârmă. l-am zărit pe amândoi în lumina schimbătoare a 
proiectoarelor, cum săreau ca nişte ţânţăraşi cocoşaţi, aparent fără 
vreun sprijin material, cu mare grijă, să nu-şi piardă flintele. Doi 
lunetişti siamezi, maeştri ai echilibrului precar. 


— Stai aşa! am zis ceva mai tare decât un bivol. 


Şi dă-i din picioare. Alergau cam ciudat, cumva ritmic şi crăcănaţi. 
Mi-am dat seama de şmecherie abia când balansul maţului deveni 
suficient de mare ca să mă arunce dintr-un perete în celălalt. 


— Stai! 


Stupid. Un iris se deschise şi se închise la loc, înghiţindu-l pe primul 
dintre ei. Şi celălalt? Celălalt se răsuci brusc, se lăsă într-un 
genunchi. Mai erau vreo douăzeci de metri între noi. Trase şi glonţul 
se duse cine ştie unde, fără să mă întâlnească. 


I-am împins patul în scobitura umărului şi smucind ţeava i l-am mai 
împins o dată în osul frunţii. Am văzut ceva negru, ca o pată, 


stingherindu-mi privirea. Era furia. Când i-am înfipt călcâiul în 
burtă şi m-am lăsat greu până n-am mai simţit moale, mi-a venit să 
vărs. Apoi m-am dezmeticit. 


Irisul se deschisese ca şi cum m-ar fi aşteptat. Am privit spre tipul 
lăţit printre scândurele ca un broscoi mort. Era un hermafrodit bălai, 
subţire. Abia mai respira, ţinându-se bine de carabina de precizie. 
Întâmplător i-am văzut degetele. Erau lungi şi subţiri şi se sfârşeau 
cu un soi de ventuze moi, pornind de sub un simulacru de unghii. 
Un „înger“. Un locuitor nativ al acoperişurilor. 


Încăperea era sora geamănă a celei în care o părăsisem pe mama 
Deng. Chiar în faţă, la nu mai mult de cinci paşi, am zărit un hublou 
mare, un ochi de sticlă groasă în care puţine raze multicolore, 
scăpate prin irisul pe cale de-a se închide, jucau, împiedicându-mă 
să-l răzbat cu privirea. Când am putut s-o fac, eram aproape de el. 
Mi-am lipit fruntea şi palmele de geam. 


Dinăuntru mă fixau trei bărbaţi. Unul dintre ei, răsuflând greu şi 
explicând ceva neauzit, mă arătă de mai multe ori cu degetul. 
Ceilalţi doi dădură înţelegători din cap. Le-am lipit câte o etichetă. 
Lunetistul doi era tot un „înger“. Amicii lui purtau inscripţia 
Grumazul Grunjos. Nu mă mai miram de nimic, nici măcar de 
această întovărăşire teoretic imposibilă. 


Imediat, lângă hublou culisă un panou. „Ingerul“ se făcu nevăzut 
înainte să mă prind unde. 


- Fă-ţi curaj, moşule! spuse liniştit unul dintre bărbaţi. 


Am păşit înăuntru. Erau tipi chipeşi, nişte albume de tatuaje albastre 
şi roşii, înfăţişând porunci de-ale ordinului lor. 


- Ce porcărie, spuse unul. Voiam să dau o tură prin sală. Nu-ţi place 
muzica. Yablonski? 


- Ba da, am zis, n-am vrut să-ţi stric programul. N-ai putea să-ţi 
închipui că nu exist? 


Şi nu ştiu de ce, am dus mâna la urechea rănită. Am înghiţit în sec, 
cu mintea goală pentru câteva secunde. N-am simţit nici cea mai 


mică urmă de durere. Pentru că acolo nu se mai afla nicio rană. Mai 
mult decât atât. Acolo NU SE AFLASE nicio rană... 


- Să nu-ţi închipui că mi-e jenă să te fac, zise celălalt. 


Aveau sarbacane micuţe, prin care puteau scuipa cianură. Câteva 
secunde aşteptară un ordin care să le lămurească viitorul, dar 
ordinul întârzia să vină. Am înţeles că nu pentru multă vreme. 


- Culcă-te pe burtă, mă sfătuiră. 


- Purtaţi-vă cu grijă, am zis îngenunchind. Sunt un ambalaj preţios. 
La Farge n-are să vă ierte dac-o să-i stricaţi jucăria. 


- Ai dreptate, încuviinţară ei. Pe burtă. 
Pe burtă. Cu braţele depărtate de corp. 


Continuau să aştepte. Nu vedeam nimic. Am auzit un clinchet şi în 
clipa următoare pasta fierbinte a concertului se scurse înăuntru 
peste noi. Am simtit-o pe ceafă şi pe omoplaţi. Veni mai întâi izul 
acrişor al sutelor de cinele, pregătind, furnicând. Acum voalurile 
cădeau unul după celălalt, atât de uşoare încât multă vreme pluteau 
atingând feţe, înăbuşind respiraţii. În bătăile de lumină veneau 
înotând protestele „unicei şi inegalabilei“ minciuni, vezi bine. Sute 
de mii de baloane de săpun multicolore ningeau peste sutele de mii 
de capete, otrăvind şi bruma de aer care mai rămânea după o 
singură inspiraţie uriaşă, cu miresmele îndemnând la dragoste 
primitivă şi septică. Apoi muşcă glasul fuzz-ului, la mii de waţi, ca 
roata unui fierăstrău circular, ca o fiară mare a asfaltului. Îţi venea să 
rupi pe cineva de beregată. 


- Să nu care cumva să beleşti ochii, spuse una din voci sugrumată. 


Şi nu numai familiile hard cu doi-trei boraci de strânsură, toate 
rebuturile laboratoarelor cărora legea le permite de asemenea să 
trăiască şi să se bucure în felul lor de SUNET, dar şi flăcările vii ale 
hermafrodiţilor superbi, sclavi şi ei ai muzicii pentru trup, ai notelor 
care se lasă întipărite în pachetele frumoase de muşchi, în osatura 
fără cusur, în mişcările hipnotice şi uneori mortale. Fiinţe care-şi 
sunt de ajuns cu aer şi dans. În talazurile sălii nu-i mare brânză să 


deosebeşti chimonourile din lame fine de oţel ori nenumărate resturi 
abandonate de fibră optică, tresărind cu fiecare spasm al 
„orgasmicului“. 


Şi nu numai ei. Lumea bună a unei anumite pături din Mauin. 
Verdele de la unu la trei. Galbenul de la patru la şase, cartiere, 
năclăite altfel, din care greu ridici nasul ca să inspiri SUNET, ba 
chiar şi păcura grea a Industriilor. Păcura cea mai grea. O dată pe 
an, cine ştie cum, la capăt de lujer, în delirul prelungit al Casei 
Ramsay. Şi curge „neutronicul“, „Atomic Stanis“, Blom Ulmer 
chemat şi el şi gonit, mulţi alţii chemaţi pe scenă şi goniţi parcă de 
otrava sonoră a gonotronului, staruri, acrobati, luptători sângeroşi, 
înghiţitori de săbii şi flăcări, îmblânzitori, karateka prăbuşiţi în viciu, 
hipnotizatori, animale cu înfăţişare de oameni, suflete. O lume 
întreagă, lumea noastră, închisă într-o picătură la cheremul 
SUNETULUI lui Deng... 


Am auzit primele două măsuri ale „Ministerului Glande“, piesa care 
anunţă apropierea zeiţei de scenă. Era vremea când se declanşau 
câmpurile de protecţie, nu pentru că vreun grăunte omenesc ar fi 
putut trece de ochiurile plasei şi s-ar fi putut apropia de colivie, ci 
pentru că irizaţiile lor verzui făceau parte din decor. Erau semnul 
forţei. Urmau demonstraţii cu arme şi poate victime. Încet-încet, 
secţia ritmică se întrecea cu gluma. 


- Dă-l dracului mai încet, m-am exprimat fără să ridic nasul din 
podea, cu riscul de-a încasa o scatoalcă. 


Nimeni nu-mi răspunse. SUNETUL începea să se nască. Primul 
semn era o vibraţie specifică a plămânilor. 


Am riscat o privire scurtă către gazdele mele. Flăcăii încremeniseră 
în apropierea boxelor, cu spatele la mine. Muzica, din ce în ce mai 
copleşitoare, se revărsa peste ei. 


„Hiala-ala-ala-aaa“ se-auzi de-afară. 


M-am ridicat, speriat de-a binelea. Parcă începuse să-mi crească 
ficatul. Parcă începeau să-mi mai crească nişte braţe. Venea 
SUNETUL. Crema omenirii înnebunea acum. Acum cădea cerul şi se 
solidifica aerul. 


Am văzut crăpătura prin care se strecurase, dispărând, cel de-al 
doilea „înger“. În vreme ce alunecam printre ei, băieţii din 
Grumazul Grunjos mă urmăriră cu priviri măreţe, dar inexpresive. 
Muriseră amândoi în picioare pe podea. Am ieşit fără să-mi iau la 
revedere. O făcuse altcineva mai bine. 


„Hala-ala-ala-aaa “, am auzit din nou. 


Străbăteam coridoare înguste din care lumina nu putuse fugi. Eram 
o ţintă perfectă. 


„ala-ala-aaa“, răsună iarăşi şi lama circulară a fuzz-ului începu să 
taie. Explodară primele petarde. Veni prima reacţie a mulţimii, ca un 
tsunami. Dar coridoarele erau prea întortocheate pentru ca tsunami 
să-mi poată face vreun rău. 


Am deschis o uşă, fără să mă opresc din alergare. Am înghiţit 
următorul tronson din şase paşi. Am deschis uşa următoare, m-am 
supus următorului coridor. O uşă. Un labirint cu o singură cale. 


Apoi se sfârşi. Am tipat scurt, de bucurie, şi mi-am acoperit ochii 
pentru o clipă. Era atâta albastru acolo cât să spoieşti de patruzeci 
de ori cerul posomorât al cartierelor pentru conţopişti şi gospodine, 
ba să le mai rămână câte ceva pentru alte nevoi. Adierea artificială 
mi se ascunse în nări şi la subsuori. 


O mare captivă între ţărmuri mozaicate. Valuri mărunte şi leneşe le 
spălau. O mare captivă sub cupolă. Vreo două sute de metri 
diametru. Norişori albăstrii, fireşte, se ridicau lent de sub orizontul 
fals, poate din lapţii unor vietăţi subacvatice, invizibile. „Hala-ala- 
ala-aaa“ îşi aminti stins peretele din spatele meu. Norişorii se 
ridicau pe rând, contopindu-se într-un fuior transparent prin care 
am zărit, ca-ntr-un vis frumos, silueta domnului consilier municipal 
La Farge. Un soi de nacelă, pendulând la capătul unei pasarele, îi 
susţinea preţioasa făptură. 


- Eşti o boală de piele, Yablonski, zise din înalturi. Dar recunosc, mi- 
ar fi convenit să fiu eu cel care te plăteşte. 


Am mai înaintat până aproape de valurile acelea mici. 


- Nu mă mai plăteşte nimeni, La Farge. Este încă una dintre plasele 
pe care le-ai luat. Sunt la fel de gol pe dinăuntru pe cât mă vezi cu 
ochiul liber. Malanian m-a pierdut de muşteriu. Abdul Rahman ar fi 
vrut într-adevăr să mă ia în solda lui, pentru un blid de fasole fără 
înlocuitori, dar e prea curat pentru gustul meu. Mie-mi prieşte în 
fundul budei, domnule consilier. Din cauza asta n-ai putut scăpa de 
mine. Cine se-aseamănă se-adună. 


- Porcăriile tale nu mă ating, făcu el visător. 
Şi valurile mici continuau să bată mozaicul la picioarele mele. 


- Nu eşti un supraom, i-am spus. Nu te îmbăta cu gândul că te 
mănâncă istoria. Ai călcat în străchini ca ultimul dintre începători. 
Atunci când... 


- Nu mă interesează, zise. Am să plec acum. 
Dar murea de curiozitate. 


— Imediat după ce Abdul Rahman m-a adus la superbul vostru club 
şi v-a băgat mortul în casă, zicând că ştie de legătura unuia din voi 
cu Grumazul Grunjos, m-aş fi aşteptat să dai fuga cu limba scoasă la 
taica Malanian şi să decartezi tot. Cum să nu-l crezi pe unul ca 
Abdul Rahman? Aşa ai fi făcut dacă erai curat măcar în albul ochilor. 
Am aşteptat să văd un semn. Sărmanul Rafi nu ştie nici acum ce s-a 
discutat acolo. Nuttman nici atât. Domnule consilier municipal, 
dumneavoastră sunteţi, ca să zic aşa, tăticul poliţiilor urbane. Cu 
toate astea, aţi tăcut mâlc. Asta nu e o greşeală de tâmpit? 


Am tăcut amândoi mai multe secunde. 


— Ai vrut să mă tai degeaba. Nu sunt trimisul nimănui. Plăteşti 
numai pentru nenorocitul de Ruudek. Dacă nu m-ar fi protejat 
amicele lui, coardele, am fi fost împreună acum în caseta colectoare a 
crematoriului. Şi nici harta aia nu se află la mine, prostule. Ce mi-a 
vârât WB pe găoază e doar un fleac pentru fraieri. 


Speram că l-am dat gata şi-am întins braţele să-l prind când se va 
prăbuşi de emoție. Nu se întâmplă nimic din toate astea. 


- Eşti vrednic de milă, râse el. Din punctul ăsta de vedere, stăm pe- 


aceeaşi treaptă a scării. Te-au împins de colo-colo, cu paiele măturii, 
ca pe-un gândac. Singur? De cinci minute măruntaiele clădirii sunt 
înţesate de IULI. Şi nu peste multă vreme, această curiozitate a 
naturii care este Malanian va fi aici ca să te culeagă. Nu simţi cum îţi 
fuge pământul de sub picioare? Cum îţi alunecă lumea întreagă 
printre degete? WB? Pe bătrânul mongol l-am lichidat chiar eu, 
acum multă vreme... Tâmpitule, eşti sigur că-n timp ce dormeai, 
într-o noapte, nu te-au înlocuit cu un produs de laborator, care-ţi 
seamănă când te uiţi în oglindă? Cine eşti tu? 


Ar fi trebuit să spun o vorbă-două, însă chiar nu mi-a trecut prin cap 
ceva potrivit. 


- Da, s-a sfârşit, oftă La Farge obosit, însă numai pentru o vreme şi 
numai din cauza unui şir puţin probabil de capricii. Nu se vor repeta 
data viitoare. Avem tot timpul în faţa noastră. 


- Nu va exista o dată viitoare, l-am informat. Şi nu mai vorbi despre 
timpul pe care-l ai. E jenant... 


Râse din nou. 


— Sărman păduche! Tu ştii ce înseamnă timpul pentru comorile 
îngropate acolo, în Ghermana? Tu crezi că înseamnă ceva pentru 
ele? Cele pe care, mă gândesc, le-ai dărui, cu moaca ta imposibilă, 
gunoiului uman din Mauin şi celui din Industrii şi din cartiere. Ce 
mult s-ar bucura, amice Yablonski! Şi cât de mult le-ar folosi! 
Vangog. Moţart, Heminguei, Vinci, Bunuel, Bităss... îţi spune ceva 
vreunul din numele astea? 


Nu-mi spuneau nimic, e adevărat, dar din cauza asta nu m-am simţit 
mai nefericit. De fapt, nu m-am simţit în niciun fel. 


- Pliseţcaia, Corbusier, Petrarca, Ceaplin... lartă-mă, cred că te-am 
plictisit destul. Tu eşti obişnuit cu nume de-ale noastre. Cum ar fi de 
pildă. „Fulgul-pierdut-doisprezece“. Faceţi cunoştinţă! 


M-am întors doar o clipă, ca să văd ce bazaconie mai anunţă, iar el o 
zbughi spre capătul pasarelei, pierzându-se printre norişorii lui 
albaştri. 


- La Farge! am strigat. 


„Fulgul-pierdut-doisprezece“, ultimul dintre „îngerii“ domnului 
consilier, îşi aşeză mai întâi palma stângă pe mozaicul umed, apoi pe 
cea dreaptă. Îşi plecă fruntea, salutându-mă. Pentru un tip în pielea 
goală, m-am simţit destul de onorat. El îmbrăcase un chimono din 
hârtie neagră. Intră în gardă, zâmbindu-mi cu tot farmecul celor 
şaisprezece ani. 


- Am să-ţi păstrez surâsul intact, i-am promis. 


Se dădea spirt. Schiţă un mawashi înalt, la şmecherie, ca să se poată 
răsuci şi să-mi spargă abdomenul cu călcâiul lui rumen. Ushiro geri, 
eventual, la sfârşit, de amorul artei, să-mi scoată ochii ori fuduliile. 
Prea frumos pentru un mucos. 


Am fost la doi centimetri de el chiar în fracțiunea de secundă dintre 
procedee şi, fiindcă tot îmi întorsese spatele, i-am frânt gâtul cu 
brutalitate. Avu timp să dea ushiro pentru că reflexul fusese acţionat 
şi se prăbuşi lent, cu un braţ atârnând în marea şoptitoare. L-am 
întors cu faţa în sus, constatând că-mi ţinusem promisiunea. Încă 
zâmbea când l-am împins în valurile minuscule. 


Pasarela flutura ca o scară de pisică scămoşată. Norişorii îi 
ascundeau capătul de sus. Când l-am atins, am găsit acolo cochilii 
ciudate şi o algă roşcată, pe jumătate putrezită. De sus, suprafaţa 
lichidă aducea cu faţa zbârcită a babei Deng. 


După nu mai mult de o sută de paşi, m-am poticnit de o uşă 
bombată ca un capac. Am apucat excitat roata mecanismului de 
închidere pe care am rotit-o. Nimic spectaculos. 


La Farge mă împuşcă de la trei paşi, de câteva ori. Nu se auzi decât 
un singur urlet, cel al mulţimii demente, acoperindu-le fără 
probleme pe ale mele. Ne găseam în culisele coliviei, în spatele unei 
scene circulare de un hectar întreg. O colivie-scenă, un fruct 
viermănos care aducea ploaia în trei sute de mii de guri. Eram şi noi 
nişte vedete. 


Am icnit de trei ori, câte o dată pentru fiecare scuipat de plumb 
lichid pe care îl primea carnea mea. Dacă tot eram aici, m-aş fi putut 
bucura de dragostea SUNETULUI. Dar acest ultim act nu era scris 
de dragul meu. 


Primul sfârâi, făcându-şi loc sub coaste, căutându-mi ficatul, 
găsindu-l. Acolo se opri aşteptând. Ficatul muri. 


Am îngenuncheat. 


Cel de-al doilea străpunse corneea, corpul vitros, retina, se duse 
nehotărât printre circumvoluţiuni, se rătăci în masa moale a 
creierului. Creierul îl ascunse uimit. 


Al treilea veni fără grabă, în primele milisecunde ale căderii, atât de 
leneş încât am vrut să-l opresc în palmă şi să-l întreb ce vrea. Ştia el 
prea bine ce. Intră însemnându-şi drumul cu un firicel de fum. Ceva 
mai trăia înăuntru, maşinăria pornită, cine ştie de cine, o dată. Un 
rest din mine, inima, îşi vedea de treabă, pompând viaţă pe unde era 
nevoie. Dar glonţul plescăi peste pereţii ei, dezvelindu-i brutal. 
Pompa începu să dea rateuri. 


L-am văzut pe La Farge zigzagând printre coloanele de lumină, şi nu 
erau puţine, sărind peste cabluri, traversând cocoşat fosa secţiei 
ritmice, îmbrâncind şi împrăştiind un mic grup de auxiliari 
antifonaţi. Mi se părea că nu-şi dă destulă osteneală. Dar cine mai 
eram şi eu ca să-l judec? 


Din ce în ce mai puţin, poate suma unor chestii. Un ochi încă viu, 
aproape de podea, recepţionând imagini pe jumătate răsturnate. Un 
eu înjumătăţit, încercând să prelucreze aceste imagini şi să înţeleagă 
ceva din ele. „Ministerul glande“ încă nu se încheiase, urma 
numărătoarea finală, trăită de tot amarul suflării din Casa Ramsay, la 
marginile căreia soarele fugise. Acolo, în întunericul culiselor, am 
simţit ceva mişcând într-un trup inert, din care mă pregăteam să mă 
car. Ceea ce mai mişca erau buzele mele numărând şi ele. 


„Douăzeci şi unu... douăzeci...“ 


Un modul negru lucios, ca o gheată bine făcută, în cabina căruia 
domnul consilier La Farge aluneca, numărând poate şi el. 


„Optsprezece... şaptesprezece...“ 


Casa Ramsay înflorind lent, deschizând cerul de Cristal City, negru 
de asemenea, şi o stea, o singură stea ca o ţintă. 


„Unsprezece... zece...“ 


O explozie măruntă şi încă una, în momentul catapultării propriu- 
zise, modulul, La Farge, într-un salt descompus în false secvenţe, 
spre cerul acela, departe, afară, la aer curat. Liber. Sfârşit. 


„Doi... UNUUUUUU...“ 


Ba nu. Soarele răsări orbitor. Eu l-am văzut lângă mine. Coborî pe 
aripi şi plete fumegând, aducând mulţimii lumină şi întuneric, într- 
un contrast insuportabil, care făcu să plesnească zeci de cepe ale 
inimilor. Soarele se trezi în dimineaţa aceasta purtând sex feminin şi 
numele minciunii Deng. În dimineaţa aceasta cât o clipă, mulţi trăiră 
orgasmul, dar eu, care ştiam, îmi trăiam ultima scenă în impotenţă 
desăvârşită. 


Modulul-gheată veni îndărăt, cuprins de flăcări, cu domnul consilier 
cu tot şi se duse în adânc, spre mulţime, făcând prăpăd. Am mai 
apucat să văd ploaia de trasoare pretutindeni. Apoi am murit... 

Înăuntrul gonotronului era cald şi umed. Aştepta să fie digerat şi-n 
aşteptarea asta fredona un cântecel idiot. Zicea: „Mână după mână şi 
braţ după braț/ Împletite-n şiruri, atârnate-n laţ/ Uger în ureche, dinţii 
printre dinți/ Şi la urmă pulpele fierbinți/ Şi la urma-urmei ochi sub limbi 
cuminţi / Neputând din geamăt rupe rugăminți...“ 


Cântecelul se încolăcea prin spiralele interminabile ale gonotronului, 
ieşea până la urmă la suprafaţă şi, fiind mai greu ca aerul, cădea- 
plutea spre mulţimea de spectatori, dedesubt. Când aceştia tuşeau 
înecaţi, el se învolbura şi suia până la spectatorii de deasupra. Aşa, 
datorită gonotronului, îl aveau cu toţii. 


Prin lanul de capete, braţe şi raze jucate între proiectoarele coliviei şi 
globii oculari, modulul de salvare trecuse arzând ca un meteorit, 
săpând un culoar lung de treizeci de metri, lat de şase. Apoi 
sublimase într-un nor de particule. 


Bass-intendentul sărută genunchii lui Deng. Deng îi făcu semn să 
deşire coconul de lumină în care se găsea trupul ei preţios şi să-şi 
urce buzele mai sus. Acolo avea să se sfârşească viaţa lui, către 
finalul concertului, ca a unui fluture momit. 


Până la urmă, se strânseră toate la un loc, tobele uriaşe, claviaturile 
kilometrice, glasurile, corzile, arcuşurile, bojocii. Ziceau: „Pântece — 
spinare s-au frecat destul / Sfârcurile-s roase, burta ful / Tot ce scuipă 
glande, pas cu pas / Curge printre buzele popas / Încă opt minute, încă, 


după ceas / Icnetului dat ca bun-rămas...“ 


În culoarul păstrător de fum, răcnete, miros de carne arsă şi ceva de 
consistenţa marmeladei, SUNETUL începuse să aibă decalaje de trei 
până la cinci secunde. Ceva mai încolo, ca la un semnal, toate slugile 
Grumazului Grunjos scoaseră de sub ţoale ace lungi de oţel albastru, 
prinse în mânere de lemn. Acele fuseseră ascuţite la limită, pentru a 
putea pătrunde cu uşurinţă prin spaţiile intercostale şi în pachetele 
compacte de muşchi. 


IULI coborau de pretutindeni de sub cupola Casei Ramsay. Bass- 
intendentul îi arătă cu degetul, hlizin-du-se în lumea lui puturoasă 
de „albastru-gros“, imprimând secţiei ritmice o acceleraţie de câteva 
clipe. IULI veniră parcă pe stâlpii de lumină ai proiectoarelor. Nici 
unul din ei nu-şi pierdu echilibrul. Începură să fulgere jucăriile de 
precizie. Fiecare fulger la capăt de ţeavă adăugă un mort. 


Apoi Deng îşi depărtă fălcile, ca să scoată prima silabă şi o dată cu 
asta să înghită lumea pe nemestecate. Prin porii epidermei sale 
ţâşniră flăcări mici şi verzi. Când avea să vorbească, aerul tot din 
globul Casei Ramsay şi tot ce se mai afla înăuntru urma să 
năvălească pe galeria esofagului ei, ca în sorbitura unei balene 
galbene. 


Rosti prima silabă... Veni cea de-a doua... Fu rostită următoarea... 


„O cățea sub pielea-neopren / Picurându-mi lapte bleu-cangren / Doi şi doi 
încolăciți în craci / Impodobiţii, galbenii boraci, femei colaci / Bărbaţii 
vârcolaci...“ 


TULI purtau fustanele, cagule ţuguiate şi ghete-pumnal. Plouau 
printre ochiurile plasei de proiecţie. Câţiva poposiră între gratiile 
coliviei. Zeci de proiectoare plesniră. SUNETUL fu sfârtecat de 
sirene. 


Se mai prăbuşiră urlând „îngeri“ cu timpanele ferfeniţă, care nu se 
mai putuseră ţine în ascunzătorile lor de sub streşini ori de sub 
grinzile aşa-zisului acoperiş, fiindcă Nuttman le stropise cu lacuri şi 
uleiuri minerale, folosind câteva tunuri de presiune. 


In lumina supărătoare a becurilor de avarie se mai iviră şi alte 


uniforme, necunoscute, care se încăierară cât ai clipi. Erau făcute 
pentru asta. Maetzig le educase bine. 


Căpitanul Rafi Malanian găuri cu propria lui mână doi hermafrodiţi 
prea grăbiţi să dispară. Se afla la capătul unei pasarele pentru 
personalul auxiliar. De-abia îşi făcuse vânt pe orificiul de alarmă al 
„licuriciului“, era nedormit de două nopţi şi nu admitea asemenea 
acte de impoliteţe. 


- Plouă, grasule! îi strigă din fugă sergentul Rielke, Eva Rielke. S-a 
spart undeva o băşică! 


Parcă ploua într-adevăr. Picura sângele ca la balamuc. SUNETUL 
începu să se estompeze, să-şi piardă din strălucire. După ce fusese 
peste tot, găuri mari se înmulţeau pe țesătura lui, lăsând să se mai 
audă şi altceva. Tremurul globului se transformă într-o serie de 
scuturături ordinare, sucombă brusc. Atunci izbucniră ţipetele 
primilor dezmeticiţi, la un loc cu lălăiala celor demult cufundaţi în 
drog. Până atunci nu se auzise altceva în afară de SUNET. Fierestrăul 
circular al fuzz-ului răguşi, apoi se gripă, înţepenindu-se. Bass- 
intendentul căscă gura, înainte de a se îndoi de la mijloc. 


Când Malanian îndrăzni să înainteze pe pasarelă, era deja destulă 
lumină pentru ca mulţimea încă trează să găsească şi să ia cu asalt 
elevatoarele. Zeci de mii striviră paznicii porţilor sub tălpi, 
răspândindu-se apoi pe plăcile strălucitoare din care fusese alcătuit 
pământul lui Cristal City. 


- Malcom, spuse căpitanul, acţionându-şi emițătorul, păstraţi 
distanţa cea mai sănătoasă. Fiecare să-şi cunoască lungul nasului. 


Locotenentul Malcom Kumanovo îi răspunse de undeva, dintr-un 
culoar aerian distribuit lui, că îşi cunoaşte lungul nasului şi niciunul 
din „licurici“ nu va interveni fără să fie solicitat. În principiu, treaba 
urmau s-o facă IULI şi Nuttman. 


- Nu-i loc să dăm şi noi o gaură, exclamă el cu regret după ce închise 
aparatul. Cocoon o să facă pe câinele de pază. Păcat că Gene a dat 
colţul... l-ar fi plăcut să-i ocrotească pe toţi ăştia de sub noi. Mare 
păcat... 


Palma uscată a Juravlievei se aşeză peste mâna lui. Din când în când, 
ea trimitea spre sol impulsuri luminoase puternice, care dezvăluiau 
căile şi provocau panică printre cetele de fugari. Putea să-i dirijeze ca 
pe nişte furnici. 


- Nu-l plînge încă, spuse ea. Rafi Malanian îi caută acum rămăşiţele. 
Şi IULI, adăugă, privindu-l adânc. 


Dar el continuă să cerceteze spaţiul de dincolo de carlingă, în care 
globul din ce în ce mai alb al Casei Ramsay părea Luna înecată într- 
un tău limpede. Nu fusese încă la vreo cântare a minunatei Deng. 
Desigur că ştia în mare ce se petrece acum, dar i-ar fi plăcut mult să 
fie de faţă. Sid Juravlieva îi inoculase în nopţile lungi, năduşite, 
gustul pentru detalii. Devenise un mare amator de atmosferă. 


Acolo, cablurile electrice ale coliviei scoaseră scântei şi porniră să 
ardă ca nişte fitile. Instrumentiştii încercară să preia SUNETUL, pe 
măsură ce orice posibilitate de a continua play-back se stingea. Dar 
mulţi dintre ei fugiseră şi încă o bună parte înroşeau scena cu 
sângele lor. Sculele abandonate începură să plângă. Din burta 
gonotronului continua să răzbată un soi de mormăit amplu. 


În centrul coliviei, gogoaşa aurie a Minunatei dădea să se topească şi 
să curgă. Deng îşi rosti silabele, dar ele nu mai puteau fi auzite de 
nimeni. O văzură brăzdându-şi obrajii cu unghiile perfecte. În vreme 
ce colivia se umplea de lumină, imaginea ei devenea tot mai palidă. 
Ascultară cu toţii: 


„Cercetează scârna, câine cercetaş / Licigaş de blânde, sculă-ucigaş / Culcă 
pe sub umeri, frige în picioare / După ce în clipocind licoare / După ce te 
mângâie şi doare / După ce aţâţă să omoare...“ 


Ci iată că în zori, când toate chipurile par la fel, la fel de şterse, 
încercănatul căpitan Malanian era la capătul căutărilor sale. Globul 
Casei Ramsay fumega luminos, iar printre cioturi şi frânturi, la 
înălţimi absurde, ori în adâncimile trezite, mişunau supraviețuitori 
pestriţi şi uniforme. 


- Slavă domnului! făcu plictisit Malanian. Începusem să-mi pierd 


răbdarea. 


Dar, când cel căruia i se adresase îşi ridică pleoapele, se dezechilibră 
înjurând. 


- La Farge a fost adunat într-o cutie de bere, spuse. IULI controlează 
situaţia cu degetul mic. 


Nu-i plăcea privirea aceea, dar mai ales nu suporta să monologheze. 
Se duse până la capătul pasarelei şi se lăsă pe vine, gâfâind. 


- Trebuie s-o ştergem. Gene. Nu mai e nimic de făcut pe-aici. 


Yablonski îi îndepărtă mâna, scuturându-se, se ridică în două 
picioare. Era mai înalt decât impresionantul căpitan Rafi Malanian şi 
mai speriat. Mai pierdut în toiul acestor zori. 


— Eşti sigur că pe mine mă cauţi, amice? se interesă el. Parcă nu te-aş 
cunoaşte. 


Malanian nu-i răspunse. Din cer se prăbuşiră, rotindu-se, zeci de 
cinele ca nişte confeti periculoase. Un perete se fisură, lăsând să 
scape mustăţi sâsâitoare de apă, din undele unei mări captive. 


- Omul acela, despre care vorbeşti, continuă Yablonski, a fost 
omorât. Mai întâi i-au otrăvit sufletul. Pe urmă l-au brăzdat. Apoi o 
ureche. La sfârşit, când începuse să se hrănească din SUNETUL lui 
Deng, l-au împuşcat. A primit un glonţ în ficat, unul în lobul frontal 
al creierului şi un altul în inimă. Am fost de faţă când a murit... 


Se opri, parcă punând la îndoială înţelesul ultimelor cuvinte. Rafi 
Malanian îl aştepta, rotindu-şi ochii în toate părţile. Nu se simţea în 


largul său pe un maidan care nu-i aparţinea. 


- Hai să mergem, zise sâcâit. Totul poate fi explicat. Dar nu e 
obligatoriu să mai pierdem vremea prin împrejurimi. 


— Cui îi vorbeşti acum? se interesă curios Yablonski. Celui care-a 
murit? Ţie însuţi? Mie? Cine suni eu, Rafi? 


— Ascultă... zise celălalt. 


— Aţi făcut ceva cu cel dinainte. Cineva a umblat cu trupul lui. Să nu- 
mi spui că nu-i aşa. 


Femeia-sergent trecu rapid în capătul celălalt, acoperită de funingine 
şi stropi minusculi de sânge. 


- Eva! strigă căpitanul Malanian în urma ei. Lasă-i dracului, adu-mi 
o pătură ori o folie. 


Yablonski îl opri cu un gest nervos. 

- Să nu-mi spui că nu-i aşa. Aţi umblat înăuntru, scârbelor, aţi... 
- Gene... 

- Spune-mi! Cine sunt eu? Ce mi-aţi făcut? 


Nu striga. Nu tremura. Rafi Malanian îl luă în braţe cu forţa şi-l sili 
să se aşeze, chibzuind cum ar fi mai bine să facă. 


- Trebuie să treci peste asta, îi spuse. E o parte din noi toţi, nu 
înţelegi? E foarte simplu de acceptat, dacă... Tu trăieşti în lumea 
asta. Noi toţi trăim într-o astfel de lume. Lumea asta e lumea noastră. 
Şi-atât. 


Se hotărâse, cine ştie de ce, în dimineaţa asta de rahat, să spună atât 
de multe şi lipsa de exerciţiu îl făcea să se bâlbâie. Când mustăţile de 
apă care creşteau din peretele fisurat începuseră să se zvârcolească, 
respiră adânc. 


— Ai fost într-un program „REGENER“, înainte ca seria voastră să fie 
distribuită. Cocoon e plin de inşi ca tine pe care doar ASUCO îi 
cunoaşte. De ce trebuie să-ţi dai ochii peste cap? Numai pentru că 
înainte de fecundare aţi fost sortiti să ajungeţi nişte exemplare 
deosebite? 


„Rafi, spuse vocea deformată a locotenentului Malcom Kumanovo, 
Nuttmann se retrage spre porți. Din câte-mi pot da seama, mână din spate 
nişte subdezvoltați. Cred că sunt resturi de-ale Grumazului. Acum ar 
trebui şi noi poate să...“ 


Malanian se aplecă furios peste emiţător. 


- Malcom, las-o moartă! Te-aştept în cinci minute pe platforma 
principală, IULI a curăţat-o de-a binelea. Dar numai pe tine te- 
aştept, Malcom. 


Globul se golise aproape în întregime. Acum semăna cu ceva 
extraordinar de cunoscut, care le scăpa însă amândurora. Şi le păsa 
atât de puţin, încât uitară îndată amintirea aceea ca o scânteie. 


- Spune-mi, făcu Yablonski. 


- „REGENER“ şi-a dat drumul prin anii '20. Lumea se mai trezea 
noaptea, ţipând din pricina ultimelor luni de război. Toate ovulele 
pentru cei ca tine au fost tratate fără niciun fel de obstrucţie 
administrativă. Bântuia o psihoză, nu se mai împiedica nimeni de... 


— ASUCO? 


— ASUCO, da. E un lider adevărat, nu ţi-ai dat seama? Pentru el totul 
a fost o partidă de şah în cinci, în opt, în doisprezece. Când a avut 
nevoie de un pion ca tine... Hei, poţi foarte uşor să treci peste asta. 
Când a avut nevoie de unul ca tine te-a activat. „REGENER“ se 
trezeşte cu o singură doză injectabilă. 


Yablonski îl privi fix vreme de câteva secunde. 


- Cunosc întrebarea, cedă Rafi Malanian. Pot să-ţi spun, dacă ţii 
morţiş, cine eşti acum, sau mai precis ce ai devenit. Din punct de 
vedere social şi juridic, eşti angajatul nostru, cunoscut îndeobşte sub 
numele de Yablonski Genetiah. Din punct de vedere biologic, aş 
spune că problema mă depăşeşte. Dar, spune-mi, Gene, ce pretenţii 
poţi avea? Sunt doar eu, amicul tău Rafi, ţi-aminteşti? 


— Nemurire? 
Malanian râse scrâşnit. 


— În limite rezonabile. Mai degrabă o capacitate mult sporită de 
regenerare a ţesuturilor. Nimeni nu va şti, până ce nu te va vedea 
mort cu adevărat. Poate doar ASUCO, dar el e numai o maşinărie. 


- La Farge a ştiut-o... 


- La Farge a bănuit-o, dar n-a fost niciodată sigur. Atenţia lui era 
captivată de clonele negre, care în visele mamei Deng ar fi trebuit să 
culeagă lumea ca pe un fruct în întregime copt. A fost uşor să 
asmuţim un animal de vânătoare ca tine pe urmele lui . Răpirea ta 
ne-a dat pretextul legal pentru a putea interveni în Cristal City. 
Instrucţiunile lui ASUCO pentru perioada de încercare la care erai 
supus au spus-o clar nu-ţi mai aminteşti? „Interzisă deplasarea în 
Oraşul de Cristal, în Maetzig, în Industrii“. Altfel n-am fi pupat noi 
sprijin IULI... 


Când se uită mai atent, văzu că din privirile acelea, pe care nu le 
gustase cu câteva minute mai înainte, dispăruse ceva. Cineva, 
înăuntrul lui Yablonski, tăiase gazul, pentru ca o flacără să se poată 
stinge. Putea lucra în linişte acum, fără emoţii. 


- IULI te-a supravegheat încă de la început. Ei i-au lichidat pe 
indivizii de la „Novostic“. Era ceva care-i călcase rău pe bătături. 
Nimeni nu se poate da mare, substituindu-se lui IULI, fără 
permisiune. Nimeni nu poate face asta fără s-o păţească urât de tot. 
Putreziciunea s-a întins peste tot, dar pe ei i-a atins cel mai puţin. La 
Farge a avut oameni în Grumazul, în Nuttman... IULI s-a trezit la 
sfârşit. Azi-noapte i-au făcut felul lui Yap Hail, măscăriciul Marelui 
Şef. Era şi el cumpărat, iar IULI l-a cauterizat ca pe un neg. Habar n- 
am cum se face că pe noi n-au reuşit să ne intoxice... Hai să mergem! 


Dar Yablonski nu se clinti, aşa că fu nevoit să se aşeze din nou. 


- Perioada de încercare a fost un truc, recunosc, dar ea poate fi 
oricând luată în consideraţie, Gene. Vreau să spun că, dacă ţii în 
continuare să părăseşti Cocoon, cel puţin pentru o vreme... 


- Unde se poate aciua un specimen ca mine? întrebă Yablonski. Aţi 
îngrădit pe undeva spaţiu pentru o rezervaţie? 


Malanian pufni nemulţumit. 
- Ascultă... 


TULI evacuau acum ultimele grupuri, mişcându-se rapid, 
coordonând şi sincronizând cu fluierături scurte, modulate. În 
punctele de sortare improvizate izbucneau în răstimpuri busculade 


pe care le stingeau lesne. 
-Şi WB? La Farge spune... spunea că el însuşi... 


- Nu chiar el însuşi, se strâmbă Malanian. Da. Mongolul pe care l-ai 
cunoscut nu mai există de mult. WB acesta... Ei bine, ASUCO 
posedă control pe optzeci la sută din funcţiile sale. Este, dacă vrei, 
mai degrabă un terminal. Şi încă unul dintre cele mai reuşite. 


Celălalt se ridică aiurit. O pătură zvârlită de unul dintre răcanii 
Cocoon veni moale să i se aşeze pe umeri. 


— O să fie bine, ai să vezi, se întrista brusc Rafi Malanian. 
Se făcuse vremea plecării. Zumzet de „licurici“... 


- Merian, Julio, se bâlbâi din nou căpitanul, amestecându-le. Sunt la 
fel de năuc, moşule. În Maetzig încă se dau lupte grele. Vreo doi 
generali au scăpat în fortificaţii cu oameni şi arme. Cu oameni 
pregătiţi pentru luptă. Dar astea nu ne mai privesc pe noi. Eşti în 
stare să ieşi din suspine măcar o clipă? Poţi să-ţi ştergi singur mucii 
sau ai nevoie de cineva să-ţi facă vânt de pe pasarela asta? Ai 
spulberat un complot cât tot oraşul ăsta, Yablonski. Du-te dracu’ şi 
nu te mai screme sub nasul meu. 


Urcară primele trepte. Un scurtcircuit magnific izbucni la capăt de 
tronson, propagându-se apoi ca o undă de foc, pe măsură ce izolaţia 
ceda. 


— Nu eu sunt acela, domnule Malanian, reveni Yablonski la ale lui. 
Acela a murit, v-am mai spus-o. Când aţi adunat mădularele 
carbonizate ale lui La Farge ar fi trebuit să vă uitaţi mai bine. 


Rafi Malanian îl privi dispreţuitor şi derutat. 


- Ori acolo, în gangul de neon unde l-au dizolvat pe Ruudek. 
Credeţi că acela pe care coardele Talidului şi cele de pe Rupert cel 
Mare l-au ascuns între rotunjimile lor avea ceva în comun cu cel 
despre care vorbiţi? Nimic nu curge mai repede decât... 


Tuşi înecându-se. Apoi privi disperat în jur. 


- Uită-te şi la ăştia! Cum mai put... Mă sufoc doar privindu-i. Doar 
auzindu-i... Şi Yablonski acela, sau cum l-o fi chemat, umbla printre 
ei, atingându-i. Respira răsuflările lor. Bea şi mânca acolo. Cordea în 
stradă, sub o urmă de acoperiş. Pe urmă vărsa şi-o lua de la capăt. 
Un om adevărat, unul ca noi, ar putea face asta? O zi? O noapte? O 
zi şi-o noapte? 


- Nu pricep, spuse rece Malanian. 


Comunicarea căzuse, o ştia. Tot ce mai putea face pentru moment 
era să ţină drumul spre platforma pe care îi aştepta „licuriciul“, ca 
singurul în stare să se mai descurce în întuneric. 


- El a privit de sus turmele. Ele alergau înspăimântate ori de câte ori 
luminau o stea ori un bec, n-are importanţă. Behăiau şi fugeau, 
cărându-şi murdăria la subsuori şi în cerul gurii. Turmele, turmele... 
Când a coborât între ele, l-au acceptat ca pe unul făcut acolo, la vreo 
cântare nocturnă, la o împreunare mecanică. Un băiat fumegând a 
„albastru gros“, poate, şi o gagică din noul val, făcând minuni cu 
bărbăţia lui. Poate. 


- Nu pricep, spuse din nou Malanian. De ce... 
Yablonski îl opri, strângându-i carnea braţului între degete. 


- Pentru răposatul Yablonski şi ei erau oameni. Pentru el, lanţul 
evoluţiei se poticnise acolo. El nu ştia, aşa cum o ştim noi toţi, nu-i 
aşa, domnule căpitan, că după om vine la rând vreun limbric, vreo 
muscă. Şi când puneţi pliciul în funcţiune... Câte muşte aţi storcit 
azi-noapte, domnule căpitan? 


- Eşti penibil, rânji Malanian. 


Atunci Yablonski păru că revine pe pământ o clipă. Deschiseseră 
uşiţa rotundă şi păşiseră pe platformă, unde răcoarea îi luă în 
primire fără milă. Un cer greu, la doar câţiva centimetri de feţele lor, 
ameninţa să-i soarbă. 


- Aţi dat rasol. De-aia se duce omenirea de râpă şi n-o să aveţi 
niciunul numele scris cu foc şi aur printre stele şi asteroizi. Au greşit 
ceva, Rafi, cineva a scuipat în ciorba care trebuia turnată în eprubeta 


mea. Tu nu erai acolo să veghezi. Eu ţin la oamenii ăştia, Rafi... 
— Şi ce-i cu asta? Noi toţi... 


- „Noi toţi“? Când îi privim de sus, pe deasupra acoperişurilor, fără 
SI 


să-i distingem, ori noaptea, în infraroşu, spunem: „o masă“. 


lar dacă treci ca vântul, imediat după ploaie, în lungul Talidului ori 
aiurea, îţi zici: masculi, femele, sexanţi. Şi până să treci a doua oară, 
i-ai şi uitat. Ce-ai fi putut ţine minte? 


Ei zbiară sub tine şi-n venele lor nu mai e picătură de sânge, numai 
venin verde ori „albastru gros“. Mădularele lor au prins luciul 
plasticului şi pe cel al oţelului, iar carnea nu le mai poate cuprinde 
cicatricele. Cei din Ghermana scormonesc gunoaiele, spre 
nemulţumirea fraţilor şobolani, pentru ca la căderea nopţii 
împreunarea să-i apuce cu burţile căptuşite. 


Ai văzut stolurile de copii, domnule căpitan? Să n-ai proasta 
inspiraţie de-a coborî printre ei, într-un soare de iarnă, amăgit de 
râsete. Te vor devora în câteva minute. Şi Talidul, l-ai văzut? Câtă 
viclenie şi forţă şi răutate pură stau adunate acolo... Le ştii jocurile, 
le cunoşti limba? Le-ai gustat porcăriile din blide, ai inspirat fumul, 
te-au hârjonit cu vârfurile şurielor? 


E greu să cobori pe asfalt, aşa-i. La nivelul solului, poate din pricina 
zidurilor şi-a muzicii, visele şi coşmarurile care-au prins cheag 
formează anaforul în care te ia dracul cât ai clipit. Ei se tem de unul 
ca Abdul Rahman care, deşi trăieşte acolo, nu e de-al lor. Le ştie 
graiul şi gândurile pentru că vinde şi cumpără orice şi trece în 
fiecare seară strada pe-o sârmă mai subţire ca un fir de păr. Cade? 
Nu cade? Poate de aceea se tem şi-l respectă. 


Şi toate gospodinele din cartiere, tresărind la cel mai mic zgomot, şi 
conţopiştii ferecaţi în tabelele interminabile şi cristalele frecate de 
maşini... Şi jegul Industriilor, în care se plămădesc toate nimicurile 
frumos ambalate, crocante, suave, dătătoare de vână, câte şi mai 
câte... 


A 


Ai filozofat tu vreodată cu patronul unui „pică tava“, în vreme ce 
aiurea Grumazul Grunjos murseca floarea borfetului, ca să-şi mai 


umple timpul? 


Proiectoarele „licuriciului“ se aprinseră brusc, încă înainte ca ei să 
audă motoarele, stârnind o pulbere înecăcioasă. Eva Rielke, răsărită 
în spatele lor, îşi agita braţele obosite. 


- Dacă am alergat cu ei, când Deng trăgea aer în piept, am crezut c-o 
fac din propria mea voinţă. Dar eu eram, ca şi Ruudek şi toţi ceilalţi, 
o firimitură rostogolită. Mi-am dat seama de asta abia când aerul a 
fost dat afară şi toată lumea din jurul meu l-a numit SUNET... 


- la mai taci! se răsti Malanian, tremurând în răcoarea dimineţii. 
Nimeni n-a vrut să facă vreun rău gloatei tale dragi. Şi dacă cineva... 


- La Farge? se miră Yablonski. Yap Hail? Deng? Ceilalţi? Dar ei nu 
urmăreau altceva decât să dezgroape ceea ce părinţii acestor 
vieţuitoare au ascuns demult în Ghermana. Nu, nimeni n-o să ştie 
vreodată unde. Există un copil şi-o hartă, în lumea asta, n-aveţi decât 
să căutaţi. Sau să aştepţi, Rafi. Mergi în Ghermana, care este locul 
tuturor începuturilor şi sfârşiturilor. Aşteaptă acolo. Şi poate că 
Ghermana îţi va da ceva. 


- Mâine... tot... noi... mâine... ţipă Malanian, acoperindu-şi 
urechile din pricina „licuriciului“ care se apropia, fără să se 
înţeleagă ce voia cu acel „mâine“. 


- Mâine, da, cugetă Yablonski. Mâine, globul Casei Ramsay va 
semăna leit cu Cocoaşa Dracului, peste care-am zburat cu Spot. La 
fel de pustiu, iar de poimâine vieţuitoare ciudate îşi vor face 
culcuşuri prin bălăriile lui. Mâine, trenul despre care-mi povestea La 
Farge va continua să ţină drumul pe care-a apucat. Şi fiecare din voi 
vrea să fie ăla care schimbă macazul. Vreţi cu toţii lumea... Când ăi 
de sus nu ne vor mai primi nicio navetă şi vom rămâne ţintuiţi pe 
pământ, va fi o năvală generală spre ce-a mai rămas. Şi dacă trenul 
nu se va opri de la sine? Şi dacă direcţia nu va fi aia bună? Vor 
începe să sară din mers? Între staţii? Care sunt staţiile viitoare, Rafi? 
Lumea Mică? Ghermana? Ghermana îmi vine mereu pe buze şi n- 
are izul amar pe care te-ai fi aşteptat să-l capete. Poate e singurul loc 
curat. Singura parte a lumii în care nu vă bateţi pentru putere. 


- Eşti tâmpit, rânji Malanian. Nimeni nu se bate pentru putere. 
Avem o ordine de apărat aici şi asta o ştii prea bine. 


Yablonski încuviinţă. 


- Asta e, că ordinea voastră nu mi se mai pare atât de ispititoare. 
Acolo unde-a scuipat cu dispreţ La Farge, văzând nişte animale 
bune doar pentru împerechere şi vânătoare, voi aţi făcut la fel. V-aţi 
năpustit asupra Grumazului Grunjos, dar mai ştiaţi oare de ce? Sau 
rămăsese doar un reflex orgolios, necontrolat? Şi-acum ce să aleg, 
domnule căpitan Malanian? Lumea Mică? Uniformele Maetzig? 
Fundăturile Industriilor? Sau poate ultimele cete de „îngeri“ cărora 
de-acolo, de pe acoperişuri, lumea li se pare cu totul alta. Ori spune- 
mi, nu există un loc în memoria lui ASUCO? Acolo cred că ordinea 
este desăvârşită. Acolo carnea omenească n-a fost frământată şi n-a 
folosit la fabricarea de jucării. I s-a pus doar o etichetă. Trecutul, 
prezentul, viitorul sunt mult mai simple acolo. Sunt şi basta. Fără 
comori, fără civilizaţii îngropate care ar putea schimba ceva o dată 
ieşite la lumină, fără supraoameni, fără superpoveşti. Acolo, în 
mintea lui ASUCO, ar fi un loc potrivit pentru fiecare din noi. 


Rafi Malanian îl împinse uşor din spate. 


- E doar o cădere de-o clipă, Gene. Mâine toate astea vor fi altfel. 
Vino-ţi în fire, nu mă sili să-ţi rectific fizionomia. ţi trebuie doar 
puţină încredere. Caută. Găseşte. 


„Licuriciul“ se aşeză sprinten pe stinghiile metalice ale platformei. 
Păşind spre coaja lui protectoare, păreau că se afundă în lumina 
orbitoare a unui cuptor. Văzură silueta inconfundabil de elegantă, 
chiar şi acum, a locotenentului Malcom Kumanovo şi pe partea 
opusă, abia coborând din scaunul pilotului, umbra obişnuită, 
Juravlieva. Parcă aşteptau toţi să se petreacă ceva. 


- E bine c-ai adus vorbă despre încredere, mormăi Yablonski într-un 
ultim efort de a se comporta raţional. "Neaţa, Malcom! 


- Bună! făcu celălalt. Grumazul e mort. Linişte peste tot. 


Şi râse, privind spre Sid Juravlieva. Dar de acolo nu veni nimic. 


- Cât sunt de obosit! spuse Yablonski. Şi fără îndoială că şi ţie îţi 
tremură picioarele. O s-avem tot timpul să discutăm despre 
Grumazul şi despre liniştea asta, Malcom. Am să mă prăpădesc de 
râs ascultând amănunte. Anecdote pe care numai tu le cunoşti. 


Umbra Juravlievei se mişcă, venind mai aproape. 


- Ce dracu” vrei să spui cu asta? mârâi căpitanul Malanian, care 
reuşise să-şi urce jumătate din grăsime în „licurici“. 


Locotenentul Kumanovo intră sub o rază de lumină, descoperind un 
obraz relaxat şi neted. 


- Eşti într-adevăr din cale afară de obosit, Genetiah, spuse. Mă-ntreb 
dacă nu ti-ar prinde bine un tranchilizant. 


Fu rândul lui Yablonski să chicotească. Şi Juravlieva mai făcu un pas 
înspre ei. 


- Ţii minte prima noapte, Malcom? Aceea în care Spini Pletosu' ţi-a 
murit în braţe. Cel mai nenorocit dintre nenorociţii Grumazului. A 
vrut să ne spună ceva cu limbă de moarte. A vrut să ne povestească 
despre piciul acela, Julio. Dar cu vremea mi-am dat seama că pentru 
Spini eu nu existasem în clipa aceea, în ultima lui clipă. El ție îţi 
povestise, Malcom, pe tine te recunoscuse cu ochii lui tulburi. A dat 
raportul unui ins pe care-l văzuse învârtindu-se printre şefii săi şi-a 
murit fericit. Făcuse şi el ceva folositor pentru Grumazul Grunjos. 


- Ajunge! spuse Kumanovo răguşit. Urcă şi culcă-te! N-am de gând 
să-ţi suport... 


- Am să dorm, da, fu de acord Yablonski. Şi-n vis am să găsesc 
multe dezlegări, pentru ca la trezire să putem discuta pe îndelete. 
Cum ar fi, de pildă, vizita ta secretă la termocentrală, unde mă 
întâlneam cu Julio, după ce expediaseşi patrulele care încotro. Şi 
despre multe altele, Malcom. Când dorm îmi vin idei extraordinare. 
O să avem tot timpul să le rumegăm. Tu, eu şi câţiva şefi ai Cocoon. 


Dădu să se caţere în elicopter, iar Malcom se apropie să-l sprijine. 
Impuşcătura răsună sec, o plesnitură caraghioasă, urmată de 
mieunatul ricoşeului. Yablonski văzu clar câteva scântei şi tabla 


„licuriciului“ căpătând un semn. Se întoarse încet. Malcom 
Kumanovo încă se mai afla în picioare, încă mai strângea între 
degete patul armei. Sângele i se scurgea dintr-o gaură pe care-o 
căpătase sub mărul lui Adam. La capătul unei drepte imaginare care 
ar fi unit semnul de pe pielea „licuriciului“ cu gaura aceea, se vedea 
automatul Juravlievei. Fumega şi el. 


- Sid! zbieră Malanian prin plasticul cabinei. 


Kumanovo se prăbuşi brusc, scăpând arma care se duse ceva mai 
încolo, cu un zdrăngănit. Picioarele îi zvâcniră o dată, de două ori. 
Nimeni nu mai spuse nimic... 


Pe când păşeau pragul Oraşului de Cristal, soarele începuse să lupte 
cu pătura groasă de smog. Dinspre Maetzig mai răsunau într-adevăr 
rafale şi bubuituri înfundate. 


Yablonski privi în jos, în hăul de sub ei şi apoi, la primul viraj, 
întoarse capul spre stânga. 


- Mulţumesc, spuse stupid. 


Juravlieva dădu uşor din ciuf, ca şi cum nimic nu s-ar fi întâmplat. 
Luă virajul cu multă eleganţă. 


- Dacă nu l-ai fi stârnit, spuse ea calmă, l-am fi putut aresta fără 
probleme chiar în dimineaţa asta. N-ar fi fost nevoie să-l ucid... Dar 
ai ştiut că-şi va ieşi din fire, aşa-i? A fost un joc, aşa-i? 


Yablonski se întoarse către Rafi Malanian, însă acesta preferă spaţiul 
înconjurător, ca de obicei plin cu fuioare şi scame. Atunci ochii îi 
căzură pe ecranul monitorului, limpede oglindă, pe suprafaţa căruia 
începu să desluşească trăsăturile pe care le cunoştea prea bine, deşi 
ar fi vrut să le uite. 


Creştetul ras, păstrând încă urma albicioasă a unui glonţ... 
Arcadele proeminente, sprâncenele aproape împreunate... 
Linia uşor curbată a nasului... 


Tăietura oblică a ochilor... 


Buzele veşnic uscate... 
Bărbia subţire... 


Restul... 


"GHERMANA" din culise, 
după douăzeci de ani 


Proiectul romanului Aşteptând în Ghermana s-a trezit la viaţă prin 
1992, îndată ce i-am povestit subiectul soţiei mele, Isabella (pe 
vremea aia eram doar prieteni). Ei bine, din acel moment, ea a 
început să mă bată zilnic la cap: „Ai început să scrii? Cât ai scris azi? 
Unde-ai ajuns cu acţiunea?“ Şi tot aşa... 


Petrecusem anii '80 producând şi publicând numeroase schiţe, ori 
povestiri, unele din ele recompensate cu premii la convențiile 
naţionale ori la concursurile unor cenacluri puternice din ţară. 
Cumva, privind înapoi cu mânie, îmi dau seama că mă cantonasem 
într-un stereotip destul de comod, care-mi aducea multe satisfacţii. 
Aveam nevoie de o schimbare. 


Ei, dar n-a fost roman de la bun început... Iniţial, vrusesem să scriu 
nu mai mult de-o nuvelă, în stilul cyberpunk, curent pe care-l 
admiram la acea vreme, în bună măsură datorită prietenului meu 
Mihai-Dan Pavelescu, care-mi deschisese de ceva timp apetitul 
pentru „high tech, low life“. Cum mi s-a mai întâmplat însă deseori, 
n-am rezistat impulsului de a detalia multe din situaţii şi descrieri, 
astfel încât foarte curând mi-am dat seama că o nuvelă n-o să-mi fie 
de-ajuns pentru a mă exprima. Şi nici prea cyberpunk n-a ieşit, 
fiindcă, în ciuda formaţiei mele inginereşti, nu mă tentează să fiu 


A 


prea „tehnic“ în textele pe care le comit. 


Poate m-aş fi oprit totuşi la o nuvelă cât toate zilele, dacă n-aş fi 


lucrat pe atunci la unul din cotidianele cu bună priză la public — 
„Tineretul liber“. Redactorul-şef adjunct, Gabriel Rusu, fan al SF- 
ului, m-a întrebat dacă n-am un roman pe care l-am putea publica în 
serial. Fără să (mă) gândesc prea mult, am răspuns afirmativ. Când a 
aflat că, de fapt, abia urmează să-l aştern pe hârtie, Gabi a decretat 
că „la ziar, a începe să scrii presupune obligatoriu şi a termina de 
scris“! Aşa s-a făcut că Aşteptând în Ghermana a apărut mai întâi în 
foileton, în paginile suplimentului literar al Tineretului liber, pe 
parcursul anului 1992. 


Produceam capitol după capitol, lucrând la un moment dat pe două 
fronturi: mai întâi la redacţia ziarului, după program, până seara 
târziu, fiindcă acasă nu aveam încă o maşină de scris. Însă — câteva 
săptămâni mai târziu, m-am „dezlănţuit“ şi la domiciliu, cu ajutorul 
unei portabile „Erika“, pe care soţia mea a recuperat-o din debaraua 
de vechituri a rudelor ei din Germania, primii fani ai „Ghermanei“. 
Dar ea de-abia începuse un destul de larg turneu european. Astfel 
încât, până să ajungă pe masa mea, maşinuţa galbenă a mai străbătut 
Franţa, Olanda, făcând chiar şi un ocol prin Norvegia, pe la alte 
rude... 


Am scris pe nerăsuflate. Pe de o parte din cauza ritmului de apariţie 
a suplimentului literar. Periodicitatea mi-a impus disciplina de care 
aveam atâta nevoie şi care-mi fusese oarecum străină până la 
aventura numită roman. Pe de altă parte, pe măsură ce lumea 
Ghermanei se contura, începusem să simt plăcerea nemaipomenită 
de-a o detalia, de a-i da credibilitate, de-a mă mişca în hotarele ei. 
Nu în ultimul rând, am profitat din plin de experienţele de-a dreptul 
suprarealiste ale abia înfiripatei mele cariere inginereşti. De pildă, 
atmosfera capitolului care se petrece în ruinele termocentralei 
ruinate, datorează mult celor cinci ani de stagiatură petrecuţi la 
Rovinari. 


Am avut în vedere, chiar de la primele pagini, câteva variante 
pentru sfârşit. Nu ştiam care din ele va fi cea câştigătoare, dar — 
mărturisesc, trăgeam nădejde că pe măsură ce textul se va apropia 
de „masa critică“, vorba lui Cristian Tudor Popescu, consecinţele 
întâmplărilor se vor precipita de la sine în cea mai potrivită direcţie. 
Însă lucrurile nu s-au petrecut deloc aşa. Dimpotrivă, cu cât 
avansam, constatam că variantele de final, în loc să se autoelimine, 


parcă se înmulţeau prin diviziune. În cele din urmă, am optat 
pentru una care-mi lăsa portiţa unei continuări. Continuare care nu 
s-a mai petrecut niciodată. 


Primul redactor al volumului a fost Ştefan Ghidoveanu, cu care mă 
cunoşteam încă din vremurile furtunoase ale fandomului optzecist. 
Lucrurile au decurs în felul următor: în 1993, Ştefan se ocupa de 
colecţia science-fiction a Editurii Nemira. Din această postură, m-a 
întrebat la un moment dat dacă n-am un roman gata de publicare. 
Am răspuns (din nou) afirmativ, de data asta cu conştiinţa împăcată, 
şi-am supralicitat, adăugând, cu o lipsă de modestie revoltătoare, că 
am un roman excelent. Ştefan însă nu s-a scandalizat şi de altfel am 
înţeles că după lectură i-a recomandat călduros volumul lui Valentin 
Nicolau, patronul editurii. 


Întrevederea pentru negocierea drepturilor de autor, prin primăvara 
lui '93, a stat mult timp pe o poziţie fruntaşă în topul celor mai 
ciudate din activitatea mea scriitoricească. Ţin minte că Valentin 
Nicolau m-a invitat în biroul lui, unde, după schimburile de 
amabilităţi, ne-am jucat vreo cinci minute de-a conspiratorii şi 
tratativele secrete. El scria o anumită sumă pe un petic de hârtie pe 
care mi-l arăta în tăcere, iar eu îi răspundeam, pe acelaşi bileţel, 
desigur. În cele din urmă, ne-a pufnit râsul pe amândoi, ceea ce am 
interpretat ca fiind un acord. Şi tot atunci am dat piept pentru întâia 
oară cu noţiunea de „exclusivitate“. 


Apoi, după ce mi-am văzut romanul pe tarabă (în acelaşi an a 
apărut, la o altă editură, şi volumul meu de povestiri Marilyn Monroe 
pe o curbă închisă), m-am întors la jurnalism şi scenarii de televiziune, 
iar SF-ul a intrat oarecum la conservare. 


Şi totuşi, am mai trăit un mic seism în Ghermana... Un articol 
publicat de Observatorul Cultural în august 2000 informa că „Nemira 
a stabilit şi o listă a celor mai bine vânduți scriitori români: Horia- 
Roman Patapievici (Cerul văzut prin lentilă), Petre Ţuţea (Reflecţii 
religioase), Dănuţ Ungureanu (Aşteptând în Ghermana), Nicu Covaci 
(Phoenix, însă eu...), Rodica-Ojog Braşoveanu (Telefonul din bikini) şi 
Ioan Petru Culianu (Mircea Eliade şi Eros şi magie în Renaștere)”. Cred 
că e de prisos să mai comentez ce senzaţie mi-a provocat citirea 
articolului cu pricina... 


În fine, un ultim cuvânt despre ediţia de faţă. De-a lungul anilor, 
recitind unele dintre pasaje, am apreciat — nu fără un oarecare 
sentiment de ciudă, că dacă aş fi avut şansa să le rescriu aş fi făcut-o 
mai bine. Banal, dar frustrant. Şi foarte greu de realizat înainte de 
expansiunea universului digital... Însă, în cele din urmă, a fost 
posibil. 


Am revăzut în detaliu cea dintâi apariţie şi am operat numeroase 
modificări menite să îmbunătăţească, în versiunea prezentă, calitatea 
textului. Asta după principiul unui foarte bun prieten, enunțat încă 
de pe vremea când, studenţi şi căminişti, mâncam SF pe pâine, ca să 
ne inducem vise formidabile: „Bine-i să repeţi şi să retrăieşti 
bucuriile tinereţii cu mintea bătrâneţii...“ 


DĂNUŢ UNGUREANU 


